
PREFAŢĂ 


Cele dintâi versiuni româneşti ale operelor lui Platon au văzut lumina 
tiparului în volume care cuprindeau îndeobşte un singur dialog: Apologia lui 
Socrate (I.E. Torouţiu, Cluj, 1911), Gorgias (Th. Simenschy, Iași, 1920), Ban- 
chetul sau despre amor de Platon şi Banchetul de Xenophon (P. Muşoiu, Bu- 
cureşti, 1922), Statul (Republica) (Vasile Bichigean, Vol. I, Bucureşti, 1923; 
Vol. II, Bistriţa, 1926), Protagoras (George Cârlan, Suceava, 1925) ș.a. Tot 
în câte un singur volum au apărut și cele trei lucrări platoniene, traduse de pro- 
fesorul universitar cernăuţean Vasile Grecu şi incluse în Seria 1 (1895-1949) 
a “Bibliotecii pentru toți”: Criton sau despre datoria cetățeanului (nr. 1034- 
1035, 1916), Apărarea lui Socrate (1036-1037, 1916) şi Symposion (Ospărțul 
sau discuțiuni asupra iubirii) (1103-1104, 1920). Universitarul ieşean Cezar 
Papacostea şi universitarul clujean Stefan Bezdechi au fost autorii primelor 
culegeri de dialoguri platoniene. Cele două volume tipărite de Cezar Papacos- 
tea în 1919 la Editura “Convorbiri literare” din București cuprindeau Apăra- 
rea lui Socrate, Kriton sau datoria cetățeanului și Phaidon sau despre nemu- 
rirea sufletului. Lor li s-au alăturat alte patru dialoguri care au tăcut ca ulteri- 
oarele trei volume să aibă următorul sumar: Vol. I: Apologia, Euthyphron, 
Kriton: Vol. IL: Banchetul, Phaidon (Editura Casei Scoalelor, București, 1930); 
Vol. III: Gorgias, Menon (Editura Autorului, București, 1935). Cel dintâi flo- 
rilegiu platonian, alcătuit de St. Bezdechi, a reunit, în afară de Apologie, dia- 
logurile: Criton, Hippias Minor, Laches, Harmide și lon (Cultura Națională, 
Bucureşti, 1922). Din opera lui Xenophon, el a tradus apoi: Apologia lui So- 
crate, Ospăţul, Din viața lui Socrate (Cultura Naţională, București, 1925). 
Datorită odiosului Dictat de la Viena, profesorul a plecat în pribegie şi s-a 
consacrat traducerii altor dialoguri ale lui Platon: Fedru (Aninoasa, RAM, 
1939); Protagoras şi Lysis (Sibiu, 1941); Menon, Euthydemus (Sibiu, 1943); 
Euthyfron, Menexen (Sibiu, 1943); Alcibiade 1 şi II (Casa Scoalelor, Bucu- 
reşti. 1943): Parmenide (Sibiu, 1943); Hippias Maior (Sibiu, 1943); Sympo- 
sion (Fundaţia culturală regală Regele Mihai I, Bucureşti, 1944) şi Sofistul 

(Sibiu, 1945). Toate traducerile apărute la Sibiu poartă indicaţia: Cartea Ro- 
mânească din Cluj. Au rămas în manuscris tălmăcirile din alte scrieri plato- 
niene, realizate până la moartea sa (1958). 

Noile edituri de stat tipăreau fragmentele păstrate din primii materialiști 
greci, din Leucip și Democrit, lăudaţi de clasicii marxism-leninismului, în 
timp ce idealistul şi misticul Platon era tolerat numai în crestomaţiile şi anto- 
logiile de unde nu putea să fie eliminat. Din Dicţionarul de filozofie, apărut la 
Editura Politică în 1978, desprindem următoarea frază tipică pentru mentalita- 
tea autorităţilor vremii: “Exponentul ideologic al aristocrației sclavagiste, ad- 
versar declarat al materialismului antic, Platon a elaborat teoria idealist-obiec- 
tivă a Ideilor şi Formelor”. A trecut aproape un sfert de veac de la tipărirea 
Sofistului, în traducerea lui St. Bezdechi (1945), până când, în sfârșit, a apărut 
Platon, Dialoguri. După traducerile lui Cezar Papacostea, revizuite şi întregite 
cu două traduceri noi şi cu “Viaţa lui Platon” de Constantin Noica (Editura 
pentru Literatură Universală, București, 1968). Prin osârdia filozofului 
Constantin Noica, erau repuse în circulaţie cinci dintre tălmăcirile lui Cezar 
Papacostea (Apologia lui Socrate, Menon, Gorgias, Banchetul şi Phaidon), 
completate cu traducerile inedite Charmides și Scrisoarea a Vil-a. Din 1974, 
Editura Stiinţifică a luat curajoasa iniţiativă de traducere integrală a scrierilor 
platoniene. Ediţie îngrijită de Petru Creţia şi Constantin Noica, în colecția 
“Clasicii filozofiei universale”, studiul introductiv fiind semnat de Ion Banu. 
Pentru că ediția avea un caracter științific, cu un aparat critic bogat, Petru 
Creţia, rămas îngrijitor unic de la Vol. H (1976), a mers pe calea traducerilor 
noi, adresându-se unui cerc de tineri elenişti: Gabriel Liiceanu, Simina Noica, 
Sorin Vieru, Andrei Cornea, Alexandru Cizek, Nicolae Şerban Tanaşoca, Dan 
Slușanschi, Serban Mironescu, Liana Lupaș ș.a. Între 1974 şi 1993, au apărut 
şapte din cele opt volume, proiectate iniţial, cuprinzând 26 din totalul de 28 
de dialoguri cu paternitate unanim acceptată. Au rămas pe dinafară: Banche- 
tul, Legile şi Epinomis, dialog cu autenticitate discutabilă, la care se adaugă 
12 dialoguri foarte probabil apocrife, precum și cele 13 Scrisori (din care 
Constantin Noica n-a tradus decât pe cea mai importantă). Între timp, aceste 
lacune au fost, din tericire, înlăturate. Editura Humanitas a tipărit Platon, Ban- 
chetul. Traducere, studiu introductiv şi note de Petru Creţia. Colecţia “Co- 
gito” a Editurii IRI (București, 1995) a găzduit volumul Platon, Legile. Tra- 
ducere: E. Bezdechi. Introducere şi traducerea Cărţii a XIII-a: Şt. Bezdechi. 
Prin contribuţia postumă a lui Elefterie şi Stefan Bezdechi, beneficiem de 
prima versiune românească a ultimei lucrări platoniene, precum şi a dialogu- 
lui Epinomis (sau așa-zisa a XIII-a carte a Legilor). Aceleiași edituri bucureş- 
tene IRI (1996), îi datorăm şi Platon, Scrisorile. Dialoguri suspecte. Dialo- 
guri upocrife. Traducere, introducere și note de St. Bezdechi (text păstrat în 
manuscris). Dialogurile suspecte sunt: Minos, Rivalii, Theages, Hipparchos şi 
Clitofon, iar Dialogurile apocrife: Axiohos, Despre drept, Despre virtute, De- 
modocus, Sisyphos şi Eryxias. Sumarul se încheie cu traducerea Definiţiilor. 

Colecţia de Filozofie a Editurii Humanitas (1997) a tipărit şi ea Platon, Scri- 
sori; Traducere din greaca veche, cuvânt înainte şi note de Adelina Piatkow- 
ski. În sfârşit, Banchetul, Criton, Phaidon au apărut la Prietenii cărții (Bucu- 
reşti, 1998) în traducerea lui Constantin lonescu Boeru și a Lydiei Constanţa 
Ciucă. i 

Acest sumar bilanţ bibliografic al traducerilor platoniene, realizate la noi 
de-a lungul unui secol, prin efortul conjugat al unor eleniști din generațiile 
mai vechi sau mai noi, demonstrează faptul că, în pragul celui de al treilea mi- 
leniu, dispunem de versiunea românească integrală a operei celui mai mare fi- 
lozof elin şi că interesul nostru faţă de ea este statornic. 

Un bun preţuitor al tălmăcirilor bezdechiene din Platon s-a dovedit lec- 
torul universitar dr. Nicolae Râmbu de la Universitatea “Al.I. Cuza” din Iași, 
care a retipărit toate cele șapte dialoguri din ediţia apărută în 1922 (Editura 
Agora, laşi, 1993). Din Notă asupra ediției, desprindem următorul pasaj: 
“Prea adesea, ultimele traduceri devin «oficiale», iar cele precedente sunt date 
uitării. Traducerile lui Ştefan Bezdechi reprezintă un punct de vedere ce nu 
poate fi ignorat de cel ce încearcă o profundă înţelegere a filozofiei lui Platon. 
Traducătorul nu redă în mod tehnic ideile originalului, ci reînvie o stare de 
spirit pe care o putem retrăi”. 

Pentru selecţia din ediţia de faţă, am reţinut Criton, transpus în româneşte 
şi de Vasile Grecu, Cezar Papacostea şi Marta Guţu (în Platon, Opere, Vol. I, 
Editura Ştiinţifică, 1974) şi Charmides, tradus deopotrivă de Constantin Noica 
şi Simina Noica (tot Opere, ID). Am înlăturat din text inadvertențele stilistice 
şi involuntarele greşeli de tipar ale versiunii lui Stefan Bezdechi, din 1922. 

Pentru celelalte trei dialoguri, am recurs la versiunea lui Cezar Papacostea 
din antologia apărută în colecția “Clasicii Literaturii Universale” (1968). 
Menţionăm că Apărarea lui Socrate a mai fost tradusă de Vasile Grecu 
(1916), St. Bezdechi (1922) şi Francisca Băltăceanu (Opere, I, 1974). Ceilalţi 
traducători ai Bancherului sunt Vasile Grecu (1920), St. Bezdechi (1944), 
Petru Creţia (1995), Constantin Ionescu Boeru şi Lydia Constanţa Ciucă 
(1998). Traducerea lui Phaidon, semnată de regretatul Petru Creţia (al cărui 
student a fost și autorul prefetei) și apărută în Opere, Vol. IV (Editura Stiinți- 
tică şi Enciclopedică, Bucureşti, 1983), este însoțită de /nrerpretare la Phui- 
don, dată de Constantin Noica, precum și de Lămuriri preliminare şi de Note 
elaborate de Manuela Tecucean. 

În vederea familiarizării cititorului român cu viața și opera complexă şi 
multilaterală a maestrului Academiei ateniene, am reprodus în continuarea 
prefeţei capitolul închinat de Diogenes Laertios (secolul III d. Chr.) lui Platon 
în Despre viețile şi doctrinele filozofilor (Traducere din limba greacă de C.I. 
Balmuș, Ediţie îngrijită de Ion Acsan şi Adelina Piatkowski, Vol. I, “Biblio- 
teca pentru toți” nr. 1469, Editura Minerva, Bucureşti, 1997), renunțând la co- 
mentariile lui Aram Frenkian. 

Aşa cum am arătat în prefața mea la Iliada, tradusă în proză de Radu 
Hâncu (Editura Mondero, București, 1999), oralitatea a salvat de la dispariție 
poemele homerice fiindcă ele fuseseră memorizate și recitate cu diverse ocazii 
de nişte profesioniști (rapsozi ca de pildă Ion, care dă titlul unui dialog pla- 
tonian). Aceștia le-au transmis din generaţie în generație unor oameni educați 
îr spirit oral, până ce versurile au fost fixate în scris în vremea lui Pisistrate. 
Dar oralitatea s-a dovedit riscantă în cazul filozofilor care Și-au transmis ver- 
bal teoriile propriilor discipoli, rămânând la discreția succesorilor lor. Dacă 
Pitagora își obliga învăţăceii să-i asculte vorbele într-o tăcere pioasă (Magis- 
ter dixit!), Socrate era un vorbitor pătimaş care netezea prin arta conversaţiei 
drumul spre adevărurile perene al auditorilor săi. Instrumentul ideal al imor- 
talizării învățăturilor sale era dialogul, care se potrivea de minune cu firea 
exuberantă a lui Socrate. Prin perfecționarea lui, Platon a făcut din dialog 
principalul instrument de apărare a memoriei maestrului său şi de răspândire 
a propriei sale învățături. Vocaţia filozofică a fost mai puternică decât cea lit- 
erară, dar dialogul a permis perfecta lor îngemănare. 

În ampla culegere coordonată împreună cu Adelina Piatkowski și intitulată 
Filozofia greacă până la Platon (Vol. Il, Partea 1, Editura Științifică şi Enci- 
clopedică, Bucureşti, 1984), Ion Banu l-a inclus pe Socrate, despre care afir- 
mă următoarele în Nota introductivă (p. 94): “ Admitem că, într-o serie de dia- 
loguri, Socrate expune propriile-i păreri, dar că e folosit de elevul său şi drept 
purtătorul de cuvânt al său, al elevului. S-a pus întrebarea dacă Platon, făcând 
astfel greu conturabil socratismul, nu ar comite o impietate faţă de cel căruia 
îi purta o adâncă venerație. Platon, ce e drept, nu c istoric al filozofiei. Din 
considerente literare, el nu se sfieşte să încredințeze roluri filozofice imagina- 
re unor personaje istorice reale: dacă rolul o cere, acestea pot fi puse să spună 
ceea ce, cât au trăit, n-au spus. Era posibil aceasta în cazul unui Parmenides 
sau Protagoras. Dar, credem, nu și în privinţa magistrului său proslăvit. Dim- 
potrivă, sunt indicii că pe discipol îl mână preocuparea de a prezenta chipul 
autentic al lui Socrate, chip opus celui plăsmuit de către detractorii săi. E ros- 
tul Apărării lui Socrate, într-un fel al lui Phaidon, al Symposionului ”. 

Dialoguri socratice au scris şi alți discipoli ai filozofului atenian, dar ele s- 
au pierdut iar cele care au supravieţuit nu pot rivaliza cu modelele lor plato- 
niene. De pildă Apologia şi Banchetul lui Xenofon (430-354 î.Chr.). Mai in- 
teresante sunt Convorbirile memorabile (Memorabilia), hindcă ele sunt A- 
mintiri despre Socrate. Așa şi-a intitulat Grigore Tănăsescu traducerile sale 
din Xenophon (Editura Univers, Bucureşti, 1987), după ce aceeaşi operă fuse- 
se tălmăcită mai întâi de G. Murnu în Din comoara de întelepciune antică 
(Casa şcoaleior, Bucureşti, 1923) şi ulterior de $t. Bezdechi (1923). Platon şi- 
a pus în slujba socratismului său autentic vocaţia lui de prozator, dramaturg și 
poet. Câteva dintre epigramele care i-au fost atribuite pe drept sau pe nedrept 
au fost traduse în româneşte de Alexandru Andriţoiu și Dimos Rendis (Din 
lirica elină, Editura Tineretului, București, 1968) şi de Simina Noica (Anzolo- 

gie lirică greacă, Editura Univers, Bucuresti, 1970). Nu-l are cumva în vedere 
chiar pe Socrate acest Epitaf platonian? 

Odinioară-ntre vii stăluceai ca un astru-al aurorei. 

Stins, printre morți te-ai aprins iarăși: luceafăr de-amurg. 

În introducerea sa la volumul care cuprinde traducerea capodoperelor lui 
Platon: Banchetul şi Phaidon, Cezar Papacostea admite că: “Socrate este ex- 
punătorul gândurilor autorului, este Filozofia la întrecere cu Tragedia și Co- 
media”. Ambele aparţin perioadei de maturitate a fidelului discipol. Am ală- 
turat elasicului diptih trei dialoguri de tinereţe: Apărarea lui Socrate, Criton 
şi Charmides. În parcurgerea dialogurilor recomandăm cititorilor să respecte 
biografia lui Socrate, nu ordinea în care au fost ele scrise de Platon. Charmi- 
des şi Bancherul ilustrează latura luminoasă şi comică a existenţei sale; cea 
sumbră şi tragică apare în Apărarea lui Socrate, Criton și Phaidon, reconsti- 
tuind condamnarea la moarte şi executarea în temniță a martirului gândirii ate- 
nicne de la sfârşitul secolului de aur. Reunite în această ordine, dialogurile 
platoniene alcătuiesc un autentic roman al vieţii şi morţii lui Socrate, cu pro- 
tundele sale meditații şi discuţiile avute cu prietenii până în ultimele clipe, 
după ce a golit cupa de cucută întinsă de neîndurătorul temnicer, fără să-și 
piardă calmul filozofic... 

Reîntors din peninsula Chalcidica, unde își făcuse datoria de oștean, con- 
tribuind la cucerirea coloniei corintiene Potideea, pe care atenienii o asediase- 
ră vreme de doi ani (432-429 î.Chr.), Socrate revine la preocupările sale filozo- 
fice predilecte. În tinereasca ambianţă a unei palestre conversează despre în- 
țelepciune, atributul indispensabil al frumuseţii corporale, cu chipeșul dar su- 
perficialul Charmides şi cu unchiul acestuia, Critias. Amândoi vor face parte 
din rândul celor treizeci de tirani, al căror regim a fost impus atenienilor de 
către spartanii victorioși în războiul peloponeziac (404 î.Chr.). Socrate l-a în- 
demnat pe discipolul său să intre în viaţa politică, dar Charmides a trădat înțe- 
leptele sfaturi de cumpătare, date de maestrul său, pierind în lupta cu propriii 
concetăţeni, care i-au alungat pe tirani, reinstaurând democraţia (403 î.Chr.). 
Înţelepciunea, greu de definit, poate fi însușită cu și mai mare dificultate. 

Poetul tragic Agaton (448-401 î.Chr.), laureatul concursului dramatic din 
416 î.Chr., şi-a sărbătorit victoria conform tradiției, iar tema discuţiilor a fost 
iubirea, printre oaspeţii săi numărându-se, fireşte, Socrate şi colegul său de 
breaslă, astrul comediei ateniene, Aristofan, ceea ce a sporit hazul petrecerii, 
unde lucrurile s-au spus pe șleau şi fără nici o reţinere. Cuvântările participan- 
tilor la Banchetul (sau despre dragoste), datând, se pare, din 385 î.Chr.. con- 
țin elemente mitice grotești. Pausanias susține existenţa a două Afrodite: una 
mai veche, fără mamă, copila Cerului (Uranus, socotit de romani adeptul ho- 
mosexualității), supranumită Cerească; alta mai tânără, născută din Zeus și ti- 
tanida Dione, căreia i s-a zis Obştească. Celor două Afrodite le corespund cei 
doi Eros, primul fiind exclusiv al tinerilor. Aristofan inventează mitul scin- 
dănii sexelor şi al realipirii lor prin dragoste, făcând conexiunea dintre Eros şi 

Androgin (fiinţă bisexuată, Bărbat-Femeie). Platon nu s-a mărginit la fireasca 
relaţie dintre bărbat și femeie, asigurând perpetuarea speciei. Experienţa 
erotică a contemporanilor lui Aristofan implica felurite perversiuni sexuale, 
condamnate de morala şi legile statelor grecești din Ionia şi Eolida, situate pe 
coasta Asiei Mici, aflându-se într-un contact îndelungat cu moravurile orienta- 
le (vezi Ion Acsan, Eros, regele dezmățului în tălmăciri necenzurate şi inedite 
din literatura greco-latină, Editura “Fiat Lux”, Bucureşti, 1998, pp. 48-54). 

În această privinţă Constantin Noica spune în comentariul său la Banche- 
tul în traducerea lui Cezar Papacostea (EPLU, 1968, p. 241): “Descriind 
esența dragostei, Platon trece prin toate aparențele și manifestările ei. Cine 
crede, citind Gorgias, că Platon nu e decât un moralist, poate fi uluit de imo- 
ralismul aparent al Bancherului. Dar filozoful cerea pe drept răspundere, 
atunci când era în joc retorica, întrucât aceasta e un demers al omului; pe când 
aici, în lumea Eros-ului, el nu cere decât supunere la chemarea cea mai adâncă 
din om către un frumos şi un bine durabil. 

În orice caz, după imoralismul fără răspundere din Gorgias, iată cartea li- 
bertăţii cu supunere, Bancheul. Nici o altă carte de filozofie nu e mai netilozo- 
fică în aparenţă; nici o viziune morală n-a fost atât de vie, până la scandal. A 
trebuit tot prestigiul lui Platon ca o asemenea carte să nu fie pusă la index şi 
scoasă din mâinile tineretului. În realitate, ceea ce înfăţişează Platon, sub apa- 
rente atât de libere, este c ordine: ordo amoris.” 

Cruciala cuvântare a lui Socrate, deşi nu renunță total la mit şi la legenda 
reprezentată de misterioasa lui iniţiatoare din Mantinea, Diotima, ridică dis- 
cuţia la cel mai înalt nivel filozofic, pledând pentru dragostea sublimă, pentru 
Frumosul în sine, pentru perenizarea Iubirii şi a Prieteniei. Turmentatul Alci- 
biade, care se invită singur la ospăț, aduce destinderea atmosferei și reinstau- 
rarea veselici generale. Tradiţionalul omagiu, de o dezarmantă sinceritate, adus 
de noul musafir maestrului celor de faţă, neasemuilului Socrate, anticipează 
discursul cu care acesta se va apăra în faţa tribunalului atenian de învinuirea 
de ateism şi de corupere a tineretului. Face trecerea de la comedie la tragedie, 
de la toleranţă la ură, de la perpetuarea prin iubire a speciei la nemurirea sufle- 
tului după desprinderea lai din temnita corporală, adică la salvarea condiţiei 
umane printr-o superioară existență postumă. 

Apărarea lui Socrate, împreună cu dialogurile etice Criton sau despre da- 
torie ȘI Phaidon sau despre suflet reprezintă cele trei acte ale dramei ultimelor 
zile trăite de marele filozof în temnita ateniană, înconjurat de discipolii care 
i-au rămas credincioși până la sfârșit. Printre aceştia se numără şi bogătaşul 
Criton, care, cu trei zile înainte de executarea sentinței, încearcă zadarnic să-l 
convingă pe Socrate să evadeze, el oferindu-se să-i cumpere pe temniceri, În 
pateticul final al “Apărării” sale, condamnatul la moarte se desparte de ingra- 
(ii săi concetățeni, convins că în Hades va întâlni judecători adevăraţi și drepți, 
încredințând supraviețuitorilor nobila sarcină să se îngrijească de moralitatea 
copiilor săi minori. În actul al doilea, alături de Criton, printr-o celebră proso- 

popee, intră în scenă Legile ateniene personificate, care îi cer lui Socrate să le 
respecte până la moarte şi el le ascultă. Actul al treilea este o sublimă şi ele- 
vală meditație asupra vieții şi morţii, a desprinderii de trup a sufletului nemu- 
ritor, care trece dezbărat de cele pământești într-o lume mai curată, mai fru- 
moasă şi mai demnă de a fi acceptată fără nici o șovăială... è 

Dacă Antichitatea a preferat dialogul Phaidon, modernitatea a preferat 
încă din Renaștere Bancherul. Marsilio Ficino a tradus din greacă în latină în- 
treaga operă a lui Platon şi a lui Plotin (205-270 d. Chr.), fondatorul neopla- 
tonismului. A întemeiat el însuşi “Academia platoniciană”, reunindu-și prie- 
tenii şi discipolii în vila de la Careggi, lângă Florenţa, dăruită de Cosimo de 
Medici, într-un cenaclu care a influențat cultura vremii sale. Faimoasa lui car- 
te Sopra lo Amore overo il Convito di Platone (pe care îl asimilează crești- 
nismului) a apărut postum (1544). În 1942 a văzut lumina tiparului la Bucu- 
resti Marsilio Ficino. Asupra iubirii sau Banchetul lui Platon traducere, cu in- 
troducere și note de Sorin Ionescu (Nina Façon). În 1992, Editura de Vest din 
Timişoara a avut inspirata idee de a tipări într-un singur volum Bancherul lui 
Platon, în versiunea lui Cezar Papacostea şi comentariul său ficinian (fără in- 
troducerea Ninei Façon). 

În romanul istoric al scriitorului ceh Josef Toman, Sokrates (Praha, 1975), 
Platon joacă un rol secundar. Cu o lăudabilă promptitudine, Editura Univers 
a oferit cititorilor ei în 1980 masivul volum Socrate — În căutarea beatitudinii 
— de Josef Toman și Miroslava Tomanová, în românește de Jean Grosu. Dar 
romanul: în care protagonist este Platon însuşi, a fost scris de Vintilă Horia şi 
se intitulează La septième lettre, Roman (Sur les trois voyages de Platon à 
Syracuse), Plon. Paris, 1964. Autorul reconstituie cele trei călătorii ale lui 
Platon la Syracusa, în speranţa de a convinge pe cei doi tirani ai cetății 
siciliene de a aplica reformele preconizate de el, pe baza Scrisorii a VII-a, 
tradusă în românește de Constantin Noica în florilegiul de Dialoguri din 1968. 
Vintilă Horia a reușit să-i transpună realitatea imediată pe care o reflectă în 
realitatea artei, fără limite în timp, cum și-a propus în Nora finală. Când vor 
primi cititorii români Scrisoarea a VII-a, adresată şi lor de Vintilă Horia? 


ION ACSAN 


DIOGENES LAERTIOS 
(DESPRE VIEȚILE ȘI DOCTRINELE FILOZOFILOR) 


PLATON 


(427-347 î.Chr.) 


I Platon era fiul lui Ariston şi cetăţean al Atenei. Mama lui era Perictione 
sau Potone, care-și trăgea neamul de la Solon. Solon avusese un frate, Dropi- 
des; acesta fusese tatăl lui Critias, care fusese părintele lui Callaischros; aces- 
ta îl avusese pe Critias, unul dintre cei treizeci', ca și pe Glaucon, tatăl lui 
Charmides şi al Perictionei. Astfel, Platon, fiul acestei Perictione şi al lui 
Ariston, era în a șasea generaţie de la Solon. Solon se trăgea din Neleu și Po- 
seidon. Se spune că și tatăl lui se cobora în linie dreaptă din Codros, fiul lui 
Melanthos, iar după cum spune Thrasyllos, aceştia se trăgeau din Poseidon. 

Speusip”, în lucrarea intitulată Bancherul funebru al lui Platon, Clearh, în 
al său Elogiu al lui Platon şi Anaxilaides. în cartea a doua a lucrării sale De- 
spre filozofi, ne spun că exista o poveste la Atena cum că Ariston ar fi încer- 
cat s-o siluiască pe Perictione, în floarea frumuseții, şi n-a izbutit, iar după ce 
a încetat să o ia cu sila i-a apărut în vis Apollo și, ca urmare, a lăsat-o neatin- 
să până ce a născut copilul. 

II In Cronologia sa, Apollodor fixează data nașterii lui Platon în a optzeci 
şi opta olimpiadă”, în ziua a șaptea din luna Thargelion”, în aceeaşi zi în care 
delienii spun că se născuse şi Apollo. După spusele lui Hermip, a murit la o 
serbare de nuntă, în primul an al olimpiadei o sută opta”, la optzeci şi unu de 
ani. Totuşi, Neanthes zice că a murit în vârstă de optzeci și patru de ani. El 
este cu şase ani mai tânăr ca Isocrate, căci acesta se născuse pe când era 


| “Cei treizeci de tirani “care au înlocuit regimul democratic cu cel oligarhic în 404 î.Chr. la 
Atena, după victoria spartanilor în războiul peloponeziac. Ei au fost înlăturați în 403 î.Chr., din 
inițiativa lui Trasibul. Printre “cei treizeci de tirani” s-au numărat atât Charmides, care a dat 
titlul unui dialog platonic despre înţelepciune, prezent în culegerea de față, cât și Critias, prin- 
cipalul interlocutor al lui Socrate, cum se va vedea în cuprinsul volumului. Critias (sau Despre 
Atlantida) este un dialog de bătrânețe, neterminat. 

2 Nepot al lui Platon și urmaş al lui la conducerea Academiei. 

3 A 88-a olimpiadă corespunde cu anii 428-425 î.Chr. 

4 Stârşitul lunii mai — începutul lunii iunic, 

5 Primul an al celei de a 108-a olimpiadă corespunde cu 348-347 î.Chr. 

arhonte Lysimachos', iar Platon, pe când era arhonte Ameinias”, anul morții 
lui Pericle. III Așa cum ne arată Antileon în cartea a doua a lucrării sale 
Despre date cronologice, Platon aparținea demei Collytos. Unii spun, de pildă 
Favorinus în /storii felurite, că se născuse la Egina, în casa lui Pheidiades, fiul 
lui Thales, căci tatăl său fusese trimis împreună cu alții la Egina, în calitate de 
colonist, dar se întoarse la Atena atunci când atenienii fură izgoniți de lacede- 
monieni, care veniră în ajutorul egineţilor. Athenodoros, în cartea a opta a lu- 
crării sale intitulate Plimbări, spune că Platon a fost coreg’ la Atena, cheltu- 
ielile fiind suportate de Dion’. IV A avut doi fraţi, pe Adeimantos şi Glaucon 
și o soră, Potone, mama lui Speusip. 

V A învăţat literatura în şcoala lui Dionysios, cum amintește singur în dia- 
logul Rivalii, iar gimnastica a învăţat-o cu Ariston, atletul din Argos și de la 
el a primit numele de Platon, din cauza înfățișării sale viguroase, în locul 
numelui său original, care era Aristocles, după bunicul lui, cum ne informează 
Alexandros în cartea sa Succesiunile filozofilor. Alţii însă afirmă că i s-a dat 
numele de Platon din pricina abundentei stilului sau a lăţimii frunții sale, cum 
sugerează Neanthes. Alţi:, iarăşi, susțin că a luptat în jocurile istmice, lucru 
arătat de Dicaiarchos în prima carte a lucrării sale Despre vieți, VI şi că s-a 
Ocupat de pictură şi a scris poeme, mai întâi difirambi, după aceea poeme 
lirice şi tragedii. VII Se spune că avea o voce slabă, ceea ce e confirmat de 
Timotheos, atenianul, în cartea sa Despre vieți. Se mai spune că Socrate a 
văzut în vis, pe genunchii săi, un pui de lebădă, căruia îi crescură deodată ari- 
pile și zbură în sus după ce scoase un sunet puternic şi dulce. Ziua următoare, 
Platon i se prezentă ca discipol, iar Socrate recunoscu în el lebăda din vis”. 

VIII După cum arată Alexandros, invocând pe Heracleitos ca izvor, în 
cartea sa Succesiunile filozofilor, la început obişnuia să ţină lectiile de filo- 
zofie în Academie și după aceea în grădina de la Colonos. Mai târziu, fiind 
gata să se prezinte la un concurs cu o tragedie, ascultându-l pe Socrate vorbind 
în faţa teatrului lui Dionysos, îşi sorti poemele sale flăcărilor, cu cuvintele: 

Hai, căci Platon de tine nevoie are, Hefaistos“. 

Din momentul acela, având vârsta de douăzeci de ani, se spune, el deveni 
elevul lui Socrate. După moartea acestuia, trecu la Cratylos”, heracliteanul şi la 
Hermogenes care profesa filozofia lui Parmenide. Apoi, spune Hermodor, la 
vârsta de douăzeci și opt de ani, se duse la Megara, la Eucleides, cu alti câțiva dis- 


1 Arhontatul lui Lysimachos: 436-435 î.Chr. 

2 Arhontatul lui Ameinias: 429-428 î.Chr. 

3 Coregului îi revenea sarcina să instruiască și să întrețină un cor în vederea reprezentărilor teatrale. 

4 Diondin Siracuza, cumnatul lui Dionysios cel Bătrân, tiranu! Siracuzei, admirator al lui Platon. 

5 Lebăda era pasărea consacrată lui Apollo. 

6 Hefaistos — zeul focului. 

7 Un dialog în carc Platon dezvoltă teoria despre limbă și originca ci poartă numele filozofului 
Cratylos. 

cipoli de-ai lui Socrate. Apoi plecă la Cyrene să-l viziteze pe Theodoros mate- 

maticianul; de acolo în Italia, să vadă pe filozofii pitagoricieni, pe Philolaos şi 

pe Eurytos, iar de acolo în Egipt, să cunoască pe profeţii de acolo. Se spune că 

și Euripide l-a însotit într-acolo. În Egipt, acesta s-a îmbolnăvit și a fost vindecat 

de preoţi, Care l-au tratat cu apă de mare, motiv pentru care el a rostit versul: 
Greul păcat omenesc în spal-ule mării lalazuri !. 

Platon spune, sprijinindu-se pe Homer, că, mai mult decât toți oamenii, 
egiptenii erau medici abili. Avea de gând să viziteze și pe magi, dar renunţă la 
aceasta din cauza războaielor din Asia. IX Întors la Atena, a locuit la Academie. 
Aici era un gimnaziu de la periferie, într-o dumbravă, numită după un oarecare 
erou, Hecademos, aşa cum arată Eupolis în piesa sa intitulată Ambuscaţii: 

Printre umbroasele-alei ale Hecademului sacru. 

Dar și Timon spune în versuri: 

Sef lor Platon era, voinicul, dar blând vorbitorul, 
Viersul duios el având ca și greierii din Hecademos. 

Astfel, numele original al locului acela era Hecademia, pronunţat cu e 
scurt. Platon era prieten cu Isocrate. Şi Praxiphanes îi pune să discute despre 
poeţi, într-o locuinţă de ţară unde Platon îl primise pe Isocrate. X Aristoxenos 
afirmă că a luat parte la trei campanii militare: prima oară la Tanagra, a doua 
oară la Corint și a treia oară la Delion, unde s-a distins în luptă. 

El a îmbinat doctrinele lui Heraclit, ale pitagoricienilor și ale lui Socrate. 
Cu privire la lucrurile sensibile, el este de acord cu Heraclit; în doctrina reali- 
tăților inteligibile cu Pitagora, iar în filozofia politică cu Socrate. 

XI Unu autori, printre care şi Satyros, spun că a scris lui Dion din Sicilia, 
rugându-l să-i cumpere trei cărți pitagoreice de la Philolaos pentru o sută de 
mine. Tot ei spun că Platon trăia în belșug, deoarece primise de la Dionysios 
peste optzeci talanţi?. Acest lucru îl afirmă Onetor într-un studiu asupra temei: 
Dacă un înțelept va căuta să se îmbogăţească. L-a folosit mult şi pe Epichar- 
mos, poetul comic, prelucrând cele mai multe pasaje de ale lui, așa cum spune 
Alcimos în cărţile dedicate Lui Amyntas, patru la număr. În primul din aceste 
studii, scrie astfel: 

XII “Este evident că Platon întrebuințează adesea cuvintele lui Epichar- 
mos. Judecaţi singuri. Platon afirmă că obiectul simțurilor este ceea ce nu 
durează niciodată, nici în calitate, nici în cantitate, ci-i mereu în curgere şi în 
schimbare. Presupunerea e că, dacă suprimăm numărul din aceste lucruri, ele 
nu mai sunt la fel, nici nu mai au ceva determinat nici în cantitate, nici în cali- 
tate; lucrurile sensibile se prefac mereu şi, prin natura lor, nu au niciodată 
existenţă. Obiectul gândirii însă este de așa fel că de la el nu se ia nimic și nu 
i se adaugă nimic. Aceasta este natura lucrurilor eterne, a căror însușire e de 


] Vers din /figenia în Taurida a lui Euripide a cărui călătorie în Egipt e putin probabilă, cea a lui 
Platon fiind însă sigură. 
2 Un talant valora 60 de minc sau 6.000 de drahme. 

a fi mereu la fel şi aceleași. Într-adevăr, Epicharmos' s-a exprimat limpede 
despre obiectele simţurilor şi cele ale gândirii: 

A. Zeii din veci ființat-au, nicicând n-au fost fără ființă. 

Tot ce pe lume-i din veac şi aidom-avut-au izvodul. 

B. Haosul, zice-se că dintre zei născutu-s-a-întâiul. 

A. Cum? Neavând început şi sfârşit, întâiul nu fost-a. 

B. Ce? Înseamnă atunci că nimic mai-ntâi nu venit-a? 

A. Nu, pe Zeus mă jur şi nu au venit nici în rândul al doilea 
Cele de care vorbim; de când e lumea fiinţat-au... 

A. Fie un număr par, ba chiar impar, ca să zicem, 

Cearcă măcar dacă poți o pietricică s-adaugi 
Sau ceva să retragi din cele ce-ntr-însu se află 
Numărul lor rămâne-va-acelaşi? B. Fireşte nu va rămâne 

A. Sau la măsura de-un cot alta cumva de vei pune 
Ori de-i alege din ce se află acolo-nainte 
Fi-va măsura la fel cu ce-a fost? B. Nu-i ca-nainte. 

A. Lua-vom, acum şi-omenirea, privind-o domol îndeaproape 
Astfel. Creşte un om, alt om, dimpotrivă, descrește, 
Veşnic e altul. Acel ce după fire-i se schimbă, 

Făr-a rămâne pe loc, e altul decât înainte. 
Fost-am și eu ca și tine ieri altul şi astăzi iar altul, 
Mâine voi fi iarăşi altul şi astfel mereu, căci e lege. 

Si Alcimos, mai departe, afirmă următoarele: “Există unele lucruri, spun în- 
țeleptii, pe care sufletul le percepe prin corp, cum ar fi prin auz sau văz; sunt 
alte lucruri pe care le gândește singur, fără ajutorul corpului. De aici urmează 
că, din lucrurile existente, unele sunt sensibile, iar altele inteligibile. De aceea 
Platon spunea că, dacă vrem să înțelegem dintr-o privire principiile care stau la 
baza universului, trebuie mai întâi să deosebim ideile în ele însele, de exemplu 
asemănarea, unitatea şi pluralitatea, mărimea, repausul și mişcarea; în al doilea 
rând, trebuie să presupunem existenţa frumosului, a binelui, a justiției și a altor 
lucruri de acest fel, fiecare existând în sine şi pentru sine; în al treilea rând, tre- 
buie să vedem care idei se raportează la altele, cum sunt ştiinţa, mărimea sau 
puterea, gândindu-ne că lucrurile din lumea noastră sensibilă poartă denumiri 
omonime cu aceste idei, din cauză că participă la ele; înțeleg, prin aceasta, că 
lucrurile drepte participă la ideea de drepi, iar lucrurile frumoase participă la 
ideea de frumos. Fiecare idee este eternă, este o noțiune și, mai mult, este 
neschimbătoare. De aceea Platon spune că ideile în natură stau ca modele și că 
toate celelalte lucruri se aseamănă cu aceste idei, din cauză că sunt copiile accs- 
tor modele”. Iată acum cuvintele lui Epicharmos despre bine şi despre idei: 

A. Cântul din flaut e-un lucru? B. Fireşte, cum să nu fie. 

A. Omul ce cântă din flaut, tot una-i cu viersul? B. Ba nu e. 


1 Epicharmos din Cos (350-460 î.Chr.), poet comic atras de pitagoreism şi heraclitism. 

A, Ce-i flautistul? Ce zici. nu-i om? B. Vezi bine. A. Atuncea 
Nu fi se pare că este acelaşi cu binele însuşi? 
Binele este-un lucru în sine. Astfel, acela 
Care-l învață şi-l ştie, bun pe dată devine. 
Astfel e flautist şi cel ce flautu-nvaţă, 
Dănțuitor cel ce dănţuie, rogojinar cel ce ştie 
Împletitul, aşijderi orice lucru tu lua-vei 
Omul si arta nu-i una: el artistul doar este. 


Platon, în conceperea teoriei sale despre idei, spune: 

Deoarece există amintire, trebuie să existe și idei prezente în lucruri. din 
cauză că amintirea vine de la ceva stabil și permanent și nimic nu este per- 
manent în afară de idei. Căci, spune el, cum pot să supraviețuiască animalele, 
afară numai dacă pot cuprinde ideea și dacă sunt dotate de natură cu inteli- 
genţă în acest scop? Aşa cum stau lucrurile acum, ele își amintesc! de asemă- 
narea lor şi a hranei lor, de ce fel este cea care le convine; aceasta arată că ani- 
malele au capacitatea înnăscută de a vedea asemănarea. Și, din această pricină, 
ele simt pe celelalte animale de acelaşi fel. Cum exprimă aceasta Epicharmos? 


ȘI iarăşi: 


Înţelepciunea, Eumeu, de-o specie nu-i stăpânită, 
Orice viețuitor şi el la fel are minte. 

Cată de vrei pe la păsări, la biata găină priveşte, 
Puii vii Să-i nască deodať nicicând pomenit-a: 

Stă sărmănica, clocește, viata în ouă trezeşte. 
Înţelepciunea aceasta ce-nseamnă natura doar ştie, 
Singură ea învățând-o pe-ncetul, așa, de la sine. 


Că tot vorbim noi aşa nu este deloc de mirare, 

Nici că de noi suntem mulțumiți nespus și ne credem 
Neam prea-ales: şi-un câine altui câine îi pare 
Lucrul cel mai frumos, un bou altui bou, deopotrivă 
Și măgarii-ntre ei la fel se socot, chiar și porcii. 


Aceste exemple și altele la fel le notează Alcimos în cele patru cărți ale 
sale, arătând ce ajutor a fost Epicharmos pentru Platon. Faptul că Epicharmos 
însuşi era conștient de înțelepciunea sa poate fi văzut și din versurile în care 
el prezice că va avea un imitator: 


Cred doar ceea ce cred? Mai mult, o ştiu chiar prea bine: 
Fi-vor cândva amintite aceste cuvinte-ale mele, 

Căci le-o lua careva şi stihul, dând la o parte, 

Haină de purpur, le-o da, vorbe alese podoabă, 

Nebiruite fiind, ce-i lesne de-nvins dovedi-vor. 


1 Teoria amintirii a lui Alcimos nu se bazează pe metempsihoză ca teoria reminescenței (anam- 
nesis) a lui Platon (vezi Phaidon, 72 e). 

XIII Se pare că Platon a adus cel dintâi la Atena scrierile lui Sophron 
mimograful!, care fuseseră până atunci neglijate, și a prezentat personaje cu 
caractere luate de la acest scriitor; se spune că s-au găsit într-adevăr cărți cu 
mimii lui Sophron sub perna lui. A făcut trei călătorii în Sicilia: prima oară ca 
să vadă insula și craterele Etnei; cu acest prilej, Dionysios, fiul lui Hermocra- 
tes, fiind tiran la Siracuza, l-a silit să devină unul dintre apropiații lui. Dar 
când Platon discută despre tiranie și susținu că numai interesul stăpânului nu 
era scopul cel mai bun, afară numai dacă acesta excelează în virtute, el îl ofen- 
să pe Dionysios, care, supărat, îi spuse: “Vorbești ca un flecar bătrân”. “Iar tu, 
ca un tiran”, îi răspunse Platon. 

La această vorbă, tiranul se înfurie și era gata să-l omoare; pe urmă însă, 
după ce Dion și Aristomenes îi scoaseră aceasta din minte, renunţă la crimă și-l 
încredinţă lui Pollis, lacedemonianul. care tocmai sosise atunci cu o ambasadă, 
ca să-l vândă ca sclav. Follis îl luă la Egina și-l scoase în vânzare. Atunci 
Charmandros, fiul lui Charmandrides, ceru condamnarea la moarte a lui Platon 
după legea în vigoare la egineţi, care dispunea ca primul atenian care va pune 
piciorul pe insulă să fie omorât fără judecată. Această lege fusese trecută chiar 
de acuzator. cum spune Favorinus în ale sale /stori: felurite. Dar cineva pretinse, 
în glumă, că vinovatul era filozof și curtea îl achită. Mai e şi altă versiune, după 
care, fund adus în fața adunării și fiind cercetat de aproape, el păstră o tăcere 
totală și aşteptă liniştit rezultatul. Adunarea hotărî să nu fie omorât, ci îl con- 
damnă să fie vândut, întocmai cum ar fi fost un prizonier de război. 

Se întâmplă ca Anniceris din Cyrene, filozoful, să fie de fată; el îl răs- 
cumpără pentru douăzeci de mine — după alții, suma ar fi fost de treizeci de 
mine — și-l trimise la Atena, la prietenii săi, care îi înapoiară banii pe dată. 
Anniceris însă îi refuză, spunând că nu numai atenienii aveau privilegiul de a 
purta grija lui Platon. Alţii afirmă că Dion a trimis banii şi că Anniceris nu i-ar 
fi luat, ci a cumpărat pentru Platon mica grădină care se află la Academie. Se 
arată că Pollis, totuşi, a fost învins de Chabrias şi că, după aceea. s-a înecat la 
Helike’, întrucât purtarea sa faţă de filozof stârnise mânia divinității; aşa spu- 
ne Favorinus în prima carte din Amintirile lui. Dar Dionysios, totuşi, nu se 
putea linişti. Aflând de cele întâmplate, îi trimise o scrisoare lui Platon ca să 
nu-l vorbească de rău, iar Platon îi răspunse tot în scris că nu avea atât timp 
liber ca să-și amintească de Dionysios. 

AV A doua oară l-a vizitat pe Dionysios cel Tânăr, cerându-i pământ şi oameni 
pentru realizarea republicii sale’. Dionysios îi făgădui, dar nu sc ţinu de cuvânt. 
Unii spun că Platon s-a aflat şi de rândul acesta în mare primejdie, fiind bănuit că-i 


| Autor de mimi, scenete comice inspirate din viața cotidiană, Sophron din Siracuza a trăit în a 
doua jumătate a secolului V î.Chr. 

2 Helike, oraș din Achaia, înghițit de mare în urma cutremurului din 373 î.Chr, 

3 Cca de a doua călătorie a lui Platon în Sicilia a avut loc în 369 î.Chr., după moartea lui Dio- 
nysios cel Bătrân. 

încurajează pe Dion şi pe Theodotas în planul lor de a libera întreaga insulă; cu 

acest prilej, Archytas, pitagoricianul, scrise lui Dionysios şi îi ceru ca Platon să 

fie iertat și trimis nevătămat la Atena. Scrisoarea aceasta glăsuieşte astfel: 
“Archytas către Dionysios, îi urează multă sănătate 

Noi toți, prietenii lui Platon, ţi-am trimis pe Lamiscos şi Photidas cu 
oamenii lor ca să-l aducă înapoi pe filozof în condiţiile înțelegerii avute cu 
tine. Ai face bine să-ţi reamintești zelul cu care ne-ai cerut, nouă tuturora, să 
promovăm venirea lui Platon în Sicilia, căutând să-l convingi și luând asupră-ţi, 
printre altele, răspunderea siguranţei lui, atât în timpul șederii la tine, cât și în 
timpul întoarcerii lui. Aminteşte-ți, de asemenea, că ai pus mare preţ pe veni- 
rea lui și că, din momentul sosirii, ai avut mai multă bunăvoință faţă de el de- 
cât pentru oricare altul din jurul tău. Dacă s-a întâmplat să-ţi dispiacă, se cu- 
vine să te porţi cu omenie și să mi-l înapoiezi nevătămat. Făcând astfel, vei fi 
drept și-n același timp ne vei îndatora”. 

A treia oară s-a dus să-l împace pe Dion cu Dionysios’, dar, neizbutind, se 
întoarse în patrie fără să fi făcut ceva. XVII Aici se ţinu departe de politică, 
deşi scrierile lui arată că era un om de stat. Motivul era că poporul fusese obiş- 
nuit cu alte forme de guvernare, cu totul deosebite de ale lui. Pamphile, în car- 
tea a douăzeci și cincea a Memoriilor ei, spune că arcadicnii şi tebanii, după 
ce au întemeiat Megalopolis, l-au poftit pe Platon să le fie legislator; dar el, 
descoperind că ei erau potrivnici egalității de proprietate, refuză să se ducă. 

XVIII Se povestește că a pledat împotriva condamnării la moarte a lui 
Chabrias, generalul, când acesta a fost judecat, deși nimeni altul la Atena n-a vrut 
s-o facă, şi că în această împrejurare, urcând Acropolea împreună cu Chabrias, s- 
a întâlnit cu delatorul Crobylos, care îi spuse: “Ce vii să vorbeşti pentru apărarea 
altuia? Nu știi că te așteaptă şi pe tine cucuta lui Socrate?”. La aceasta, Platon îi 
răspunse: “După cum am înfruntat primejdiile, apărându-mi în război patria, tot aşa 
Ie voi înfrunta şi acum, făcându-mi datoria faţă de un prieten”. 

XIX El a fost cel dintâi care a introdus argumentarea prin întrebare şi a 
răspuns, spune Favorinus în cartea a opta a cărţii sale Istorii felurite; tot el a 
explicat pentru prima oară lui Leodamas din Thasos metoda cercetării pro- 
blemelor prin analiză; şi, în filozofie, a întrebuințat cel dintâi termenii de 
antipozi, element, dialectică, calitate, număr dreptunghiular, dintre lucrurile 
care mărginesc suprafața plană, ca şi providenta divină. 

De asemenea a fost cel dintâi filozof care a combătut discursul lui Lysias, 
fiul lui Cephalos, discurs pe care l-a reprodus, cuvânt cu cuvânt, în dialogul 
Phaidros şi cel dintâi care a studiat importanța gramaticii. Cum tot el a atacat 
pentru prima oară părerile aproape tuturor predecesorilor, se pune întrebarea 
de ce nu-l aminteşte pe Democrit. XX Neanthes din Cyzic spune că, atunci 
când s-a dus la Olympia, atenţia tuturor grecilor era aţintită asupra lui și că l-a 


1 A treia și ultima călătorie a lui Platon în Sicilia a avut loc în 361 î.Chr. 

întâlnit pe Dion, care-şi pregătea expediţia împotriva lui Dionysios. În prima 
carte a Memoriilor lui Favorinus se raportează că Mithradates, persanul, a 
ridicat o statuie lui Platon în Academie și a pus să se scrie pe ea aceste cu- 
vinte: “Mithradates, persanul, fiul lui Orontobates, a dedicat muzelor o statu- 
je a lui Platon făcută de Silanion”. 
XXI Heracleides declară că, în linereţea lui, Platon era așa de modest și de 
aşezat, încât niciodată n-a fost văzut râzând în hohote. _ 
XXII Cu toate acestea, a fost şi el ridiculizat de poeții comici. În orice caz, 
Theopomp spune în Hedychares: 
. Nu afla-vei unu aievea să fie; 
Doi ca număr abia de-i unu; şi Platon o spune. 
Anaxandrides, în Theseu, spune: 
Îmbuca la măsline taman cum și Platon făcut-a. 
Si Timon face un joc de cuvinte cu numele lui: 
Ticluitu-le-a Platon, platitudini ! plăcându-i 
Şi Alexis în Meropis: 
Bine la vreme sosit-ai, în sus şi în jos colindat-amn 
Tocmai ca Platon, dar plan nu aflai, ci doar osteneală. 
Și în Ancylion: 
Nici nu ştii ce vorbe îndrugi, mai bine-n grabă aleargă, 
Află-l pe Platon şi atunci vei şti ce-i leşia şi ceapa. 
Amphis, de asemenea, spune în Amphicrates: 
A. Cât despre bine — oricare ar fi, şi văd că eşti gata 
Să-l dobândeşti prin ea — îl ştiu, milostive stăpâne, 
Chiar mai puţin decât a lui Platon bine. B. Ascultă. 
Si în Dexiclemides: 
„.. O, tu, Platon, 
Să te-ncrunti e tot ce ştii tu mai bine să Jaci, 
Ca un melc, semet, sprâncenele-n sus înăltându-ţi. 
Si Cratinos spune în Falsul copil substituit: 
A. Nu-i oare clar că om ești şi-n tine-i un suflet? 
B. Sigur că nu-i, după Platon; ce ştiu e doar bănuială. 
Si Alexis în Olympiodoros: 
A. Corpul cel pieritor făcutu-s-a oale şi-ulcele, 
Partea fără de moarte în aer luatu-și-a zborul. 
B. Lecţia asta nu-i cumva din cele de Plato-nşirate ? 
Si în Parazitul: 
Ori tu unul să stai, cum ştii, la palavre cu Platon. 
Și Anaxilas, în Borrylion, în Circe şi în Femeile bogate îşi bate joc de el. 
XXIII Aristippos, în cartea a patra a lucrării sale Despre luxul celor vechi, 


1 Calambuvsul din original apare şi în traducerea românească. 

spune că el s-a îndrăgostit de un tânăr numit Aster, care învăţa cu el astrono- 
mia, dar şi de Dion, pe care l-am amintit mai sus și, după mărturisirea unora, 
de Phaidros. Dragostea lui se vede din următoarele epigrame, pe care se spune 
că le-a scris despre ei: 
Aster al meu care ochii îi porți mereu după astri, 
Cer aș vrea să fiu eu, ochi fără număr să am. 


$ 


Si alta: 

Stea parcă-n zori străluceai cât fost-ai în viată. 
Mort acum străluceşti, stea parc-ai fi în amurg. 

Despre Dion a scris acestea: 

Lacrimi Hecubei, troienelor lacrimi amare sortit-au 
Ursitoarele-n cor chiar de când s-au născut. 

Tie, Dion, pentru fapta-ți frumoasă, un cânt de victorii 
Zeii ti-au hărăzit, îmbelşugate nădejdi. 

Tihnă găseșste-ți în patria-ţi largă şi slavă destulă, 
Dion, cel ce-ai aprins focul iubirii în piept. 

Se spune că acestea au fost scrise pe mormântul lui Dion la Siracuza. Se 
mai spune că, fiind îndrăgostit de Alexis și de Phaidros, cum s-a amintit mai 
înainte, a compus următoarele versuri: 

lată, atâta doar spus-am, cât de frumos e Alexis 
Toţi se-ntorc după el, plin de nesat îl privesc. 
Inimă, iarăşi la câini arătatu-le-ai osul? Căi-te-ai 
Apoi. Tot la fel Phaidros nu fost-a pierdut? 

I se pune în seamă şi o iubită, Archeanassa, despre care a compus versurile 

care urmează: 
Am deci pe Archeanassa din Colofon, curtezană, 
Printre riduri i-a stat Eros cel nemilos. 
Vai celor ce-ați cunoscut-o în floarea vârstei când fost-a, 
Pânzele când şi-a întins: ce pojar ați mai stins! 
lată alte versuri despre Agaton': 
Căci pe-Agaton sărutând ieșitu-mi-a sufletu-n buze, 
Parcă să plece voind către stăpânul cel nou. 

Și aceasta: 
Iată, un măr îţi arunc; de ţii tu la mine, fecioară, 
Îl primeşte în dar, inima dându-mi în schimb. 
Dar să ferească cerul dac-altfel de gânduri te poartă, 
la-l, aminteşte-ți prin el: nurii au un sfârsit. 

Si alte versuri: 


» 


1 Agaton (448-401 î.Chr.), poet tragic, unul dintre personajele Banchetului lui Platon, întățișat ca 
laureat al unui concurs dramatic din 416 î.Chr. 

Măr sunt; m-a aruncat cel ce ține la tine; primeşte-mă, 
O, Xantipa, şi eu am ca şi tine-un sfârşit. 

Se spune că şi epigrama despre eretrienii care au fost prinși în cursă a fost 

compusă de el: 
Eretrieni, noi suntem din Eubeea; în Susa 
Stăm în mormânt. Unde-i pământul iubit? 

Si aceasta: 

Muzelor, Cypris grăit-a: cinste să daţi Afroditei, 
Altfel, Eros cu arc vine de-ndată la voi. 
Muzele-astjel au răspuns: du-i-l, tu Cypris, lui Ares; 
Căci băieţelul ghiduş aripi n-are de noi. 

Si alta: 

Aur găsind careva, azvârlit-a ştreangul; dar omul, 
Aurul nemoigăsind, ștreangu-n locu-i a luat. 

XXIV Molon, fiindu-i dușman, spune: “Nu-i de mirare că Dionysios s-a 
dus la Corint, ci mai degrabă că Platon s-a dus în Sicilia”. 

Se pare că Xenofon nu era binevoitor față de Platon. În orice caz, rivali- 
zând unul cu altul, au scris lucrări similare: Bancherul, Apărarea lui Socrate 
ŞI Amintiri, cu caracter moral. Apoi unul a scris Republica, celălalt Cyrupai- 
deia'. În Legile, Platon declară că povestea educaţiei lui Cyrus este o ficţiune, 
că Cyrus n-a fost aşa cum îl descrie Xenofon. ŞI, deşi amândoi îl amintesc pe 
Socrate, nici unul dintre ei nu-l aminteşte pe celălalt, afară de Xenofon, care 
îl aminteşte pe Platon în cartea a treia a Amintirilor sale. Se mai povestește că 
Antistene, pregătindu-se să citească în public o lucrare pe care o compusese, 
îl invită și pe Platon să asiste. Acesta îl întrebă ce se pregătea să citească şi 
Antistene îi răspunse că va citi ceva despre imposibilitatea contradicţiei. “A- 
tunci — îi spuse Platon — cum poti să scrii asupra acestui subiect?”, arătând ast- 
fel că Anltistene se contrazice singur. Iar acesta scrise un dialog împotriva lui 
Platon, intitulat Sathon. După aceea au trăit înstrăinaţi unul de altul. Se spune 
că Socrate, auzindu-l pe Platon citind dialogul Lysis, exclamă: “Pe Heracle, 
câte plăsmuiri îmi atribuie tânărul acesta mie!” Într-adevăr, Platon scrisese în 
dialog nu puţine lucruri pe care Socrate nu le spusese niciodată. 

Platon era în duşmănie și cu Aristip. În dialogul Despre suflet strecoară un reproş, 
spunând că n-a fost de față la moartea lui Socrate, ci se afla nu departe, la Egina. 

Se mai spune că a arâtat oarecare rivalitate fată de Aischines fiindcă se 
bucura și acesta de trecere pe lângă Dionysios şi că, la sosirea lui la curte, 
Aischines a lost desconsiderat de Platon din cauza sărăciei lui, pe când Aristip 
l-a susţinut. Idomeneus afirmă că vorbele pe care Platon le-a atribuit lui Cri- 
ton în închisoare, prin care acesta sfătuia pe Socrate să fugă, sunt, de fapt, ale 


1 Educatia lui Cyrus (8 cărți), lucrarea lui Xenofon care descrie viaţa şi faptele lui Cyrus cel 
Bătrân, socotit un conducător ideal. 

lui Aischines, dar că Platon le-a trecut pe seama lui Criton din cauza duşmă- 
niei sale faţă de Aischines. 

Nicăieri în scrierile sale, Platon nu-și citează numele, afară doar în Despre 
suflet şi în Apologie. XXV Despre forma scrierilor lui, Aristotel observă că 
ea este intermediară între stilul poeziei și al prozei. Favorinus relatează unde- 
va că, la citirea dialogului Despre suflet, numai Aristotel a rămas până la sfâr- 
şit; toți ceilalți auditori s-au ridicat și au plecat. Unii susţin că Philippos din 
Opus a transcris Legile, care fuseseră lăsate pe tăblițe de ceară, şi că el ar fi 
autorul scrierii Epinomis. Euphorion şi Panaitios relatează că s-a găsit începu- 
tul Republicii refăcut în mai multe versiuni, iar Aristoxenos declară că și 
Republica era, aproape în întregime, cuprinsă în Controversele lui Protagora. 
Se spune că Phaidros a fost primul lui dialog, pentru că subiectul are ceva ti- 
neresc în el. Totuși, Dicaiarchos critică întreg felul lui de a scrie, ca fiind greoi. 

XXVI Povestea spune că o dată Platon văzu pe cineva jucând în zaruri și 
îl luă la rost, iar când acesta se dezvinovăţi spunând că joacă pe nimica toată, 
Platon îi replică: “Dar obişnuința nu-i o nimica toată”. Fiind întrebat dacă se 
vor scrie amintiri despre el ca despre predecesorii lui, răspunse: “Mai întâi tre- 
buie să ai un nume şi apoi ți se vor scrie multe amintiri”. Într-o zi, Xenocrate 
tocmai sosise la el şi Platon îl rugă să-i biciuiască sclavul. deoarece el nu 
putea s-o facă, fiindcă era înfuriat. Tot așa se pretinde că a spus unuia dintre 
sclavii săi: “Ai fi fost bătut cu biciul dacă nu eram înfuriat”. Incălecând într-o 
zi, descălecă imediat, spunând că trebuie să se păzească ca să nu fie apucat de 
trufa cavalină. Sfătuia pe cei beţi să se uite în oglindă, căci așa aveau să se 
abțină de la această comportare rea. Nicăieri nu trebuie să se întâmple să bei 
până te îmbeţi, în afară de serbările zeului care ne-a dăruit vinul. De aseme- 
nea îi displăcea şi dormitul prea mult. În orice caz, în Legile, el proclamă: 
“Nimeni nu-i bun de ceva când a adormit”. Mai spunea că adevărul este cel 
mai plăcut lucru de ascultat. O altă versiune, după alţii, ar fi “a spune ade- 
vărul”, în loc de “adevărul”. Despre adevăr vorbește astfel şi în Legile: “Ade- 
vărul, o străinule, este un lucru frumos şi trainic, dar nu pare uşor să convingi 
pe oameni de acest lucru”. XXVII Dorinţa lui a fost să lase amintirea sa, fie 
în inimile prietenilor, fie în cărțile lui. XXVIII Unii scriitori spun că-i plăcea 
mai ales o viaţă retrasă de mulțime. 

XXIX Favorinus arată, în cartea a treia a Amintirilor, că moartea lui, a 
cărei împrejurări le-am povestit mai sus, s-a întâmplat în al treisprezecelea an 
al domniei regelui Filip, iar Theopomp spune c-a fost cinstit după moarte de 
către Filip. Myronianos însă, în cartea sa Asemănări, declară că Philon citează 
unele proverbe care circulau despre păduchii lui Platon, de unde reiese că 
moartea i-a venit de aici. 

XXX A fost înmormântat în Academie, unde și-a petrecut cea mai mare 
parte a vieţii lui, consacrată filozofiei. Din această pricină, şcoala pe care a în- 
temeiat-o s-a numit școala academică. Toți locuitorii din partea locului au luat 
parte la procesiunea funebră. Testamentul lui a tost următorul: 

“Acestea au fost lucrurile lăsate şi împărțite prin testament de Platon: mo- 
șia din Iphistiadai, având ca vecini la nord drumul care duce la templul de la 
Cephisia, la sud, templul lui Heracle din Iphistiadai, la răsărit pe Archestratos 
din Phrearrhoi, la apus pe Philippos din Cholleidai: şi nimeni n-are îngăduinţa 
de a o vinde sau înstrăina, ci să rămână, pe cât posibil, proprietatea băiatului 
Adeimantos: moșia din Firesidai, pe care am cumpărat-o de la Callimachos, 
care la nord are ca vecin pe Eurymedon din Myrrhinos, la sud pe Demosiratos 
din Xypeton, la răsărit pe Eurymedon din Myrrhinos şi la apus râul Cefis; trei 
mine de argint; un pocal de argint în greutate de 165 de drahme; o cupă cân- 
tărmd 45 de drahme; un inel de aur și o pereche de cercei de aur, cântărind 
ambele la un loc patru drahme şi trei oboli’. Cioplitorul de pietre Eucleides 
îmi datorează trei mine. Pe Artemis o eliberez din sclavie. Las patru sclavi 
pentru trebuinţele casei: pe 'Tychon, pe Bictas, pe Apollonides și pe Dionysios 
şi mobila de casă, așa cum este trecută în inventarul al cărui duplicat îl are De- 
metrios. Nu datorez nimănui nimic. Executorii mei testamentari sunt Leosthe- 
nes, Speusip, Demetrios, Hegias, Eurymedon, Callimachos și Thrasippos”. 

Aceasta a fost ultima lui voinţă. Pe mormântul lui au fost scrise epitafele 
următoare: 

Pe muritori întrecând prin cumpătare, dreptate, 
Loc aflatu-și-aici Aristocles divin, 

Dintre cei ce-au primit a-nțelepciunii cinstire 
Parte mai mare şi-a luat, pizma loc nu-si găsi. 

Apoi acestea: 

Tine glia trupul lui Platon, ascunsu-l-a-n sânu-i; 
Sufletul printre zei, loc de veci își află. 

Slavă-i dau fiului lui Ariston şi cei ce-s departe, 
Om de treabă fiind, viața-i divină când văd. 

Alt epitaf are o dată mai târzie: 

A. Peste mormânt ce zbori tu, vultur? Spune-mi, tu, oare 
Casă-nstelată de zeu caută ochii-ți cu dor? 

B. Spirit sunt, întruchipat din Platon ce sus înălțat e 
Până-n Olimp, al său trup Atica-l ține-n pământ. 

Există și un epitaf de-al nostru, care sună astfel: 

Phoibos de n-ar fi născut pe Platon din mamă elină, 
Scrierea-i leac ar fi fost minților omeneşti? 

Esculap cel născut din Apollo vindecă trupul; 
Platon așijderi şi el luac la suflet găsi. 

Si un alt epitaf asupra felului cum a murit: 

Phoibos pe Esculap și pe Platon i-a dat omenirii, 
Unul leac pentru trup, altul la suflet cătând. 


1 Obol: monedă grecească, a şasea parte dintr-o drahmă. 

Dar chefuind la o nuntă, trecut-a aievea în starul 
Făurit chiar de el, Zeus în cer îl primi. 

Acestea sunt inscripțiile de pe mormântul lui. 

XXXI Discipolu lui au fost Speusip din Atena, Xenocrate din Chalcedon, 
Aristotel din Stagira. Philippos din Opus, Hestiaios din Perinth, Dion din Sira- 
cuza, Amyclos din Heraclea, Erastos şi Coriscos din Scepsis, Timolaos din 
Cyzic, Euaion din Lampsacos, Python și Heracleides din Ainos, Hippothales și 
Callippos din Atena, Demetrios din Amphipolis, Heracleides din Pont și mulți 
alții, printre care și două femei, Lastheneia din Mantinea și Axiothea din Phlius; 
acestea, după spusele lui Dicaiarchos, purtau haine bărbătești. Unii spun că și 
Theofrast a urmat lecţiile lui: Chamaileon îl adaugă și pe Hyperides oratorul și 
pe Lycurgos, lucru cu care Polemon e de acord. Sabinos îl consideră ca discipol 
al lui şi pe Demostene. citând ca izvor, în cartea a patra a lucrării sale Materiale 
pentru exercițiu, pe Mnesistratos din Thasos, ceea ce este probabil. 

XXXII Acum, fiindcă ești o entuziastă admiratoare a lui Platon, și pe drept, 
şi fiindcă cercetezi cu râvnă doctrinele filozofului de la oricine ai ocazie, am 
socotit necesar să dăm o schiță asupra felului expunerilor sale, asupra ordinii 
dialogurilor şi asupra metodei lui inductive, pe cât posibil într-un mod ele- 
mentar şi-n linii generale, astfel încât compendiul vieții lui pe care l-am dat să 
conţină ca parte și doctrina lui; căci, vorba proverbului, ar însemna s-aduc buf- 
nite la Atena, dacă ți-aş [ace o expunere de detaliu a concepțiilor lui Platon. 

Se spune că cel dintâi care a scris dialoguri a fost Zenon din Elea, dar, 
după spusele lui Favorinus în Amintirile sale, Aristotel afirmă, în prima carte 
a dialogului lui Despre poeți, că cel dintâi a fost Alexamenos din Styra sau 
din Teos. Părerea mea însă e că Platon, care a dus genul dialogului la desăvâr- 
şire, poate fi numit pe drept cel care i-a dat frumusetea și a descoperit-o. Un 
dialog este un discurs format din întrebări și răspunsuri asupra unor chestiuni 
filozofice sau politice, cu respectarea caracterului persoanelor care vorbesc şi 
felului lor de a vorbi. Dialectica este arta de a vorbi, prin care combatem sau 
susţinem o temă cu ajutorul întrebărilor şi răspunsurilor celor care discută. 

Dialogul platonic are două caractere generale: unul destinat pentru a învă- 
ta, altul pentru a cerceta. Cel dintâi se împarte şi el în două specii: teoretic şi 
practic; la rândul lor, teoreticul se subîmparte în fizic şi logic, iar practicul în 
etic şi politic. Dialogul de cercetare se împarte, mai întâi, în două diviziuni 
principale: exercitarea minţii, iar cealaltă, victoria în controversă. Partea care 
urmăreşte exercitarea minţii are și ea două subdiviziuni, una înrudită cu arta 
moaşei, cealaltă care pune la probă, iar cea care urmăreşte controversa este, la 
fel, subîmpărțită într-o parte care aduce critică şi alta care distruge tezele. 

Știm că mai sunt şi alţii care dau alte clasificări ale dialogurilor. Unele dia- 
loguri sunt numite dramatice, altele narative, iar altele mixte. Dar acest mod 


1 Zenon din Elea (490-430 î.Chr.), discipolul lui Parmenide. 


de a clasifica dialogurile este mai potrivit pentru dramă decât pentru filozofie. 
Dialogul Timaios, spre exemplu, tratează despre natură; Politicul, Cratylos, 
Parmenide și Sofistul aparțin genului logic; Apologia, Criton, Phaidon, Phai- 
dros şi Banchetul, ca şi Menexenos, Cleitophon, Epistolele, Philebos, Hiparh 
şi Rivalii, genului etic; în fine, Republica, Legile, Minos, Epinomis şi Atlanti- 
cul tratează despre politică. Categoriei maieutice îi aparţin cei doi Alcibiade, 
Theages, Lysis şi Laches, pe când Euthyphron, Menon, Ion, Charmides și Tee- 
tet ilustrează metoda care pune la probă. Protugora aparţine genului Critic, iar 
genului distrugător de teze Euridem, Gorgias şi cele două dialoguri cu titlul 
Hippias. Atâta-i de ajuns despre dialog, în ce constă şi genurile lui. 

XXXII Acum, pentru că e o mare controversă între cei care afirmă și cel 
care neagă cum că Platon este un dogmatic, să cercetăm mai departe şi această 
chestiune. A fi dogmatic înseamnă a stabili păreri, după cum a legifera în- 
seamnă a stabili legi. Cuvântul dogmă apoi are două înțelesuri: obiectul păre- 
rii Şi părerea însăși. 

Dintre acestea, obiectul este o premisă, iar părerea este o presupunere. 
Când Platon avea o înțelegere sigură despre un lucru, îşi exprima părerile sale 
şi combătea pe cea falsă, dar cu privire la lucrurile neclare se abținea. Părerile 
lui sunt expuse de patru persoane: Socrate, Timaios, oaspetele atenian și oas- 
petele eleat. Acești străini nu sunt, cum au presupus unii, Platon şi Parmenide, 
ci personaje închipuite, anonime, căci chiar părerile expuse de Socrate şi de 
Timaios le spune Platon dogmatizând. Pentru combaterea părerilor false, Pla- 
ton introduce pe Trasymachos Callicle, Polos, Gorgias și Protagora precum şi 
pe Hippias, Eutidem și cei de o seamă cu ei. 

In prezentarea dovezilor sale, Platon foloseşte cel mai mult inducția, dar nu 
într-o singură formă, ci sub două forme, deoarece inducția este un raţionament 
care, cu ajutorul unor date adevărate, conchide în mod potrivit un adevăr 
asemănător cu sine. Sunt două feluri de inducţii: una prin contradicție, cealaltă 
prin concluzie nemijlocită. Cea prin contradicţie este aceea din care la orice între- 
bare pusă va rezulta o contradicţie, oricare ar fi răspunsul; de pildă: “Tatăl meu 
este un altul sau același ca și tatăl tău. Dacă-i altul decât al meu, fiind altul decât 
un tată, nu va fi tată. Dar dacă este acelaşi ca şi tatăl meu, fiind acelaşi ca şi tatăl 
meu, va fi tatăl meu”. Sau aceasta: “Dacă omul nu-i un animal, este sau o bucată 
de lemn, sau o piatră; dar nu-i nici lemn, nici piatră, pentru că e însuflețit şi se 
mișcă singur. De aceea el este un animal. Dar, dacă-i un animal și dacă un câine 
sau un bou sunt tot animale, atunci omul, fiind un animal, va fi şi câine şi bou”. 
Acesta e felul de inducţie prin contradicţie şi dispută, iar Platon n-a folosit-o în 
stabilirea concepțiilor sale proprii, ci pentru combatere. Celălalt fel de inducție, 
prin concluzie consecventă, se prezintă sub două forme: una care demonstrează 
un fapt particular, în cercetare, prin alt fapt particular, cealaltă demonstrează ge- 
neralul cu ajutorul faptelor particulare. Cea dintâi e potrivită pentru retorică, a 
doua pentru dialectică. De pildă, la forma întâi investigația se face în următorul 
fel: “A făptuit cutare o crimă?”. Dovadă e c-a fost găsit în acel timp cu pete de 

sânge pe el. Aceasta este forma retorică de inducţie, deoarece şi retorica se ocupă 
cu faptele particulare, nu cu cele universale. Ea nu cercetează justiţia ca noţiune, 
ci cazurile particulare de justiție. Celălalt fel este inducția dialectică, în care 
propoziţia generală este demonstrată în prealabil cu ajutorul faptelor particulare. 
De pildă, se cercetează dacă sufletul este nemuritor și dacă cei vii se.nasc din cei 
morți. Acest lucru e dovedit în dialogul Despre suflet! cu ajutorul unei propozi- 
ţii generale, care afirmă că contrariile ies din contrarii; tar propoziţia generală, la 
rândul ei, este stabilită cu ajutorul unor fapte particulare, cum ar fi că somnul se 
naște din starea de veghe, şi invers; şi ce-i mai mare din ce-i mai mic, Şi invers. 
Platon a întrebuințat această formă pentru a-și dovedi părerile sale proprii. 

XXXIV Dar, întocmai cum, în timpuri străvechi, corul singur ducea întrea- 
ga acțiune a tragediei, iar mai târziu, pentru a da putinţă corului să se odih- 
nească, Thespis a inventat primul actor, Eschil pe al doilea, Sofocle pe al trei- 
lea şi astfel tragedia a fost completată, tot așa şi cu filozofia: la început aceasta 
se ocupa numai de un singur subiect, anume natura; pe urmă Socrate adaugă al 
doilea subiect, etica, iar Platon al treilea, dialectica, şi-n felul acesta a dus filo- 
zofia la desăvârşire. XXXV Thrasyllos spune că Platon și-a publicat dialogurile 
în tetralogii, ca şi poeții tragici, care concurau cu patru piese la Dionysii, la 
Leneene, la Panathenee şi la Festivalul oalelor. Dintre cele patru piese, ultima 
era o dramă satirică şi toate patru piesele la un loc se numeau o tetralogie?. 

Tot Thrasyllos spune că dialogurile originale sunt, în total, cincizeci și 
șase, dacă împărțim Republica în zece, despre care Favorinus, în cartea a doua 
a Isforiilor felurite, spune că se găsește aproape în întregime în Controversele 
lui Protagora și Legile în douăsprezece dialoguri. Sunt nouă tetralogii, dacă 
Republica e luată ca o singură lucrare și Legile la fel. Prima lui tetralogie are 
un subiect comun, căci vrea să prezinte în ce fel își duce viaţa filozoful. Fie- 
cărei lucrări, Thrasyllos îi dă două titluri: unul luat de la numele interlocu- 
torului, celălalt din subiect. Această primă tetralogie deci începe cu un dialog 
probatoriu, Euthyphron, sau Despre pietate; în al doilea rând vine un dialog 
etic Apologia lui Socrate; în al treilea, Criton, sau Despre ceea ce trebuie 
făcut, dialog etic, şi în al patrulea, Phaidon, sau Despre suflet, tot un dialog 
etic. A doua tetralogie începe cu Cratylos, sau Despre justețea numelor, dia- 
log logic, urmat de Teetet, sau Despre știință, dialog probatoriu, apoi Sofistul, 
sau Despre real, dialog logic, şi la urmă Politicul, sau Despre regalitate, tot 
un dialog logic. A treia tetralogie începe cu dialogul logic Parmenide, sau De- 
spre idei; apoi Philebos, sau Despre plăcere, un dialog etic; pe urmă Ban- 
chetul, sau Despre bine, dialog etic și Phaidros, sau Despre iubire, tot dialog 
etic. A patra tetralogie începe cu Alcibiade, sau Despre natura omului, dialog 
maieutic urmat de un al doilea A/cibiade, sau Despre rugăciune, tot maieutic, 


| Vezi Phaidon, 70 c. 
2 La sărbătorile lui Dionysos autorii dramatici concurau cu trei tragedii, urmate de o dramă sati- 
rică, fără nici o legătură cu comedia. 

pe urmă vine Hiparh, sau Lacomul de câștig, dialog etic, şi Rivalii, sau De- 
spre filozofie, tot etic. A cincea tetralogie cuprinde mai întâi un dialog maieu- 
tic, Theages, sau Despre filozofie; pe urmă unul probatoriu, Charmide, sau 
Despre cumpătare;, apoi Laches, sau Despre bărbăție, dialog maieutic și Ly- 
sis, sau Despre prietenie, tot maieutic. A şasea tetralogie începe cu Eutidern, 
sau Eristicul, dialog distructiv, urmat de Protagora, sau de Sofiştii, dialog po- 
lemic, apoi Gargias, sau Despre retorică, dialog distructiv şi Menon, sau De- 
spre virtute, dialog probatoriu. A şaptea tetralogie conține mai întâi două dia- 
loguri distructive, cu titlul comun Hippias, primul Despre frumos, al treilea 
Despre minciună, pe urmă un dialog probatoriu Jon, sau Despre Iliada şi Me- 
nexenos, sau Discursul funebru, dialog etic. Tetralogia a opta începe cu Clei- 
tophon, sau Exhortaţia, dialog etic, urmat de Republica, sau Despre justiție, 
dialog politic. Timaios, sau Despre natură, un dialog fizic şi Cririas, sau 
Atlanticul, care este un dialog etic. A noua tetralogie începe cu Minos, sau De- 
spre legi, un dialog politic, urmat de Legile, sau Despre legislație, tot politic, 
Epinomis, sau Adunarea nocturnă, sau Filozoful ', politic XXXVI și, în 
sfârşit, Epistolele, în număr de treisprezece ?, etice ca fel. Urarea de început a 
acestor scrisori era “Noroc”, după cum la Epicur era “Fericire”, iar la Cleon 
“Bucurie”. Ele sunt adresate: una lui Aristodemos, două lui Archytas, patru 
lui Dionysios, una lui Hermias, Erastos și Coriscos şi câte una lui Leodumas, 
Dion şi Perdiccas, iar două prietenilor lui Dion. Această diviziune e adoptată 
de Thrasyllos şi de alți câțiva. 

XXXVII Unii, printre care și Aristophanes gramaticianul, împart dia- 
logurile pe trilogii. Pun în prima trilogie Republica, Timaios și Critias, în a 
doua Sofistul, Politicul şi Cratylos, în a treia Legile, Minos și Epinomis, în a 
patra Teetet, Euthyphron și Apologia, în a cincea Criton, Phaidon și Epistole- 
le. Celelalie dialoguri urmează unul câte unul fără o ordine anumită. Unii 
filologi, după cum am arătat mai sus. încep cu Republica, pe când alţii încep 
cu Alcibiade Il, care e mai lung, iar alții cu Theages; unii încep cu Euthy- 
phron, iar alții cu Cleitophon; câțiva cu Timaios, alții cu Phaidros; alții cu 
Teetet, în timp ce mulți încep cu Apologia. Sunt recunoscute ca false dialogu- 
rile următoare: Midon, sau Crescătorul de cai, Eryxias, sau Erasistratos, Al- 
cyon, Acephalii, sau Sisyphos, Axiochos, Feacienii, Demodocos, Chelidon, 
Hebdomada și Epimenide. După spusele lui Favorinus din cartea a cincea a 
Memoriilor lui, se socotește că Alcyon este opera unui oarecare Leon. 

XXXVIII Platon a folosit termeni variaţi, cu scopul ca sistemul său să fie 
mai puţin înţeles de cei inculţi. Într-un sens special el consideră că înțelepciu- 
nea este știința realităților inteligibile și care există cu adevărat, știința care, 
spune el, se ocupă de divinitate şi de suflet, ca fiind separate de corp. În mod 


l Platon a intenţianat să scrie un dialog cu un asemenea titlu, fără s-o facă. Acest titlu a fost dat 
dialogului Epinomis, scris probabil de un elev al său. 
2 Dintre cele 13 scrisori atribuite lui Platon doar cea de a șaptea este autentică. 

special el numește filozofia înțelepciune şi o socotește că este un elan către 
înțelepciunea divină. Într-un sens general, orice cunoaștere empirică este 
numită de el înțelepciune, de pildă când numește înțelept pe un meşteșugar. 
Întrebuinţează aceiaşi termeni cu sensuri foarte deosebite. Așa, cuvântul phaú- 
los (inferior) este folosit de el în sensul de kaploús (simplu). întocmai cum este 
aplicat lui Heracle, în următorul pasaj din piesa Licymnios a lui Euripide: 

Simplu-i și nelustruil, dar bun pentru fapte mărețe. 

Parcă a fost făurit numai isprăvi să tot facă, 

N-are-a vorbirii ştiinţă, deşi vrednicia-i ştiinţă. 

Uneori însă Platon foloseşte același cuvânt (phaiilos) cu înţelesul de rău 
(kakós) şi, uneori, de mic. Iarăşi, foloseşte adesea termeni diferiți pentru a 
exprima acelaşi lucru. De pildă, ideea (idea), o numește formă (eidos), gen 
(genos), model (parâdeisma), principiu (arch6) și cauză (aition). Întrebuin- 
țează şi expresii contrare pentru același lucru. Astfel el numește lucrul sensi- 
bil și existent şi neexistent: existent în măsura în care capătă existenţa prin 
naştere. neexistent din cauză că se schimbă mereu. Spune că ideea nu-i nici în 
mișcare, nici în repaus; că este identică cu sine și unică și multiplă. Obiceiul 
lui este de a proceda astfel în foarte multe cazuri. 

Pentru justa interpretare a concepţiilor lui sunt necesare trei lucruri: mai 
întâi, trebuie explicat înțelesul fiecărei afirmaţii; pe urmă, scopul, dacă e făcut 
pentru un motiv principal, pentru sine sau pentru ilustrare şi dacă demon- 
strează doctrinele proprii sau dacă combate pe interlocutor. În al treilea rând, 
rămâne de cercetat dacă cele spuse sunt adevărate. 

XXXIX Să spunem un cuvânt și despre anumite semne critice care se pun 
în lucrările lui. Semnul x indică expresii deosebite şi figuri de stii şi, în ge- 
neral, orice expresie platonică; semnul > atrage atenţia asupra doctrinelor şi 
părerilor caracteristice lui Platon; semnul * indică pasajele deosebite și fru- 
museţile de sul; semnul = corecturile de text ale editorilor; semnul + pasajele 
bănuite fără motiv ca neautentice; semnul -). repetițiile şi schimbarea de loc a 
cuvintelor; semnul Y indică şcoala filozofică; semnul + acordul opiniilor; 
semnul — respingerea lecturii din text. Atât am avut de spus despre semnele 
critice și scrierea lor. După afirmaţia lui Antigonos din Carystos în Viața lui 
Zenon. când scrierile lui Platon au fost din nou editate, cei care voiau să le 
consulte plăteau un onorariu proprietarilor cărților. 

XL Concepţiile susținute de Platon erau acestea: sufletul e nemuritor şi 
transmigrează în mai multe corpuri; principiul lui e numeric, pe când cel al 
corpului e geometric. Platon definea sufletul ca ideea suflului vital răspândit 
în toate direcţiile; susținea că se mişcă de la sine şi e tripartit: partea lui raţio- 
nală îşi are sediul în cap, cea a pasiunilor generoase în inimă, în timp ce partea 
care produce poftele este aşezată în regiunea buricului și a ficatului. 

Pornind de la centru, sufletul cuprinde corpul din toate părţile, în cerc; este 
compus din elemente şi, fiind împărțit în intervale armonioase, formează două 
cercuri legate între ele, dintre care cel interior, fiind împărțit în şase părți, formea- 

ză totalul celor șapte cercuri. Acest cerc interior se mişcă în diagonală spre stân- 
ga, iar celălalt, înclinat faţă de primul, spre dreapta. Din această cauză, acest 
ultim cerc stăpâneşte toate, fiind unic, pe când cercul interior este divizat; cel din- 
tâi este cercul identității, al. doilea cercul alterităţii. Platon înţelege prin mişcarea 
sufletului mişcarea universului împreună cu mişcările de revoluţie ale planetelor. 

Întrucât diviziunea de la centru spre circumferință este potrivită în armo- 
nie cu sufletul, sufletul cunoaşte realul şi-l orânduieşte armonic, din cauză că 
şi elementele lui sunt dispuse armonic. Si când cercul alterității se mişcă cum 
trebuie, rezultă opinia iar din mișcarea regulată a cercului identității provine 
ştiinţa. XLI Platon a admis două principii ale tuturor lucrurilor: divinitatea și 
materia; divinitatea o numeşte rațiune și cauză; materia n-are nici formă, nici 
limită și din ea se formează lucrurile compuse; la început ea se află în mişcare 
dezordonată, dar divinitatea, socotind ordinea preferabilă dezordinii, a strâns-o 
într-un singur loc. Această substanţă, spune el, a fost transtormată în patru 
elemente: focul, apa, aerul şi pământul, din care s-a născut lumea şi tot ce se 
află într-însa. Dintre aceste elemente, numai pământul nu este supus schim- 
bării, socotind că pricina este particularitatea figurilor geometrice care îl con- 
stituie. Platon crede că la toate celelalte elemente figurile din care sunt for- 
mate sunt omogene, căci toate sunt compuse dintr-un triunghi dreptunghi cu 
laturi neegale, pe când pentru pământ a fost folosit un triunghi de o formă spe- 
cială; elementul focului este o piramidă, al aerului un octaedru, al apei un ico- 
saedru, al pământului un cub; de aceea pământul nu se poate transforma în 
celelalte trei elemente, nici acestea trei în pământ. 

Însă elementele nu sunt separate, fiecare într-o regiune a sa proprie din 
univers, din cauză că mişcarea de revoluţie unește particulele cele mici, împin- 
gându-le, şi le mână spre centru, dar în acelaşi timp separă părţile cele mari. De 
aceea, când acestea îşi schimbă formele, îşi schimbă și regiunile pe care le ocupă. 

Există un singur univers, născut, întrucât vedem că este perceptibil simtu- 
rilor și a fost făurit de divinitate. El este însuflețit, întrucât ceea ce are suflet e 
mai bun decât ceea ce nu are. Această creaţie presupune o cauză, cea mai per- 
fectă. Universul a fost creat unic şi nu nelimitat, din cauză că modelul după care 
l-a creat era şi el unic, și este sferic, deoarece aceasta este forma celui care l-a 
creat; căci acest univers conţine pe celelalte vieţuitoare, iar creatorul conţine 
formelor lor, ale tuturor. Universul este neted de jur împrejur şi nu are organe, 
deoarece n-are nevoie de ele. Mai mult chiar, universul rămâne nepieritor, pen- 
tru că nu se destramă, ca şi divinitatea. Divinitatea este cauza întregii creaţii, 
întrucât binele, prin natura lui, este făcător de bine, iar ceea ce este cel mai bun 
este cauza nașterii cerului; căci cauza celui mai frumos dintre lucrurile create 
este cel mai bun dintre lucrurile inteligibile. Şi cum divinitatea este de acest soi, 
ŞI universul, care e cel mai frumos dintre lucruri, este asemănător cu ceea ce este 
cel mai frumos, el nu va ssmăna cu nimic creat, ci numai cu divinitatea. 

Universul este compus din foc, apă, aer și pământ; din foc, ca să fie vizi- 
bil, din pământ, ca să fie sold; din apă şi aer, ca să fie proporţionat. Căci cal 

tăţile solidelor elementare sunt legate prin două medii proporționale, în așa fel 
ca să asigure unitatea completă a întregului, iar universul a fost făcut din toate 
elementele, pentru ca să fie complet şi indestructibil. 

Timpul a fost creat ca o imagine a eternității. Şi pe când aceasta din urmă 
rămâne pentru totdeauna în repaus, timpul constă din revoluţia Cerului. Noap- 
tea şi ziua, luna şi celelalte asemănătoare sunt părți ale timpului. De aceea, 
fără făptura universului, nici timpul n-ar exista. Dar o dată cu crearea univer- 
sului ia fiinţă şi timpul. 

Soarele, Luna și planetele au fost create pentru producerea timpului. Divini- 
tatea a aprins lumina Soarelui, pentru ca numărul anotimpurilor să devină evi- 
dent și pentru ca animalele să participe la număr. Luna se află în cercul care-i 
imediat deasupra Pământului, iar Soarele în cercul următor și planetele în cer- 
curile de deasupra. Mai departe, universul este o ființă însuflețită, fiindcă e legat 
cu totul de o mișcare însuflețită. Și pentru ca universul, creat după asemănarea 
fiintei inteligibile, să poată fi perfect, a fost creată și făptura celorlalte animale. 
Deoarece deci modelul lui le poseda, trebuie să le aibă și universul. Şi astfel el 
are, în cea mai mare parte, divinităţi de natura focului; restul vieţuitoarelor e de 
trei feluri: zburătoare, acvatice şi terestre. Dintre toţi zeii din cer, Pământul este 
cel mai vechi. A fost făcut ca să dea naştere zilei și nopţii. Aflându-se în centru. 
se mişcă în jurul centrului. Și deoarece există două cauze, trebuie să afirmăm, 
spune el, că unele lucruri sunt produse de rațiune, iar altele au cauze necesare. 
Acestea din urmă sunt aerul, focul, pământul și apa, care nu-s propriu-zis ele- 
mente, ci mai curând recepiacule ale formelor. Aceste elemente sunt compuse 
din triunghiuri şi se desfac în triunghiuri. Triunghiul dreptunghi cu laturi inegale 
şi triunghiul dreptunghi isoscel sunt elementele lor constitutive. 

Deci principii și cauze sunt cele două menționate mai sus, ale căror mode- 
le sunt divinitatea şi materia. Materia trebuie să fie intormă, ca toate celelalte 
receptacule ale formelor, a căror cauză e necesitatea. Într-un fel sau altul, ma- 
teria primește ideile și astfel dă naştere substanţelor, ea se mişcă din pricină 
că puterea ei nu-i uniformă și, fiind în mișcare, la rândul ei pune în mișcare 
lucrurile născute din ea. La început acestea se aflau într-o mișcare iraţională 
și dezordonată, dar din moment ce au început să alcătuiască universul, în mă- 
sura posibilului, divinitatea le-a făcut simetrice şi ordonate. Aşadar, cele două 
cauze existau chiar înainte ca lumea să fi fost creată, creaţia venind în al trei- 
lea rând. Ele însă nu erau distincte, ci existau numai urme de-ale lor în dezor- 
dine. După ce lumea a fost creată, aceste lucruri au fost și ele puse în ordine. 
Universul a fost creat din totalitatea corpurilor care există. Platon susține că 
divinitatea, ca şi sufletul, nu-i corporală; numai astfel este ea nepieritoare și 
nu este supusă schimbărilor. Cum am mai arătat, el afirmă că ideile sunt cau- 
zele şi principiile prin care lumea obiectelor naturale este ceea ce este. 

XLII Despre bine și rău spunea următoarele: Scopul de atins este identificarea 
cu divinitatea. Virtutea, prin ea însăși, e de ajuns pentru a da fericirea, dar are ne- 
voie, ca instrumente, mai întâi de avantaje corporale, cum sunt forța, sănătatea, 

simţuri bune şi altele la fel, iar în al doilea rând de avantaje exterioare, ca bogăție, 
neam ales și reputaţie bună. Înțeleptul însă, chiar şi fără aceste lucruri, nu va fi mai 
puţin fericit. Va participa la treburile politice, se va căsători și se va feri să calce 
legile existente. pie măsura în care-i permit împrejurările, va face legi pentru patria 
sa, afară numai dacă starea lucrurilor nu se mai poate îndrepta din cauza stricăciu- 
nii prea mari a conducerii populare. Platon crede că zeii se interesează de viața oa- 
menilor şi că există zeități. Cel dintâi, el a definit noțiunea frumosului ca ceva 
legat de orice e lăudabil, rational, folositor, cuviincios și armonios. Si toate aces- 
tea sunt legate de ceea ce este conform cu natura și de acord cu ea. 

XLIII Platon s-a ocupat și de proprietatea termenilor şi într-adevăr a fost 
cel dintâi care a întemeiat ştiinţa de a pune bine întrebările şi de a da răspun- 
suri bune, pe care el însuși a întrebuinţat-o până la sațietate. XLIV În dialoguri, 
el socotea că justiţia este legea divină şi că-i mai bine să îndemni pe oameni la 
fapte drepte, pentru ca și după moarte să nu fie pedepsiţi ca răufăcători. 

Din această pricină, el a părut unora ca fiind prea îndrăgostit de mituri, 
întrucât presară în scrierile sale astfel de povestiri cu scopul ca oamenii să se 
abțină de la răutăți, amintindu-le în chip obscur ce-i așteaptă după moarte. A- 
cestea sunt deci concepțiile propovăduite de el. 

XLV După cum spune Aristotel, el clasifica lucrurile în felul care urmea- 
ză: bunurile se află unele în sufletul, altele în corpul nostru și altele în afară 
de noi. Așa, de pildă, dreptatea, cuminţenia, curajul, cumpătarea și altele de 
acest fel se găsesc în sufletul nostru, frumusețea, buna alcătuire trupească, să- 
nătatea și forţa se găsesc în corp, pe când prietenii, prosperitatea patriei şi bo- 
găua fac parte din lucrurile din afara noastră. 

Astfel, sunt trei feluri de bunuri: ale sufletului, ale corpului şi ale lucrurilor 
exterioare. XLVI Prietenia este de trei feluri: naturală, socială și de ospeţie. Prin 
prietenia naturală înțelegem afecțiunea pe care o au părinţii pentru odraslele lor 
şi rudele una faţă de alta. Şi animalele au parte de această formă de afectiune. 
Prin forma socială a prieteniei înțelegem pe aceea care ia naştere din obișnuință 
şi nu are nimic comun cu rudenia. cum e prietenia lui Pilade pentru Oreste. 
Prietenia de ospeţie e aceea pe care o avem faţă de străini, datorită unei reuniuni 
sau unui schimb de scrisori. Astfel, prietenia este fie naturală, fie socială, fie de 
ospeţie; unii adaugă o a patra formă, aceea a prieteniei din dragoste. 

XLVII Există cinci forme de guvernământ: una este democratică. alta aris- 
tocratică, a treia oligarhică, a patra monarhică și a cincea, tirania. Forma de- 
mocralică este aceea în care poporul are puterea în stat şi statorniceşte după pro- 
pria sa vrere atât pe magistrați, cât și legile. Aristocraţia este forma de guvernă- 
mânt în care conducătorii nu sunt nici cei bogaţi, nici cei săraci, nici cei vestiți, ci 
statul este condus de cei mai buni prin naştere. Oligarhia este acea formă în care 
magistraturile sunt ocupate după categorii de avere, căci bogatii sunt mai puţini 
decât cei săraci. Monarhia este orânduită sau prin lege, sau este ereditară. 

La Cartagina, regalitatea este orânduită prin lege, ea fiind obţinută prin vân- 
zare, In Sparta și în Macedonia însă, monarhia este ereditară. căci calitatea de 

rege este atribuită unora dintr-o anumită familie. Tirania este acea formă în care 
cetățenii sunt conduşi de un individ fie prin fraudă, fie prin forță. Astfel, formele 
de guvernare sunt democraţia, aristocrația, oligarhia, monarhia și tirania. 

XLVIII Există trei feluri de justiţie: una faţă de zei, alta fată de oameni și 
alta faţă de morți. Cei care aduc sacrificii potrivit legilor şi se îngrijesc de cele 
sacre, e evident că sunt pioşi faţă de zei; la fel, cei care își plătesc datoriile și 
înapoiază ceea ce au primit în păstrare se poartă drept faţă de oameni. În sfârşit, 
cei care îngrijesc mormintele se poartă cum trebuie faţă de morti. Astfel, o jus- 
tiție se referă la zei, alta la oameni, în timp ce a treia privește pe cei morţi. 

XLIX Sunt trei feluri de științe: una practică, alta făuritoare și a treia teo- 
retică. Arhitectura și construirea de corăbii sunt arte tfăuritoare, deoarece exis- 
tă o operă făurită de ele şi care poate fi văzută. Politica, cântatul din flaut şi din 
harpă şi alte arte asemănătoare sunt practice, căci, deși nu produc nimic vizibil, 
totuși ele execută ceva; artistul cântă din flaut sau harpă, iar omul politic ia 
parte la guvernare. Geometria, muzica şi astronomia sunt științe teoretice, căci 
ele nici nu execută, nici nu produc ceva. Geometrul studiază raporturile liniilor 
unele faţă de altele, muzicantul studiază sunetele, astronomul stelele şi univer- 
sul. Astfel, unele ştiinţe sunt teoretice, altele practice. iar altele făuritoare. 

L Sunt cinci feluri de medicină: prima este farmaceutica, a doua chirurgia, a 
treia dietetica, a patra diagnostica și a cincea terapeutica. Farmaceutica vindecă 
bolile prin leacuri, chirurgia vindecă prin tăiere şi cauterizare; dietetica prescrie 
un regim pentru înlăturarea bolilor; diagnostica procedează prin precizarea bolii, 
terapeutica face prescripţii pentru imediata înlăturare a durerii. Felurile medicinii 
deci sunt: farmaceutica, chirurgia, dietetica, diagnostica și terapeutica. 

LI Legea e de două feluri: scrisă şi nescrisă. Legea scrisă este aceea prin 
care suntem guvernaţi în diferite cetăţi, iar aceea care ia naștere din datină se 
numeşte lege nescrisă, ca, de pildă, să nu apărem în piaţă goi sau îmbrăcaţi œ 
haine femeiești. Nu există nici o lege care să interzică aceste lucruri şi totuși 
noi nu facem astfel de lucruri, din cauză că legea nescrisă ne-o interzice. Ast- 
fel, legea este fie scrisă, fie nescrisă. 

LII Vorbirea e de cinci feluri; una dintre ele este aceea de care se folosesc 
oamenii politici în adunări şi care se numește discursul politic. Al doilea fel 
este aceea pe care o scriu retorii și o prezintă fie pentru a demonstra, a lăuda, 
a critica sau a acuza. De aceea această specie de vorbire este numită retorică. 
Al treilea fel de vorbire este acela al persoanelor particulare când stau de 
vorbă una cu alta şi care fel se numește vorbirea comună. Un alt fel de vor- 
bire este al acelora care conversează prin întrebări și răspunsuri scurte date la 
întrebările puse; acest fel de vorbire se numeste dialectică. A cincea diviziune 
este vorbirea meşteșugarilor, care se întreţin despre subiecte privitoare la me- 
seria lor; aceasta se numește vorbirea tehnică. Astfel, vorbirea e fie politică, 
fie retorică, fie aceea a convorbirii obişnuite, tie dialectică, fie tehnică. 

LIII Muzica se împarte în trei: una întrebuințează numai gura, cum e cân- 
tatul; a doua întrebuințează atât gura, cât şi mâinile, cum face cântăreţul cu 

acompaniament din harpă, a treia întrebuinţează numai mâinile, ca, de pildă, 
execuția la harpă. Astfel, părțile muzicii sunt cântatul, fie numai cu gura, fie 
cu gura şi cu mâinile, fie numai cu mâinile. 

LIV Naşterea nobilă are patru categorii: în primul rând, dacă strămoşii 
sunt cinstiţi și drepţi, urrnaşii lor sunt numiţi nobili. În al doilea rând, dacă 
strămoşii au fost prinți sau magistrați, urmașii lor se numesc nobili. În al 
treilea rând, dacă strămoşii au fost iluştri, de pildă prin deținerea unei funcții 
de comandant militar sau printr-o victorie la jocurile naţionale, atunci numim 
nobili pe urmaşii lor. Ultima împărţire cuprinde pe oamenii care sunt ei înșiși 
nobili la suflet şi mărinimoşi. Și aceștia sunt numiţi nobili, şi aceasta cu ade- 
vărat este forma cea mai înaltă de nobleţe. Astfel, o nobleţe depinde de stră- 
moşi merituoși, alta de strămoşi princiari, a treia de strămoşi iluştri, iar a patra 
se datorește superiorității şi valorii individuale. 

LV Sunt trei feluri fundamentale de frumuseţe: una-i obiect de laudă, ca o 
formă frumoasă la vedere; alta-i practică, cum sunt frumoase pentru întrebuințare, 
un instrument, o casă şi alte lucruri similare. Alte lucruri, care se referă la obiceiuri 
şi ocupaţii şi altele asemănătoare, sunt frumoase, fiind profitabile. Un fel de fru- 
museţe deci e obiect de laudă, alta e bună la întrebuințare şi alta procură avantaje. 

LVI Sufletul se împarte în trei părţi: una este rațională, alta senzuală și a 
treia pasională. Partea rațională este cauza deliberării, a reflecţiei, a înțelegerii 
şi a tuturor lucrurilor de acest fel; partea senzuală a sufletului este cauza poftei 
de a mânca, a satisfacţiei sexuale și a tuturor lucrurilor de acest fel, în timp ce 
partea pasională este cauza curajului și a plăcerii, precum şi a durerii și a supă- 
răni. Astfel, o parte a sufletului este raţională, alta senzuală și a treia pasională. 

LVII Virtutea desăvârșită e de patru feluri: 1) cuminţenia, 2) dreptatea, 
3) curajul, şi 4) cumpătavea. Dintre acestea, cuminţenia este cauza execuţiei 
corecte a acţiunilor, dreptatea a unei comportări drepte în asociații ȘI tranzacții 
comerciale. Curajul face pe om să nu-și piardă cumpătul și să-și ţină firea în peri- 
cole şi panici. Cumpătarea cauzează stăpânirea poftelor, spre a nu fi niciodată 
robiți de nici o plăcere, și ne face să ducem o viaţă cumsecade. Astfel, virtutea 
are ca părți mai întâi cuminţenia, pe urmă dreptatea, apoi curajul si, în fine, 
cumpătarea. 

LYTI Sunt cinci feluri de stăpâniri: una întemeiată pe lege, alta pe natură, 
alta pe obicei, a patra pe naștere şi a cincea pe forță. Într-adevăr, magistraţii 
din oraşe, când sunt aleşi de concetăţenii lor, guvernează potrivit legii. Stă- 
pânii naturali sunt bărbaţii, nu numai la oameni, ci şi la celelalte animale; căci 
bărbaţii, peste tot și în cele mai multe cazuri, stăpânesc peste femei. Stăpâni- 
rea potrivit obiceiului este autoritatea de felul aceleia pe care o exercită peda- 
gogii asupra copiilor și profesorii asupra elevilor. Stăpânirea ereditară este nu- 
mită, de exemplu, aceea pe care o au regii lacedemonieni; căci demnitatea de 
rege este limitată la o anumită familie. Stăpânirea este de acest fel şi în Ma- 
cedonia; căci şi acolo demnitatea de rege se stabileşte după naștere. Alţii au 
dobândit stăpânirea prin violență sau înşelăciune şi guvernează pe cetăţeni 

împotriva voinţei lor; acest fel de guvernare se numește prin forță. Deci stă- 
pânirea se exercită prin lege, prin natură, prin obicei, prin naştere și prin forță. 

LIX Există şase feluri de retorică. Când vorbitorii îndeamnă la război sau 
alianţă cu un stat vecin, felul acela de retorică se numeşte “persuasiune”. Dar 
când vorbesc împotriva războiului sau a alianței şi cer ascultătorilor să stea 
liniștiți, acest fel de retorică se numește “disuasiune”. Al treilea fel este folosit 
când vorbitorul afirmă c-a fost nedreptăţit de cineva pe care-l dovedeşte că i-a 
pricinuit mult rău. Numele dat acestui fel de retorică este “acuzaţie”. Al pa- 
trulea fel se numește “apărare”; aici vorbitorul arată că n-a făcut nimic rău și 
că n-a comis vreo faptă ce nu se cuvine; “apărare” e termenul aplicat în acest 
caz. Al cincilea fel de retorică se întrebuinţează când oratorul vorbește bine 
de cineva şi dovedește că-i valoros și onorabil; numele dat acestui fel de re- 
torică este “elogiu”. Al şaselea fel de retorică este întrebuințat când vorbitorul 
arată că cineva este nedemn; numele dat acestui fel este “critică”. În retorică, 
deci, se cuprind: elogiul, critica, persuasiunea, disuasiunea, acuzarea și apărarea. 

Un discurs bun are patru specii. Prima constă în a vorbi ceea ce trebuie, 
alta a vorbi în măsura cerută, a treia a vorbi potrivit cu auditoriul și a patra la 
momentul când trebuie. Lucrurile care trebuie spuse sunt acelea care pot fi 
folositoare vorbitorului și ascultătorului. Lungimca cerută e aceea care nu-i 
nici mai mare, nici mai mică decât e nevoie. A vorbi potrivit cu auditoriul 
înseamnă că, atunci când ne adresăm persoanelor mai vârstnice decât noi, dis- 
cursul trebuie potrivit după ei, ca pentru niște oameni mai în vârstă, în timp 
ce, adresându-ne tinerilor, discursul trebuie să [ie potrivit pentru nişte oameni 
lineri. Momentul indicat pentru vorbire nu trebuie să fie nici prea devreme, 
nici prea târziu; altfel vei pierde momentul şi nu vei vorbi cum trebuie. 

LX Sunt patru feluri de binefaceri; într-adevăr, acest lucru are loc fie prin 
bani, fie prin intervenţie personală, fie prin cunoștințe, fie prin vorbe. 

Ajutorul bănesc este dat când se ajută un om la nevoie, așa încât e ușurat 
în privinţa banilor. Prin intervenţia personală, oamenii se ajută unul pe altul 
atunci când sar în ajutorul celor bătuţi şi-i scapă. Cei care instruiesc sau vin- 
decă pe alţii sau care-i învaţă ceva de folos fac o binefacere cu ajutorul cunoş- 
tinţelor lor. Când însă oamenii intră într-o curte de judecată și unul se înfăţi- 
şează ca apărător al altuia și pronunţă un discurs impresionant pentru apărarea 
lui, atunci el face un bine prin vorbe. Astfel, ajutoarele sunt date, fie în bani, 
fie prin intervenţii personale, fie prin cunoștințe, în fine prin vorbire. 

LXI Sfârșitul lucrurilor se face în patru feluri. În primul rând, lucrurile se 
sfârșesc conform legii, atunci când se dă un decret și acest decret e consacrat 
prin lege. În al doilea rând, lucrurile se sfârşesc prin mersul firesc al lucrurilor, 
ca ziua, anul şi anotimpurile. În al treilea rând, lucrurile se sfârşesc prin regulile 
artei, ca de pildă în arhitectură. Căci așa sfârşeşte constructorul o casă; la fel e 
și în arta construcţiei navale, datorită căreia sunt făcute corăbiile. În al patrulea 
rând, lucrurile pot lua sfârşit la întârnplare, când ies altfel decât ne-am așteptat. 
Astfel, sfârşitul lucrarilor are loc conform legii, naturii, artei sau întâmplării. 

Puterea este de patru feluri. Mai întâi tot ce putem face cu rațiunea, anume 
să socotim sau să presupunem; pe urmă tot ce putem face cu corpul, de pildă 
să mergem, să dăm, să luăm și cele asemănătoare cu acestea. Apoi tot ce 
putem face cu o mulțime de soldați sau de bani; de aceea se spune că un rege 
are o mare putere. Al patrulea fel de putere ne face să ne simţim şi să ne aflăm 
bine sau rău, astfel putem fi bolnavi sau putem fi educati, putem fi sănătoși şi 
toate de acest fel. Astfel puterea o avem în minte, fie în corp, fie în armate şi 
bani, fie în felul nostru de a acţiona şi a suferi. 

LXIII Iubirea de oameni este de trei feluri. Una se arată prin saluturi cu 
care unii, spre exemplu, întâmpină pe oricine întâlnesc, adresându-i cuvântul 
şi strângându-i mâna și-i fac urări de bine; un alt fel se vede când cineva ajută 
pe oricine la nenorocire; altă iubire de oameni face pe unii să le placă să invite 
la masă. Astfel, iubirea de oameni se arată fie prin saluturi, fie prin binefaceri, 
fie prin ospitalitate şi dorinţa de a veni în contact cu oamenii. 

LXIV Fericirea cuprinde cinci părți. O parte este a lua hotărâri bune; a 
doua este a avea simţuri bune şi sănătate trupească; a treia este reuşita în ceea 
ce întreprinzi; a patra-i reputaţia bună printre oameni şi a cincea abundența de 
bani și a bunurilor folositoare pentru viaţă. Într-adevăr, a lua hotărâri bune 
este rezultatul educaţiei și al experienţei multor lucruri. Simţurile bune depind 
de organele corpului. Spre exemplu, dacă cineva vede cu ochii săi, aude cu 
urechile sale, percepe obiectele corespunzătoare cu nările și gura sa, atunci 
aceasta înseamnă că are simţuri bune. Reușita se obține atunci când cineva 
face cum trebuie ceea ce urmărește, așa cum se cuvine unui om cumsecade. 
Reputația bună constă în aceea că se vorbește de bine despre cineva. Abun- 
dența mijloacelor o are acela care are aşa de multă avere pentru nevoile vieții, 
încât poate să dea ajutor prietenilor și să se achite, cu generozitate și în mod 
larg, de sarcinile publice. Astfel, o parte a fericirii este luarea de hotărâri bune, 
alta este posedarea de simţuri bune și sănătate irupească, a treia e reușita, a 
patra, buna reputaţie și a cincea, abundenta de bani. 

LXV Artele și meseriile se împart în trei grupe: primul, al doilea și al 
treilea. Primul grup e format din lucrarea metalelor și lucrarea lemnului, care 
sunt arte făuritoare. Al doilea cuprinde arta fierarului şi a dulgherului, care 
transformă materialul, deoarece fierarul face arme din fier, iar dulgherul face 
din lemn flaute și lire. Al treilea grup este al artelor care întrebuinţează aces- 
te fabricate; spre exemplu, arta călăritului întrebuinţează hăţurile, arta războ- 
iului foloseşte armele, muzica, flautele și lira. Astfel, sunt trei feluri de arte, 
unul e primul, altul e al doilea şi altul e al treilea. 

LXVI Binele se împarte în patru specii. Un bine îl dăm ca denumire ace- 
luia care posedă virtutea ca un bun propriu al său; altul este virtutea în sine şi 
dreptatea; pe acestea le declarăm a fi binele. Al treilea fel de bine cuprinde lu- 
cruri ca mâncarea, exerciţiile gimnastice şi medicamentele folositoare. Al pa- 
trulea fel de bine cuprinde arta cântatului din flaut, a jucatului pe scenă și 
altele asemănătoare. Există deci patru teluri de bine: mai întâi posesiunea vir- 

tuții; apoi virtutea însăşi, în al treilea rând hrana și exerciţiile gimnastice fo- 
lositoare, în sfârşit cântatul din flaut, jucatul pe scenă şi arta poetică, pe care 
le numim lucruri bune. LXVII Tot ce există este fie rău sau bun, fie neutru. 
Numim rău ceea ce este în stare să dăuneze mereu; de pildă, lipsa de alegere, 
nebunia şi nedreptatea și cele asemănătoare. Lucrurile potrivnice acestora 
sunt bune. Acelea însă care uneori sunt folositoare, iar alteori vătămătoare, ca 
spre exemplu mersul pe jos, şezutul şi mâncatul, sau cele care nici nu aduc 
vreun folos, nici nu fac vreun rău; sunt lucruri nici bune, nici rele. Așadar. 
toate lucrurile se împart în bune sau rele sau nici unul din acestea. 

LXVIII Buna ordinc în stat intră în trei categorii. Prima, dacă legile sunt 
bune, atunci spunem că există o ordine bună. În al doilea rând, numim tot o bună 
ordine dacă cetățenii respectă legile stabilite. În al treilea rând, numim iarăşi o 
bună ordine dacă nu există legi şi totuși cetăţenii își conduc bine treburile, fiind 
călăuziți de obiceiuri şi de instituţii. Există, prin urmare, trei feluri de bună ordine 
în stat: primul când legile sunt bune, altul când legile existente sunt respectate și 
al treilea, când cetățenii se guvernează după obiceiuri și instituții sănătoase. 

Dezordinea într-un stat are trei forme. Prima ia naștere când legile care 
privesc atât pe cetăţeni, cât şi pe străini sunt rele, a doua când legile existente 
nu sunt respectate și a treia, când nu sunt legi deloc. Astfel, dezordinea într-un 
stat se produce când legile sunt rele sau ele nu sunt respectate sau, în sfârşit, 
când nu există legi defel. 

LXIX Contrariile sunt împărțite în trei feluri. De pildă, spunem că binele 
este contrariul răului, aşa cum este dreptatea [aţă de nedreptate, cuminţenia 
faţă de sminieală și cele asemănătoare. Dar și răul este contrar răului, ca, spre 
exemplu, risipa este contrară avariției, torturarea pe nedrept este opusă tor- 
turării pe drept şi tot aşa și unele rele sunt opuse altor rele. Si iarăşi sunt con- 
trarii greu şi uşor, repede și încet, alb şi negru, ca lucruri neutre opuse altora 
neutre. Aşadar, unele contrarii sunt opuse, ca binele cu răul, altele ca un rău 
faţă de alt rău şi altele ca lucruri neutre faţă de alte lucruri neutre. 

LXX Bunurile sunt de trei feluri: acelea pe care le posedăm în mod exclu- 
siv; acelea care pot fi împărțite cu alţii și acelea care există pur și simplu. 

În primul grup, anume al acelora care pot fi posedate în mod exclusiv, 
intră lucruri ca dreptatea şi sănătatea. În grupul următor intră lucrurile care, 
deşi nu pot fi posedate în întregime, pot fi împărțite cu alții. Astfel, nu putem 
poseda binele absolut, dar putem participa la el. Al treilea grup cuprinde acele 
bunuri care trebuie să existe, deși nici nu le putem avea nici în parte, nici în 
total. Spre exemplu, numai existenţa valorii și a justiţiei constituie un bun; 
aceste lucruri nu pot fi nici posedate exclusiv, nici posedate prin participare, 
ci trebuie numai să existe. Dintre bunuri deci, unele pot fi posedate în întregi- 
me, altele pot fi împărțite, altele există pentru sine. 

LXXI Deliberarea intră în trei categorii: una se inspiră din timpurile trecute, 
alta de la lucrurile viitoare și alta din cele prezente. Aceea pe care o luăm din tim- 
purile trecute se sprijină pe exemple, de pildă ce au sufent lacedemonienii încre- 

zându-se în alții. Deliberarea luată din prezent, cum ar fi să arătăm, de exemplu, 
că zidurile sunt slabe, oamenii lași şi că proviziile sunt neîndestulătoare. Delibe- 
rarea luată din viitor este să cerem, de pildă, ca ambasadele să nu fie năpăstuite 
prin bănuieli, ca reputația bună a Greciei să nu fie pătată. Astfel, deliberarea 
poate fi luată din cele trecute, din cele prezente și din cele viitoare. 

LXXII Sunetele vocale se împart în două grupe, unele fiind însufleţite, al- 
tele neînsufleţite. Vocea animalelor este un sunet însufleţit;, notele instrumen- 
telor și zgomotele sunt sunete neînsufleţite. Vocea însuflețită poate fi articulată 
sau nearticulată, aceea a oamenilor fiind o vorbire articulată, iar a animalelor o 
voce nearticulată. Deci sunetele vocale pot fi însufleţite sau neînsuflețite. 

LXXII Dintre lucrurile care există, unele sunt divizibile, altele indivizi- 
bile. Dintre lucrurile divizibile, unele se împart în părți omogene, altele în 
părți eterogene. Lucrurile care nu pot fi împărțite sunt cele care n-au părți şi 
nu sunt compuse din alte lucruri, ca, spre exemplu, unitatea, punctul, nota 
muzicală: pe când acelea care au părți constitutive, ca, de pildă, silabele, acor- 
durile muzicale, animalele, apa, aurul sunt divizibile. Dacă aceste lucruri sunt 
compuse din părți asemănătoare, așa încât întregul să nu se deosebească de 
parte decât prin mulțime, cum suni apa, aurul şi tot ce se topește și ce-i la fel 
cu acestea, atunci ele se numesc omogene. Dar tot ce este compus din părți 
neasemănătoare, cum este o casă şi cele de acest fel, este numit eterogen. 
Astfel, toate lucrurile sunt divizibile sau indivizibile, iar din cele divizibile, 
unele au părți omogene, altele, eterogene. 

LXXIV Dintre lucrurile existente, unele se numesc existente în sine, iar 
altele existente relativ. Se spune că există în sine lucrurile care n-au nevoie de 
nimic altceva ca să le explice, cum ar fi omul, calul şi toate celelalte animale, căci 
nici unul din acestea n-are nevoie de explicaţie. Aparțin lucrurilor relative toate 
câte au nevoie de o explicaţie, ca ce-i mai mare sau mai repede sau mai frumos 
decât altceva şi altele asemănătoare. Căci mai marele este mai mare ca unul mai 
mic și mai repedele este mai repede decât altceva. Prin urmare, dintre lucruri, 
unele se numesc existente pentru sine, iar altele, existente relativ. Astfel spune 
deci Aristotel că obişnuia Platon să clasifice domeniile prime ale lucrurilor. 

LXXV Seleucos gramaticianul, în prima carte a lucrării sale Despre filo- 
zofie, spune c-a mai fost şi alt bărbat numit Platon, un filozof din Rhodos, elev 
de-al lui Panaitios; un altul a fost filozof peripatetician, elev de-al lui Aris- 
totel: un altul a fost discipolul lui Praxiphanes şi, în sfârșit, a fost şi un Platon 
poet comic din comedia veche. 

În româneşte de C.I. Balmuş 


APĂRAREA LUI SOCRATE 


In româneşte de C. Papacostea 


PARTEA ÎNTÂI 
APĂRAREA 


Observări introductive 

Nu știu, bărbaţi ai Atenei, cum veti fi fost voi înrâuriți de 
pârâtorii mei, însă eu, ascultându-i, mai că mi-am uitat de mine 
însumi, atât de convingător au vorbit. Si cu toate acestea, la 
drept vorbind. n-au spus nimic adevărat. De ceva însă m-am mi- 
rat mai mult ca de toate neadevărurile înșirate de ei: au spus că 
trebuie să vă temeţi de mine să nu vă înşel, întrucât sunt primej- 
dios în vorbire. În adevăr, nu le-a fost măcar rușine că îl voi do- 
vedi mincinoși numaidecât în fapt, acum când, luând cuvântul, 
mă vol arăta cu desăvârșire neiscusit în arta vorbirii. Aceasta mi 
se pare cea mai mare neruşinare ce poate fi; desigur, afară de ca- 
zul când ei ar înţelege prin “iscusit la vorbire” o însușire a celui 
ce spune fără ocol adevărul; numai în acest înţeles aş putea con- 
simţi că sunt orator, însă vedeţi, nu în sensul lor. 

După cum spun, aceștia n-au rostit aproape nici un cuvânt 
care să cuprindă adevărul; pe când de la mine nu veţi auzi nici 
unul care să nu spună întreg adevărul. În schimb, bărbaţi ate- 
nieni, iau drept martor pe Zeus că de la mine nu veţi auzi, ca de 
la dânșii, fraze frumos ticluite, vorbe și întorsături sunătoare, 
într-un stil împodobit, ci o cuvântare cu vorbele care îmi vin la 
întâmplare; aceasta, fiindcă sunt încredinţat că spun adevărul. 
Nimeni dintre voi să nu aștepte aliceva de la mine. 

De altfel, nici nu s-ar cădea, judecătorilor, să vin în fața voas- 
tră, la vârsta aceasta, ca un tinerel ticluitor de fraze. S1 cu toată 

1 Judecătorii lui Socrate au fost, pare-se. în număr de 502; fuseseră trași la sorţi de pe o listă ce 
cuprindea pe toti cetățenii în vârstă de 30 de ani împliniţi; ei se numeau Peliaști, de la piața lui 
Heliaia, unde se adunau să judece. 


stăruința vă rog, bărbaţi ai Atenei, să aveţi îngăduinţa de a-mi 
asculta o apărare alcătuită în aceleași vorbe pe care le întrebuin- 
tez de obicei în agora, pe lângă mesele zarafilor!', sau aiurea”, 
unde mulți dintre voi m-ati auzit; să nu vă miraţi prin urmare și 
d să nu vă supăraţi pe mine pentru aceasta. Pricina este urmă- 
toarea: eu acum pentru prima oară am călcat într-un tribunal, 
deşi am trecut de șaptezeci de ani; deci, nu mă pricep şi sunt 
străin de limba celor de aici”. După cum însă, de-aş fi fost cu-a- 
18a devărat un străin, m-ati fi iertat desigur dacă vorbeam în dialec- 
tul și în felul în care aș fi fost crescut, tot astfel şi acum vă rog 
să-mi faceţi un act de dreptate, zic eu, îngăduindu-mi felul obiș- 
nuit de vorbire. 

Poate să fie mai prost, poate să fie mai bun; în tot cazul, voi 
atât să cercetaţi și să luaţi aminte, dacă cele ce spun sunt drepte 
sau nu. Aceasta-i singura datorie a judecătorului; a oratorului — 
să spună adevărul. 


Sunt două rânduri de învinuiri 
Aşadar, bărbaţi ai Atenei, se cade să mă apăr mai întâi de 

b primele învinuiri; să răspund faţă de cei dintâi acuzatori ai mei; 
în urmă, să vorbesc de a doua vină ce mi se aduce, de către 
ceilalți acuzatori. Căci pe lângă voi am avut mulți vrăjmaşi, care 
încă de mulți ani mă ponegresc prin fel de fel de neadevăruri. De 
cei mai vechi mă tem mai mult decât de cei din jurul lui Anytos, 
cu toate că şi aceștia sunt de temut. Dar aceia, judecătorilor, sunt 
mai primejdioși, deoarece au izbutit să vă convingă pe cei mai 
mulți dintre voi încă de pe când erati copii; și până astăzi ei mă 
pârăsc mereu cu minciuni, zicând că este un oarecare Socrate, 
om învăţat, care cercetează toate cele cerești ca și cele de sub 
pământ şi schimbă faptele rele, înfăţişându-le prin vorbire ca 
fiind bune. 

c  Atenienilor, făcându-mi o astfel de faimă, aceştia sunt acuza- 
torii mei cei primejdioşi, căci oricine îi ascultă spune că un om 
care cercetează asemenea lucruri nu poate crede în zei. Pe lângă 
aceasta, ei sunt mulți şi mă vorbesc de rău față de voi multă 


| Pe lângă mesele zarafilor stăteau mai ales oamenii cu bună poziţie socială. 
2 Socrate vorbea oriunde: în palestre, în atelierele meseriașilor, în pieţe, pe străzi etc. 
3 Vorbirea avocaţilor era împestriţată cu termeni specifici şi cu formule juridice. 


vreme, încă de când eraţi copii sau tineri, pe când credeaţi orice 
cu cea mai mare ușurință; și m-au acuzat cu-adevărat în lipsă şi 
fără să mă apere nimeni. lar cel mai rău lucru pentru mine este 
d că nu am putinţa să le ştiu şi să le spun numele, afară de unul 
singur, care este şi autor de comedii’. Toţi ceilalți care, din invi- 
die, v-au înduplecat prin clevetire, sau care, convinşi fiind ei 
înşişi, se silesc să convingă și pe alţii de vinovăția mea, toți sunt 
la adăpost față de mine; căci nu este chip nici să-i chemăm aci, 
nici să combat pe vreunul din ei. Astfel dar, sunt nevoit să mă 
apăr şi să argumentez împotriva lor cu adevărat ca şi cum m-aș 
lupta cu niște umbre, căci nimeni nu răspunde, din tabăra lor. Ju- 
decaţi şi voi; eu am, cum vă spuneam, două rânduri de acuzatori: 
unii care m-au pârât acum, alții, de care am pomenit adineauri, 
cu mult mai vechi. Şi, desigur, veți găsi nimerit să trebuiască a mă 
apăra mai întâi faţă de aceştia, Căci Și voi pe dânşii i-aţi auzit mai 
întâi ponegrindu-mă, și încă cu mult mai tare decât cei de azi. 
Oricum ar fi, bărbaţi atenieni, trebuind în sfârșit să mă apăr, 
haide să încerc într-un timp așa de scurt a vă scoate din minte o 
vină ce mi se aduce de atâta vreme. Aş dori, fireşte, să se întâm- 
ple aşa, dacă e ceva bun şi pentru voi şi pentru mine, și să pot 
zice că prin apărarea mea am săvârşit o ispravă. Am însă cre- 
dința că e un lucru greu, și nu sunt străin de această situaţie. 
Întâmple-se în sfârşit cum va vrea Zeul; cât mă priveşte, eu tre- 
buie să mă supun legii şi să mă apăr”. 

Vechile învinuiri 
Să luăm lucrul dintru început. Care este acuzaţia? De unde a 1z- 
b vorât ponegrirea mea, căreia Meletos i-a dat crezare până într-atât 
încât să redacteze reclamatia de faţă? Să vedem, ce-au susținut 
clevetitorii mei ca să mă ponegrească? Să vă citesc însuși actul 
de învinuire, pe care l-au întărit cu jurământ: 
Socrate săvârşeşte lucruri nelegiuite și iscodeşte atât cele de 
sub pământ cât şi cele cereşti“, precum preface prin vorbire 
cauza rea într-una bună, el învață și pe altii aceleași lucruri. 


| Aristofan. 

2 Pârâtul era ţinut de lege să se apere. 

3 Antomosia era îndoitul jurământ al părţilor sau actul de învinuire însoțit de jurământul cuvenit. 
4 v. Aristofan, Norii, v. 218 urm. 

Cam astfel sună; de altminteri, acestea le-aţi văzut voi înşivă 
pe scenă, în comedia lui Aristofan’. Aţi văzut acolo un personaj, 
Socrate, purtat încoace și încolo, care tot spune că pluteşte în 
aer” şi flecărește îndelung asupra unor lucruri pentru care eu nu 
am nici o pricepere, nici mare, nici mică. Nu doar că aș disprețul 
o asemenea știință — și n-o spun de frică să nu-mi facă Meletos 
şi alte procese — dacă aş şti că este cineva care să înţeleagă aces- 
te fenomene; dar, bărbaţi din Atena, eu nu mă amestec detel în 
aceasta. lau drept martori pe cei mai mulți dintre voi şi vă rog să 
spuneţi și să vă lămuriți unii pe alții; toţi care m-aţi auzit vreo- 
dată discutând — și sunt mulți dintre aceștia printre voi — vorbiţi! 
Spuneţi unii altora dacă m-aţi aflat vreodată cercetând și vorbind 
despre asemenea lucruri, fie mai pe larg, fie pe scurt. De aci veți 
înţelege că tot așa sunt şi celelalte învinuiri pe care mi le aduce 
marea mulțime. 

Nimic din toate astea nu-i întemeiat; nici ceea ce desigur că 
ați auzit, cum că încerc să dau învățături oamenilor și astfel fac 
avere; nu este adevărat nici aceasta, deși mi se pare lucru frumos 
să fie cineva în stare să dea învățături altor oameni, cum fac 
Gorgias din Leontinor', Prodicos din Ceos*, Hippias din Elis. 

Fiecare din aceştia, judecători, merge din oraș în oraș; atrage 
pe tinerii care ar putea să înveţe, fără bani, de la oricare dintre 
concetăţenii lor, şi-i convinge să lase întâlnirile cu localnicii și 
să-l urmeze pe ei; în schimb, ei primesc și bani și recunoștință. 
Tot astfel este aci în Atena un alt bărbat, de fel din Paros‘, un în- 
vățat, despre care iată cum am aflat că a venit aci: întâmplător 
m-am întâlnit cu un prieten care a cheltuit cu sofiştii mai mulți 
bani decât toţi ceilalți la un loc, anume cu Callias al lui Hippo- 
nicos”. Pe acesta, care avea doi copii, l-am întrebat: “Callias, 


| Norii de Aristofan, jucată cu 24 de ani înainte. 

2 În această piesă, Socrate apare, printr-o tehnică de scenă, în mijlocul norilor și zice: 
“Străbat, cum vezi, văzduhul, privesc și eu la soare” — v. 225. 

3 Gorgias (în fizică, discipolul lui Empedocle) socotit “părintele” retoricii; se zice că a 
făcut avere din lecţii. 

4 Prodicos, retor şi fizician, discipolul lui Protagoras. Despre Prodicos se spune că 
pretindea 50 de drahme pe o serie de cursuri rezumate (Platon, Crutil). Protagoras 
cerea 100 de mine pentru cursul întreg (Diogene Laertiu, 1X, 52). 

5 Hippias din Elis, retor și filozof. 

6 Euenos din Paros, poet elegiac si sofist. 

7 Callas a şi fost de altfel supranumit “cel bogat”. 


dacă ţi-ar fi dat să ai drept copii doi mânji sau viței, nu-i așa că 
ar trebui să le iei un supraveghetor, pe care l-ai plăti? În schimb, 
el ţi i-ar face frumoși și destoinici, le-ar dezvolta însușirile. Iar 
desigur acela va trebui să fie om priceput în ale cailor sau un bun 
crescător. Acum însă, oameni fiind copiii tăi, te gândeşti sau nu 
să le iei supraveghetor? În acest caz, cine este cel ce se pricepe 
în ce priveşte adevărata virtute de om şi cetăţean? Socotesc că, 
de vreme ce ai copii, te vei fi gândit şi la asta. Așadar, spusei eu, 
este cineva sau nu? — Cum de nu, răspunse. — Cine? De unde? 
Pe ce preţ învaţă? — Este Euenos din Paros, zise el, și predă pe 
preţ de cinci mine. Socrate.” Și eu l-am fericit pe Euenos, dacă 
în adevăr poate să cunoască acest meșteşug și să înveţe pe altii 
cu un preţ așa de mic. Prin urmare, şi eu m-aş mândri și m-aş 
împopoţona dacă aş cunoaşte această artă. Însă, bărbați atenieni, 
eu nu O cunosc! 


În ce constă înțelepciunea lui Socrate? 

Poate că unul dintre voi are să mă întâmpine: “Bine, Socrate, 
dar de ce ţi se întâmplă ţie un astfel de necaz? De unde aceste 
clevetiri împotriva ta? De n-ai fi făcut nimic mai mult decât cea- 
laltă lume, nu s-ar fi stârnit în jurul tău atâta vâlvă, nici atâta vor- 
bă; trebuie să fi făcut ceva deosebit de lumea cealaltă. Spune-ne 
ce, ca să nu te judecăm cu nesocotinţă.” Pe drept ar putea rosti 
cineva astfel de cuvinte, de aceea, voi încerca să vă arăt pentru 
care pricină mi s-a făcut un nume şi mi s-a adus o ponegrire ca 
aceasta. Fiţi deci cu luare-aminte. chiar cei care credeți că vor- 
besc în glumă; e bine să ştiţi că nu vă voi spune decât adevărul. 

Bărbaţi ai Atenei! Numele ce mi-am căpătat, prin nimic alt- 
ceva nu-l merit decât printr-un soi de înțelepciune a mea. Vreţi 
să știți de ce fel este această înțelepciune? Este desigur o înţelep- 
ciune omenească, iar eu se întâmplă să am în fapt o astfel de în- 
țelepciune, pe când cei de care am vorbit adineauri, au, poate, o 
înțelepciune mai presus decât cea omenească; despre aceasta eu 
nu vă pot spune nimic, căci nu 0 Cunosc; cine zice că o cunosc 
minte și vorbeşte întru ponegrirea mea. Nu murmuraţi acum, 
bărbaţi atenieni, căci am să vă spun un lucru ce vi se va părea 
plin de semeţie; nu-l voi spune însă de la mine, ci voi lăsa să-l 
spună cineva mai vrednic de încrederea voastră. Asupra înțelep- 
ciunii mele, dacă este, și de ce fel este anume, vă voi aduce mar- 
tor pe însuși zeul din Delfi. Cred că îl cunoaşteţi pe Chaire- 

phon'; mie mi-este cunoscut încă din tinereţe, desigur şi celor 
mai mulți dintre voi; doar şi el a fost surghiunit? și s-a întors o 
dată cu voi. Stiți prin urmare ce fel de om era acest Chairephon; 
cât de aprig în tot ce făcea. Odată s-a dus la Delfi şi a îndrăznit 
să întrebe oracolul — să nu vă supere, judecătorilor, ce-am să vă 
spun — dacă este cineva mai înțelept decât mine. Pythia i-a 
răspuns că nimeni nu-i mai înțelept. Chairephon a murit, însă 
despre acest răspuns vă poate da mărturie fratele lui, care tocmai 
se află aci. 

Aţi înțeles de ce vă spun acestea? Vreau să vă arăt de unde s- 
a iscat ura împotriva mea. Căci eu, dac-am auzit așa ceva, îmi 
tot ziceam în minte: “Ce-o fi vrând Zeul să zică, ce-o fi vrând să 
înţeleagă prin aceste vorbe? Cât ştiu eu, în mintea mea, nu sunt 
un înţelept, nici mare, nici mic. Ce-o fi vrând deci să zică prin 
cuvintele că aș fi cel mai înțelept? Să spună neadevărul, nu se 
poate, căci nu-i îngăduit unui zeu.” Multă vreme am stat așa, 
nedumerit: ce-o fi vrut să zică? În sfârșit, m-am întors cu luare- 
aminte să cercetez lucrul în chipul următor: m-am dus la unul 
dintre cei ce se cred înţelepţi, ca să dovedesc, de mi-ar fi fost cu 
putinţă, neadevărul oracolului și să-i întorc vorba astfel: “Ai 
spus că sunt cel mai înţelept, şi iată unul care e mai înțelept de- 
cât mine”. Am cercetat deci pe acest om — nu-i nevoie să-i dau 
numele în vileag, era un om politic — şi vă voi spune doar ce pă- 
rere mi-am făcut cercetându-l, m-am încredinţat, din convorbi- 
rea cu dânsul, că acest bărbat pare multor oameni, dar mai ales si- 
eşi, a fi înţelept, însă de fapt nu este. Am încercat după aceea să-i 
arăt că el credea numai că este înţelept, însă nu era. Prin aceas- 
ta mi-am atras ura lui și totodată pe a multora dintre cei de faţă. 

Plecând de acolo, îmi ziceam în mine însumi: “Tot eu trebuie 
să fiu mai înțelept decât acel om, deoarece, deși nici unul nu 
pare să știe mare lucru, totuși el crede că ştie, neștiutor fiind, pe 
când eu nici nu ştiu, nici nu cred aşa ceva. Așadar, cu oricât de 
putin, tot eu rămân mai înțelept decât acesta, fiindcă ceea ce nu 
ştiu nu pretind câ ştiu.” De aci m-am dus la un altul, tot dintre 
cei ce se socotesc înţelepţi; dar și de la acesta am plecat cu 
aceeași încredințare. Mi l-am făcut şi pe ăsta dușman, ca pe alții. 


1 Asupra lui Chairephon, a se vedea Platon, Charmides şi Xenofon, Memorabilia, Il, 3. 
2 Este vorba de “surghiunul” democratilor, care în anul 404 au fugit de frica celor “30 de tirani”. 

Mai pe urmă m-am dus, rând pe rând, şi pe la alţii, dându-mi 
seama — cu întristare și cu teama în suflet — că am să mi-i fac 

e vrăjmași. Cu toate acestea, socoteam că e nevoie să pun cuvân- 

tul zeului mai presus de orice. Găseam nimerit ca cineva care 

voia să afle ce înțelegea oracolul prin acele cuvinte să se ducă pe 
22a la toţi câţi credeau a ști ceva. Mă jur pe câine’, bărbaţi ai Atenei 
— în faţa voastră trebuie să spun adevărul — că am dobândit ur- 
mătoarea încredințare: tocmai cei cu renume mai bun se dove- 
deau aproape cu totul lipsiţi de înțelepciune când îi cercetam du- 
pă spusa zeului, pe când alţii, părând mai de rând, erau oameni 
mai deplini și mai aproape de înțelepciune. Ar trebui să vă arăt 
toate rătăcirile mele, întocmai ca ale unui om osândit la vreo 
caznă, întreprinse numai și numai ca oracolul zeului să-mi apară 
de netăgăduit. 

De aceea, după ce am isprăvit cu oamenii politici, m-am dus 
la poeţi: și la cei de tragedii, și la cei de ditirambi”, și la ceilalți, 
pentru ca în sfârşit să mă surprind pe mine însumi mai puțin știu- 
tor decât aceia. Luând poemele lor cele mai bine făcute, îi tot 
întrebam ce înţeles au, pentru ca în acelaşi timp să învăţ ceva de 
la ei. Mi-e și ruşine, cetățenilor, să vă spun adevărul; și totuși, 
trebuie să vi-l spun; într-un cuvânt, oricare dintre cei de faţă ar 
fi putut să-mi tălmăcească înțelesul lucrărilor mai bine decât 
înșiși autorii. Din această scurtă cercetare, am cunoscut adevărul 
și asupra poetilor, anume: că operele pe care le creează izvorăsc 
dintr-un dar al naturii, dintr-un entuziasm, asemenea prorocilor 
și interpreţilor divini, numai din înţelepciune nu:. Doar și aceştia 
spun lucruri multe și frumoase, însă nu cunosc cu adevărat cele 
ce tratează. Aşa mi s-au arătat poeţii, având toţi același cusur. 
Cu acest prilej însă, mi-am dat seama că ei, datorită poeziei lor, 
se cred cei mai înţelepţi dintre oameni și în alte privinţe, ceea ce 
nu sunt. M-am depărtat deci și de dânșii, socotind că-i întrec 
prin putinul prin care întreceam și pe oamenii de stat. 

d În sfârșit, m-am dus și la meșteșugari. Întrucât mă privește, 
ca să spun adevărul, știam bine că nu mă pricep deloc la meserii- 


] Pe câine: formulă familiară, pentru a nu lua în deșert numele zeilor. 

2 Dithyrambos era. propriu vorbind, un cântec în cinstea zeului Bachus. cu pronunțat caracter 
liric. 

3 Vezi asupra acestei teorii dezvoltările din Phaidros şi Jon. 

le lor; pe de altă parte, că pe dânșii îi voi afla ştiutori de multe 
lucruri frumoase. Si nu m-am înşelat în această privinţă, căci ei 
cunoșteau lucruri de care eu habar nu aveam, arătându-se în 
această privinţă mai iscusiţi decât mine. 

Dar, cetăţeni atenieni, bunii meseriași mi-au părut a cădea şi ei 
în aceeași greșeală ca și poetii; fiindcă-și lucra fiecare cu artă meș- 
teșugul, se credea înzestrat cu cea mai mare înţelepciune și în cele- 
lalte privinţe. lar tocmai această nesocotință le întuneca înțelep- 
ciunea proprie. Astfel, m-am întrebat încă o dată asupra oracolului 
și mi-am zis: Oare ce-as primi mai bucuros? Să fiu cum sunt, adică 
nici iscusit ca dânșii, dar nici neştiutor după neștiinţa lor, sau și iscusit 
și neștiutor, în amândouă ca dânșii? Mi-am răspuns, și mie însumi 
şi oracolului, că mai de folos îmi este să fiu cum sunt. 

Bărbaţi atenieni! Multe dușmănii mi-am ridicat dintr-o ase- 
menea cercetare, și încă dintre cele mai grele şi primejdioase; 
așa că tot felul de clevetiri au izvorât de aci, ieşindu-mi pe dea- 
supra numele de om înţelept. Cei ce iau parte la discuțiile pur- 
tate de mine cred că eu sunt înţelept ori de câte ori se întâmplă 
să înfund pe alţii. Însă, judecători atenieni, înţelept cu adevărat 
este Zeul; iar asta ne şi spune el prin oracol: că înţelepciunea o- 
menească preţuieşte foarte puțin, sau chiar nimic. Și de altfel că 
vorbele oracolului nu privesc cu tot dinadinsul pe Socrate, ci 
oracolul numai s-a folosit de numele meu, spre a mă da drept 
pildă; ca şi cum ar îi vrut să zică: “Oamenilor, cel mai înțelept 
dintre voi este acela care, ca și Socrate, și-a dat seama că el nu 
prețuicște nimic în ce priveşte iscusinţa de-a cunoaște adevărul”. 
Dacă mai umblu deci acum printre oameni şi-i cercetez, stră- 
duința mi-este să mă încredinţez de spusa Zeului, ori de câte ori 
se întâmplă să cred despre cineva, concetăţean sau străin, că este 
înțelept. Îndată ce nu-l găsesc astfel, îi dovedesc că nu este înţe- 
lept, întărind prin asta spusa Zeului. Din cauza acestei străduin- 
te, n-am avut răgaz să fac ceva mai de seamă, nici ca cetățean în 
stat, nici ca membru al familiei, ci am rămas într-o neîntreruptă 
sărăcie, în slujba Zeului. 


Din ce s-au stârnit dușmăniile lui Socrate? 

În afară de acestea, mulți tineri, îndeosebi cei ce au răgazuri, 
feciorii celor mai bogaţi, mă însoțesc de bunăvoie şi sunt bucu- 
roşi să asculte cum iscodesc eu oamenii: ba, adeseori, imitându-mă, 
s-apucă şi ei să iscodească pe alții. Făcând așa, ei găsesc, pare-se, 

mare belşug de oameni care cred a ști ceva, când de fapt nu ştiu 
nimic, sau prea putin. Din această pricină, cei luaţi la cercetare 
de dânșii se supără, dar nu pe ei ci iarăşi pe mine, spunând că 
există un oarecare Socrate, tare nelegiuit, care strică pe tineri. 
Dacă-i întreabă cineva ce făptuiește sau ce învaţă pe tineri acest 
Socrate, ei nu au nimic de spus, fiindcă nu o ştiu. Pe de altă parte 
însă, pentru a nu părea că sunt în încurcătură, răspund cu cele ce 
se spun de obicei împotriva oricui filozofează: că “cercetez cele 
cerești și cele subpământene”, că “nu cred în zei” şi că “înfățişez 
prin vorbire faptele rele ca fiind mai bune”. Cred şi eu; că doar 
n-au să spună adevărul, cum că ei sunt daţi în vileag atunci când 
se prefac a şti ceva, deși nu ştiu nimic. Așadar aceştia, plini de 
zel fiind, pătimași şi mulți ia număr, vorbind organizat împotri- 
va mea şi în chip convingător, au izbutit, şi în trecut și acum, să 
vă umple urechile cu intrigi stăruitoare. Dintr-aceştia s-au ales 
împotriva mea, cu tot dinadinsul, Meletos, Anytos și Lycon. 
Meletos mă urmărește ca din partea poeţilor, Anytos din partea 
meşteşugarilor şi a oamenilor politici, Lycon din partea orato- 
rilor. De aceea am spus încă de la început că m-aş minuna sin- 
gur dacă aș fi în stare, într-un timp așa de scurt, să spulber o de- 
făimare ce durează de atâta vreme. Acesta este, bărbați ai Ate- 
nei, adevărul pe care eu vi-l spun în față, fără înconjur și fără să 
scad din el vreo parte, nici însemnată, nici neînsemnată: și to- 
tuşi, ştiu Că tocmai asta îmi atrage ura: încă o dovadă că spun 
adevărul, că e vorba de ponegriri împotriva mea și că pricinile 
sunt cele arătate. Acum ori mai târziu, când veti sta să cercetaţi, 
vă veți încredința că este așa. 


Învinuirea adusă de Meletos 

Asupra faptelor de care m-au învinovăţit cei dintâi acuzatori, 
cred că este de ajuns această apărare în fața voastră. Acum voi 
încerca să mă apăr faţă de preacinstitul şi “patriotul”, cum își 
zicea el, Meletos, precum și faţă de cei din urmă pârâtoni. Să mai 
luăm o dată actul de învinuire, cel întărit cu jurământ; să-l citim 
iarăși, ca şi cum alţii ar fi acum pârâtorii. lată ce cuprinde: “So- 
crate săvârşeşte lucruri nelegiuite; el strică pe tineri, nesocoteşte 
zeii în care crede cetatea şi se închină la alte zeități, nor”. Așa 
glăsuieşte actul de învinuire; să cercetăm în parte fiecare vină 
din acest act. 

Se spune că săvârşesc lucruri nelegiuite. stricând pe tineri. 


15 


25a 


16 


Mă întorc și întâmpin: Meletos, bărbaţi atenieni, e cel care 
săvârşeşte lucruri nelegiuite, fiindcă își bate joc de lucruri seri- 
oase, chemând în judecată cu nesocotinţă pe oameni și prefăcân- 
du-se că se preocupă serios de lucruri cu care de fapt nu s-a ocu- 
pat niciodată. Că este adevărat, voi încerca îndată să v-o dovedesc. 

— Vino, Meletos, mai aproape! Vino și spune-mi, găseşti cu 
cale sau nu ca tinerii să devină cât mai virtuoşi? 

— Găsesc, răspunse. 

— Ia spune acum acestei lumi, zise Socrate, cine-i cel care face 
oameni de treabă? Fără îndoială, ştii cine, de vreme ce te ocupi 
de acestea. Căci iată, pe mine care îi stric, cum zici tu, m-ai găsit; 
m-ai chemat în judecată în faţa acestora şi mi-aduci învinuiri. la 
arată-mi acum pe unul care îi face oameni de treabă; spune-i 
numele, ca să-l audă şi aceștia. Cine este? Vezi, Meletos, că taci 
şi nu ești în stare să-mi răspunzi? Si cu toate astea nu-ţi pare 
rușinos şi o dovadă îndestulătoare a ce spun că nu te-ai ocupat 
de acestea defel? Spune-mi dar tu, virtuosule, cine-i face pe 
tinerii noștri virtuoşi? 

MELETOS: Legile. 

SOCRATE: Dar nu te întreb asta, preabunule. Cine anume 
este omul care din capul locului le cunoaște şi pe acestea? 

MELETOS: Judecătorii de aici, Socrate. 

SOCRATE: Cum, Meletos, sunt aceștia în stare să dea creș- 
tere tinerilor, să-i facă mai buni? 

MELETOS: Fără îndoială. 

SOCRATE: Toti sunt în stare, sau numai unii? 

MELETOS: Toti. 

SOCRATE: Pe Hera, minunat vorbesti; o adevărată comoară 
de oameni folositori ne-ai dezvăluit. Dar ce zici despre aceşti as- 
cultători? Pot şi ei să facă din tineri oameni de treabă, sau nu? 

MELETOS: Si ei. 

SOCRATE: Dar consilierii? 

MELETOS: Si consilierii. 

SOCRATE: Dar oare, Meletos, marea mulţime de oameni 
care vin în adunări, nici aceştia nu strică pe tineri? Sau și aceștia 
îi fac mai buni? 

MELETOS: Si aceștia. 

SOCRATE: Pe cât se pare, aşadar, toți atenienii fac din tine- 
rime oameni întregi, numai eu îi stric. Aşa zici? 

MELETOS: Tocmai așa. 

SOCRATE: Mare nenorocire, atunci, pe capul meu. Dar 
răspunde-mi mai departe. Oare despre creșterea cailor tot aşa 
crezi că stau lucrurile? Adică toţi oamenii sunt în stare să-i 
crească, desăvârșindu-i, și numai unul îi strică? Sau tocmai pe 
dos: unul singur este în stare să-i desăvârşească prin îngrijire, ori 
în tot cazul foarte puţini, cei de meserie, pe când marea mulțime, 
dimpotrivă, când umblă cu caii şi-i foloseşte, îi strică? 

Nu se întâmplă așa, Meletos, atât cu caii cât și cu toate cele- 
lalte vieţuitoare? La fel se întâmplă, orice vei spune tu sau Any- 
tos. In adevăr, ce mare fericire ar fi pentru tineret dacă, în lumea 
asta, numai unul i-ar strica, pe când toţi ceilalţi semeni i-ar de- 
săvârşi. Dar tu ne-ai dovedit cu prisosinţă, Meletos, că niciodată 
nu te-ai ocupat de creşterea tinerilor; ne-ai dat pe faţă nepăsarea 
ta desăvârşită faţă de asemenea lucruri; prin urmare, m-ai adus 
la judecată pentru chestiuni de care nu te sinchiseşti defel. 

Pe Zeus, mai spune-mi ceva, Meletos. Oare este mai bine să 
trăim laolaltă cu cetăţeni de treabă, sau cu unii răi? Răspunde- 
mi, prietene, doar nu te întreb ceva greu. Oare cei răi nu fac sta- 
tornic ceva rău celor din preajma lor? Iar cei virluoși, ceva bun? 

MELETOS: Desigur. 

SOCRATE: Este cineva care vrea să fie mai degrabă păgubit 
de către cei din jurul său, decât în câștig? Răspunde-mi, cinstitu- 
le, căci şi legea îți porunceşte să răspunzi. Este cineva care vrea 
să i se facă rău? 

MELETOS: Fără îndoială că nu. 

SOCRATE: Foarte bine; dar pentru care din două mă tragi în 
judecată, fiindcă stric tineretul şi-l fac mai rău cu tot dinadinsul, 
sau fiindcă o fac fără de voie? 

MELETOS: Cu tot dinadinsul. 

SOCRATE: Cum asta, Meletos? Aşa de tânăr fiind, ești într-atât 
mai înțelept decât mine, la vârsta mea, încât să știi că răii fac nu- 
mai rău în preajma lor, cei buni numai bine, pe când eu am ră- 
mas în acest hal de neştiinţă încât să nu-mi dau seama nici măcar 
de atât că, dacă voi face pe convieţuitorii mei păcătoşi, voi fi eu 
însumi în primejdie de a mă alege cu ceva rău de la dânşii? Ba 
încă să fac răul cum zici tu, cu tot dinadinsul? Nu mă poti con- 
vinge de aceasta, Meletos, nici pe mine și, socotesc, nici pe un 
alt om. Din două una: ori nu-i stric, ori, dacă îi stric, o fac fără 
de voie; deci tu, şi într-un caz şi în altul, minţi. Dacă, pe de altă 
parte, eu stric tineretul fără de voie, atunci nu este lege după care 

să fiu judecat aci, pentru asemenea greşeli fără voie, ci cel mult 
în particular trebuia să fiu luminat de cineva și făcut să înţeleg. 
Într-adevăr, e limpede că, dacă mi se arată greșeala, voi înceta a 
mai face ceea ce făceam fără de voie. Tu însă ai fugit de întâl- 
nirea cu mine, n-ai voit să mă luminezi cu învăţăturile tale; în 
schimb, mă duci la judecată, unde legea porunceste să fie târâți 
cei ce au nevoie de pedeapsă, nu de învăţătură. 

Bărbaţi atenieni, acum socotesc învederat ce-am spus adinea- 
uri, că Meletos niciodată n-a avut habar de lucrurile acestea, nici 
în mare, nici în mică măsură. Totuși, Meletos, mă adresez iarăși 
ție. Cum zici tu că stric pe tineri? Este limpede că, prin actul de în- 
vinuire pe care tu însuţi l-ai scris, spui cum că eu propovăduiesc 
să nu se creadă în zeii în care crede cetatea, ci în alte divinităţi, 
noi. Nu zici tu că prin astfel de învățături stric pe tineri? 

MELETOS: Da, asta o susțin cu tărie. 

SOCRATE: Ei bine, Meletos, tocmai în numele zeilor de care 
e vorba, spune-mi-o ceva mai lămurit, și mie şi acestor judecă- 
tori. Eu unul nu pot pricepe ce anume susţii: că învăţ pe tineri să 
creadă în anumiţi zei? Că prin urmare și eu socot că există zei ȘI 
nu sunt cu desăvârşire ateu? Că deci, prin aceasta, nu sâvârşesc o 
călcare de lege, însă mă învinuieşti că nu cred în aceiaşi zei în 
care crede cetatea, ci în alţii? Ori susţii că nu cred deloc în zei şi 
că învăţ și pe altii o astfel de necredinţă? 

MELETOS: Aceasta din urmă o susțin: că nu crezi deloc în zel. 

SOCRATE: O, minunate Meletos, de ce susţii aşa ceva? 
Cum, nici despre Soare şi Lună nu cred eu, ca toată lumea, că 
sunt zeități? 

MELETOS: Pe Zeus, judecătorilor, el zice că Soarele este o 
piatră, Luna un pământ. 

SOCRATE: Poate crezi, prietene Meletos, că învinuiești pe 
Anaxagoras!. Oare până într-atât disprețuieşti pe aceşti judecă- 
tori? Până într-atât de neșstiutori îi crezi, încât să nu fi aflat că 
operele lui Anaxagoras din Clazomene sunt pline de aceste în- 
vătături? Dar, după Meletos, tinerii învaţă de la mine cele ce pot 


e să-și procure când vor, pentru cel mult o drahmă, în teatre? şi 


| Anaxagoras s-a născut pe la 500, în Clazomene; pe la 475, profesa în Atena sistemul său cos- 
mogonic. Osândit la moarte, el izbutește să-și preschimbe pedeapsa în surghiun. Moare în 428. 

2 Se pare că se vindeau scrieri, cu prilejul reprezentaţiilor teatrale. Indicaţia de aici e unică; deci, 
cu atât mai prețioasă. (După nota din cdiția G. Budé.) 

apoi să batjocorească pe Socrate, dacă bineînţeles acesta și-ar 
însuşi teoriile, e drept întrucâtva ciudate, ale altora. În numele 
lui Zeus! astfel îți par eu cu tot dinadinsul: că nu cred în exis- 
tenţa nici unui zeu? 

MELETOS: Nu, pe Zeus, nu recunosti pe nici inu 

SOCRATE: Pe cât se pare, Meletos, spui ceea ce tu însuţi nu 
crezi. Judecători atenieni, acest om îmi pare întru totul nesăbuit 
şi lipsit de măsură, şi cu-adevărat m-a chemat în judecată târât 
doar de nesăbuinţa, lipsă de măsură și tinereţea lui. Seamănă cu 
unul care aruncă o ghicitoare ca să te pună la încercare; îşi zice: 

27a “Oare înțeleptul acesta numit Socrate va ghici el că glumesc şi 
că spun lucruri pe care nu le cred nici eu? Sau izbuti-voi oare să-l 
înşel, pe el și pe ceilalți ascultători?” Acestea îmi pare că spune 
el în actul său de învinuire — lucruri ce se bat cap în cap; ca și 
cum ar zice: “Socrate calcă legea necrezând în zei, dar crezând 
în ei”. Nu, nu este serios. 

Dar, bărbați atenieni, să cercetăm împreună în ce sens mi se 

b pare că trebuie să spun așa. Răspunde-mi, Meletos, la întrebări; 
lar voi aduceţi-vă aminte de ceea ce v-am rugat la început și nu 
vă supăraţi dacă voi proceda în chipul meu obisnuit. 

Este vreun om, Meletos, care să creadă că se săvârșesc fapte 
omeneşti, însă că nu există oameni? Să-mi răspundă, judecători, 
şi să nu tot facă zgomote, într-un fel sau altul. Este cineva care 
crede că nu există cai, însă există lucruri privitoare la cai? Că nu 
există flautişti, însă există o artă a flautului? Nu se poate, o, tu, 
cel mai bun dintre oameni; îți răspund cu, și ție, și acestor jude- 
cători, dacă tu nu vrei să răspunzi. Spune-mi măcar atâta: este ci- 
neva care crede în cele daimonice, însă nu crede în daimoni” 

c  MELETOS: Nu este. 

SOCRATE: Cât de mult mă ajuţi că te-ai hotărât în sfârșit să-mi 
răspunzi, silit de aceștia! Tu sustii că eu cred şi învăţ tineretul să 
creadă în anumite divinități, fie că sunt noi, fie că sunt cele de 
până acum; susții că totuși eu cred în ceva daimonic, după spusa 
ta, aşa cum al întărit-o prin jurământ. Însă dacă eu cred în ceva 

d daimonic, cred desigur și că există daimoni. Nu e aşa? Presupun 
că o recunoști, de vreme ce nu-mi răspunzi. lar daimonii sunt, 
după noi, fie zei, fie odrasle ale zeilor. Recunoști asta, sau nu? 


1 Asupra înțelesului cuvântului daimon, vezi Banchetul. 

MELETOS: Recunosc. 

SOCRATE: Dacă eu cred în daimoni precum recunoști, dacă 
aceste divinităţi sunt chiar zei, atunci e tocmai ce-am mai spus: 
tu vii cu ghicitori. și glume, susținând pe de o parte că eu nu cred 
în zei, pe de alta că aș crede, de vreme ce cred în daimoni. Căci 
dacă daimonii sunt odrasle naturale ale zeilor, născute fie din 
nimfe, fie din alte mame, așa cum se şi vorbeşte, atunci care om 
poate crede că există prunci ai zeilor, însă nu există zei? Tot așa 
de necugetat ar fi cineva dacă ar susține că există catâri, coborâ- 
tori din cai şi măgari, însă nu există nici cai, nici măgari. Vezi, 
dar, Meletos, că nu e cu putinţă ca tu să fi făcut această pâră cu 
alt gând decât spre a ne ispiti, sau neștiind ce învinuire pentru 
vreo adevărată călcare de lege să-mi aduci. Altfel, cum îţi închi- 
pui că ai putea convinge pe cineva, oricât de slab la cuget, că 
acelaşi om crede în cele spirituale și divine, dar nu crede că exis- 
tă spirite și zei? 


Chemarea lui Socrate 

Dar, atenienilor, mi se pare că nu mai am nevoie de o lungă 
apărare ca să vă dovedesc că nu calc legile, cum scrie actul de 
învinuire al lui Meletos; poate că sunt de ajuns acestea. Vă vol 
aminti ce v-am mal spus, Și să știți bine: este un adevăr faptul că 
mi-am trezit multă ură şi mi-am făcut mulţi dușmani. Tocmai 
acestea — ponegrirea și pizma celor mulți — sunt ceea ce mă va 
frânge, de va fi să cad; nu Meletos și Anytos! Astfel s-au prăbu- 
şit mulți bărbaţi destoinici, și cred că vor mai cădea; nu vă fie 
teamă, această nenorocire nu se va opri la mine. 

Poate că s-ar găsi cineva să mă întrebe: “Nu-ţi este rușine, So- 
crate, că ti-ai ales o îndeletnicire din care acum îţi vine riscul mor- 
ţii?” lată ce i-aş răspunde, pe drept cuvânt: “Omule, nu judeci 
cum se cuvine dacă găseşti cu cale că un om, cât de cât vrednic, 
când se apucă de ceva trebuie să-şi cântărească sorții vieţii și al 
morții, în loc să aibă în vedere numai ceea ce va face, adică: 
dacă sunt sau nu drepte, dacă sunt sau nu vrednice de un om cin- 
stit sau de un om păcătos cele ce va face. Nevrednici ar fi, după 
socotinţa ta, eroii care şi-au dăruit viața pe câmpiile Troiei; de 
nimic ar fi atâţia alții, și mai ales acel fiu al zeiței Thetis care, 
față de gândul de-a încerca o ruşine, a disprețuit atât de mult 
moartea încât mamă-sa, zeiţă, văzându-l pornit să omoare pe 
Hector, i-a zis pe cât mi-aduc aminte: “Copilul meu, dacă vei 

răzbuna moartea prietenului tău Patroclu şi vei ucide pe Hector, 
vei pieri și tu. Doară şi tu te vei duce curând după moartea lui 
Hector.” EL, auzind acestea, disprețui orice primejdie şi chiar 
moartea, temându-se mai degrabă de a trăi cu necinste, dacă nu- 
şi va fi răzbunat prietenul. i 

“Ah, zise el atunci, de-aş muri chiar acum, numai să pedep- 
sesc pe nelegiuitul şi să nu rămân de batjocură aci, pe lângă 
resturile corăbiilor, o povară a pământului!” Crezi că s-a gân- 
dit câtuşi de puţin la moarte și primejdie? 

lată un adevăr statornic, cetăţeni atenieni: oricum ar crede 
cineva că-şi poate bine rândui viaţa — fie dintr-un imbold propriu 
socotit bun, fie din porunca stăpânului său — el trebuie, după pă- 
rerea mea, să rămână pe loc, să înfrunte orice primejdie, să nu 
pregete față de nimic, nici chiar faţă de moarte, afară numai de 
necinste. 

Aş săvârşi, bărbaţi ai Atenei, ceva groaznic, dacă m-aş teme 
de moarte sau de alte primejdii într-atât, încât să părăsesc rân- 
durile, eu, care am stat la datorie în Potideea:, în Amphipolis’? şi 
în Delion“, unde chiar generalii pe care voi i-aţi ales mi-au 
poruncit să stau în linie de bătaie şi să înfrunt primejdiile morţii; 
să mă tem de moarte tocmai acum când, după credinţa și intere- 
sul meu, Zeul însuși mi-a poruncit să nu trăiesc altfel decât ca 
iubitor al înțelepciunii, ca necurmat cercetător al sufletului meu 
şi al celorlalţi. Ar fi din parte-mi ceva într-adevăr groaznic, și 
atunci pe drept m-ar putea chema cineva în judecată, fiindcă nu 
cred în zei, nu mă supun poruncilor divine, fiindcă m-aş fi temut 
de moarte și aș fi crezut că sunt înţelept fără să fiu. 

Căci judecătorilor, a te teme de moarte nu este alta decât a te 
crede înţelept fără să fii; este a zice că știi ceea ce în fapt nu poti 
şti. Nimeni nu-şi poate da seama ce este moartea, dacă nu se 
întâmplă să fie pentru om cea mai mare fericire; cei ce se tem de 
ea fac, deci, ca şi cum ar şti cu siguranţă că moartea este cea mai 
mare dintre nenorociri. Si ce alta decât o vinovată neștiinţă ar 
putea fi credinţa că ştii ce nu se poate şti? Eu, atenienilor, toc- 


1 fliada, XVIII, 96, 98, 104. 

2 Potideea, cetate în Macedonia; deşi aliata Atenei, s-a răsculat împotriva ei. După un lung asediu 
(423-429), fu însă cucerită. 

3 Amphipolis, cucerită la 422 î.Chr. de Brasidas, generalul lacedemonicnilor. 

4 Delion, recucerit de beoțieni în 424 î.Chr. Aci Socrate salvează viețile lui Alcibiade şi Xenofon. 

mai prin aceasta mă deosebesc de marea mulțime a oamenilor; 
şi, dacă mi-aş îngădui să cred că sunt întrucâtva mai înţelept 
decât alţii, cu atâta numai sunt mai înțelept că, nefiind în stare să 
cunosc îndeajuns cele de dincolo, cele din lumea lui Hades, nici 
nu susțin că o știu. Ce ştiu cu siguranţă este că a săvârși nedrep- 
tăți, a nu asculta de cel mai cuminte decât tine, om sau zeu, sunt 
lucruri rele şi rușinoase. De aceea, niciodată nu mă voi teme, 
nici nu voi fugi de un lucru de care nu ştiu dacă nu cumva e bun; 
însă mă voi feri de ceea ce știu cu siguranţă că este rău. 

Dacă acum mi-aţi da drumul și n-aţi da crezare lui Anytos, 
care a spus că, sau nu trebuia din capul locului să fiu adus aci, 
sau, odată adus, n-am altă soartă decât moartea, deoarece, dacă 
scap, copiii vostri, care au urmat învăţăturile lui Socrate, se vor 
strica de tot; dacă deci mi-aţi spune acestea: “Socrate, nu ascul- 
tăm de Anytos, îti dăm drumul, dar să nu mai te îndeletnicești de 
azi înainte cu cercetările tale; să nu mai filozofezi; iar dacă te a- 
puci iarăși de acestea, te vom osândi la moarte”; dacă, precum 
spuneam, m-aţi elibera cu această condiţie, eu v-aş răspunde: 
“Cetăţeni ai Atenei, îmi sunteți dragi și vă iubesc, însă mă voi 
supune Zeului mai degrabă decât vouă. Câtă vreme mai am 
suflare și sunt în putere, nu voi înceta să filozofez, să vă dau în- 
demnuri şi să predic, oricui mi-ar ieși în cale, spunându-i, după 
obiceiul meu: “O, cel mai bun dintre oameni, tu ești atenian; ești 
cetăţeanul celui mai mare stat, al celui mai renumit în înţelepciu- 
ne şi putere. Nu ți-este rușine să te îngrijești aşa mult de averi, 
căutând să le tot sporești, ca și de numele și de vaza ta, iar pe de 
altă parte de cugetul tău, de adevăr, de suflet şi de felul cum să 
le faci mai desăvârșite să nu te sinchiseşti defel?” Și dacă unul 
dintre voi ar protesta, spunând că și de acestea se îngrijește, nu 
mi-ar scăpa din mâini ușor, nu m-aş depărta, ci l-aş întreba, l-aș 
cerceta şi l-aş dovedi cum este; dacă aș găsi că nu a dobândit vir- 
tutea, ci numai spune că e virtuos, l-aş mustra ca socotind de cel 
mai mic preţ lucrurile vrednice de cea mai mare luare-aminte, pe 
când pe cele de nimic le pune mai presus de orice. Această mus- 
trare aş face-o oricui mi-ar ieşi în cale: tânăr, bătrân, străin, com 
cetățean, dar mai ales compatrioţilor mei, cu atât mai mult cu cât 
îmi sunt mai apropiaţi prin neam. Zeul, să ştiţi bine, el îmi po- 
runceşte acestea. Eu sunt de altfel încredinţat că în statul nostru 
nu s-a petrecut, pentru voi, ceva mai bun decât faptul acesta, că 
eu m-am supus zeului din Delfi. 


Dacă umblu printre voi, nu fac nimic altceva decât să încerc 

a vă convinge pe toți, tineri și bătrâni, să nu vă îngrijiţi de trupuri 

b mai presus de orice, nici să vânaţi cu atâta înverșunare averi, cât 

să vă osteniţi pentru suflet: pentru felul cum s-ar putea el desă- 

vârşi; căci nu din averi izvorăşte virtutea, ci din virtute izvorăsc 

și averile și toate celelalte bunuri omenești, pentru unul singur 

sau pentru o societate întreagă. Dacă, învățând acestea pe tineri, 

eu Îi stric, sunt vătămător, dacă însă cineva susţine că altele și nu 

acestea sunt învățăturile mele, minte. La cele spuse, bărbaţi ate- 

nieni, adaug atâta: fie că daţi crezare lui Anytos ori nu, fie că mă 

c veţi elibera sau osândi. eu nu-mi schimb felul de viaţă, de-ar fi 
să mor și de mai multe ori. 


Cine pierde prin moartea lui Socrate? 

Nu murmurați, cetățeni atenieni! Impliniţi-mi rugămintea ce 
v-am făcut de a nu murmura și a-mi da ascultare cât voi vorbi. 
Socotesc de altfel că, dacă m-ati asculta, aţi trage şi foloase. Am 
de gând să vă spun şi altele, care vor stârni poate şi strigăte; eu 
vă rog, nu faceți asta. Să ştiţi bine că, dacă mă veţi osândi la 
moarte ca fiind astfel precum v-am spus că sunt, nu mie îmi veți 
aduce vătămare, ci vouă înșşivă. Mie, nici Meletos, nici Anytos 

d nu-mi vor aduce vreo pagubă, căci n-ar putea. Nu cred că drep- 
tatea divină a orânduit astfel încât un ins mai bun să fie păgubit 
de altul mai rău. Aș putea fi osândit la moarte, aș putea fi sur- 
ghiunit, mi s-ar putea răpi cinstea cetăţeniei, lucruri pe care și 
Meletos şi oricare altul le socotesc nenorociri mart; eu însă nu le 
consider aşa; eu cred că mult mai mare nenorocire e să faci decât 
să înduri o nedreptate, cum este aceea ce se încearcă acum să se 
facă, adică să se omoare pe nedrepi un om. Acum, bărbaţi ai 
Atenei, sunt aşadar departe de a face o apărare pentru mine însumi, 
cum ar crede cineva. Nu; eu pentru voi vorbesc, ca nu cumva să 

e cădeți în greşeală și să vă arătaţi, printr-un vot împotriva mea, 
nerecunoscători fată de darul Zeului. De mă veți osândi la moar- 
te, nu veți mai găsi uşor pe altul — chiar dacă spusa mea vă pare 
de râs — care să fie trimis de Zeu, ca mine, pentru această cetate. 
Eu am fost pentru voi cum e musca! pentru un cal mândru și de 


1 Cuvântul înseamnă si tânțar şi pinten. Există însă o “muscă de cul” deosebită de musca obiș- 
nuilă; credem că de aceasta-i vorba aici. 

rasă care, din cauza aceasta chiar, este cam leneș și simte nevoie 
de îmboldire. Se pare că Zeul de aceea m-a hărăzit orașului; să 
vă trezesc, să vă îndemn, să vă dojenesc pe fiecare în parte, fără 
încetare, ziua întreagă, mergând prin tot locul. Nu veţi mai găsi 
3la uşor, atenieni, un astfel de om; ascultați-mă şi mă veţi cruța. Se 
poate să vă mâniați pe mine; așa se supără cei ce dorm când sunt 
treziți de cineva. Se poate să mă și loviți, dacă dați ascultare lui 
Anytos; în sfârşit, se poate să mă şi omorâţi cu uşurinţă. Dar a- 
tunci iarăşi vă veți petrece restul vieţii dormind, afară numai da 
că Zeul, îngrijindu-se de voi, nu v-ar trimite pe altcineva, la fel. 
Că sunt un om trimis cetăţii de către Zeu, ați putea-o înţelege 
b şi din aceasta: nu seamănă cu o faptă omenească nepăsarea mea 
faţă de toate lucrurile ce mă privesc personal şi faptul că de 
atâția ani îmi las în părăsire gospodăria, pentru a mă îngriji nu- 
mai de ale voastre, pentru a mă apropia de fiecare în parte, ca un 
tată sau frate mai mare, încercând mereu să vă conving că tre- 
buie să vă îngrijiţi de virtute. Dacă aş fi avut vreun folos din 
acestea, dacă le-aş fi făcut pentru bani, lucrurile ar avea o noi- 
mă; vedeţi însă că și pârâtorii mei, cu toate că m-au învinuit fără 
ruşine pentru multe altele, n-au cutezat totuși să mă acuze în 
această privință; n-au putut să aducă un martor care să spună că 
C am primit sau am cerut vreodată plată. Cât despre mine, aduc un 
martor puternic că şi aici spun adevărul: este sărăcia mea. 


De ce Socrate n-a făcut politică? 

Poate vi se pare ciudat că eu numai ca particular umblu pe la 
unul și altul şi-mi fac de lucru sfătuindu-vă; iar în chip public nu 
îndrăznesc să mă înlăţișez în faţa mulţimii, ca să dau sfaturi sta- 
tului. Pricina ţine tot de ceea ce m-aţi auzit adescori spunând, 
cum că am în mine ceva divin, daimonic', despre care Meletos a 
scris ȘI în actul de învinuire, pentru a mă bațjocori. Duhul aces- 
ta este sădit în mine încă de copil, şi-mi apare ca un glas. Îndată 
ce se arată, mă îrnpiedică de la ce am de gând să fac, însă nu mă 
împinge niciodată să fac ceva. El m-a oprit să fac politică; și mi 
se pare că-i foarte binevenită această împotrivire. Într-adevăr, 
bărbaţi ai Atenei, vă spun hotărât: dacă m-aş fi apucat să fac po- 


aca 


l Daimonion: acest “înger păzitor”, după expresia unora, nu poate fi altceva decât personificarea 
propriei conştiinţe. 

litică, de mult aș fi fost pierdut și nu v-aș mai fi fost de folos nici 
vouă, întru nimic, nici mie însumi. Nu vă supăraţi că vă spun 
acest adevăr. Nu este om care să se fi împotrivit cu hotărâre ma- 
rii mulțimi — aceasta de aci sau o alta — care să fi înlăturat mai 
multe nedreptăţi și călcări de lege în statul său și care să fi scă- 
pat cu viaţă. Este prin urmare o necesitate ca, dacă cineva într-a- 
devăr se luptă pentru dreptate și vrea să fie teafăr câtăva vreme, 
să lucreze ca simplu particular, nu ca om politic. 

Puternice dovezi vă voi aduce în sprijin; ȘI nu vorbe, ci toc- 
mai ce preţuiți mai mult, fapte. Ascultaţi ce mi s-a întâmplat, ca 
să vedeţi că nu sunt în urma nimănui în privinţa dreptăţii; că pen- 
tru ea nu mă tem de moarte, dar că aş fi pierit, nesupunându-mă. 
Sunt lucruri supărătoare, cu privire la judecăţi, însă lucruri ade- 
vărate. 

Eu, cetăţeni atenieni, n-am avut niciodată vreo dregătorie; 
am fost însă o dată consilier. S-a întâmplat că tribul Antiohis!, 
din care fac parte, era de rând în pritaneu; tocmai atunci aţi 
hotărât să judecaţi laolaltă pe cei zece strategi — ceea ce era o 
călcare de lege? — fiindcă nu înmormântaseră ostașii căzuţi în 
lupta pe maret; ceva mai târziu, voi înșivă ați recunoscut căl- 
carea de lege. Eu singur dintre pritani m-am împotrivit vouă ca 
să nu se calce legea. Oratorii voştri se pregăteau să mă tragă în 
judecată, să mă urmărească; voi erați ațâțați și strigați împotriva 
mea; eu am rămas însă nestrămutat în părerea că mai degrabă 
trebuie să înfrunt orice primejdie, împreună cu legea și drepta- 
tea, decât să merg cu nedreptele voastre hotărâri, de teama lan- 
țurilor sau morţii. 

Acestea s-au întâmplat pe vremea stăpânirii populare“, când 
a venit însă la cârmă stăpânirea celor puţini, “cei treizeci” po- 
runciră, mie ȘI altora patru, în sala pritanilor, să aducem din Sa- 
lamina pe Leon Salamineanul” spre a fi omorât; au dat și alte 


1 Phyle Antiohis — Fiecare din cele zece triburi trimiteau câte 50 de senatori în bouleuterion; O 
secţie din acesta era în slujbă de 35 de zile pe an, în care timp se numea prytaneia; clădirea unde 
se întruneau pritanii era numită prytaneion sau tholos, cei 50 de pritani luau masa în tholos. 

2 După lege ei trebuiau judecaţi individual, nu colectiv. 

3 După lupta navală de la insulele Arginoussai (406), în care atenienii au biruit pe spartani. cei 
zece generali atenieni au fot învinuiți că n-au îngropat trupurile celor căzuţi în luptă. 

4 Aşadar, înainte de lupta din Aigos Potamos, când Lysandru cuceri Atena şi o dădu pe mâna 
celor 30 de tirani (în 404). 

5 Leon Salaminios. făcând marc avere, a fugit în Salamina de frica celor treizeci; cl cra cetățean atenian. 

porunci la fel, multor cetăţeni, voind să acopere de păcate pe cât 
mai mulți. Eu şi atunci le-am arătat, nu cu vorba ci cu fapta, că 
nu-mi pasă de moarte — nu știu dacă nu vorbesc cam de-a drep- 
tul — dar că grija mea de căpetenie era numai să nu săvârșesc 
ceva nedrept sau nelegiuit. Nu m-a înspăimântat acea cârmuire, 
deşi foarte puternică; n-am săvârșit de frică vreo nedreptate; căci 
îndată ce am ieșit din pritaneu, cei patru au apucat spre Salamina 
să-l aducă pe Leon, iar cu m-am dus drept acasă. Din această 
pricină aş fi fost desigur osândit la moarte, dacă nu se întâmpla 
să cadă, în scurtă vreme, stăpânirea aceea’. Multe dovezi îmi 
stau la-ndemână să vă conving. Credeţi oare că aş fi dus-o până 
la vârsta asta dacă, făcând politică, m-aş fi purtat ca un om cin- 
stit, dacă aș fi ocrotit cauzele drepte și mi-aş fi îndreptat întrea- 
ga luare-aminte, precum se cuvine, numai către astfel de prici- 
ni? Departe de asta, bărbaţi ai Atenei, și nimeni altul nu reuşeşte. 
Dar eu, în cursul întregii vieți, m-am arătat întotdeauna la fel, 
același om în treburile politice, mult-puţin cât am lucrat, ca și în 
viața particulară. N-am îngăduit nimic nimănui împotriva drep- 
tății, nici acestora despre care ponegritorii mei spun că-mi sunt 
şcolari. 


“Scolarii” lui Socrate 

Învățător n-am fost nimănui vreodată; dar dacă cineva, tânăr 
sau bătrân, a dorit să mă audă cum vorbesc, ori să afle cum îmi 
fac datoria, eu nu l-am ţinut de rău și nu l-am oprit; n-am luat 
bani de la nimeni ca să stau de vorbă cu el și cu nimeni n-am 
refuzat să discut, sub cuvânt că nu-mi dă bani. Dimpotrivă, am 
îngăduit de-a valma, şi celui bogat şi celui sărac, să mă întrebe: 
ŞI, dacă a voit să mă asculte ce vorbesc, i-am îngăduit să-mi și 
răspundă. Acum, de a ajuns vreunul din aceștia om de treabă ori 
de nu, eu nu mi-aş putea însuși pe drept răspunderea, deoarece 
nici n-am făgăduit vreodată cuiva o învăţătură, nici n-am dat 
lecții nimănui. Cine susține că a primit lecţii de la mine, ori că 
m-a ascultat vorbind în particular altceva decât m-aţi auzit toți 
ceilalți, să ştiţi că acela nu spune adevărul. 

Dar de ce unii simt plăcere să-și petreacă mai toată vremea 
cu mine? Atenieni, vă spun adevărul întreg: fiindcă le place să 


1 La 400 î.Chr. 

mă asculte cum iscodesc pe cei ce se cred înţelepţi, fără a fi. 
Pasămite, nu este lipsită de farmec o astfel de cercetare. Mie, 
cum V-am spus, această sarcină mi-a fost hărăzită de Zeu, prin 
oracole, prin vise, în tot chipul, cum i se destăinuieşte,câteodată 
omului ursita şi porunca dumnezeiască. Si lucrurile, cetăţeni ate- 
nieni, sunt nu numai adevărate, dar ușor de dovedit; căci dacă eu 
stric pe unii tineri, iar pe alţii i-am şi stricat, ar fi trebuit ca unii 

d dintr-înşii, când au ajuns în puterea vârstei, să-şi fi dat seama că 
eu le-am dăunat odinioară, pe când erau copii, prin relele mele 
povete, și ar fi trebuit să se ridice acum împotriva mea, să mă 
învinuiască şi să se răzbune. Dacă ei înşişi n-ar fi voit să facă 
aceasta, s-ar fi găsit măcar cineva dintre rudele lor, care să-şi 
aducă aminte de ei şi să-i răzbune; părinţii, ori fraţii, ori alte nea- 
muri, care au avut — dacă au avut — de îndurat vreun rău din 
partea mea, faţă de-ai lor. 

e Însă văd aci de faţă pe mulţi dintre dânşii; iată mai întâi pe 
covârstnicul meu Criton, tatăl acestui Critobul; pe Lysanias din 
Sphettos, tatăl acestui Aischines Theozotidesi; pe cefisianul An- 
tiphon, tatăl lui Epigene; iată şi pe alții, ai căror fraţi au luat par 
te la convorbirile mele: Nicostrat al lui Theozotides, frate cu 

34a Theodot — iar acest Theodot e mort și nu i-ar putea cere ceva, — 
Paralos al lui Demodocos, frate cu Theages; Adeimantos al lui 
Ariston și fratele său Platon; Aiantodor şi fratele său Apollodor”, 
precum şi mulți alții, pe care i-aş mai putea numi. Dintre aceștia, 
măcar pe unul ar fi trebuit să ni-l numească drept martor Mele- 
tos, în cuvântarea sa. Dacă a uitat atunci, să numească unul a- 
cum — eu îi dau voie — şi să arate dacă are ceva de spus în această 
privință. Însă, cetățeni, de la aceștia veţi afla tocmai contrariul; 
toți sunt gata să-mi sară în ajutor mie, un corupător, un răufăcă- 

b tor al rudelor lor, cum s-au rostit Meletos și Anytos. 

Înţeleg de asemenea că s-ar putea ca pervertiţii să aibă moti- 
vul lor de a-mi veni într-ajutor, dar cei nepervertiți, care sunt 
acum bărbați în vârstă, legaţi de aceştia prin înrudire, ce zor ar 
avea ei să mă apere dacă n-ar fi la mijloc dreptatea mea — sfânta 
dreptate — şi dacă n-ar ști că Meletos minte, iar eu spun adevărul? 


] Nu e vorba de oratorul adversar al lui Demostene, care a trăit mai târziu. 
2 Toţi, elevi și prieteni ai lui Socrate. 


Socrate nu face rugăminți umilitoare 

Acum fie, cetățeni! Ce-am avut de zis în apărarea mea, a- 
proape că am spus; sunt cuvintele acestea şi poate altele de ace- 

c laşi fel. S-ar putea însă ca unul dintre voi să mă ţină de rău, adu 
cându-și aminte cum el, în cine ştie ce proces mai mic decât 
acesta, a fost nevoit, spre a putea câștiga, să se roage de judecă- 
tori cu multe lacrimi, pentru a stârni mila; cum își va fi adus la 
judecată copilașşii, prieteni mulți și rude. lar eu, într-o pricină, 
pare-se, ce pune în joc supremul risc, să nu întrebuinţez nici 
unul din aceste mijloace? Cugetând în sine acestea, cineva s-ar 
înăspri poate faţă de mine, s-ar mânia şi m-ar osândi cu ciudă, 
ajuns în faţa urnei. Dacă deci simte așa vreunul dintre voi — ceea 
ce n-aş crede — dar dacă în sfârșit este cazul, aș fi în drept să-i 

d răspund următoarele: “Am şi eu, preabunule, ceva rude, căci, 
vorba lui Homer: N-am răsărit din stejar și nu m-am născut 
dintr-o stâncă!, ci din oameni. Am Și eu, cetăţeni atenieni, rude; 
am și trei copii’, unul acum e mare, iar doi sunt încă mici.” Cu 
toate acestea, nu voi aduce aici pe nici unul, pentru a vă ruga să 

€ mă achitaţi prin voturile voastre. De ce nu voi face una ca asta? 
Nu fiindcă sunt trufaş, bărbaţi ai Atenei, nici fiindcă vă dispre- 
țuiesc; nu este vorba nici dacă întâmpin moartea cu vitejie sau 
cu frică. Pentru cinstea mea, a voastră și a întregului stat, eu nu 
găsesc de cuviinţă să fac asta, la vârsta mea, cu trecutul și nume- 
le meu, adevărat sau mincinos; doar e știut lucru că Socrate se 
deosebeşte prin ceva de ceilalți oameni. Ar îi rușinos, în adevăr, 
dacă s-ar purta astfel cei dintre voi care par mai deosebiți prin 
înţelepciune, bărbăţie sau altă virtute. Am văzut în câteva rân- 
duri pe unii de felul acesta. Deşi păreau să însemne ceva, când 
au apărut la judecăţi s-au umilit în chip de necrezut, socotind 
poate că, dacă mor, îndură o groaznică suferință; sau dacă voi nu 
i-ați osândi la moarte, ar rămâne nemuritori. Acest fel de oameni 
îmi pare că fac statul nostru de ocară până într-atât, încât și stră- 
inii au ajuns să spună că, la atenieni, oamenii mai deosebiți prin 
virtute, chiar cei puşi de ei în fruntea dregătoriilor și a celorlalte 
Jocuri de cinste, nu se deosebesc întru nimic de femei. Aseme- 


35a 


| Odiseea, XIX, 163. Astfel întreabă Penelopeia pe Odiseus, pe care încă nu-l recunoscuse. Aici 
versul este aproape întreg, numai verbele sunt schimbate, la pers. I în loc de a II-a. 
2 Lamprocles, Solroniscos şi Menexenos. 

nea lucruri, bărbaţi ai Atenei, nu se cuvine să facem nici noi. cei 
ce părem, cât de cât, a fi ceva; dar nici voi n-ar trebui să ne-o 
îngăduiți, chiar dacă noi am vrea s-o facem. Dimpotrivă, să ară- 
taţi că mai degrabă aţi osândi pe cel ce joacă asemenea piese de 
teatru, cu scopul de a stârni mila voastră, dar care de fâpt face de 
râs cetatea, decât pe acela care așteaptă în linişte hotărârea voas- 
tră. 

Lăsând deoparte însă cele ce privesc faima, eu nu găsesc, ate- 
nieni, că-i drept să te rogi de judecător şi să scapi prin rugăminti, 
ci să-l lămureşti şi convingi; că doar nu de aceea şade judecă- 
torul acolo, ca să jertfească dreptatea pentru hatâruri, ci ca să 
judece după ea; el a jurat, nu că va face pe placul cui i se va 
părea, ci că va judeca după legi. De aceea, nici noi nu trebuie să 
vă îmbiem la călcarea jurământului, nici voi să nu vă lăsaţi târâți 
într-acolo; căci nici unii nici ceilalți n-am respecta astfel pieta- 
tea. Nu-mi cereţi deci, bărbați ai Atenei, să fac față de voi ce nu 
socot vrednic, drept şi sfânt — pe Zeus, mai ales sfânt — mai ales 
când sunt învinuit de acest Meletos pentru călcarea religiei. E 
limpede lucru că, dacă v-as îndupleca să fiţi de partea mea, dacă 
prin rugăminţi v-aș sili la aceasta, deși ați jurat, v-aş învăţa chiar 
eu să nu credeţi în fiinţa zeilor și atunci, cu-adevărat, voind să 
mă apăr, m-aş învinui singur că nu cred în zei. Însă cu totul alt- 
fel este adevărul. Eu, cetăţeni atenieni, respect pe zei ca nici 
unul dintre pârâtorii mei; las deci în seama voastră și a Zeului să 
judece cum e mai bine, și pentru mine și pentru voi. 


(După cele mai plauzibile caicule, au votat 502 
jurati. Diogene Laertiu afirmă (11, 41) că Socrate 
a fos! declarat vinovat cu 28] de voturi. Cel osân- 
dit ia din nou cuvântul, la discuturea pedepsei.) 


PARTEA A DOUA 
SOCRATE PROPUNE O PEDEAPSĂ 


Discutarea diferitelor pedepse 
Cetăţeni ai Atenei! Că nu m-am răzvrătit faţă de osândirea 


36a Mea, ţine de multe pricini, dar mai cu seamă de faptul că nu mi-a 


venit deloc pe neașteptate. De un lucru însă mă minunez: de nu- 
mărul voturilor, de o parte şi de alta. N-aș fi crezut că va fi o de 
osebire atât de mică, ci una cu mult mai mare. Și iată că, pe cât 
se pare, dacă treizeci de voturi, numai, ar fi căzut altfel, eu aş fi 
acum liber. Dar şi așa, tot mă simt achitat, măcar față de Mele- 
tos. Mai mult; după cât îmi pare, nu numai că faţă de el sunt 
achitat, dar e lămurit pentru fiecare că, de n-ar fi avut alături pe 
Anytos și Lycon, el ar fi trebuit să plătească amenda de o mie de 
drahme, căci n-ar fi dobândit nici a cincea parte din voturi. 
Așadar, acest om care împotriva mea pedeapsa cu moartea. 
Eu însă, atenieni, ce să cer la rândul meu” Nu este firesc să vă 
cer ceva după merit? În acest caz, ce aş putea cere? Ce sunt 
vrednic să îndur sau să plătesc, fiindcă în cursul vieţii nu am în- 
teles să trăiesc liniștit, am nesocotit lucrurile de care se îngrijesc 
cei mai mulți: avere și rânduială în casă, putere militară, orato- 
rie populară, atâtea şi atâtea dregătorii, ba chiar conspiraţiile şi 
răzvrătirile în statul nostru? Fiindcă m-am socotit de fapt mai 
cinstit decât trebuie ca să scap cu viaţă? Fiindcă nu m-am ames- 
tecat în lucruri din care n-ar fi ieșit nici un folos, nici pentru voi 
nici pentru mine? Fiindcă, pe cale particulară, am pătruns în via- 
ţa fiecăruia, căutând a-i aduce, precum socotesc, cel mai mare 


1 Din cauza abuzurilor cu denunţurile — o adevărată meserie a sicofanţilor — se impuseseră con- 
diții pârâtorului. Astfel, dacă nu câştiga o cincime din voturi, pedeapsa se întorcea asupra lui. 
2 Când legea nu preciza, pârâtorul arăta şi pedeapsa ce trebuia să se dea celui condamnat; iar pâ- 

râtul, dacă jurații votau în principiu osândirea. avea dreptul să-şi propună și el o pedeapsă. 


bine? Fiindcă am încercat să conving pe fiecare dintre voi că nu 

e bine să se îngrijească de afacerile lui mai înainte de a se fi în- 

grijit de el însuși, spre a deveni cât mai bun şi mai înţelept; nici 

de treburile statului, cât de stat însuși — şi de orice altceva în ace- 
d lași fel? Întrucât, deci, am fost aşa, ce plată mi s-ar cuveni? O 
bună răsplată, bărbați ai Atenei, dacă trebuie să fiu prețuit după 
merit. Iar o astfel de răsplată poate fi binevenită pentru mine nu- 
mai dacă este potrivită trebuințelor mele. Ce-i trebuie însă unui 
om sărac, care săvârşeşte binele şi are nevoie să trăiască în liniș- 
te, pentru a vă putea da îndemnuri? Nimic mai nimerit, bărbaţi 
atenieni, decât ca pe un astfel de om să-l hrăniţi în pritaneu, mai 
degrabă decât pe acela dintre voi care ar fi câștigat premiul la Jocu- 
rile olimpice!, cu un cal, cu o pereche, sau cu carul cel mare; un 
astfel de premiat vă dă o spoială de fericire, nu însă fericirea pe 
care v-o dau eu. lar unul ca acela n-are nevoie de hrană; eu am. 
Dacă deci încuviinţaţi să fiu răsplătit pe drept, eu vă cer să-mi 
37a faceţi cinstea de a fi hrănit în pritaneu! 

Poate că spunând acestea, vă par și acum trufaş, cum vă pă- 
ream când v-aţi aşteptat din parte-mi să vă cer îndurare. Numai 
că, cetăţeni atenieni, adevărul e altul. Sunt încredințat că n-am 
făcut rău, cu voinţă, faţă de nimeni. Dar de acest lucru nu v-am 
putut convinge, deoarece ne-a fost dat să dezbatem procesul în- 

b ir-un timp prea scurt. Dacă ar fi fost în legea voastră, cum este 
în alte state, ca judecăţile ce privesc pedeapsa cu moartea să se 
facă nu numai într-o zi, ci în mai multe, atunci poate v-aş fi con- 
vins; acum însă nu este ușor să mă desprind, într-un timp așa de 
scurt, de calomnii atât de vechi. Încredinţat fiind că nu fac rău 
nimănui, cu atât mai mult nu-mi voi face rău chiar mie, vorbind 
împotriva mea însumi, în sensul că aş merita vreun rău şi cerân- 
du-mi singur pedeapsa, ca un vinovat. De ce m-aș teme? Să nu 
îndur ceea ce Meletos cere împotriva mea? Dar eu zic că nu ştiu 
nimic despre moarte, nici dacă e un bine, nici dacă e un rău. 
Atunci să-mi aleg, în loc de această răsplată nesigură, una de- 
spre care ştiu sigur că este rea? Care? Temniţa? Dar ce-mi trebu- 
ie o viaţă în închisoare, ca rob plecat, rând pe rând, paznicilor 
rânduiţi de cei unsprezece? Atunci, amenda? Si să stau închis 


] Cinstea de a fi hrănit în pritaneu se da numai celui ce binemerita cu ceva de la patrie sau câștiga 
un premiu olimpic. 

până când o voi plăti. Dar este pentru mine acelaşi lucru cu cel 
amintit; căci n-am de unde plăti. Să vă cer surghtunul? Poate mi 
l-aţi da. Dar, bărbaţi ai Atenei, mare poftă de viaţă ar trebui să 
mă stăpânească şi prea mult mi-aş întuneca judecata, ca să nu 
înţeleg că, dacă voi, concetățeni ai mei, n-aţi putut răbda vorba 
şi purtarea mea, ci v-au fost aşa de grele și urâte încât să căutați 
a scăpa de ele, cum vor putea alţii să le rabde cu uşurinţă? De- 
parte de mine, atenieni, să pot crede așa ceva. 

Frumoasă viaţă mi-ar rămâne mie acum, atât de vârstnic, să 
ies din orașul meu, schimbând cât voi trăi orașele și gonit fiind 
din fiecare! Stiu bine că, oriunde voi merge, de voi vorbi mă vor 
asculta tinerii, cum mă ascultă si aici. Dacă-i voi ține departe de 
mine, dânşii mă vor alunga, convingând pe cei mai bătrâni s-o 
facă; dacă însă nu-i voi îndepărta, atunci părinții şi rudele lor mă 
vor alunga, tot din pricina lor. 

Poate va zice cineva: “N-ai putea totuși, Socrate, să trăieşti și 
mai departe, însă în tăcere și liniştit, o dată ce vei fi ieşit de 
aici?” Asupra acestui lucru îmi este cel mai greu din toate să 
conving pe unii dintre voi. Dacă spun că asta înseamnă să nu as- 
cult pe Zeu, că din această cauză n-as putea trăi în liniște, nu mă 
veţi crede, ca şi cum aș glumi. Dacă însă spun că binele cel mai 
mare pentru un om este să se îndeletnicească în fiecare zi cu vir- 
tutea și cu celelalte probleme despre care mă auziţi discutând şi 
făcând analize asupră-mi Și asupra altora, şi dacă voi zice, de 
asemenea, că nu este de trăit o viaţă ce nu se supune acestei cer- 
cetări, încă mai puţin mă veţi crede. 


Socrate propune o amendă 

Că lucrurile sunt așa cum vi le-am spus, nu vă pot convinge ușor, 
cetăţeni; eu însă nu socotesc îndeobşte că mi se cuvine ceva rău. 
Dacă aș fi avut bani, v-aş fi cerut o pedeapsă bănească, cât aș fi putut 
plăti fără nici un rieajuns. Insă — nu am, afară numai dacă nu mă veţi 
osândi la cât sunt în stare a plăti. Poate m-aș înlesni să plătesc o mină 
de argint: la atâta mă osândesc. Dar, bărbați ai Atenei, Platon aces- 
ta, Criton, Critotull și Apollodor mă tot îndemnau să vă cer o 
pedeapsă de treizeci de mine, pe chezăşia lor, fie, mă osândesc şi la 
atâta; iar dânşii vă vor fi chezași de încredere pentru plata banilor. 


(Judecătorii votează aplicarea unei pedepse. La 
cele 281 de voturi contra lui, se adaugă 80; So- 
crate este astfel osândit la moarte. după cele mai 
multe probabilități, cu 361 de voturi.) 

PARTEA A TREIA i 
SOCRATE, OSÂNDIT LA MOARTE, 
RĂSPUNDE 


Socrate înfruntă pe cei care au votat contra lui 

Bărbaţi ai Atenei, în schimbul câtorva ani din viaţa mea, veti 
dobândi faima și veți da prilejul să se spună, de către oricine va 
voi să ocărască statul nostru, cum că aţi omorât un om înțelept, 
pe Socrate. Voind să vă aducă vouă o dojană, ei mă vor numi de- 
sigur om înțelept, deşi nu sunt. Dacă aţi fi aşteptat numai puțină 
vreme, moartea mea ar fi venit de la sine. Vedeţi cât de mult a 
înaintat vârsta asupra vieţii și cât de aproape am ajuns de moar- 
te. Spun aceasta nu pentru toți, ci numai pentru cei ce m-au 
osândit la moarte. 

Acelorași le mai spun următoarele: poate veți crede, atenieni, 
că am căzut învins din lipsa cuvintelor acelora prin care v-aș fi 
putut convinge, dacă aș fi avut credinţa că un om trebuie să facă 
totul, să spună orice, numai și numai să scape de urmărire. Eu 
însă sunt departe de părerea aceasta. Da, sunt înfrânt datorită 
unei lipse, însă nu de vorbe, ci de cutezanţă și neruşinare. Sunt 
înfrânt fundcă n-am vrut să mă apropii de voi cu acel fel de vor- 
bire care ştiu că v-ar fi plăcut prea mult la auz, să viu cu plânsete 
şi vaiete; fiindcă nu am făcut şi nu am spus multe și de toate, pe 
care le socotesc nevrednice de mine; dar voi sunteţi deprinşi să 
le auziţi de la atâția alții! Eu, nici când m-am apărat n-am vrut 
să fac nimic ce nu este demn de un cetăţean liber, chiar dacă este 
pus în faţa primejdiei, şi nici acum nu-mi pare rău că mi-am 
făcut o astfel de apărare. Dimpotrivă, prefer, apărându-mă în 
acest chip, să mor, decât să trăiesc în alt chip; căci atât la jude- 
cată cât și în luptă, nici eu, nici un altul nu se cuvine să întreprin- 
dă chiar orice, ca să scape de moarte. De câte ori n-ar putea cine- 
va, în război, să scape de moarte, fie aruncând armele, fie întor- 

cându-se cu rugăminţi către cei ce-l urmăresc? Tot astfel în fie- 
care primejdie sunt multe mijloace de a te feri de moarte; nu-ţi 
trebuie decât cutezanţa de a face sau spune orice. Într-adevăr, 
atenieni, nu este atât de greu să scapi de moarte, cât să fugi de 
păcat, căci acesta aleargă mai iute decât moartea. Acum iată, eu, 
încetinel şi bătrân cum sunt, am fost doborât de ceea ce venea mai 
încetinel: moartea. Iar prigonitorii mei, iuți și puternici, au fost 
biruiți de un lucru mai iute decât dânșii: păcatul'. Eu plec spre 
moarte, osândit de voi. Ei se duc spre păcat şi nedreptate, osândiți 
de adevăr: fiecare rămâne la osânda sa. Poate că așa și trebuia să 
se întâmple, și cred că în lucrurile acestea a fost o măsură. 

Îmi rămâne acum o dorință, vreau să vă prorocesc ceva vouă, 
celor care m-ati osândit. Eu acum trăiesc acele clipe când sufle- 
tul omului poate, mai mult ca oricând, să prorocească. Vouă, ce- 
tățeni ce mă dați morţii, vă spun în numele lui Zeus: o pedeapsă 
mult mai grea decât aceea că mă ucideţi vă așteaptă curând după 
moartea mea. Prin această hotărâre credeţi că puteţi să scăpați de 
a da socoteală de viaţa voastră; vi se va întâmpla tocmai dimpo- 
trivă, v-o spun. Cei ce vă vor chema la răspundere vor fi mai 
mulţi; eu i-am ţinut în umbră până acum, iar voi nici n-aţi simtit-o. 
Şi vor fi, faţă de voi, cu atât mai aprigi cu cât sunt mai tineri; și 
amarnic vă vor necăji. Dacă credeți cumva că ucigând oameni 
veţi înlătura pe cei ce vă mustră că nu duceţi o viaţă cinstită, nu 
judecaţi bine. Nu aceasta e scăparea cea mai bună, nici cinstită, ci 
tocmai dimpotrivă: cea mai dreaptă şi mai uşoară mântuire ați găsi-o, 
nu prin înăbușirea glasului celorlalţi, ci prin pregătirea de sine a 
fiecăruia, ca să deveniți cât mai virtuoși cu putinţă. Aceasta vă pre- 
vestesc, vouă care m-aţi condamnat, despărțindu-mă de voi. 


Socrate vorbeşte celor care au votat pentru dânsul 
Cât privește pe cei ce n-au votat contra mea, aș sta cu plăcere 
de vorbă cu dânșii asupra întâmplării de faţă, cel puţin cât mai 
zăbovesc dregătorii, până când va trebui să plec spre locul unde 
urmează să-mi dau sfârşitul. De aceea, atenieni, mai rămâneţi 
cât timp nu ne împiedică nimic să ne mai povestim câte ceva 
unii altora; cât ne mai este îngăduit. Ca prieteni ce-mi sunteţi, aş 


| Locul aminteşte de un vers din Ziada, IX, 502, unde Rugile personificate merg mai încet decât 
Păcatul. 

40a vrea să vă spun ce mi s-a întâmplat mai adineauri, precum și ce 
însemnătate are faptul. 

Judecătorilor — şi vă zic așa, fiindcă voi sunteţi adevărații mei 
judecători — mi s-a întâmplat ceva minunat. Obișnuitul glas pro- 
fetic al daimonului, l-am auzit adesea în cursul întregii mele 
vieți; el mi se împotriveşte ori de câte ori am de gând să săvâr- 
șesc ceva nedrept, chiar și în privințe neînsemnate; iar astăzi, 
când vedeţi şi voi şi când oricine ar putea crede că trec prin cele 

b mai grele împrejurări, astăzi, acest semn al Zeului nu m-a întâm- 
pinat nici de dimineaţă, când am ieșit din casă, nici mai apoi, 
când am sosit aci, la judecătorie, nici în clipa când începeam să 
mă apăr. Cu toate acestea, în multe alte împrejurări, când vor- 
beam, mă oprea chiar în mijlocul vorbirii. În împrejurarea de fa- 
tā însă, nu m-a oprit deloc și nu s-a împotrivit la nici o faptă, la 
nici un cuvânt al meu. Care să fie pricina acestui lucru? Să vă 
spun eu. Pasămite, cele ce s-au întâmplat cu mine sunt un bine, 

c şi nu judecăm drept când credem că moartea este o nenorocire. 
Dovadă puternică e tocmai faptul că, dacă n-aş fi săvârşit azi 
vreun bine, glasul tainic nu ar fi tăcut, ci mi s-ar fi împotrivit. 

Dar, să ne gândim și așa, cât e de întemeiată nădejdea de a 
socoti moartea un bine. În adevăr. a fi mort este din două lucruri 
unul: sau este totuna cu a nu fi deloc, şi atunci cel mort n-are nici 
o simtire pentru nimic, sau este, după cum spun unii, numai o 
schimbare și o trecere a sufletului de aci într-un loc. Iar dacă în 
moarte nu-i nici o simţire ci ea este ca un somn adânc, ca atunci 

d când cineva doarme fără măcar să aibă un vis, atunci moartea se 
înfătişează ca un minunat câștig. Căci socotesc că, de și-ar alege 
cineva o noapte în care a dormit așa de bine încât n-a fost tul- 
burat nici măcar de un vis, dacă apoi ar compara acea noapte cu 
toate celelalte nopţi şi zile ale vieţii sale şi, cercetându-le întru 
sine, ar trebui să spună câte zile și câte nopţi din viaţa lui a trăit 
mai liniștit și mai plăcut decât în noaptea aceea — socotesc că nu 

e numai un om de rând, dar însuşi Marele Rege ar găsi că acestea 
sunt prea puţine la număr faţă de celelalte zile şi nopți. Dacă 
moartea este așa ceva, eu o numesc câștig. Căci atunci întreaga 
veșnicie nu pare a fi altceva decât o singură noapte senină. 

Dacă însă moartea este ca şi o călătorie de aici în alt loc, dacă 
sunt adevărate cele ce se spun că acela este locul de întâlnire al 
tuturor care au murit, atunci ce bine s-ar putea închipui mai mare 

4la decât moartea, o, judecătorii mei? Oare să scape cineva de acești 

așa-zişi judecători, să coboare în lăcașul lui Hades, să găsească 
acolo pe adevărații judecători, despre care se spune că împart 
dreptatea în acea lume, pe Minos, Radamanthys, Eac, Tripto- 
lemos și pe ceilalți semizei, care în viaţa lor au trăit după drep- 
tate, oare această. strămutare să fie rea? Si tot astfel: pentru cine 
dintre voi este lucru de mic preţ a se întâlni cu Orfeu, Musaios, 
Hesiod şi Homer? Dar aș vrea să mor de mai multe ori. dacă 
acestea sunt adevărate; căci mi-aş petrece și pe-acolo vremea 
minunat, întâlnirdu-mă cu Palamade și cu Aias’ al lui Telamon 
ȘI cu oricare dintre cei vechi, care au murit şi ei în urma unei 
judecăţi nedrepte. Cred că nu mi-ar îi deloc neplăcut să pun ală- 
turi propriile mele suferinţe cu ale lor. Dar cea mai mare plăcere 
a mea ar fi, desigur, să cercetez și să iscodesc şi pe cei de acolo 
ca pe cei de aci. Să văd care dintre ei este înțelept şi care crede 
numai că este, fără a fi. Si ce n-ar da cineva, judecătorilor, să 
poată iscodi pe acel conducător al marii oștiri împotriva Troiei”, 
sau pe Odiseu, sau pe Sisif, ori pe alții, mii și mii, pe care i-am 
mal putea cita, bărbaţi sau femei? Să stai de vorbă cu aceștia, să 
fii mereu cu dânșii, să-i iscodești: iată o nespusă fericire. Căci, 
fără îndoială, ei nu te osândesc la moarte pentru asemenea fapte. 
De altfel, lumea de acolo are, faţă de cea de aici, pe lângă alte 
fericiri, Și pe aceea de a fi nemuritoare pentru restul vremii, dacă 
cel puţin cele ce se spun sunt adevărate. 

Dar şi voi, judecătorilor, s-ar cădea să fiți cu bune nădejdi 
faţă de moarte, şi un lucru mai ales să-l adânciţi ca pe un adevăr: 
că pentru omul drept nimic nu este rău, nici în viaţă, nici după 
ce moare; și că rosturile lui nu sunt lăsate în părăsire de zei. Ce- 
le ce mi se petrec mie acum, să nu credeţi că sunt din întâmplare; 
eu sunt încredinţat că e mai bine pentru mine să mor şi, cu aceas- 
ta, să fiu dezbărat de toate. Iată de ce glasul tainic nu mi s-a 
împotrivit deloc, de astă dată. Drept aceea, nu mă pot deloc su- 
păra pe cei ce m-au osândit, ca și pe cei ce m-au pârât, deși gân- 
dul lor, când mă osândeau și mă pârau, n-a fost să-mi facă bine, 
Cl el socoteau să-mi facă rău. Si singurul lucru de mustrat, la ei, 
acesta este. 


| Palamede și Aias, eroi de frurte în războiul troian. 
2 Agamemnon. 

Dar oricum, îi voi ruga măcar atâta: pe copiii mei, când vor 
creşte, să-i pedepsiţi, oameni buni, şi să le pricinuiți aceeași 
mâhnire pe care v-am pricinuit-o eu vouă, ori de câte ori veti 
găsi că ei se îngrijesc fie de averi, fie de altele, mai mult ca de 
virtute; şi să-i certaţi cum v-am certat eu, ori de câte ori se vor 
arăta altora a fi ceva, nefiind nimic. Aceasta, pentru că nu se vor 
fi îngrijit de cele ce trebuie, închipuindu-și că este ceva de capul 
lor, când în fapt n-ar fi vrednici de nimic. Și, dacă-mi veţi împli- 
ni dorinţa aceasta, voi socoti că am primit ce se cuvine de la voi, 
ŞI eu și copiii mel. 

Acum însă este ora să ne despărțim, eu ca să mor, voi ca să 
trăiţi. Care dintre noi păşeşte spre un lucru mai bun, nimeni n-o 
ştie fără de numai Zeul. 


CRILON 


(sau despre datorie) 


În româneşte de St. Bezdechi 


SOCRATE, CRITON 


43a SOCRATE: De ce-ai venit la ceasul acesta, Criton? Nu-i 
prea de dimineaţă? 

CRITON: Ba da. 

SOCRATE: Pe ce vreme să fie? 

CRITON: Dis-de-dimineaţă. 

SOCRATE: Mă mir că ţi-a dat drumul înăuntru păzitorul în- 
chisorii. 

CRITON: A, mă cunoaşte bine, Socrate, pentru că am venit 
des aici, și apoi l-am îmbunat și eu cu câte ceva. 

SOCRATE: De mult ai venit? 

CRITON: Cam de mult. 

b SOCRATE: Atunci de ce nu m-ai deşteptat numaidecât? De 
ce ai stat așa, fără să mă chemi? 

CRITON: Pe Zeus, Socrate, şi eu, dac-aș fi în locul tău, n-aş 
vrea ca veghea jalnică (dinaintea morții) să tie prea mult. Dar tot 
stau și mă minunez că te văd dormind așa de liniştit. Tocmai de 
aceea nu te-am deșteptat; să-ți guști odihna cât mai plăcut. Si 
mai înainte, totdeauna îți fericeam viaţa pentru că ai o fire așa 
domoală — dar mai ales acuma, cu prilejul nenorocirii acesteia, 
când te văd că o rabzi atât de ușor şi de blajin. 

SOCRATE: La vârsta mea, Criton, ar fi nepotrivit să mă 
supăr că trebuie să mor. 

c CRITON: Ei, dar altii, tot în anii tăi, Socrate, când dă astfel 
de nenorocire peste ei, vârsta nu-i scuteşte întru nimic, să nu se 
mânie împotriva soartei care a dat peste ei. 

SOCRATE: Aşa e. Dar — ia să te întreb — de ce-ai venit așa 
de dimineaţă? 

CRITON: Ca să-ţi aduc, Socrate, o veste crudă, zdrobitoare, 
nu pentru tine — de asta sunt sigur — ci pentru mine şi pentru prie- 
tenii tăi toţi, şi crudă şi zdrobitoare, veste care, după mine, e una 
din cele mai greu de suportat. 

d SOCRATE: Ce veste anume? Că a venit nava din Delos, la 
sosirea căreia trebuie să mor? 

CRITON: N-a sosit încă, dar se pare că va sosi azi, după cât 
spun niște călători din Sunion?, care au lăsat-o acolo. Din spusa 
lor e limpede că va veni azi, şi atunci, Socrate, mâine... neapă- 
rat, se va pune capăt vieţii tale. 

SOCRATE: Ei și? Să fie într-un ceas bun! Dacă așa-i pe plac- 
ul zeilor, Criton, așa să fie. Dar tot nu cred că va sosi azi. 

44a  CRITON: Ce te face să bănuiești? 

SOCRATE: Să-ţi spun: voi fi dat morţii a doua zi după sosi- 
rea navei. 

CRITON: Da, aşa spun cei cărora li s-a dat însărcinarea. 

SOCRATE: Si cum spuneam — nu cred că va sosi azi, ci mâi- 
ne. Bănuiala mea e întemeiată pe un vis pe care l-am visat chiar 
în noaptea asia, nu de mult. Așa că se pare că bine ai făcut de nu 
m-ai trezit. 

CRITON: Ce vis ai visat? 

b SOCRATE: Se făcea că venise la mine o femeie frumoasă şi 
chipeşă, îmbrăcată în alb, care m-a strigat şi mi-a spus: “Socrate 
«de azi în trei zile-o s-ajungi în rodnica Phthie».” 

CRITON: Ciudat vis, Socrate. 

SOCRATE: Dar limpede, după părerea mea, Criton. 

CRITON: Foarte limpede, pe cât se vede. Decât, te rog încă o 
dată, om năzdrăvan: ascultă-mă, urmează-mi sfatul! Gândește-te! 
Dacă ron tu, nenorocirea mea nu va consta numai în aceea că 
voi fi lipsit de un prieten cum nu voi mai găsi altul niciodată; nu, 

c pe lângă asta, lumea care nu te cunoaște bine, nici pe tine nici pe 
mine, o să-mi scoată vorbe că am fost nepăsător față de soarta ta 
şi că, dac-aș fi vrut să pun la bătaie o sumă oarecare de bani, te-aş 
fi putut scăpa. Și ce reputație mai ruşinoasă, decât să treci în 
ochii lumii drept un om care pune averea sa mai presus decât 
prietenii? Căci lumea nici în ruptul capului n-o să creadă, că tu, 
cu toate îndemnurile noastre, n-ai vrut să ieşi“ de aici. 

d SOCRATE: Dar, bunul meu prieten, ce ne pasă nouă de păre- 
rea lumii? Oamenii de ispravă — şi de părerea lor trebuie să 


| Vezi începutul dialogului Phaidon, 58 b. (n.e.) 

2 Sunion — promontoriu şi oraş în sudul Aticii, nu Lunion ca în ediţia de bază. (n.e.) 

3 Platon adaptează v. 363 din Cântul IX, al /liadei, în care Ahile îl amenință pc Agamemnon că 
se va întoarce acasă, părăsind lupta. (n.e.) 

+ Se vede cu câtă grijă Criton evită cuvântul “evadare”, ca să adoarmă scrupulele lui Socrate. 

ținem seamă mai mult — vor fi încredinţaţi că lucrurile s-au pe- 
trecut aşa cum s-au petrecut într-adevăr. 

CRITON: Dar vezi, Socrate, că trebuie să ne pese şi de păre- 
rea mulţimii. Împrejurarea de față ne arată limpede că ea e în 
stare să facă cuiva mult rău, ba chiar — aș zice — răul cel mai 
mare, când cineva ajunge să fie ponegrit în faţa ei. 

SOCRATE: Unde dă zeii, Criton, ca mulțimea să fie în stare 
de a face cel mai mare rău. numai cu condiţia ca să facă şi cel 
mai mare bine. Ce bine ar fi atunci! Dar ea nu e în stare nici de 
una, nici de alta. Căci n-au putinţa să facă pe un om nici cumin- 
te, nici smintit, ci fac, ce fac, la întâmplare. 

e CRITON: Bine, fie. Dar să-mi spui un lucru, Socrate: Nu-i 
așa că eşti îngrijorat de mine și de ceilalţi prieteni, de teamă că, 
dacă vei ieşi de aici, sicoianţii! o să se lege de noi că te-am scos 
de aici, Şi că o să fim siliți să ne pierdem sau toată averea, sau o 
mare parte din ea, sau că o să păţim mai știu eu ce? Dacă de asta 

45a ti-e teamă, atunci fii pe pace. E drept doar că, scăpându-te pe 
tine, să ne expunem la această primejdie, şi, la nevoie, chiar la 
una mai mare. Ci ascultă-mă și nu fă altcum. 

SOCRATE: Sunt îngrijorat, Criton, și de asta, și de multe altele. 

CRITON: De asta să n-ai grijă. La urma urmei, suma de bani 

pe care o pretind cei ce vor să-ţi dea mijlocul de scăpare, scoţân- 
du-te de aici, nu e mare. Apoi nu vezi ce ieftini sunt sicofanţii? 
N-ar trebui multe parale pentru ei. Îţi stă la îndemână averea 
mea, şi cred că ajunge. lar dacă, din prietenie pentru mine, nu 
vrei să-mi cheltuiesc banii mei, uite, sunt aici străini, gata să puie 
mână de la mână pentru tine. Unul dintre ei, Simmias tebanul, a 
şi adus suma trebuincioasă. Pe urmă şi Cebes? e gala să te ser- 
vească, şi alţii, foarte mulţi. De aceea, cum spun, nu teama asta 
să te împiedice de a-ţi căuta scăparea. S1 nici să nu-ți baţi capul 
cu ceea ce spuneai la tribunal, că adică n-ai ce să te faci, dacă 
pleci de aici din ţară. Prieteni o să găseşti pretutindeni, oriunde 
te vei duce. Dacă vrei să pleci în Tesalia, am acolo amici care 
vor şti să te aprecieze și la care poţi găsi un adăpost netulburat, 
unde nimeni n-o să-ți facă vreun neajuns. 


| Impostorii și delatorii publici de profesie. (n.e.) 
2 Interlocutorul lui Socrate în Phaidon, el însuși autor de dialoguri în manieră socratică, la tel ca 
şi Siminias, concetățeanul său. (1.e.) 

Și apoi, Socrate, nici nu mi se pare drept ceea ce încerci să 
faci. Tu te dai singur morții, când ai putinţa să te mântui. Tu te 
silești să faci cu tine, ceea ce ar putea să-ţi dorească numai dug- 
manii, și ceea ce s-au și silit să facă, hotărâți să te dea pierzării. 
Pe lângă asta, tu trădezi datoria pe care o ai și față de fiii tăi, pe 
care îi laşi în părăsire, și te duci, deși ai putinţa să-i crești și să-l 
înveți, cât despre partea ta — aș zice — poate să se întâmple cu ei 
ce s-o întâmpla. S1 o să se întâmple cu ei, firește, ce se întâmplă 
de obicei cu copiii orfani. Căci nu trebuie să faci copii sau, dacă 
i-ai făcut, trebuie să asuzi ca să-i crești şi să le dai educaţie; tu, 
pe cât se vede, cauţi să te pui cât mai mult la adăpost de osteneli. 
Un om ca tine, care toată viaţa a pretins că se îndeletnicește cu 
virtutea, ar trebui să aleagă calea pe care o alege un om virtuos 
și plin de bărbăţie. Cât despre mine, mă ruşinez și pentru tine și 
pentru prietenii tăi, și mi-e teamă că o să pară că se datorește oa- 
recum laşității noastre, tot ce ti se întâmplă acum: și felul cum a 
ajuns procesul la tribunal, când era un mijloc ca să nu ajungă pâ- 
nă acolo, apoi felul cum s-a dezbătut procesul, şi în sfârșit acum, 
şi întâmplarea aceasta, care — ca o culme a batjocurii — o să dea 
de crezut că noi, de frică şi din nemernicie, ne-am dat frumos la 
o parte, fără ca nici tu, nici noi să fi făcut ceva spre a te scăpa, 
când ar fi fost asa de lesne, dacă noi într-adevăr am fi fost de 
vreo ispravă. la seama, Socrate, că purtarea asta, pe lângă neno- 
rocire să nu aducă și rușine, atât pentru tine cât şi pentru noi. 
Hai, chibzuiește-te — sau mai bine zis nu — căci nu mai e vreme 
de chibzuit, ci de a fi și luat o hotărâre. Şi nu e decât o hotărâre 
de luat: că totul trebuie isprăvit la noapte. Dacă mai zăbovim, o 
să fie peste putință să mai facem ceva. Haide Socrate, te rog din 
răsputeri, ascultă-mă! Fă așa cum îţi spun. 

SOCRATE: Iubitul mei Criton, zelul tău ar fi vrednic de lau- 
dă, dacă ar fi împreunat cu un oarecare sentiment al datoriei; de 
nu, cu cât e mai mare, cu atât e mai supărător. De aceea suntem 
datori să cercetăm, dacă trebuie să fac (ce-mi spui tu) sau nu. 
Căci nu intră în firea mea — şi asta nu numai acum, ci cât am trăit 
— să ascult de altceva decât de rațiune, şi anume de aceea, care 
după cercetare, se susține ca fiind cea mai bună. Căci nu pot să 
mă lepăd de principiile pe care le-am susţinut înainte, pentru 
cuvântul că mi s-a întâmplat această nenorocire; principiile 
acestea sunt aceleași şi acum, și le cinstesc şi le respect ca şi mai 


c înainte. Si dacă în împrejurarea de faţă, nu găsim altele mai 

bune, să fii încredinţat că n-o să-ți cedez, chiar dacă puterea 
mulțimii ar născoci şi mai multe sperietori decât acum, și ne-ar 
ameninţa şi cu otrăvuri și cu moartea şi cu confiscarea averii. 

Dar cum am putea cerceta mai bine acest lucru? Nu reluând 
ideea pe care o afirmai tu, privitoare la opinia (oamenilor despre 
noi) ca să vedem anume dacă era întemeiată în toate cazurile sau 
nu, ŞI dacă trebuie să tinem seamă de unele păreri, iar de altele, 
nu? Sau ideea era întemeiată, înainte ca eu să fiu condamnat la 
moarte; dar acum s-a dovedit că ea n-a fost spusă decât de dragul 
de a fi spusă, şi că de fapt, nu era decât o vorbă goală, o distrac- 
ție? Tare aş dori să cercetez împreună cu tine, Criton, spre a ve- 
dea dacă acum, din pricina situației noi, s-a schimbat ceva din 
convingerile mele sau au rămas aceleași; și dacă trebuie să ne le- 
pădăm de ele sau să le respectăm și mai departe. 

S-a spus, pe cât ştiu, în atâtea rânduri de oameni serioşi, ceea 
ce am spus și eu adineauri, că de unele din părerile oamenilor 
trebuie să ţii socoteală, iar de altele, nu. În numele zeilor, Criton, 
ți se pare întemeiată această afirmare? Tu cel puțin, pe cât intră 
în firea lucrurilor omeneşti, ești în afară de primejdia de a muri 
mâine, şi ţie vreo nenorocire apropiată nu-ți poate întuneca min- 
tile. la vezi: Nu ţi se pare ție întemeiată afirmația care susține că 
trebuie să ţii socoteală de unele păreri și de altele nu; și că apoi 
trebuie să ţii socoteală de părerile unora, iar de ale altora, nu? Ce 
zici? E adevărat acest lucru. 

CRITON: Da, e adevărat. 

SOCRATE: Prin urmare, trebuie să respectăm părerile bune, 
pe cele rele, însă, nu. 

CRITON: Da, așa e. 

SOCRATE: Dar nu-i aşa, că păreri bune sunt ale celor cu- 
minţi, iar cele rele, ale celor nesocotiți? 

CRITON: Cum nu? 

SOCRATE: Hai, să vedem ce înseamnă vorbele astea. Un om 
care face gimnastică, când se îndeletnicește cu acest lucru, de a 
cui părere va ţine seamă? De lauda sau de critica primului venit, 
ori numai de a aceluia care e medic sau maestru de gimnastică? 

CRITON: Numai de a acestuia. 

SOCRATE: Prin urmare, trebuie să se ferească de critica doar a 
acestuia, Și să caute numai laudele lui, nu pe ale mulțimii (profane). 

CRITON: Evident. 

SOCRATE: Prin urmare, fie că e vorba de gimnastică sau de 
dieta pe care trebuie s-o urmeze la mâncare sau băutură, el tre- 
buie să se ia mai degrabă după sfatul călăuzei sale pricepute, de- 
cât după ce l-ar sfătui toți cejlalți la un loc. 

CRITON: Adevărat. 

SOCRATE: Bine. Dar dacă nu ascultă de acela unul (pe care 
l-a luat călăuză), ci-i nesocoteşte părerea ori laudele lui, și punc 
mai presus părerea mulţimii profane, n-o să i se întâmple nici un 
rău? 

CRITON: Ba da, fără îndoială. 

SOCRATE: Ce rău anume? Si unde tinde răul acesta, și ce 
parte a neascultătorului va vătăma? 

CRITON: Firește că trupul, căci pe acesta îl prăpădește. 

SOCRATE: Foarte bine. Prin urmare, Criton, așa se întâmplă 
și cu toate celelalte lucruri, pe care nu mai e nevoie să le înşirăm. 
Dar privitor la dreptate și nedreptate, la bine şi la rău, la frumos 
ŞI urât, de care ne ocupăm noi acuma, ce crezi tu? Trebuie să ne 
luăm după părerea mulțimii și să ne fie teamă de ea, sau numai 
de părerea aceluia care e priceput în aceste lucruri, și numai de 
el trebuie să ne ruşinăm și să ne temem mai mult decât toţi 
ceilalți la un loc? Căci dacă nu ascultăm de el, vom prăpădi și 
vom batjocori acea parte (din sufletul nostru) care creşte prin 
dreptate, și piere din pricina nedreptății. Găseşti că asta e doar o 
vorbă goală? 

CRITON: Nu, ai dreptate, Socrate. 

SOCRATE: la să vedem; dacă pe acel ceva, care printr-un re- 
gim sănătos, se îndreaptă, iar de pe urma bolii, se strică, l-am 
prăpădi, luându-ne după părerea profanilor, oare am mai putea 
noi trăi după stricarea lui? Înţelegi că e vorba de trup. Nu? 

CRITON: Ba da. 

SOCRATE: Ei, am putea noi trăi cu un trup dărăpănat și stricat? 

CRITON: Fireşte că nu. 

SOCRATE: Dar e oare cu putință, când se dărăpănează acel 
ce din noi, căruia îi prieşte dreptatea, şi care tânjește când dă de 
nedreptate? Sau, să credem că acel ce din noi, cu care simțim 

CRITON: Nu, firește. 
SOCRATE: Atunci e mai presus? 
CRITON: Cu mult. 


SOCRATE: Așadar, scumpul meu, nu trebuie să ținem 
seamă de vorbele mulțimii, ci de acel care se pricepe la dreptate 
și nedreptate, și de însuși adevărul. Prin urmare, n-ai apucat pe 
drumul cel bun, când ai spus că trebuie să ţinem seamă de păre- 
rea mulţimii privitoare la dreptate, frumos şi bine, și contrariile 
lor. — Dar, poate, ni se va spune, că mulțimea ne poate da morţii. 

b  CRITON: Fireşte, că o să ni sc spună asta, Socrate. 

SOCRATE: Ai dreptate. Însă, admirabile prieten, ideea, de 
care ne ocuparăm, rămâne aceeaşi ca şi mai înainte. Si acum să-mi 
mai spui încă un lucru. Mai rămâne sau nu în picioare principiul 
că, lucru de căpetenie nu e a trăi, ci a trăi “bine”? 

CRITON: Da, rămâne. 

SOCRATE: Dar rămâne încă şi această constatare, că a trăi 
“bine” e unul şi același lucru cu a trăi frumos și drept? 

CRITON: Da, rămâne. 

SOCRATE: Prin urmare, după ce am stabilit acestea, rămâne 
să cercetăm dacă e drept sau nu, să încerc de a ieși de aici, fără 
voia atenienilor. Si dacă reiese că e drept, să încercăm; dacă nu, 
să ne vedem de treabă. lar cât priveşte consideraţiile tale relativ 
la sumele de cheltuit, la părerea lumii şi la educaţia copiilor, ia 
seama, Criton, că ele-s mai degrabă vrednice de cei care ar fi în 
stare să omoare sau să învie tot aşa de ușor pe cineva, dacă le-ar 
sta în putință; vorbesc de multime. Pentru noi, deoarece aşa cere 
judecata, nu rămâne altceva decât să cercetăm, ceea ce spuneam 

q $i adineauri. E oare drept să mituim pe cei care vor să ne scoată 
de aici și să le fim recunoscători —, fie că noi scoatem pe alţii din 
închisoare, fie că ne lăsăm noi scoși de alții — sau nu e drept să 
facem acest lucru? Şi dacă se va vedea că această faptă e nedreap- 
tă, să vedem dacă mai ne e îngăduit să alegem între perspectiva 
morții sau a oricărei alte suferinţe — în cazul când rămânem aici şi 
nu întreprindem nimic — şi între perspectiva nedreptății? 

CRITON: Ceea ce spui tu mi se pare drept, Socrate. Să ve- 
dem ce-i de făcut. 

SOCRATE: Să cercetâm acest lucru împreună, bunul meu, şi 
dacă ai să-mi faci vreo obiecţie la cele spuse de mine, fă-o, și te 
voi asculta; de unde nu, încetează, prietene, cu sfatul tău stărui- 
tor, că trebuie să ies de-aici, chiar fără voia atenienilor. Tin foar- 
te mult ca fapta mea să fie încuviinţată și de tine; n-aş vrea să fie 

început ţi se par întemeiate, şi încearcă de răspunde la întrebarea 
mea, cum crezi că-i mai bine. 

CRITON: Voi încerca. 

SOCRATE: Recunoaștem noi că niciodată nu e îngăduit să 
faci răul de bunăvoie, sau suntem de părere că uneori e îngăduit, 
alteori nu? Ori trebuie să spunem că a face rău, nu poate fi nicio- 
dată nici bun, nici frumos, precum am recunoscut de atâtea ori 
mai înainte? Oare toate convingerile noastre de mai înainte s-au 
spulberat în aceste puține zile? Am putut noi, Criton, la vârsta 
noastră, bătrâni cum suntem, să ne amăgim atâta vreme în cre- 
dința că discutăm serios, când de fapt noi nu ne deosebeam întru 
nimic de copii? Sau trebuie să recunoaştem hotărât că ceea ce 
era adevărat atunci e adevărat și acum, indiferent de părerea 
mulțimii? Si că chiar de ne-ar aștepta o soartă mai rea sau mai 
bună ca aceasta, orişicum, nedreptatea e în orice caz un rău Şi O 
rușine pentru cel care o comite? Suntem sau nu de părerea asta? 

CRITON: Da, suntem. 

SOCRATE: Prin urmare, niciodată nu trebuie să faci o ne- 
dreptate. 

CRITON: Nu, firește. 

SOCRATE: Si nici să răspunzi la o nedreptate cu alta, cum e 
părerea mulțimii. pentru că nu trebuie să faci niciodată o nedrep- 
tate. 

CRITON: Se vede că nu. 

SOCRATE: Dar rău, trebuie să faci cuiva, Criton, sau nu? 

CRITON: Nu, firește, Socrate. 

SOCRATE: Dar a răspunde cu răul la rău, când l-ai suferit, 
cum zice mulțimea, e drept sau nu? 

CRITON: Nicidecum. 

SOCRATE: Căci între a face rău cuiva și a-i face o nedrep- 
tate, nu e nici O deosebire. 

CRITON: Aşa e. 

SOCRATE: Prin urmare, nu trebuie să răspunzi la o nedrep- 
tate cu alta, nici la rău cu rău, orice i-ar face cineva. Si când 
recunoşti acest lucru, Criton, ia seamă să nu-l recunoști împotri- 
va păreri tale; căci știu că puţini oameni încuviințează părerea 
asta, și puțini o vor încuviința. Cei care îmbrățișează această 
părere nu se potrivesc la idei cu cei care nu o îmbrățișează, și e 
firesc ca să se dispreţuiască unii pe alții, când unii văd puterea 
celorlalţi. Vezi așadar și tu, dacă ești de aceeași părere cu mine, 

şi dacă putem urma discuţia, întemeindu-ne pe principiul acesta, 
că nu e bine niciodată nici să faci o nedreptate, nici să răspunzi 
la o nedreptate cu alta, nici să răspunzi la rău cu rău; sau ești de 
altă părere și nu-mi împărtășești principiul. Părerea mea de 
acum am avut-o de mult; tu spune-mi, arată-mi dacă ești de altă 
părere: dacă însă recunoşti principiul de mai sus, atunci ascultă 
cele ce urmează. 

CRITON: Îl recunosc, da; îl găsesc bun. la spune. 

SOCRATE: Să-ţi spun aşadar şi ce urmează, sau mai degrabă 
să-ţi pun o întrebare: Când ai recunoscut în faţa cuiva că un 
lucru e drept, trebuie să-l faci, sau nu? 

CRITON: Da, trebuie să-l faci. 

SOCRATE: Si acum ia seama la cele ce urmează. Dacă ieşim 
de aici (din închisoare) fără să fi căpătat încuviințarea Statului, 
e oare adevărat că facem rău cuiva, și tocmai cui s-ar cuveni mai 
puţin? sau nu? Și în cazul acesta, mai respectăm noi ceea ce am 
recunoscut că e drept sau nu? 

CRITON: Nu pot să-ţi răspund la întrebarea asta, Socrate. Nu 
o înţeleg. 

SOCRATE: la gândeşte- -te aşa. Închipuie-ti în clipa când am 
fi gata să evadăm de aici — sau numește fapta aşa cum vrei — ar 
veni Legile și Statul şi, oprindu-se în faţa noastră, ne-ar pune 
întrebarea asta: “la spune-mi, Socrate, ce-ai de gând să faci? 
Prin fapta pe care o pui la cale, crezi tu că faci altceva decât să 
lucrezi pe cât îţi îngăduie puterile, la pieirea noastră, a Legilor şi 
a Statului? Sau îți închipui tu cumva că mai poate rămâne în 
picioare, fără să fie doborât, Statul acela în care hotărârile date 
nu mai au nici o putere, ci sunt nesocotite și călcate în picioare 
de către cetăţeni?”. Ce am răspunde la întrebarea asta şi la altele 
de același fel, Criton? Căci s-ar putea invoca — mai ales de către 
orator — o mulțime de argumente în apărarea acestei legi călcate 
de noi, care cere ca hotărârile date să-şi păstreze întreaga lor pu- 
tere. Vom spune oare: “Statul ne-a nedreptăţit; hotărârea lui n-a 
fost dreaptă”? Asta o să-i răspundem? 

CRITON: Asta, Socrate — pe lupiter! 

SOCRATE: Dar dacă Legile ar zice: “Aşa a fost înțelegerea 
între noi Și tine, Socrate, sau ne înțelesesem să respecţi hotărâri- 
le pe care le dă Statul?”. Si dacă vorba lor ne-ar mira, s-ar putea 
prea bine să ne spuie iar: “O, Socrate, nu te mira de vorbele 
noastre, ci răspunde; era doar obiceiul tău să te foloseşti de între- 

bări și răspunsuri. Ia spune, cu ce ne-am făcut vinovate, noi și 
Statul, faţă de tine, de încerci să ne prăpădeşti? Nu nouă ne da- 
torezi tu nașterea ta? Nu prin noi a luat tatăl tău pe maică-ta, de 
te-a făcut să vezi lumina zilei? la spune, găseşti cusur legilor 
privitoare la căsătorie? Le găseşti tu nepotrivite?” “Nici gând” 
le-aș răspunde eu. “Sau găseşti vreun cusur legilor după care ai 
fost şi tu crescut, privitoare la creşterea și educaţia copilului? Au 
nu era bună rânduiala făcută de aceste legi, care porunceau ta- 
tălui tău să te dea să înveţi muzică și gimnastică?”. “Ba era 
bună”, le-aș spune eu. “Bine. Dar după ce te-ai născut, și-ai că- 
pătat creştere și educaţie, poţi să pretinzi că nu erai al nostru, 
vlăstar din noi, sclavul nostru și tu și părinţii tăi, cu străbunii lor? 
Și dacă e așa, crezi tu oare că ai aceleași drepturi faţă de noi ca 
şi noi față de tine, şi că ai dreptul să ne faci și tu nouă, orice ți- 
am făcut noi ție? Va să zică, faţă de tatăl tău şi de stăpânul tău — 
dacă-l aveai — n-aveai drepturi ca de la egal la egal; și nu puteai 
să-i faci ceea ce-ţi făcea el, nici să-i răspunzi când te ocăra, nici 
să-l baţi, când te lovea — şi aşa mai departe; și față de ţara ta și 
de legile tale, să-ţi fie îngăduit toate acestea? Astfel, când noi 
vrem să te dăm pieirii fiindcă așa socotim că-i drept, pretinzi să-ți 
fie și ție îngăduit la rândul tău să ne dai pieirii pe cât ţi-e cu pu- 
tinţă, pe noi, legile și ţara ta? Si când faci astfel de faptă, să mai 
şi poţi spune că e drept ceea ce faci, tu, în calitatea ta de om ce 
cu adevărat năzuieşte totdeauna la virtute? Oare până într-atât 
te-a rătăcit înțelepciunea ta, încât te-a făcut să uiţi că mai presus 
decât tatăl tău şi mama ta şi străbunii tăi e patria, și că ea e mai 
venerabilă și mai sfântă şi mai de preţ, şi în faţa zeilor şi în faţa 
oamenilor cuminţi? (Nu ştii) că trebuie să o cinsteşti, să cauţi a-i 
intra în voie când e supărată şi a-i face pe plac mai mult decât 
tatălui tău, și că eşti dator s-o asculţi, să faci tot ce ţi-o porunci și 
să rabzi fără murmur orice ți-ar ordona? Ai uitat că, chiar dacă te-ar 
osândi să fii lovit ori pus în lanţuri, sau te-ar trimite la război să te 
expui la răni și la moarte, trebuie să te supui la toate, căci așa e 
drept, și nu trebuie nici să te dai la o parte, nici să te dosești, și nici 
să dezertezi, ci, și în război, şi la tribunal, și peste tot, să faci ce ţi-o 
porunci Statul şi patria, sau s-o faci să-şi schimbe părerea, prin 
mijloacele pe care ţi le dă legea? Căci dacă violenţa faţă de tatăl 
și maica ta e o crimă, nu e oare această crimă nespus mai mare 
când e îndreptată împotriva patriei ?”. Ce vom răspunde la aceste 
vorbe, Criton, vom da dreptate Legilor, sau nu? 


CRITON: Le vom da, cred. 

SOCRATE: “Aşadar, ia vezi, Socrate, mi-ar spune poate Le- 
gile atunci, ia vezi dacă e întemeiată afirmaţia noastră, ca nu 
cumva fapta pe care încerci s-o săvârşeşti să nu fie pedreaplă. 
Noi care ţi-am dat lumina zilei, care te-am crescut şi te-am edu- 

d cat, şi care te-am împărtășit și pe tine şi pe toţi ceilalți cetățeni 
cu toate lucrurile ce ne stau la îndemână spunem dinainte și dăm 
oricărui atenian fără excepție libertatea, ca după ce va fi început 
să se bucure de drepturile lui de cetăţean, și va fi luat cunoștință 
de aşezămintele şi legile ţării, să-și ia ce-i al lui și să plece unde 
o vrea, dacă, noi, Legile, nu-i suntem pe plac. Nici una dintre 
noi, Legile, nu-l împiedicăm și nu interzicem nimănui de a pleca 

e în vreo colonie, sau de a se aşeza ca străin aiurea, cu tot ce-l al 
lui, în cazul când nu se împacă cu legile și țara asta. 

Când însă unul dintre voi rămâne aici, după ce a văzut în ce 
chip împărțim dreptatea și cum gospodărim Statul, atunci pretin- 
dem că acesta, prin însăși faptul rămânerii lui, s-a îndatorat să 
asculte de toate poruncile noastre şi, în cazul când n-ascultă, îl 
găsim de trei ori vinovat: Întâi pentru că nu ascultă de noi care 
l-am născut și l-am crescut, apoi pentru că, deși obligat să ne as- 
culte, totuși nu ne ascultă și nici nu încearcă să ne arate că n-a- 

52a vem dreptate. Şi cu toate că noi îi facem cunoscute dinainte în- 
datoririle la care-l obligăm, şi nu i le impunem cu asprime, ci-i 
dăm libertatea să aleagă între cele două alternative: sau să se su- 
puie, sau să ne arate că n-avem dreptate — el nu face nici una, 
nici alta. 

Dacă săvârşeşui fapta plănuită, la aceste învinuiri te vei expu- 
ne şi tu, Socrate, şi mai ales tu, tu mai mult ca oricare altul”. 

Și dacă atunci le-aș întreba: “Dar de ce?” ar avea poate drep- 
tul să mă scuture, spunându-mi că eu sunt unul dintre atenienii 
care şi-au luat mai cu deosebire această îndatorire faţă de ele. 

b “O, Socrate, — mi-ar răspunde ele — avem dovezi puternice că 
noi, Legile, şi cetatea, îți eram pe plac. Căci dacă nu ti-ar fi fost 
îndeosebi dragă această cetate, n-ai fi stăruit într-însa cu o sta- 
tornicie mai mare ca a oricărui alt atenian, tu care n-ai părăsit-o 
niciodată ca să te duci la vreo serbare (din alt oraș) — decât doar 
o singură dată la Istm! — şi nici n-ai ieșit din ea decât ca să-ţi faci 


] Istmul de Corint — punte de legătură între Peloponez şi nordul Greciei, unde sc ţineau din doi 
în doi ani Jocurile istmice. (n.e.) 

datoria de ostaș, şi nici n-ai făcut vreo călătorie cum face toată 
lumea, nici nu te-a cuprins dorința să vezi alte oraşe sau Legi, ci 
te-ai mulţumit cu noi, Legile de aici, și cu cetatea asta. Atât de 
mare era faţă de noi dragostea ta, prin care dădeai totodată măr- 
turie că ai să trăieşti potrivit rânduielilor noastre în toate, ba încă 
ai făcut şi copii aici, pentru că vezi bine îţi plăcea cetatea asta. 
Și încă ceva: în timpul procesului aveai putinţa — dacă vroiai — 
să faci în aşa fel ca să fii osândit la surghiun; în felul acesta, 
puteai atunci să-ți aduci la îndeplinire, chiar cu învoirea cetăţii, 
planul, pe care acum n-ai putea să-l execuţți decât împotriva vo- 
inței ei. Dar tu, în vremea aceea, te grozăveai că nu te mișcă de- 
loc sentinţa de moarte şi spuneai că preferi moartea surghiunu- 
lui. lar acum, fără să-ţi fie ruşine de vorbele tale de atunci și fără 
să-ţi pese de noi, Legile, încerci să ne dai pieirii, făcând o faptă 
vrednică de un sclav nemernic, când încerci să evadezi, nesoco- 
tind învoiala dintre noi și îndatorirea pe care ai luat-o de a trăi 
potrivit rânduielilor noastre. Și mai întâi, să ne răspunzi la o în- 
trebare: avem noi sau n-avem dreptate, când afirmăm că ţi-ai 
luat îndatorirea să ne respecţi nu numai cu vorba, ci şi cu fapta?” 
Ce-o să răspundem atunci, Criton? Ne rămâne oare altceva decât 
să le dăm dreptate? 

CRITON: N-avem încotro, Socrate. 

SOCRATE: “Ce faci tu altceva — ar adăuga ele — decât să 
calci legământul făcut cu noi, fără ca tu să fi fost nici silit, nici 
înșelat, nici nevoit să iei o hotărâre grabnică; căci ai avut un 
răgaz de şaptezeci de ani, în care puteai să pleci de aici dacă noi 
nu-ţi eram pe plac şi dacă legământul cu noi ţi se părea nedrept. 

Dar tu n-ai ales nici Lacedemona', nici Creta, ale căror legi 
le lauzi cu orice prilej, nici vreo alta dintre cetățile elene sau bar- 
bare, ci ai rămas în această cetate, neîndurându-te să te înde- 
părtezi de dânsa, nici măcar cât ologii, orbi şi alți schilozi. Atât 
de mult îți plăceam noi, Legile și cetatea asta, mai presus ca ori- 
care alta, pesemne. Căci poate să-i placă cuiva o cetate, fără să-i 
placă legile e1? Si acum plănuiești să-ţi calci îndatoririle luate? 
Dacă vrei s-asculţi de sfatul nostru, Socrate, n-o să ţi le calci, ca 
să nu te faci de râs părăsind acest oraş”. 


] Vechiul nume al Spartei, cetare peloponeziacă pe malul râului Eurotas, rivala Atenei. (n.e.) 

“la gândeşte-te bine. Ce folos poate să-ţi aducă ţie și priete- 
nilor tăi greşeala aceasta de a nesocoti legământul dintre noi? Că 

b și prietenii tăi se vor expune să fie surghiuniți — luându-li-se 
dreptul de a rămâne în Atena — sau că li se va confisca averea, e 
un lucru aproape sigur. Si mai întâi, tu însuţi — dacă te adăpos- 
teşti în vreunul din oraşele vecine, Megara sau Teba' — căci 
amândouă au constituții superioare —, vei sosi acolo ca duşman 
al constituţiei lor, și toti cetăţenii cu dor de inimă pentru orașul 
lor se vor uita pieziș la tine și te vor socoti drept un stricător al 
legilor; în felul acesta tu vei întări părerea judecătorilor tăi de 
aici, şi-i vei face să se încredinţeze că într-adevăr au dat o 
€ hotărâre dreaptă în procesul tău. Căci, oricine e un stricător al 
legii poate fi socotit, cu atât mai mult cuvânt, drept stricător al 
tinerilor necopți la minte. Sau poate ai de gând să ocolești aces- 
te cetăți bine cârmuite, şi pe cetățenii lor aşa de cuviincioşi? 
Atunci ce rost o să mai aibă viaţa pentru tine? Ori ai să te apropii 
de ei şi o să ai obrazul să le ţii... ce fel de predici, Socrate? La 
fel cu acelea de aici, că anume virtutea și dreptatea, legile și 
legalitatea sunt lucrurile cele ma: de preţ pentru muritori? Nu ţi 

d se pare ţie că o asemenea purtare va fi judecată ca nevrednică și 
rușinoasă pentru un Socrate? Nu mă îndoiesc că da. Dar să pre- 
supunem că te vei îndepărta de aceste locuri, şi te vei duce în 
Tesalia la cunoștințele lui Criton. Acolo domneşte cea mai mare 
nerânduială și imoralitate, şi poate că le va face plăcere să te 
asculte povestind în ce chip caraghios ai fugit din închisoare, 
sub cine ştie ce travestire, cu o sarică de piele în spinare, sau cu 
alt veșmânt de acelea cum obișnuiesc să poarte cei ce evadează, 
şi căutând să-ţi schimbi mersul şi statura, ca să nu fi recunoscut. 
Că tu în anii tăi, căruia — după toate legile firii — nu-i mai rămâ- 

€ nea decât puţin timp de trăit —, ai cutezat să te agăţi cu atâta lăco- 
mie de viață, în disprețul legilor celor mai sfinte, e, crezi, un lu - 
cru de care nu te va întreba nimeni? Poate că vei scăpa de aceas- 
tă ruşine, dacă izbutești să nu superi pe nimeni. Dar de nu izbu- 
teşti, vei auzi, Socrate, multe vorbe ce te vor durea amarnic. Si 
atunci ce-ţi mai rămâne, decât să-ți duci viaţa căutând să le intri 
pe sub piele și să-i slugărești pe toţi? În ce alt chip, decât ben- 
chetuind acolo în Tesalia, ca și cum zaiafetul ar fi fost scopul 


1 Capitala Beoţiei, patria lui Simmias și Cebes. (n.e.) 

plecării tale în Tesalia? Și ce o să se aleagă atunci de acele fru- 
moase predici ale noastre, despre dreptate şi celelalte virtuți? 

54a Imi vei răspunde poate că, dacă îți păstrezi viaţa, o faci doar ca 
să-ți poţi crește copiii și să-i dai la învăţătură. Cum adică? O să-i 
duci în Tesalia ca să-i crești şi să le dai învăţătură, înstrăinându-i 
de ţara lor, ca să aibă prilej să-ți fie recunoscători ȘI pentru 
această din urmă binefacere. Nu? Sau poate o să-mi spui că n-ai 
de gând să-i înstrăinezi, dar că oricum, dacă trăieşti tu, vor căpă- 
ta o creștere şi o educaţie mai îngrijită, măcar că tu n-o să fii în 
preajma lor? Căci, fireşte, prietenii tăi o să aibă grijă de ei. Ori 
crezi poate că dacă te duci în Tesalia, o să aibă grijă de ei, iar 
dacă te duci în Hades, n-o să aibă? Apoi, dacă e vreo ispravă de 
cei care ţi se pretind prieteni, trebuie să fii încredințat că vor 
avea grijă de copiii tăi şi în acest din urmă caz.” 

b “Haide, Socrate, ascultă de noi, Legile, sub scutul cărora ai 
crescut și nu pune nici pe copii şi nici viaţa însăşi mai presus 
decât dreptatea, pentru că, ajungând în Hades, să poți aduce ca 
mărturie această purtare a ta, când te vei apăra în fața celor ce 
cârmuiesc lumea de jos. Vezi bine, că dacă faci ce te sfătuieşte 
Criton, fapta ta n-o să fie nici mai dreaptă, nici mai bună, nici 
mai pioasă, nici pentru tine, şi nici pentru vreunul din al tăi — 
nici pe lumea asta, nici pe lumea cealaltă. Dacă părăsești acum 
această viață, o părăsești ca nedreptăţit, nu de noi Legile, ci de 
oameni; pe când, dacă fugi din închisoare, răspunzând în chip 
aşa de rușinos la nedreptate cu nedreptate, şi la rău cu rău, căl- 
când învoiala și legământul față de noi, și aducând vătămare toc- 
mai acelora cărora erai mai puțin îndreptăţit s-o aduci — ție în- 
suți, patriei, prietenilor şi nouă — atunci și noi ne vom mânia pe 
tine, atât noi în viaţa aceasta, cât şi surorile noastre, Legile din 
Hades, care nu te vor primi cu bine în ceea lume, știind că, pe 
d cât ţi-a stat în putinţă, ai încercat să ne dai pieirii. O, nu te lua 

după Criton, ci ascultă mai degrabă de sfatul nostru.” 

Fii încredințat, scumpul meu prieten Criton, că acestea suni 
vorbele pe care mi se pare că le aud, precum celor inițiați la mis- 
terele corybanţilori!, li se pare că aud sunetul flautelor, și ecoul 
acestor vorbe răsună aşa de puternic în mine, încât mă împiedică 


| Corybanţii — preoţii zeiţei Cybele care puneau dansurile frenetice şi muzica zgomotoasă în sluj- 
ba ritualului lor orgiastic de obârşie frigiană. (n.e.) 

să aud altceva. Așa că orice ai spune tu ca să mă faci să-mi 
schimb aceste păreri, o vei spune în zadar. Dar dacă crezi tu că 
poţi cumva să mă îndupleci, spune ce mai ai de spus. 
CRITON: Nu, Socrate, nu mai am nimic de spus. . 
SOCRATE: Atunci nu mai încerca, Criton, şi să mergem pe 
calea arătată de mine, pentru că aceasta e și calea pe care ne 
călăuzeşte divinitatea. 


CHARMIDES 


(sau despre înţelepciune) 


În românește de St. Bezdechi 


SOCRATE, CHAIREPHON, CRITIAS și CHARMIDES 


153a 
SOCRATE: Sosind ieri seara din tabăra de la Potideia, mă 
îndreptai voios, după o lipsă aşa de îndelungată, spre locurile pe 
unde mă preumblam de obicei. Intrai în palestra lui Taureas, în 
fața templului de lângă porticul regal, și aici găsii o mulțime de 
lume, unii necunoscuți şi cei mai mulţi cunoscuţi de-ai mei. 
b Cum mă văzură intrând pe neașteptate, se grăbi care mai de care 
să-mi poftească încă de departe bun venit. lar Chairephon, ca un 
smintit ce e, mă întrebă: “Cum ai scăpat teafăr din luptă, Socrate?” 
Într-adevăr, câtva timp înainte de plecarea noastră avusese 
loc lângă Potideia! o luptă despre care tocmai atunci se auzise pe 
aici. lar eu îi răspunsei: “Precum vezi”. “Mi s-a adus vestea aici 
C — zise el — că lupta a fost foarte înverșunată şi că au căzut foar- 
te mulţi cunoscuţi de-ai noştri”. “Vestea e adevărată”, îi răs- 
punsei eu. “Ai luat și tu parte la luptă?”, mă întrebă el. “Da, am 
luat”. “Atunci vino-ncoa — zise el — stai jos, şi povesteşte-ne și 
nouă, căci n-am aflat încă toate cu de-amănuntul”. Zicând aces- 
d tea, mă luă și mă puse să șed lângă Critias al lui Callaischros. 
Mă așezai, dădui bună ziua lui Critias și celorlalți şi le povestii 
peripeţiile luptei, răspunzând la diferitele întrebări ale fiecăruia. 
După ce vorbirăm destul despre lucrurile astea, îi întrebai şi 
eu la rândul meu cum stau cu filozofia şi ce tineri s-au deosebit 
prin știință sau frumuseţea lor, sau prin amândouă deodată. Iar 
Critias, îndreptându-și privirea către poartă, și văzând că intră 
niște tineri, care se certau, urmaţi de o întreagă ceată, zise: 
“Cred c-o să ai prilejul să vezi îndată cum stăm cu «frumuseţi- 
le», Socrate, căci cei care intră acum sunt premergători și îndră- 

gostiți de cel care trece drept cel mai frumos băiat din vremea 
noastră; bănuiesc că e aproape ŞI c-o să intre și el numaidecât”. 

“Cine-i — îl întrebai eu — și al cui fecior este”? “Îl cunoşti și tu, 
dar când ai plecat, era încă nevârstnic: e Charmides, feciorul 
unchiului meu Glaucon, şi vărul meu”. “Cum să nu-l cunosc — 
zisei eu — încă pe vremea aceea nu era băiat de lepădat, iar acum 
cred că este un tânăr răsărit”. “O să vezi numaidecât, zise el. cât 
de mare și voinic s-a făcut”. N-apucă să isprăvească bine vorba 
și Charmides intră 

Eu, prietene, n-am mijlocul să judec aşa ceva, şi ca să-ţi spun 

verde, n-am nici o pricepere ca să deosebesc pe cei frumoși, fi- 
indcă eu găsesc frumoşi pe aproape toți oamenii în floarea vâr- 
stei. Însă Charmides îmi păru minunat la statură şi la înfăţişare, 
şi vedeam că toţi se îndrăgostiseră de el, aşa erau de uimiţi și de 
tulburaţi la intrarea lui. Si în urma lui veneau alți mulți adora- 
tori. Sentimentul acesta la nişte oameni ca noi n-avea nimic de 
mirare, dar am băgat de seamă că și copiii toţi, chiar și cel mai 
mic, nu-și luau ochii de la el şi se uitau ca la un idol. Atunci 
Chairephon, chemându-mă, îmi zise: “Cum ţi se pare ANU 
Socrate? Nu e frumos la fată”? “Extraordinar” răspunsei eu. 
“Ei bine — zise el — dacă I-ai dezbrăca, ţi s-ar părea că fața nu-i 
nimic pe lângă trup; așa de frumoasă îi e făptura!” Si care mai 
de care se întrecea să-i aducă aceleași laude ca și Chairephon. 
Iar eu zisei: “Pe Hercule, atunci e vorba de un om irezistibil da- 
că, pe lângă toate astea, mai are un singur lucru, o nimic toată”. 
“Ce?” întrebă Critias. “Dacă — răspunsei cu — are un suflet tot 
aşa de frumos că și trupul: şi s-ar cuveni, Critias, să-l aibă ast- 
fel, fiindcă este din neamul vostru”. “Dar — zise Critias — are și 
sufletul foarte frumos şi foarte bun”. “De ce nu i-am dezveli 
întâi sufletul, ca să ne uităm la el înaintea trupului? La vârsta lui 
cred că i-ar face mare bucurie să stea cu noi de vorbă”. “De 
minune, zise Critias, mai cu seamă că este filozof, şi după pă- 
rerea lui și a altora, chiar poet”. “Darul acesta al poeziei vă vine 
de departe, Critias, şi îl datoraţi înrudirii voastre cu Solon. Dar 
de ce nu chemi tânărul încoace să-l văd şi eu? Căci chiar de ar fi 
mai tânăr, nu e o rușine să stea cu noi de vorbă, în faţa ta, care 
îi ești epitrop și văr pe deasupra”. “Că bine zici, să-l chemăm”. 
În acelaşi timp, întorcându-se către o slugă, îi zise: “Băiete, 
cheamă pe Charmides şi spune-i că vreau să-l arăt unui doctor, 
pentru boala de care îmi spunea mai deunăzi că suferă”. lar 

Critias, îndreptând vorba către mine îmi spuse: “Mai deunăzi, 
Charmides îmi spunea că-l doare capul dimineaţa când se scoală. 
Ai avea ceva împotrivă ca să te prefaci că știi un leac pentru dur- 
erea de cap?” “Nimic, numai să vină.” “Are să vină”, 

Așa se şi întâmplă: Charmides veni şi venirea lui fu pricina 
unei scene hazlii. Toţi ședeam, şi cum fiecare se grăbea să-i facă 
loc lângă sine, fiecare împingea pe vecinul lui, până ce pe unul 
dintr-un cap de bancă îl făcurăm să se scoale, iar pe celălalt, din 
celălalt cap, să cadă de-a berbeleacul. Atunci el veni și se așeză 
între mine şi Critias. De data asta mă simţii stingherit, prietene, 
Și încrederea mea de mai înainte, c-o să-mi fie foarte uşor să stau 
de vorbă cu el, îmi pieri dintr-o dată. Dar când Critias îi spuse 
că eu sunt cel cu leacul, iar Charmides își aruncă spre mine nişte 
ochi, a căror privire n-o pot descrie, şi schiță un gest de între- 
bare, în vreme ce toți cei din palestră se zoriră să ne înconjoare 
ca într-un cerc, atunci, nobile prieten, văzui ce se ascunde sub 
mantia lui şi fui cuprins de o așa văpaie, că nu mai eram stăpân 
pe mine. 

Atunci înțelesei cât de adevărate sunt sfaturile date de Cy- 
dias, când zice, vorbind de un băiat frumos: “Păzeşte-te, căpri- 
oaro, de-a te înfățișa leului, ca să nu fi sfâșiată de el”, căci îmi 
părea că sunt prada unui astfel de pui de leu. 

Totuși, când mă întrebă dacă știu vreun leac pentru durerea 
de cap, îi răspunsei, nu fără greutate, că știu. “Ce anume ?” mă 
întrebă el. Eu îi răspunsei că e o buruiană, dar că pe lângă leacul 
acesta, mai trebuie şi un descântec; dacă ia cineva leacul pe când 
i se descântă, se vindecă cu desăvârșire, însă buruiana fără des- 
cântec nu e bună la nimic. lar el: “O să scriu vorbele descânte- 
cului după tine”. “Cu voia sau fără voia mea?” “Cu voia ta, So- 
crate”, zise el râzând. “Fie, îi răspunsei, tu-mi ştii şi numele”? 
“N-ar fi drept să nu-l ştiu, zise el, fiindcă foarte des vine vorba 
de tine în adunările noastre de tineri şi-mi aduc aminte, de când 
eram încă copil, că te-am văzut în tovărășia lui Critias”. “Foarte 
bine faci că-ţi aduci aminte, căci îți voi spune deslușit cum e 
descântecul; adineauni nu prea știam cum să-ți arăt puterea lui. 
Descântecul ăsta nu vindecă numai durerea de cap, ci precum 
poate vei fi auzit despre vracii buni, că dacă vine cineva la ei 
să-i întrebe de dureri de ochi, ei spun că nu pot să se apuce de 
vindecatul ochilor, ci că e nevoie să caute întâi capul ca să poată 
vindeca ochii; tot astfel a-ţi închipui că poți să îngrijești numai 

de cap. nesocotind restul trupului, ar fi o absurditate din cele mai 
mari. Pentru acest cuvânt, ei întrebuințează tratamente pentru tot 
corpul şi încearcă să îngrijească, să caute şi să vindece partea o 
dată cu întregul. Nu știi că ăsta e principiul lor și că e în- 
dreptăţit?”. “Stiu foarte bine”. “Atunci găsești că e bun prin- 
cipiul lor”? “Mai mult decât oricare altul”, răspunse el. 

Văzând că Charmides e de aceeași părere cu mine prinsei ini- 
mă, îmi regăsii încrederea în mine, putin câte puţin, mă înflăcă- 
rai Și îl zisei: “Tot aşa şi cu descântecul ăsta, Charmides: l-am 
învăţat în oaste de la un doctor trac, unul din ucenicii lui Zamol- 
xis despre care se spune că au puterea să te facă nemuritor. 
Acest trac spunea că doctorii greci au mare dreptate să facă 
observaţia de care pomenii. Dar, adăugă el: «Zamolxis, regele 
nostru, care e zeu, spune că precum nu se cade să încercăm a 
vindeca ochii fără să ne ocupăm de cap, ori capul fără trup, tot 
astfel nu se cade să încercăm a vindeca trupul fără să vedem de 
suflet, şi că, tocmai din pricina asta, sunt multe boli la care nu se 
pricep doctorii greci, fiindcă nu cunosc întregul de care ar trebui 
să îngrijească. Căci dacă acesta merge rău, este peste putinţă ca 
partea să meargă bine. 

Toate relele și bunurile trupului și omului îndeobşte pornesc 
de la suflet, care înrâureşte asupra trupului precum capul înrâu- 
rește asupra ochilor. Prin urmare, întâi de toate, și mai presus de 
orice, trebuie să îngrijim de suflet, dacă vrem să fie în bună stare 
capul și trupul întreg. Iar sufletul, dragul meu, se caută prin anu- 
mite descântece şi aceste descântece sunt cuvântările frumoase. 
Mulțumită lor, înțelepciunea prinde rădăcini în suflete, şi o dată 
ce a prins rădăcină și trăieşte, e uşor să dăm sănătate capului şi 
întregului trup». Si pe când mă învăţa leacuri și descântece, zise: 
«Adu-ţi aminte şi nu te lăsa înduplecat de nimeni să-i vindeci 
capul cu acest leac, până ce nu-ţi va fi încredințat mai întâi sufle- 
tul, ca să-l vindeci cu acest descântec. Astăzi oamenii fac gre- 
şeala de a gândi că pot să fie doctori ai unei părți, fără să fie şi a 
celeilalte». Mă sfătui foarte mult să nu mă las înduplecat de ru- 
găciunea nimănui ca să fac altfel, oncât ar fi el de frumos, de bo- 
gat, sau de neam. Eu îl voi asculta — fiindcă m-am legat cu jură- 
mânt şi trebuie să-l ascult — iar tu dacă vrei să-mi dai sufletul tău 
să-l descânt cu descântecele acelui trac, potrivit cu sfaturile lui, 
îți voi da leacul de durere de cap; de nu, n-am ce-ţi face, dragă 
Charmides.” 

Cnitias, auzindu-mă vorbind astfel, zise: “Durerea de cap e 
un mare noroc pentru tânărul acesta, dacă din pricina durerii de 
cap va fi nevoit să-şi îndrepte și mintea. Află totuşi că 
Charmides e mai presus de tinerii de vârsta lui, nu numai prin 
frumuseţe, ci chiar prin lucrul pentru care spui că ai descântec; 
vrei să spui că e înțelept, nu?” “Ba , tocmai”. “Află atunci că, 
după părerea tuturor, el e cel mai înțelept dintre tinerii de acum, 
iar în alte privinţe nu e mai prejos de ceilalți, pe cât îi îngăduie 
— firește — vârsta”, zise Critias. “Si e drept Charmides, zisei eu, 
să-i întreci pe ceilalţi prin toate aceste însuşiri. Căci nu cred că 
vreunul din noi, suindu-se până la străbunii săi, poate să arate 
uşor două familii în stare să dea naştere, prin înrudirea lor, la un 
vlăstar mai frumos și mai bine înzestrat decât familiile din care 
te tragi tu. Neamul tatălui tău, Critias, fiul lui Dropides, a fost 
cântat pe întrecute de către Anacreon, de către Solon și alți poeți 
care îi slăveau pentru frumusetea, virtutea și toate bunurile care 
alcătuiesc ceea ce se numește fericire; iar neamul mamei tale nu 
se lasă mai prejos. Se zice că nici un om din toată Grecia n-a fost 
mai frumos şi mai chipeș ca unchiul tău Pyrilampes, de câte ori se 
ducea în solie la Marele Rege sau la vreun alt domnitor. 

Precum vezi, nici neamul acesta nu e mai prejos întru nimic 
decât celălalt. Cu astfel de străbuni este foarte de crezut c-o să 
fii fruntaș la toate. Cât priveşte frumusețea care se poate vedea 
cu ochii. văd că nu i-ai făcut de rușine bunicii, și dacă de partea 
înțelepciunii și celorlalte virtuţi eşti înzestrat, cum spune Critias, 
atunci, scump fecior al lui Glaucon, e binecuvântat rodul pânte- 
celui maicei tale. 

Iată cum stau lucrurile: dacă eşti înzestrat cu înțelepciune și 
ești destul de cuminte, cum spune Critias, n-ai nevoie de descân- 
tecul lui Zamolxis sau al lui Abaris de la miazănoapte, ci pot să-ți 
dau chiar acum leacul pentru durerea de cap. Dacă însă crezi că 
nu ești desăvârşit în această privință, trebuie să-ţi descânt înainte 
de a-ţi da leacul. Aşadar, răspunde-mi dacă ești de aceeași 
părere cu Critias, și dacă ţi se pare desăvârșită înţelepciunea ta, 
sau socotești că-i mat lipseşte ceva”. 

La început Charmides roși şi se făcu și mai frumos, căci sfii- 
ciunea îi şedea tare bine pentru vârsta lui, apoi vorbi cu vredni- 
cie, că nu e uşor să răspunzi numaidecât, da sau nu, la o aseme- 
nea întrebare. “Dacă — spunea el — zic că nu sunt înțelept, mă ju 
dec pe mine nedrept, ceea ce n-are rost, și afară de aceasta dau 

de minciună pe Critias și pe mulți alții care, după spusa lor, mă 
socotesc înţelept; iar dacă zic da, ar însemna să mă laud singur, 
şi răspunsul meu ar fi necuviincios... aşa că n-am ce să răs- 
pund”. Atunci îi spusei: “Vorbele tale sunt întemeiate, o, Char- 
mides. Dar iată părerea mea: să cercetăm împreună, dacă ai sau 
n-ai însușirea de care e vorba, pentru ca nici tu să nu fi nevoit a 
spune ce nu-ți place, şi nici eu să nu mă apuc să te lecuiesc în 
pripă. Atunci, dacă vrei, hai să cercetăm împreună acest lucru, 
dacă nu, s-o lăsăm așa”. “Ba-mi place foarte mult şi chiar te rog 
să vezi care ar îi cel mai bun chip de cercetare”. 

“Tată, după părerea mea, cel mai bun chip de cercetare în 
această privință, zisei eu: 

E limpede că, dacă ești înzestrat cu înţelepciune, trebuie să ai 
o părere despre ea, căci dacă există în tine, existenţa ei trebuie 
să-ţi dea o senzaţie din care poţi să-ți faci o părere despre firea 
şi felul ei. Ori crezi că nu?” 

CHARMIDES: Ba da. 

SOCRATE: Aşadar, de vreme ce știi grecește, nu poţi tu să 
spui ce e înţelepciunea, după părerea ta? 

CHARMIDES: Poate că da. 

SOCRATE: Atunci, spune-mi, ce crezi tu că e înțelepciunea, 
fiindcă numai aşa putem ști dacă tu eşti sau nu ești înzestrat cu ea. 

Mai întâi Charmides șovăia și nu prea vrea să răspundă; pe 
urmă spuse totuși că înţelepciunea, după părerea lui, constă în a 
face totul cu măsură și domol, când mergi pe drum, când vor- 
bești, și în toate celelalte de asemeni. Cu o vorbă, ceea ce cău- 
tăm noi, îmi pare că e un anumit fel liniştit de a fi. “Adevărat? îl 
întrebai. Unii spun, ce e drept, Charmides, că oamenii liniștiți 
sunt înţelepţi. Să vedem dacă au dreptate. la spune-mi, înțelep- 
ciunea nu e dintre lucrurile frumoase?” “Da” zise el. “Ce-i mai 
frumos pentru un învățător: să scrie literele asemănătoare, re- 
pede sau încet”? 

CHARMIDES: Să le scrie repede. 

SOCRATE: Să citească iute sau încet? 

CHARMIDES: lute. 

SOCRATE: A cânta din harpă iute, a lupta cu sprintenie nu 
e mult mai frumos decât să faci aceste lucruri încet şi domol? 

CHARMIDES: Da. 

SOCRATE: Dar la pugilat, la pancraţiu, nu tot așa? 

CHARMIDES: Fireşte că da. 

SOCRATE: Dar alergatul şi săritul, cât și în celelalte exer- 
ciţii ale corpului nu-s mai frumoase când se fac repede şi sprint- 
ene decât când sunt săvârşite încet și domol? 

CHARMIDES: Fără îndoială. , 

SOCRATE: Aşadar, cât priveşte trupul, cel puțin, nu felul li- 
niştit de a fi, ci iuţeala şi agerimea sunt frumoase? Nu? 

CHARMIDES: Da, se înţelege! 

SOCRATE: Dar mai sus spuneam că înţelepciunea e un lucru 
frumos? 

CHARMIDES: Da. 

SOCRATE: Atunci, dacă înțelepciunea e un lucru frumos, nu 
încetineala, ci iuțeala — cel puțin cât priveşte trupul — o să-i fie 
înţelepciunea! 

CHARMIDES: Așa e. 

SOCRATE: Dar ce e mai frumos? Ușurinta sau greutatea la 
învăţătură? 

CHARMIDES: Uşurinta. 

SOCRATE: Dar ușurința nu stă în a învăţa repede, iar greu- 
tatea în a învăţa încet? 

CHARMIDES: Da. 

SOCRATE: Dar a învăţa pe altul iute și fără şovăire nu e mai 
frumos decât a-l învăţa încet și cu zăbavă? 

CHARMIDES: Da. 

SOCRATE: Dar isteţimea nu e o anumită agerime a spiritu- 
lui? Ori e încetineală? 

CHARMIDES: Agerime, firește. 

SOCRATE: Apoi, când e vorba să înţelegi cuvintele dascălu- 
lui sau lecţiile harpistului sau orice altceva, ce-i mai frumos: în- 
cetineala sau iuţeala? 

CHARMIDES: luţeala, firește. 

SOCRATE: lar la problemele spiritului sau în deliberări, nu 
ni se pare vrednic de laudă cel domol şi cel care abia găsește răs- 
punsul, ci acel care face totul cu ușurință și iuțeală. 

CHARMIDES: Așa e. 

SOCRATE: De aci nu urmează, Charmides, că și în privinţa 
trupului și a minţii, iuțeala și agerimea sunt mai frumoase ca 
zăbava și încetineala? 

CHARMIDES: Păre-mi-se că da. 

SOCRATE: Prin urmare, înțelepciunea nu poate fi încetinea- 
lă, iar viata înțeleaptă nu poate fi liniștită, fiindcă după raționa- 

mentul nostru, o viață înțeleaptă e neapărat frumoasă. Atunci 
una din două: sau niciodată, sau foarte rar s-au dovedit faptele 
domoale din viață mai frumoase decât cele săvârșite repede şi cu 
hotărâre. Așadar, prietene, chiar dacă acţiunile încete şi conside- 
rate ca frumoase ar fi tot așa de numeroase ca şi cele iuți și ener- 
gice, n-am putea afirma că înţelepciunea stă mai degrabă în a 
lucra domol, decât cu grabă şi energie, fie că e vorba de mers, 
de citit sau de orice alt lucru, nici că o viaţă liniștită e mai înţe- 
leaptă decât cea activă, pentru că în convorbirea noastră am pus 
înțelepciunea printre lucrurile frumoase şi am recunoscut că 
iuțeala nu e întru nimic mai prejos decât încetineala. 

CHARMIDES: Și cu drept cuvânt, Socrate! 

SOCRATE: Acum, dragă Charmides, pătrunde iarăși cu pri- 
virea în interiorul tău, cu mai mare luare aminte încă; vezi ce 
face din tine existenţa înţelepciunii și cum trebuie să fie ea, ca 
să te poată face astfel, apoi adună-ți gândurile ȘI spune-mi, lim- 
pede și bărbăteşte, ce e înţelepciunea, după părerea ta? 

Iar Charmides, după un răstimp de matură cufundare în sine, 
zise: 

— Înţelepciunea, cred, are darul, să te facă ruşinos, sfios și mi 
se pare că e totuna cu rușinea. 

SOCRATE: Fie, zisei eu, dar adineauri n-ai spus tu că 
înțelepciunea e ceva frumos? 

CHARMIDES: Fără îndoială. 

SOCRATE: Așadar oamenii înţelepţi sunt şi bun?! 

CHARMIDES: Da. 

SOCRATE: Poate fi bun ceea ce nu face pe oameni buni? 

CHARMIDES: Nu, firește. 

SOCRATE: Înţelepciunea e numai un lucru frumos sau e și 
un lucru bun? 

CHARMIDES: Așa cred. 

SOCRATE; Atunci cum? Nu crezi că Homer are dreptate 
când spune: 

“Pentru sărman nu e bună ruşinea”. 

CHARMIDES: Ba da. 

SOCRATE: Dar atunci ruşinea e bună şi nu e bună. 


| La greci noțiunile de frumos şi bun se confundă — de aci concluzia lui Socrate. 
2 Vezi Odiseea, XVII, v. 347. (ne) 

CHARMIDES: Se pare. 

SOCRATE: Dar înțelepciunea e un bine, căci face buni pe 
cei ce O au, şi niciodată răi. 

CHARMIDES: Cred că e cum spui tu. i 

SOCRATE: Deci înțelepciunea nu poate fi ruşine, pentru că 
ea e bună, pe când ruşinea nu e nici bună, nici rea. 

CHARMIDES: Mi se pare întemeiată vorba ta, Socrate. Dar 
ia vezi, rogu-te, ce zici de definiția aceasta a întelepciunii. Mi-a- 
dusei adineauri aminte de unul care spunea că înțelepciunea în- 
seamnă să-şi vadă fiecare de treburile sale. Nu găseşti că-i bună 
această definiţie? 

SOCRATE: Ştrengarule, ai auzit-o de la Critias sau de la alt 
învăţat. 

CRITIAS: Se vede că de la altul, că de la mine n-a auzit-o. 

CHARMIDES: Dar ce are a face, Socrate, de la cine am au- 
zit-0? 

SOCRATE: Nimic, spusei, eu: pentru că la urma urmei nu-i 
vorba să vedem cine a spus-o, ci dacă e adevărată sau nu. 

CHARMIDES: Așa da! zise el. 

SOCRATE: Dar, zău, îmi vine greu să cred că o să descopăr 
ce înseamnă vorba asta, fiindcă e o adevărată ghicitoare. 

CHARMIDES: De ce? 

SOCRATE: Pentru că cel ce a spus că înțelepciunea constă 
în a-și vedea fiecare de treburile lui înțelegea una și spunea alta. 
Oare crezi că învățătorul nu face nimic când scrie sau citește? 

CHARMIDES: Ba da, cred că face ceva. 

SOCRATE: Dar îţi închipui că el se mulțumește să scrie şi să 
citească numai numele lui? Nu vă învăţa el şi pe voi, copiii, și 
nu scriați voi şi numele dușmanilor, afară de al vostru și al prie- 
tenilor voştri? 

CHARMIDES: Tot aşa de bine, firește. 

SOCRATE: Dar când făceați acest lucru, eraţi oare niște în- 
curcă-lume sau niște copii lipsiţi de înțelepciune? 

CHARMIDES: Nicidecum. 

SOCRATE: Dar atunci înseamnă că nu vă vedeaţi de treaba 
voastră, dacă a scrie și a citi înseamnă a face ceva. 

CHARMIDES: Înseamnă, se înţelege. 

SOCRATE: Dar a vindeca, a clădi, a ţese, într-un cuvânt a 
practica o meserie oarecare, nu înseamnă a face ceva. 

CHARMIDES: Nici nu încape îndoială. 

SOCRATE: Apoi, dacă-i așa, găsești oare că-i bine gospodă- 
rit statul în care legea poruncește fiecăruia să-şi ţeasă şi să-și 
spele haina, să-și lucreze singur ghetele, să-și facă sticluta de 
parlum și peria de baie şi așa mai departe, fără să se ocupe nicio- 
dată de lucrurile altora, lucrând și făcând fiecare numai obiecte- 
Je de care are nevoie? 

CHARMIDES: Cred că nu, Socrate. 

SOCRATE: Cu toate astea, Statul, ca să fie bine ocârmuit, nu 
trebuie să fie ocârmuit înțelepțește? 

CHARMIDES: Se înțelege. 

SOCRATE: Așadar înţelepciunea nu stă în a face aceste lu- 
cruri, nici în a-şi vedea fiecare de treburile lui. 

CHARMIDES: Aşa se pare. 

SOCRATE: Prin urmare, vorbea în ghicitori cel care spunea că 
înţelepciunea constă în a-și vedea fiecare de ale lui, căci nu-mi 
închipui că era un om sărac cu duhul. Ori auzit-ai vorba asta de 
la vreun nătâng? 

CHARMIDES: Ba, deloc: cred că era un om foarte învăţat. 

SOCRATE: Atunci, firește, ne-a spus o ghicitoare, fiindcă e 
tare greu de ghicit ce vrea să zică să-ți vezi de ale tale. 

CHARMIDES: Poate. 

SOCRATE: Poţi să ne lămurești, ce vrea să zică să-ți vezi de 
ale tale? 

CHARMIDES: Nu, zău, nu știu. Poate că nici chiar cel care 
a spus vorbele astea nu prea știa ce vrea să zică. Pe când vorbea 
aşa, surâdea cu ochii spre Critias. 

Se vedea că, de câtva timp, Critias era în prada unei mari nc- 
linişti. Până atunci abia se stăpânise, spre a nu se face de ruşine 
în faţa lui Charmides şi a celorlalți, dar atunci își pierdu răbda- 
rea. Eram foarte încredinţat că Charmides, precum bănuisem, 
auzise definiţia înțelepciunii de la Critias. Astfel Charmides, ne- 
putând să-și apere răspunsul, voia să lase sarcina asta lui Critias, 
pe care îl întărâtă, spunându-i că definiţia lui s-a dovedit ca neîn- 
temeiată; Critias își ieşi din fire și se mânie pe el, tocmai ca un 
poet pe actorul care-i joacă rău piesele și, aruncându-i o privire, 
zise: 

— Așa-ţi închipui tu, Charmides? Dacă nu știi tu, ce vrea să 
zică cel ce-a spus că înţelepciunea stă în a-și vedea de ale sale, 
crezi că nu știa nici el? 


SOCRATE: Dar, dragă Critias, nu-i deloc de mirare că tână- 

e rul acesta nu știe; e datoria ta, care ești copt la minte și te-ai os- 

tenit atât la învăţătură, să ştii înţelesul acestei definiţii. Dacă ad- 

miti definiția pe care a dat-o el despre înţelepciune și iei asupră-ţi 

discuția, aş cerceta definiţia mai bucuros cu tine, ca să văd e 
întemeiată sau nu? 

CRITIAS: Admit și iau asupră-mi discuția. 

SOCRATE: Foarte frumos din partea ta. Spune-mi, admiţi, 
spre a reveni la întrebarea de adineauri, că toţi meseriașii fac ceva? 

CRITIAS: Fără îndoială. 

SOCRATE: Ce crezi? Fac numai ce-i priveşte pe ei sau și alt- 
ceva? 

CRITIAS: Si altceva. 

163a SOCRATE: Așadar sunt înţelepţi numai când își văd de tre- 
burile lor? 

CRITIAS: Ce-i împiedică? 

SOCRATE: Nimic despre partea mea; dar vezi să nu-i împie- 
dice despre partea aceluia care, după ce a afirmat că înţelepciu- 
nea înseamnă a-și face treburile sale, zice apoi că nimic nu-i îm- 
piedică să fie înţelepţi și pe cei care lucrează ceva pentru alții. 

CRITIAS: Dar ce? Dacă am recunoscut de înţelepţi şi pe cei 
care lucrează ceva pentru alţii, înseamnă că prin aceasta recu- 

b nosc de înţelepţi şi pe cei ce se amestecă în treburile altora? 

SOCRATE: la spune-mi, Critias, tu găseşti că e vreo deose- 
bire între a lucra şi a face? 

CRITIAS: Da, se înţelege, precum e între a lucra și a munci. 
Am învăţat accasta de la Hesiod, care spune: “Nici o muncă nu 
e ruşine.” Dacă prin a face şi a munci ar fi înțeles lucrurile de 
care vorbea! adineauri, crezi tu că putea el afirma că nu e pentru 
nimeni o rușine să facă ghete, să vândă pește sărat și să se pros- 

c titueze? Să nu crezi asta, Socrate; după părerea mea şi el a înţe- 
les altceva prin lucru, faptă și muncă; fapta e uneori ruşine, când 
facem ceva nepotrivit cu cinstea, pe când munca nu poate fi ni- 
ciodată ruşine. După el “a munci” înseamnă a lucra frumos și 
folositor, astfel de fapte le-a numit munci şi lucrări. Numai pe 
acestea le socotește el ca proprii nouă, iar pe toate cele vătămă- 
toare le socotește ca fiindu-ne străine. Așa că trebuie să fim în- 


1 Vezi Munci şi zile, v. 309 şi urm. 

credinţaţi că și Hesiod şi oricare altul au socotit înțelept pe cel 
ce-și vede de ale lui. 

— Critias, îi spusei, de la cele dintâi vorbe ale tale am bănuit 
că prin lucruri mai bune înţelegi pe acelea care ne sunt “proprii” 
sau “ne priveşte”, iar prin fapte întelegi săvârşirea lucrurilor bu- 
ne; căci l-am auzit şi pe Prodicos făcând nesfârșite deosebiri în- 
tre cuvinte. Îţi îngădui să dai fiecărui cuvânt înţelesul care vrei, 
îmi este de-ajuns numai să le hotărăşti înţelesul când te slujeşti 
de ele. Să ne întoarcem acum iar la cercetarea noastră. Răspun- 
de-mi limpede: a face binele, a-l săvârși, sau cum vrei să-i zici, 
asta numești tu înţelepciune? 

CRITIAS: Fără îndoială. 

SOCRATE: Prin urmare, înțelept este cel care tace binele, nu 
cel care face răul? 

CRITIAS: Nu eşti și tu de aceeași părere? 

SOCRATE: Să lăsăm astea deocamdată. am spus eu. Să cer- 
cetăm nu ce-mi pare mie, ci ce zici tu. 

CRITIAS: Nu e înţelept cel care face răul, ci acel ce face 
binele; fiindcă prin înţelepciune înțeleg săvârșirea binelui. E 
limpede, cred. 

SOCRATE: Poate că ai dreptate. Dar mă miră un lucru: cum 
poti să-ţi închipui că cineva e înțelept, câtă vreme nu știe că e în- 
țelept? 

CRITIAS: Ba, nu-mi închipui nicidecum. 

SOCRATE: N-ai spus adineauri că meseniașii pot să lucreze 
la ce nu-i al lor şi totuși să fie înţelepţi? 

CRITIAS: Am spus, dar ce are a face? 

SOCRATE: Nimic. Dar i-a răspunde-mi: nu crezi tu că un 
doctor care vindecă pe un bolnav face un lucru folositor și pen- 
tru sine şi pentru clientul său? 

CRITIAS: Da, fireşte. 

SOCRATE: Așadar, cel ce se poartă aşa își face datoria. 

CRITIAS: Da. 

SOCRATE: Si cel ce-şi face datoria nu e oare înțelept? 

CRITIAS: Ba da. 

SOCRATE: Dar doctorul trebuie el oare numaidecât să știe 
când vindecă cu folos şi când nu? Si tot astfel, oarecare meseriaş 
ştie el când îi foloseşte munca pe care o face și când nu-i folo- 
seşte? 

CRITIAS: Poate că nu. 

SOCRATE: Prin urmare, se întâmplă ca un doctor să facă lu- 
cruri folositoare sau vătămătoare. fără să stie ce a făcut. Dar 
când lucrează cu folos, lucrează înțelept, după vorba ta. Nu? 

CRITIAS: Ba da. ; 

SOCRATE: Atunci. pe cât pare, deoarece lucrează cu folos, 
lucrează înțelept și e înțelept, fără să știe totuşi că e înțelept? 

CRITIAS: Asta nu se poate, Socrate, și dacă mai sus am spus 
ceva din care urmează acest lucru, mai bucuros îmi voi lua vorba 
înapoi și n-o să-mi fie ruşine să mărturisesc că n-am avut drep- 
tate, decât să mă învoiesc la părerea că cel ce nu se cunoaşte pe 
sine poate fi înțelept. Căci socotesc că înţelepciunea nu e la 
urma urmei altceva decât cunoştinţa de sine și îl încuviinţez pe 
cel care a pus la Delfi acea inscripţie, ce îmi pare o salutare tri- 
misă de zeu celor care intră, în loc de: “Fii cu noroc”, dându-ne 
a înțelege că n-ar fi nimerită formula: Fii cu noroc, și că nu e bi- 
ne să urmăm acest lucru, ci: Fii înțelept! Așadar zeul grăiește 
altfel decât oamenii, pe cei care intră, şi asta, pare-mi-se, a vrut 
să zică autorul inscripției. Tuturor celor care intră, nu le urează 
altceva decât: fii înţelept. Fund proroc, el vorbeşte mai ocolit, fi- 
indcă “cunoaște-te pe tine însuţi” și “Fii înţelept” e totuna, cum 
zice inscripţia şi cum o tălmăcesc eu. Poate că altul va tălmăci 
altfel, cum s-a întâmplat cu cei care au adăugat inscripțiile: “Ni- 
mic prea mult” și: “Cine se pune chezaș, dă de nenorocire”, 
aceștia și-au închipuit că vorba “cunoaște-te pe tine însuţi” e un 
sfat, și nu o salutare a zeului către cei care intră. Apoi, ca să nu 
se lase mai prejos, au adăugat și ei acele inscripţii. lată unde vrea 
să ajungă cuvântarea mea: îţi admit tot ce ai spus. Poate că în 
unele ai avut tu mai multă dreptate, iar într-altele, eu. Dar din ce 
am spus noi, nimic n-a fost deslușit. Acum însă sunt gata să-ţi 
dau dreptate în această privinţă, dacă nu admiţi că înţelepciunea 
e cunoștința de sine. | 

SOCRATE: Te porți cu mine, Critias, ca și cum aș pretinde 
că știu lucrurile despre care te întreb, și ca şi cum n-ar atârna 
decât de mine să fiu de părerea ta. Ei bine, nu-i aşa. Cercetez și 
eu cu tine problema ce ne stă în față, pentru că n-o cunosc. Nu- 
mai după ce voi fi cercetat, pot să-ţi spun dacă sunt sau nu de 
aceeaşi părere cu tine. Așteaptă aşadar până ce voi cerceta. 
“Cercetează”, zise el. “Iată cercetez”, îi răspunse. 

Dacă înţelepciunea înseamnă a cunoaşte ceva, urmează că ea 
e o ştiinţă, și o ştiinţă a unui anumit lucru. Nu? 

CRITIAS: Ba. da, știința de sine însuși. 

SOCRATE: Medicina e știința sănătății. Nu? 

CRITIAS: Ba. da, fără îndoială. 

SOCRATE: Dacă m-ai întreba acum: de vreme ce medicina 
e o știință, ce folos ne aduce și care sunt roadele ei? ți-aș răspun- 
de: folosul ei nu e nimic, căci ne dă sănătatea, un lucru foarte 
preţios. Găsești că e bun răspunsul? 

CRITIAS. Da, îl găsesc bun. 

SOCRATE: $i dacă m-ai întreba: ce lucru săvârşeşte arhitec- 
tura, în calitatea ei de știință a clăditului? ți-aș răspunde: case. Și 
tot așa ți-aș răspunde şi de celelalte meserii. Tot astfel şi tu, care 
spui că înțelepciunea e ştiinţa de sineși, ești dator să răspunzi 
celui care te-ar întreba: Critias, ce lucru frumos și vrednic de 
acest nume ne produce înţelepciunea, ştiinţa de sineşi? Haide, ia 
răspunde-mi. 

CRITIAS: Întrebarea ta nu e bine pusă, Socrate. Înţelepciu- 
nea nu e la fel cu celelalte ştiinţe, nici acestea între ele, iar tu în- 
trebi ca şi cum ar fi la fel. la să vedem: aritmetica, geometria 
produc ele oare lucruri asemănătoare cu casele produse de arhi- 
tectură, cu veșmintele produse de ţesătorie, şi cu atâtea alte lu- 
cruri datorate atâtor alte arte? Poţi să-mi arăţi produsul uneia sau 
alteia din aceste două științe? N-o să poţi. 

SOCRATE: Așa e, dar pot să-ţi arăt care e obiectul fiecăreia 
din aceste două ştiinţe, deosebit de ştiinţa în sine. Astfel, aritme- 
tica e știința a ceea ce e pereche şi nepereche, a deosebirii nume- 
relor și a raporturilor dintre ele. Nu e aşa? 

CRITIAS: Ba. da, fireşte. 

SOCRATE: $i noțiunea de pereche și nepereche nu e deose- 
bată de aritmetica însăși? 

CRITIAS: Nici că poate fi altfel. 

SOCRATE: Statica nu e ştiinţa a ce e ușor sau greu? Greuta- 
tea şi ușurința nu se deosebesc de statica în sine? Ce crezi? 

CRITIAS: Se deosebesc. 

SOCRATE: Atunci spune-mi care e obiectul științei înțelep- 
ciunii, deosebit de înţelepciunea în sine? 

CRITIAS: Dar tocmai asta-i asta, Socrate: din întrebare în 
întrebare ai ajuns la concluzia că înţelepciunea se deosebeşte de 
toate celelalte ştiinţe, pe când tu cauţi să găsești asemănarea ei 


c cu celelalte științe. Ei bine, asemănarea asta nu există. Toate ce- 

lelalte științe surt științele unui obiect străin de dânsele şi nici- 


decum a lor înșile, numai înţelepciunea este ştiinţa altor științe 
şi a ei însăşi. Cred că știi prea bine acest lucru; dar tu ai un cusur, 
tocmai cusurul pe care susţineai adineauri că nu-l ai: n-ai altă 
țintă decât să mă înfunzi, fără să-ţi pese de discutia în. sine. 

SOCRATE: Cum poţi să crezi că, dacă arăt greșeala raţiona- 
mentului tău, o fac din alt motiv decât din acela care mă face să 

d cercetez şi temeinicia propriilor mele afirmaţii, de teamă ca nu 
cumva, fără să bag de seamă, să-mi închipui că ştiu ceea ce în 
realitate nu știu? 

Tot astfel te încredinţez că, dacă și acum fac asta, o fac numai 
din dorinţa de a lămuri discuţia pentru mine și poate pentru câți- 
va prieteni. 

Oare nu crezi că e un bine pentru toată lumea să fie lămuntă 
firea fiecărui lucru? 

CRITIAS: Fireşte, Socrate. 

SOCRATE: Așadar, ai curaj, prietene, și răspunde-mi la în- 
trebări după cum găseşti cu cale, fără să-ţi pese dacă Critias în- 

e fundă pe Socrate sau Socrate pe Critias, și fii cu luare-aminte 
numai la rezultatul discutiei. 

CRITIAS: Fie, aşa voi face; observaţia ta mi se pare cuminte. 

SOCRATE: Ia spune-mi, atunci, ce crezi despre înţelepciune? 

CRITIAS: Afirm că, dintre toate celelalte ştiinţe, numai aceas- 

167a ta e ştiinţa ei înșiși, și ştiinţa celorlalte ştiinţe. 

SOCRATE: Nu există oare şi o știință a neștiinţei, de vreme 
ce există o știință a științei? 

CRITIAS: Fără îndoială. 

SOCRATE: Așadar numai înțeleptul va putea să se cunoască 

b pe sine ca să vadă ce ştie și ce nu ştie, și tot astfel poate să-şi dea 
seama de ceilalţi, cercetând ce știe fiecare, ori ce-şi închipuie că 
știe, spre a vedea dacă știe într-adevăr sau numai își închipuie că 
știe fără să știe de fapt; afară de el, nimeni altul nu va putea face 
acest lucru. Cu un cuvânt, a fi înțelept, înțelepciune şi cunoştinţă 
de sine înseamnă să ştii ce ştii și ce nu știi. Nu asta vrei să zici? 

CRITIAS: Ba tocmai asta. 

SOCRATE: Si acum, ca să împlinim numărul de trei? închi- 
nat lui Joe Liberatorul, să cercetăm, ca și la început, mai întâi 


1 Să se stabilească definiţia precisă a fiecărui lucru. 
2 Numărul trei era închinat lui Zeus Liberatorul pentru că e număr desăvârşit ca şi zeul căruia îi 
e închinat; e desăvârşit pentru că e alcătuit dintr-un număr pereche (2) și unul nepereche (1). 

dacă e sau nu cu putință să ştim că cineva știe ce știe, sau nu ştie 
ce nu ştie: şi apoi, presupunând că acest lucru e cu putință, să 
vedem de ce folos ne poate fi “să ştim”. 

CRITIAS: Să cercetăm, zise el. 

SOCRATE: Hai, ia vezi, Critias, dacă te pricepi la cercetarea 
asta mai mult ca mine, căci eu sunt în încurcătură. Să-ţi spun 
unde m-am încurcat? 

CRITIAS: Spune. 

SOCRATE: Dacă definiția ta de adineauri e adevărată, ea nu 
înseamnă altceva decât că există o știință care nu e decât ştiinţa 
sa însăşi şi a celorlalte științe şi apoi, pe deasupra, și știința ne- 
științei. Nu? 

CRITIAS: Ba da, tocmai așa. 

SOCRATE: Vezi cât de ciudată e definiția noastră? O să te 
convingi tu însuţi, prietene, că e peste putință s-o aplici şi la alte 
lucruri. 

CRITIAS: Cum? La ce lucruri? 

SOCRATE: Uite, ia gândeste-te: Poate să existe un văz care 
nu vede nimic din ceea ce văd alte văzuri? Un văz care ar fi vă- 
zul lui însuși şi al altor văzuri și pe deasupra ar fi și văzul a ceea 
ce nu se vede; un văz care, deşi e văz, să nu vadă culoarea, ci 
doar pe sine și celelalte văzuri? 

CRITIAS: Fereşte-mă, Zeus, de așa ceva! 

SOCRATE: Crezi că poate exista un auz care n-aude nici un 
sunet, însă se aude pe sine şi celelalte auzuri, ba chiar şi ceea ce 
nu c auz? 

CRITIAS: Nici nu e de gândit. 

SOCRATE: Și acum, luând toate simţurile la un loc, crezi că 
există vreun simţ al lui însuși şi al celorlalte simţuri, dar care nu 
simte nimic din ceea ce simt celelalte simțuri? 

CRITIAS: Nicidecum. 

SOCRATE: Sau poate oare există o dorință care să nu fie do- 
rința după plăcere, ci dorinţa de sine însuși şi a altor dorințe? 

CRITIAS: Fireşte că nu. 

SOCRATE: Sau o voinţă care nu vrea nici un bine, ci se vrea 
pe sine şi pe celelalte voințe? 

CRITIAS: Nicidecum. 

SOCRATE: On poate fi vreo iubire care să nu fie iubire de 


168a frumos ci iubire de sine şi de alte iubiri? 

CRITIAS: Nici pomeneală. 


SOCRATE: Nu cumva există poate o teamă care se teme de 
sine însăşi și de celelalte temeri, dar nu se teme de nici o primej- 
die? 

CRITIAS: Nu-mi pot închipui o astfel de teamă.  : 

SOCRATE: Sau există vreo părere care să fie părerea altor 
păreri și a ei însăși, fără nici o legătură cu lucrurile despre care 
ne dăm de obicei părerea? 

CRITIAS: Deloc. 

SOCRATE: Si totuşi spuneam că există o știință care nu e 
ştiinţa nici unei serii de cunoștințe anumite, ci e știința ei înșiși 
şi a celorlalte științe. 

b  CRITIAS: Da, spuneam. 

SOCRATE: N-ar fi ciudat să existe o asemenea știință, dacă 
într-adevăr ar putea exista? Dar să nu ne pripim, ci să vedem da- 
că există. 

CRITIAS: Bine zici. 

SOCRATE: Să vedem. Știința asta e știința a ceva și are pro- 
prietatea de a se referi la ceva. Nu? 

CRITIAS: Fireşte. 

SOCRATE: Nu spuneam despre ce e mai mare că are proprie- 
tatea de a fi mai mare ca ceva? 

CRITIAS: Fără îndoială. 

SOCRATE; Și anume, decât ceva mai mic, de vreme ce e 
mai mare? 

CRITIAS: Aşa reiese. 

SOCRATE: Dacă, așadar. am găsi un lucru mai mare, care să 
fie mai mare decât celelalte lucruri mai mari, și totodată mai 
mare decât lucrurile întrecute în mărime de acelea pe care le 

c întrecea, n-ar urma numaidecât că lucrul (de care e vorba) ar fi 
în acelaşi timp mai mare și mai mic decât el însuși'? 

CRITIAS: Ar urma, Socrate; fireşte. 

SOCRATE; Şi dacă s-ar găsi un număr care să fie îndoitul 
celorlalte numere îndoite și totodată îndoitul lui însuşi, atunci n-ar 
rezulta că numerele acestea cât și el însuși n-ar fi decât jumătăți 


1 Acest exemplu cât şi următorul — cu numărul îndoit — sunt încercări de a verifica definiția lui 
Critias — înţelepciunea e știința ştiinţelor şi a neştiinţei — aplicând-o la două noţiuni abstracte: 
noțiunea de “mai mare” și noțiunea de dublu. În ambele cazuri definiţia lui Critias conduce la 
rezultate absurde, ceea ce înseamnă că nu e justă. 

faţă de numărul (presupus, care după ipoteza noastră ar fi) în- 
doit? Căci pentru ca să poată exista un îndoit, trebuie să existe 
mai întâi o jumătate. Nu? 

CRITIAS: Da, așa e. 

SOCRATE: Astfel, un lucru ar fi în acelaşi timp mai mare și 
mai mic decât el însuşi, mai greu și mai ușor, mai bătrân și mai 
tânăr şi aşa mai departe. Şi apoi nu trebuie oare ca lucrul, a cărui 
acțiune se exercită asupra sa însăşi, să aibă şi calitatea obiectu- 
lui asupra căruia se exercită acţiunea sa? De pildă: auzul nu aude 
decât sunetul; nu-i aşa? 

CRITIAS: Da. 

SOCRATE: Prin urmare, dacă auzul se aude pe sine, se aude 
pentru că e înzestrat cu un sunet; altfel nu s-ar auzi. 

CRITIAS: Nici că se poate altfel. 

SOCRATE: Si tot astfel, dacă vederea s-ar vedea pe sine ar 
trebui să aibă culoare, căci vederea nu poate vedea ceva fără 
culoare. 

CRITIAS: Nu, firește. 

SOCRATE: Vezi, Critias? Din exemplele pe care le petrecu- 
răm cu mintea, reiese că unele lucruri nu-și pot exercita acţiunea 
lor asupra lor înşile, iar despre altele e foarte probabil că n-au 
această putinţă. Când fu vorba de mărime, de număr şi alte lu- 
cruri asemănătoare, am văzut că ele nu-și pot exercita acțiunea 
lor asupra lor înșile. Nu? 

CRITIAS: Ba. chiar aşa. 

SOCRATE: Cât despre auz şi văz, despre mișcarea care ar 
avea darul să se mişte pe sine, de căldura care ar avea însuşirea 
să se încălzească pe sine și despre altele la fel, mulți nici nu vor 
să audă de așa ceva; alții le cred cu putinţă. Si ne-ar trebui un om 
fără asemănare, dragul meu, care după ce va fi examinat toate 
cazurile particulare, să poată stabili precis dacă nu există nici un 
lucru care să aibă de la natură proprietatea de a-şi exercita acţiu- 
nea asupra lui însuşi sau dacă printre lucruri unele au această 
proprietate, iar altele nu; şi în sfârşit, în cazul când există unele 
lucruri care au sus-numita însușire, să ne poată spune dacă și ști- 
inţa numită înţelepciune face parte dintre ele. Cât mă privește, 
eu nu sunt în stare să fac aceste deosebiri. 

Există o ştiinţă a ştiinţei? Nu pot să afirm acest lucru; și chiar 
de-aş dovedi că există, n-aş putea să spun că această ştiinţă e 
identică cu înțelepciunea, înainte de a fi cercetat dacă, așa fiind, 

ea ne-ar aduce vreun folos sau nu. Am presimţirea că întelepciu- 
nea e un lucru bun și folositor. Dar tu, fecior al lui Callaischros, 
care ai stabilit că înțelepciunea e ştiinţa științei şi a neștiinţei, 
arată-mi mai întâi că o astfel de ştiinţă e posibilă, apoi dovedeş- 
te-mi că e de folos. Numai așa mă vei încredința că dai o bună 
definitie înțelepciunii. 

Auzind aceste vorbe și văzându-mă că stau la îndoială, Criti- 
as îmi păru că e cuprins de aceeași îndoială, ca mine, la fel cu 
acei ce cască îndată ce văd pe alții căscând. Şi obișnuit să pri- 
mească întotdeauna laude, îi era rușine de cei de faţă, și nu vroia 
să mărturisească că nu era în stare să dea o dezlegare problemei 
pe care i-o pusesem, nu-mi spunea nimic desluşit şi nu se gân- 
dea decât să-şi ascundă încurcătura în care se află. Pentru ca dis- 
cuţia să nu rămâie pe loc, îi spusei. 

SOCRATE: Dacă găsești de cuviință, dragă Critias, hai să 
zicem că e cu putinţă o știință a științei: vom vedea mai târziu 
dacă poate exista așa ceva, sau nu. Aşadar presupunem că e foar 
te posibilă această știință, şi acum te întreb dacă cu ajutorul ei ne 
e mai uşor să știm ce ştim și ce nu știm. Căci am spus mai sus 
că acesta e lucrul în care constă înțelepciunea și cunoașterea de 
sine. Nu? 

CRITIAS: Negreşit: amândouă merg oarecum împreună, 
Socrate. Cel care posedă ştiinţa care se cunoaște pe sine trebuie 
să aibă și el însușirea lucrurilor cu care e înzestrat. Dacă ai iu- 
țeală, ești iute; dacă ai frumuseţe, eşti frumos; dacă ai ştiinţă, eşti 
știutor. Dacă el are știința că se cunoaște.pe sine, urmează că tre- 
buie să se cunoască pe sine. 

SOCRATE: Nu mă îndoiesc de acest lucru. E adevărat că, 
dacă cineva stăpâneşte știința care se cunoaşte pe sine, se va cu- 
noaşte pe sine; dar e vorba să vedem pentru ce trebuie neapărat 
ca acel ce posedă această știință să ştie ce știe şi ce nu știe. 

CRITIAS: Pentru că amândouă aceste științe sunt una și 
aceeași. 

SOCRATE: Poate că-i așa, dar eu sunt tot așa de nedumerit 
ca adineauri; căci nu înțeleg cum a se cunoaște pe sine e totuna 
cu a ști ce ştii si ce nu stii. 

CRITIAS: Ce vrei să zici cu aceasta? 

SOCRATE: Uite: poate să facă știința ştiinţei altceva decât 
să deosebească ce este știința și ce nu e? 

CRITIAS: Nu poate. 

SOCRATE: Ştiinţa sau neștiința despre ce e sănătos e totuna 
cu știința ori neştiinţa despre ceea ce e drept? 

CRITIAS: Nicidecum. 

SOCRATE: Cea dintâi din științele acestea se numește, cred, 
medicină; a doua, politică, pe când știința științei nu e altceva 
decât stiinta pur şi simplu. 

CRITIAS: Aşa e. 

SOCRATE: Prin urmare, cel care nu mai cunoaște pe dea- 
supra ştiinţa sănătății şi a dreptăţii, ci cunoaște numai știința pur 
și simplu, va putea cu ajutorul acestei din urmă științe să știe nu- 
mai Că știe ceva, şi că are oarecare ştiinţă, și, fireşte, acest lucru 
îl va şti atât despre sine cât şi despre ceilalți. Au, nu? 

CRITIAS: Da. 

SOCRATE: Dar cum va putea, numai cu ajutorul acestei 
ştiinţe, să ştie “ce” (lucru anume) ştie? Am spus doar că sănăta- 
tea se cunoaște cu ajutorul medicinei, nu al înțelepciunii, că ar- 
monia se cunoaște cu ajutorul muzicii, că ceea ce e bun pentru 
clăditul caselor se cunoaşte de către arta arhitectului și așa mai 
departe. Nu? 

CRITIAS: Evident. 

SOCRATE: Dacă dar înţelepciunea e doar ştiinţa științei, 
cum va putea cineva, cu ajutorul ei, să ştie ce e privitor la sănă- 
tate sau la construcție? 

CRITIAS: În nici un chip. 

SOCRATE: Cel ce cunoaşte aceste științe particulare nu știe 
aşadar «ce» stie, ci știe numai că ştie. Aşa e? 

CRITIAS: Se pare că da. 

SOCRATE: Deci, înțelepciunea și a fi înțelept stă nu în a ști 
ce ştii și ce nu ştii, ci numai în a ști că știi și că nu ştii. 

CRITIAS: Probabil. 

SOCRATE: Prin urmare, înţelepciunea nu va fi în stare nici 
să cerceteze pe un altul care pretinde că ştie un anumit lucru, 
spre a vedea dacă acesta știe într-adevăr lucrul pe care pretinde 
că-l ştie; toată puterea ei se mărginește să ne arate că (omul de 
care e vorba) are o oarecare ştiinţă, dar înțelepciunea nu va fi în 
stare să ne arate care-i obiectul acestei ştiinţe. 

CRITIAS: Se pare că nu. 

SOCRATE: Nici n-o să ne facă destoinici să deosebim pe 
doctorul adevărat de cel ce-și ia aere de doctor, nici, îndeobște, 
pe cei pricepuți în meseria lor de şarlatani. Să cercetăm proble- 


ma în chipul următor: şi înțeleptul şi oricare altul, când e vorba 
să deosebească pe un doctor adevărat de un şarlatan, va proceda 
astfel: n-o să-l întrebe — fireşte — despre medicină, căci am spus 
că doctorul nu se pricepe la așa ceva'; el nu știe decât.ceea ce e 
folositor sau vătămător sănătății. Nu-i așa? 

171a CRITIAS: Ba da. 

SOCRATE: Despre ştiinţă în general, el, doctorul, nu ştie ni- 
mic ŞI tocmai ea e partea pe care am pus-o pe seama înţelepciunii. 

CRITIAS: Da. 

SOCRATE: Doctorul așadar nu ştie nimic nici despre medi- 
cină, pentru că medicina e o știință? 

CRITIAS: Adevărat. 

SOCRATE: Înțeleptul o să vadă că doctorul are o anumită 
ştiinţă; dar pentru ca să ştie ce ştiinţă, nu va trebui să cerceteze 
la ce obiecte se referă această știință? Nu-i adevărat că proprie- 
tatea oricărei științe e nu numai să fie ştiinţă, dar să fie o anu- 
mită ştiinţă și să se refere la anumite lucruri? 

CRITIAS: Chiar aşa. 

SOCRATE: Si proprietatea medicinei, adică ceea ce o deose- 
beşte de celelalte științe, e că se îndeletniceşte cu sănătatea şi cu 
boala. Așa e? 

CRITIAS: Da. 

SOCRATE: Prin urmare, cel care vrea să cerceteze medicina 
trebuie s-o cerceteze în aceste lucruri care-i sunt proprii, căci nu-mi 

b închipui să o poată cerceta în lucruri străine cu care ea nu e în 
legătură. 

CRITIAS: Nu, fireşte. 

SOCRATE: Deci acel care vrea să facă bine această cerc- 
etare va examina pe medic relativ la lucrurile sănătoase și cele 
vătămătoare sănătăţii, pentru ca să vadă întrucât e medic. 

CRITIAS: Asta-i şi părerea mea. 

SOCRATE: Atunci se va uita la vorbele și la actele medicu- 
lui, pentru a-şi da socoteală dacă vorbele acestuia sunt adevărate 
și dacă actele lui sunt făcute cu rost. 

CRITIAS: Neapărat. 


1 După Platon, doctorul nu cunoaște medicina ca ştiinţă (cum o cunoaşte înțeleptul). ci numai 
obiectul ei: sănătatea şi boala. De aceea numai înţelepuil poate să judece despre medicină în 
general ca ştiinţă. 

SOCRATE: Dar fără medicină e cu putinţă să înţelegi vor- 
bele sau actele medicului? 

CRITIAS: Nicidecum. 

SOCRATE: Prin urmare, afară de medici, nimeni nu-l va pu- 

c tea înţelege, nici chiar înțeleptul, afară numai dacă acesta întru- 
nește la un loc cunoștințele unui medic cu ale unui înţelept. 

CRITIAS: Ai dreptate. 

SOCRATE: Prin urmare, dacă înţelepciunea e numai știința 
ştiinţei și a neştiinţei, ea nu va fi în stare să deosebească pe 
medicul priceput în meseria lui de cel nepriceput, fie că acesta 
din urmă e un şarlatan sau un închipuit; ea nu ne va face buni 
judecători nici în celelalte ştiinţe, afară de aceea cu care ne 
îndeletnicim noi înșine la fel cu ceilalți meseriași!. 

CRITIAS: Se vede că da. 

d SOCRATE: Dar atunci ce folos o să avem, Critias, de pe ur- 
ma înţelepciunii, dacă asta e natura ei? Dacă înțeleptul, după 
cum presupuneam noi la început, ar știi ce șiie și ce nu știe, dacă 
ar ști că știe anumite lucruri, iar pe anume altele nu le știe, dacă 
ar putea judeca și pe ceilalți oameni din acelaşi punct de vedere, 
atunci mărturisesc că ne-ar fi de un nespus folos să fim înţelepţi. 
Ne-am petrece viaţa fără greşeli, dacă am avea înțelepciunea, și 
tot aşa ar fi şi cu cei care lucrează sub conducerea noastră. Căci 
nu ne-am apuca să facem ce nu știm, ci ne-am îndrepta spre cei 
care știu, şi le-am lăsa lor aceasta în grijă; cât despre ceilalți, 
puși sub conducerea noastră, nu le-am îngădui să facă decât ceea 
ce știu să facă, adică lucrul a cărui știință ar avea-o. O casă ast- 
fel condusă ar fi bine gospodărită și tot astfel ar fi bine ocârmuit 
Statul, şi de asemenea orice lucru unde ar domni înţelepciunea. 
Dacă greșeala ar fi desfiinţată și dacă dreptatea ar fi suverană, ar 
urma neapărat ca acțiunile oamenilor care trăiesc astfel să fic 
frumoase şi bune, și deci să fie fericiți, de vreme ce fac astfel de 
fapte. 

Nu asta oare vrem să spunem, dragă Critias, când vorbim 
despre înţelepciune, arătăm cât ar fi de bine să ştim ce ştim şi ce 
nu ştim? 

CRITIAS: Da, tocmai asta. 


172a 


| Ceea ce revine la a spune că fiecare poate să judece numai lucrurile de domeniul specialitătii 
sale. 

SOCRATE: Da, dar acum vezi că nu există nicăieri o aseme- 
nea ştiinţă. 

CRITIAS: Văd. 

b SOCRATE: Dar poate că înțelepciunea, aşa cum ne-o închi- 
puim noi ca o ştiinţă a ştiinţei și a neștiinţei, prezintă folosul că 
cel care o posedă învaţă mai uşor tot ce vrea să înveţe, și-și în- 
făţișează lucrurile cu mai multă limpezime, cercetându-le în lu- 
mina științei. Poate că-i îngăduie să judece mai bine pe ceilalti, 
după ceea ce a învăţat el însuşi, pe când cel care se apucă să 
judece fără înţelepciune va face acest lucru în chip slab şi puțin 
trainic. Nu astea ar fi foloasele pe care le avem de la înțelepciu- 
ne? Iar când îi pretindem mai mult, nu ne facem oare despre ea 
o idee prea înaltă, căutând în ea ceea ce n-are? 

CRITIAS: Poate că da. 

SOCRATE: Poate; se poate să fi fost de prisos chiar cerceta- 
rea noastră. Motivul pentru care cred acest lucru e următorul: 
dacă înțelepciunea e ceea ce am spus noi, apoi ajungem la con- 
cluzii ciudate. Ia să vedem: să admitem, dacă vrei, că o ştiinţă a 
q Științei e cu putinţă; să admitem şi ceea ce recunoscusem mai în- 

tâi spre a-l tăgădui pe urmă, că anume înțelepciunea constă în a 
şti ce știi și ce nu ştii. Si după ce am admis aceste lucruri, să cer- 
cetăm din nou cu luare aminte dacă înțelepciunea în astfel de 
condiţii ne-ar putea aduce vreun folos. Am spus adineauri că o 
astfel de înțelepciune ne-ar fi de mare ajutor, călăuzind și gos- 
podăria casei și a Statului; mi se pare, iubite Critias, că n-am 
avut dreptate. 

CRITIAS: Cum? 

SOCRATE: Am admis cu prea multă ușurință că ar fi un 
mare bine pentru oameni să facă ceea ce știu, iar ceea ce nu știu 
să lase pe seama altora care se pricep. | 

e  CRITIAS: Nu cu drept cuvânt am admis acest lucru? 

SOCRATE: Nu, nu cred. 

CRITIAS: E într-adevăr ciudat ce spui, Socrate. 

SOCRATE: Pe câine', aşa mi se pare și mie; tocmai la asta 
mă gândeam când spuneam că-mi vin gânduri ciudate și că mă 
tem să nu fi cercetat problema fără luare aminte. Căci la drept 


| Exclamaţie familiară a lui Socrate. 

cuvânt, chiar dacă înţelepciunea ar fi tot ceea ce am spus noi, tot 
nu văd bine ce foloase ne-ar aduce. 

CRITIAS: Cum? Lămureşte-ne, să știm ce gândeşti. 

SOCRATE: Cred că aiurez; dar ce are a face? Ideea care îmi 
vine în minte trebuie s-o cercetaţi şi să nu trecem nepăsători pe 
lângă ea, dacă avem cât de putinţă grijă de sufletul nostru. 

CRITIAS: Bine zici. 

SOCRATE: Atunci, ia ascultă visul meu, fie c-a venit prin 
poarta de corn sau cea de fildeş!. Să presupunem că înțelepciu- 
nea, așa cum o definim acum, ar avea asupra noastră o stăpânire 
fără margini; ce o să facă ea pentru noi decât să ne facă să trăim 
potrivit ştiinţelor? În cazul acesta nu ne-ar putea trage pe sfoară 
un cârmaci, care nu e cu adevărat cârmaci: tot astfel, nu ne va 
putea înşela un doctor sau un general sau altcineva, care pretinde 
că ştie ceea ce de fapt nu știe. Dar ce folos tragem noi de aici, 
decât să ne fie trupul mai sănătos şi să scăpăm mai sigur de 
primejdiile mării şi ale războiului; să avem mobilele, veșmintele 
si încălţămintea făcute bine și cu meșteșug, pentru că ne-am sluji 
de meseriași adevăraţi (pricepuţi)? Ha: să admitem că arta pro- 
rocitului e știința viitorului; că înțelepciunea, prin controlul ei, 
ne-ar scăpa de şarlatani şi ar pune la locul meritat pe prorocii 
veritabili, care știu cu adevărat viitorul. În astfel de condiţii, nea- 
mul omenesc va lucra şi va trăi potrivit ştiinţei; asta o pricep. 
Atunci înțelepciunea, paznică trează, nu va îngădui neștiinței să 
se amestece în treburile noastre. Dar eu nu pot şti, iubite Critias, 
dacă trăind, potrivit cu înțelepciunea, vom trăi (mai) bine și vom 
fi (mai) fericiţi. 

CRITIAS: Dacă nici viaţa potrivit științei n-are trecere în 
ochii tăi, apoi n-o să-ţi fie ușor să găsești un alt mijloc de a ajun- 
ge la fericire. 

SOCRATE: Încă o lămurire: (Viaţa) potrivit cărei științe? 
Științei cizmarului? 

CRITIAS: Nu, pe Zeus! 

SOCRATE: Arămarului? Sau ştiinţei aceluia care lucrează 
lâna, lemnul și altele asemenea? 

CRITIAS: Nicidecum. 


l Prin poarta de fildeș veneau visele care se realizau; prin cea de corn, cele false. 

SOCRATE: Atunci înseamnă că nu mai recunoaştem prin- 
cipiul nostru: A fi fericit e totuna cu a trăi potrivit științei: căci 
pe acești meseriaşi (sus-pomeniţi), deși trăiesc potrivit științei, 
tu nu-i recunoști ca fiind fericiți: mi se pare că nu socatești feri - 
citi decât pe acei care trăiesc potrivit unor anumite științe. Poate că 
pui în această categorie pe cel de care vorbeam adineauri: pe cel 
care cunoaște tot ce are să se întâmple în viitor, adică pe proroc. 

CRITIAS: Pe acesta, fireşte, şi pe alţii la fel cu el. 

SOCRATE: Pe cine? Nu cumva pe acel care, pe lângă cunoș- 
tința viitorului, o întruneşte și pe cea a trecutului şi a prezentu- 
lui, neignorând nimic? Să presupunem că există un astfel de om. 
Vei mărturisi, cred, că nimeni altul nu poate trăi mai potrivit cu 
știința, ca acesta. 

CRITIAS: Da, nimeni. 

SOCRATE: Încă o întrebare: Ce ştiinţă face pe omul acesta 
mai fericit? Sau îl fac, toate, deopotrivă de fericit? 

CRITIAS: Ba nicidecum; dimpotrivă. 

SOCRATE: Dar atunci, care îndeosebi? Oare știința întâm- 
plărilor de faţă, a celor vrecute sau viitoare, ori știința jocului de 
table? 

CRITIAS: Ce vorbeşti de table? 

SOCRATE: Atunci știința numerelor? 

CRITIAS: Ba deloc. 

SOCRATE: Aceea a sănătăţii? 

CRITIAS: Asta mai degrabă. 

SOCRATE; Ei bine, ce știință îl ajută mai mult să fie fericit? 

CRITIAS: Știința binelui şi a răului. 

SOCRATE: Vezi ce rău ești! Mă învârteşti de atâta vreme în 
cerc. De ce nu-mi spuneai mai de mult că nu viața potrivit ştiin- 
tei ne dă fericirea, nici chiar dacă ai întruni în tine toate științele 
deodată, ci e de-ajuns să stăpânești singura știință a binelui și a 
răului? Dar ia să vedem: dacă iei ştiinţa aceasta din celelalte, o 
să fie medicina mai puţin capabilă de a ne vindeca? O să fie ciz- 
măria mai puțin destoinică să ne încalţe, iar ţesătoria mai puțin 
destoinică să ne îmbrace? O să fie cârmaciul mai puţin în stare 
să ne apere pe mare de moarte, iar generalul în lupte? 

CRITIAS: Nu, firește. 

SOCRATE: Si totuşi, scumpul meu Criiias, dacă hpseşte 
această știință a binelui și a răului, nici una din artele acestea nu 
se va săvârși cum trebuie şi în aşa fel ca să ne aducă folos. 

CRITIAS: Ai dreptate. 

SOCRATE: Deci ştiinţa aceea care are menirea să ne fie fo- 
lositoare nu e înțelepciunea — căci aceasta nu e decât știința ști- 
inței şi a neştiinței — ci știința binelui şi a răului, astfel că dacă 
numai aceasta e stiinta folositoare, pentru noi înțelepciunea va fi 
altceva decât folositoare. 

CRITIAS: De ce adică nu ne-ar fi înțelepciunea folositoare? 
Dacă ea e ştiinţa ştiinţei și a neștiinţei, apoi ea conduce pe toate 
celelalte ştiinţe şi deci și pe a binelui şi pe a răului; prin urmare, 
ne este de folos. 

SOCRATE: E ea în stare să ne procure sănătatea? Nu oare 
medicina singură ne poate face acest serviciu? Oare și serviciile 
pe care ni le fac celelalte arte ni le-ar putea face înţelepciunea? 
Sau fiecare artă ne aduce serviciile ei proprii? N-am recunoscut 
încă de mult că înţelepciunea nu e altceva decât știința științei și 
a neştiinţei? Nu? 

CRITIAS: Fireşte că da. 

SOCRATE: Nu ea, prin urmare, o să fie dătătoare de sănătate. 

CRITIAS: Nu. 

SOCRATE: Căci sănătatea e opera altei arte. Nu? 

CRITIAS: Ba da, a altei arte. 

SOCRATE: Si nici aducătoare de folos, căci aceasta e treaba 
altei arte. Aşa-i? 

CRITIAS: Da, foarte adevărat. 

SOCRATE: Atunci cum o să ne fie de folos înţelepciunea, 
câtă vreme nu ne aduce nici un folos? 

CRITIAS: N-o să ne fie în nici un chip, Socrate. Aşa se pare. 

SOCRATE: Si vezi, Critias, cât era de întemeiată temerea 
mea de adineauri, când mă învinuiam că nu știu să conduc cerce- 
tarea despre înțelepciune la un rezultat mulțumitor? Căci dacă aş 
fi avut cât de cât îndemânarea de a examina chestiunea cum tre- 
buie, nu aș fi ajuns la concluzia că înţelepciunea, care trece în 
ochii tuturor drept lucrul cel mai frumos de pe lume, e ceva ne- 
folositor. Acum suntem bătuţi pe toată linia, căci nu putem afla 
cărui lucru aievea 1-a pus numele de înţelepciune acela care a 
fost izvoditorul cuvintelor. Si am admis atâtea şi atâtea ipoteze, 
care nu se împăcau cu rațiunea. Am presupus că există o ştiinţă 
a ştiinţei, deşi se împotrivește și nu ne îngăduie judecata acest 
lucru; şi tot în disprețul oricărui raționament, am admis că ope- 
rațiunile celorlalte ştiinţe se cunosc prin această ştiinţă (a științei 

și a neştiinţei) şi că e om înţelept acela care știe că ştie ceea ce 
ştie, și că nu ştie ce nu știe. Ba am făcut această concesie cu atâta 
dărnicie, fără să ne gândim că e peste putinţă ca cineva să cu- 
noască până la un punct ceea ce nu cunoaște deloc, Însă ipoteza 
cea mai absurdă, cred, am făcut-o când am admis că cineva știe 
ceea ce de drept nu ştie. Cu toate că cercetarea a fost făcută într-un 
spirit așa de îndatoritor și fără scrupulozitate, ea nu numai că nu 
ne-a condus la adevăr, dar şi-a râs de el, astfel încât ne arată — în 
batjocură — ca lipsite de vreun folos toate definițiile pe care le-am 
aprobat sau le-am născocit noi despre înţelepciune. Pe mine nu 
mă prea supără acest lucru, dar mă doare pentru tine, Charmides, 
când mă gândesc că, deși ai un astfel de chip şi un suflet așa de 
înţelept, nu te poţi aştepta la nimic din partea înţelepciunii, iar 
prezența ei nu-ţi poate aduce nici un folos în viaţă. Si mai ales 
îmi pare rău de descântecul pe care l-am învăţat de la dracul ace- 
la. Să mă trudesc atâta cu un lucru ce nu-ți slujeşte la nimic! Dar 
nu, nu se poate! Mai degrabă (mărturisesc) că nu știu eu să cer- 
cetez. Înţelepciunea e un mare bine, fără îndoială, și, dacă o ai, 
esti un om fericit. Dar ia vezi! Poate o ai, şi atunci nu mai e ne- 
voie de descântec: căci dacă o ai te sfătuiesc să mă socoteşti 
drept un palavragiu, neputincios de a duce la capăt o discuţie lo- 
gică, iar pe tine socotește-te cu atât mai fericit, cu cât ești mai 
înţelept. 

La acestea Charmides zise: “Pe Zeus, nu ştiu dacă sunt înţe- 
lept sau nu sunt. Cum să ştiu, când chiar voi înșivă, precum re- 
cunoşti, nu puteți afla ce e înțelepciunea? Dar nu prea-s convins 
de spusele tale, Socrate, și-s încredințat că am mare nevoie de 
descântec. Din parte-mi vreau să mă descânţi în toate zilele până 
când vei crede tu că e de-ajuns”. 

CRITIAS: Bine, Charmides, reluă Critias. Va fi pentru mine 
o dovadă că eşti înțelept, dacă te lași descântat de Socrate și nu-l 
slăbeşt nici o clipă. 

CHARMIDES: Fii încredinţat c-o să-l ascult și n-o să mă de- 
părtez de el. M-aș face vinovat de o mare greșeală, dacă nu te-aș 
asculta pe tine, epitropul meu, și nu ți-aș urma porunca. 

CRITIAS: Da, îţi poruncesc (să faci așa). 

CHARMIDES: Da, aşa voi face. Voi începe chiar de azi. 

SOCRATE: Ei, voi doi! Ce plănuiţi acolo? 

CHARMIDES: Nu plănuim, ci am şi plănuit. 

SOCRATE: Ce! Mă iei pe sus? Nu mă lași nici să iau o ho- 
tărâre? 

CHARMIDES: Da, te iau pe sus, de vreme ce asta-i porunca 
lui Critias. Acuma vezi ce-ţi rămâne de făcut. 

SOCRATE: Ce să mai văd? Când tu vrei un lucru cu tot dina- 
dinsul, nu ţi se poate împotrivi nimeni. 

CHARMIDES: Atunci nu te împotrivi nici tu. 

SOCRATE: lată: nu mă mai împotrivesc nici eu. 


BANCHETUL 


(sau despre dragoste) 


În româneşte de C. PAPACOSTEA 


PERSOANELE 
A. În primul rând: 


Apollodor 
Un prieten al lui Apolilodor 
Glaucon 


B. În al doilea rând: 


Socrate 
Aristodem 
Agaton 
Phaidros 
Pausanias 
Eryximah 
Aristofan 
Diotima 
Alcibiade 

APOLLODOR ȘI UN PRIETEN 


Introducere. Povestitorul Aristodem 

APOLLODOR: Sunt în stare, cred, să vă povestesc cele 
asupra cărora mă întrebaţi. Într-adevăr, mai ieri, venind de-acasă 
din Faleros înspre oraș, un cunoscut, zărindu-mă din spate, m-a 
strigat de departe. Apoi a adăugat, pe un ton de glumă: 

— Apollodor, falerianule! Hei, ce, nu te opreşti puţin? 

M-am oprit şi l-am așteptat. 

— Ce-ntâmplare, Apollodor, reluă dânsul. Tocmai te căutam; 
voiam să știu ceva de la ospățul lui Agaton, unde au fost Socrate, 
Alcibiade și atâția alții. Am auzit că s-au ținut atunci unele 
cuvântări asupra dragostei; dar vezi, nu știu ce anume s-a spus. 
Mi-a povestit unul câte ceva, însă vorbea și el din auzite, ce-a 
prins de la Phenix al lui Filip. Nu era în stare să ne spună lucru 
lămurit; a adăugat însă că tu ştii ce-a fost acolo. Să-mi povesteşti 
tu, prin urmare, căci și ești cel mai în drept să ne împărtășeşti 
vorbele prietenului tău. Spune-mi mai întâi, ai fost tu însuți ori 
nu la acel ospăț? 

l-am răspuns: 

— Pe bună dreptate ţi s-a părut că povestitorul tău n-a fost în 
stare să spună ceva lămurit, de vreme ce ai rămas de la el încre- 
dinţat că adunarea de care te interesezi a avut loc acum de cu- 
rând și că am participat şi eu. 

— Aşa credeam. 

— Da de unde, Glaucon! Nu ştii că de mulți ani Agaton n-a 
mai dat p-aici? Că nu-s însă nici trei ani de când am început să-mi 
petrec timpul cu Socrate și de când mă preocup să aflu în fiecare 
zi ce spune și face el? Mai nainte de asta umblam și eu la întâm- 
plare, de colo colo; şi eram încredinţat că fac vreo ispravă. În 
fapt, mă simţeam mai nefericit decât oricine; de pildă, nu mai 
puțin decât tine acum, care crezi că e mai bine ca omul să facă 
orice decât să se îndeletnicească cu filozofia. 

— Lasă gluma, zise el, și spune-mi mai bine când a fost întrunirea? 

I-am răspuns: 

— De mult. Eram copii mici pe vremea când a luat Agaton 
premiul, la cea dintâi tragedie. Ospăţul a avut loc a doua zi după 
ce şi-a sărbătorit biruinţa şi după ce a adus zeilor, în mijlocul co- 
riştilor săi, prinosul de jertfe. 

-- Pe cât se pare, zise el, lucruri vechi de tot. Dar cine ți le-a 
povestit? Nu cumva însuşi Socrate? 

— Da de unde! Mi le-a spus tot cine i le-a istorisit și lui Fenix, 
adăugai eu. Unul mic de stat, pe nume Aristodem Kydatenianul; 
unul care umbla totdeauna desculț. Fusese de faţă la adunare și 
era, pe cât se pare, dintre cei mai aprinși iubitori de pe atunci ai 
lui Socrate. De altminteri, l-am întrebat și pe Socrate despre une- 
le ce auzisem de la celălalt, și a fost de acord cu ce-mi povestise. 

— Atunci de ce nu începi povestirea, zise el? Iată, calea până 
la oraş e potrivită unor drumeţi ca noi, atât spre a istorisi cât și 
pentru a asculta. 

Si astfel, umblând, am depănat cele petrecute la banchet. De 
aceea am ȘI spus, din capul locului, că nu mă simt nepregătit să 
vi le povestesc. Acum iată, dacă sunt dator să vă povestesc şi 
vouă, mă supun şi-o fac. În ce mă priveşte, şi fără de asta simt o 
nespusă plăcere când se discută filozofie, fie că iau cuvântul eu 
însumi, fie că ascult pe alţii, în afară de folosul ce cred că-l trag. 
Când, dimpotrivă, se-ntâmplă să v-aud vorbind te-miri-ce, înde- 
osebi, când v-ascult şi pe voi discutând, oameni bogaţi și pre- 
ocupați de chestiuni bănești, atunci oftez din adânc și vă compă- 
timesc, pe voi ca şi pe prietenii voştri, voi care socotiți că faceţi 
O ispravă în viaţă, când de fapt nu faceţi nimic de seamă. Poate 
Că ŞI voi credeţi despre mine că sunt nefericit. Eu chiar înclin să 
spun că o credeţi cu-adevărat;, cu o deosebire: la mine — când vă 
plâng — nu-i o simplă părere, ci știu sigur de ce. 

PRIETENUL LUI APOLLODOR: Eşti veşnic același, Apol- 
lodor! Vorbeşti rău totdeauna şi de tine, şi de altii. Pe cât se pare, 
consideri cu-adevărat nefericit pe orice om, începând cu tine 
însuți, afară bineînţeles de Socrate! De unde ţi-a putut ieşi cândva 
porecla de “blajin”, nu ştiu; bag seamă însă că în susținerile tale 
ești pururea astfel: aspru și cu tine şi cu ceilalți, afară de Socrate. 

APOLLODOR: Prea scumpul meu, să fie oare aşa de sigur 
că, judecându-mă astfel pe mine însumi ca ŞI pe voi, eu sunt cu 
adevărat nebun şi aiurez? 


PRIETENUL: Nu merită, Apollodor, să ne hărțuim cu astfel 
de vorbe. Si nu da uitării ce te-am rugat. Spune-ne cuvântările 
ce s-au ținut la banchet. 

APOLL.ODOR: Acele cuvântări sunau cam așa... Dar nu! E 

174a mai bine s-o iau de la început. Să încerc a vi le împărtăși aşa cum 
mi le-a spus şi mie Aristodem. 


Prolog. Socrate la banchetul lui Agaton 

Deci, iată. Întâlnesc, începe Aristodem, pe Socrate îndată ce-şi 
terminase baia; tocmai își punea sandalele — lucruri pe care le få- 
cea cam rar. Întrebându-l unde se duce aşa gătit: 

— Să iau masa la Agaton, zise el. Ieri, la sărbătorirea trium- 
fului său, l-am ocolit, temându-mă de lumea cea multă de-acolo. 
Dar i-am făgăduit să mă duc azi, Iată de ce mă vezi gătit: ca să 
fiu frumos când vizitez. pe cineva frumos! Dar tu, zise Socrate, 
tu cum te-ai simti dac-al veni neinvitat la masă? 

Şi eu — povestea el — spusei: 

— Cum să mă simt? Voi face cum zici tu. 

— Atunci urmează-mă, zise el. Să răstălmăcim proverbul, să-l 
schimbăm; haide să spunem că “oamenii cei buni se duc neinvi- 
taţi pe la mesele Agatonilor, ale celor buni”. Homer e acela ca- 
re nu numai c-a răstălmăcit zicătoarea, dar a întrebuințat-o şi-n 
bătaie de joc. După ce-l înfățișează pe Agamemnon ca un bărbat 
deosebit de viteaz în război, iar pe Menelau ca un “luptător mo- 
leșit”, când cel dintâi închina jertfe zeilor şi era la ospăț îl pune 
pe Menelau să vină nepoftit la banchet: unul mai rău care venea 
la masa altuia mai bun! 

Auzind asta, grăi: 

— Poate şi eu stric proverbul, dar nu cum zici tu, Socrate, ci 
tot ca Homer; adică sunt unul nevrednic care se duce neinvitat la 
masa înţeleptului. Toate bune, dar nu uita că tu mă duci: și atun- 
d Ci. cum ai să te aperi când eu nu voi recunoaşte c-am venit 

nepoftit, ci voi declara c-am fost chemat de tine? 
— “Mergând împreună, zise Socrate, unul înainte 
sfătui pe drum ce să spunem. Să pornim dar. 

Cam acestea ne-am spus între noi, povestea Aristodem, şi pe 
urmă ne-am dus. Socrate însă, adâncit în gânduri, rămânea me- 
reu în urmă. Eu îl tot aşteptam, până ce o dată îmi dădu poruncă 
să-mi văd de drum înainte. Când am ajuns la locuinţa lui Aga- 
ton, am găsit uşa deschisă. Acolo mi s-a întâmplat, zise el, ceva 
nostim. Mi-a ieșit înainte un slujitor și m-a condus unde se aflau 
ceilalți. Toţi erau aşezaţi la masă, gata să-nceapă a mânca. 

Agaton, cum mă văzu, îmi spuse: 

— La timp ai venit pentru cină, Aristodem! De-ai venit cumva 
pentru o treabă, amân-o pe mai târziu, căci eu și leri te-am cău- 
tat spre a te pofti, însă nu te-am putut vedea. Dar cum de nu ne-a- 
duci pe Socrate? 

Eu am întors atunci capul, însă Socrate nu mai era în urmă. 

— Cu el am venit doar, și chiar de dânsul am fost poftit la 
această masă, zisei eu. 

— Bine-ai făcut; dar unde-i el? 

— Mergea după mine până adineauri; mă mir și eu unde să fi 
rămas acum. 

— Bălete. striză Agaton; nu sta pe gânduri şi adu-ne pe So- 
crate. Aristodem, tu întinde-te colo, lângă Eryximah. 

Și spuse băiatului să-i spele picioarele, ca să se poată aşeza. 
În clipa aceea un sclav apăru și ne spuse că Socrate ședea retras, 
nemișcat, în poarta unei case vecine. “Nu vrea să intre, deși l-am 
rugat”, 

— Ciudat lucru ne spui, zise Agaton. Strigă-l și nu-l lăsa să-ți 
scape. 

Iar Aristodem istorisea că spusese: 

— Ba nu, lăsaţi-l; acesta-i obiceiul lui. Se retrage așa, uneori, 
și stă pironit te miri unde. Sunt sigur că va veni îndată; tocmai 
de-aceea, nu-l stingheriți, ci lăsaţi-l în pace. 

— Bine, să facem așa, zise Agaton, dacă găseşti cu cale. 
Băieți, de-acum puteţi să ne serviţi; începeţi cu ce vreți, fiindcă 
nimeni nu v-a dat o poruncă anumită. Eu, cel putin, niciodată nu 
port grija asta, voi însă considerați-mă invitatul vostru, un mu- 
safir cum sunt ceștilalți, şi aveţi grijă să vă putem lăuda. 

După aceea - istorisea mai departe Aristodem — începură să 
mănânce, dar Socrate nu mai venea. In repetate rânduri Agaton 
a vrut să trimită după el, dar eu nu l-am lăsat. Nu trecu mai mult 
însă de cum se întâmpla de obicei și iată pe Socrate că sosește. 
Era pe la mijlocul mesei. 

Agaton, care din întâmplare se așezase singur în capul mesei, 
cum îl văzu, strigă: 

— Aici, aici, Socrate! Stai colea, lângă mine, să mă molipsesc 
şi eu cu ceva de la un înţelept, poate tocmai cu ceea ce ai desco- 
perit cât ai stat în poarta casei vecine. Ai aflat desigur ce-ai dorit 
și eşti acum stăpân pe acel gând; altminteri, nici nu pleca: poate 
de acolo. 

Socrate, aşezându-se, grăi: 

— Ce bine-ar fi, Agaton, dacă înţelepciunea ar avea darul să 
se scurgă, ori de câte ori ne atingem unii de alţii, de la cel ce are 
mai multă la cel cu mai puţină; să fie aşa, ca apa care trece prin 
fitilul de lână, din vasul mai plin spre cel mai gol! Dacă înțelep- 
ciunea ar fi astfel, eu aș preţui acum mult faptul de-a sta lângă 
tine. Cred că în acest moment m-aş umple de multă și frumoasă-n- 
țelepciune de la tine; cât privește pe aceea ce se află în mine, să 
știi, e una nevrednică și șovăitoare ca un vis, pe când a ta strălu- 
cește și sporeşte în chip izbitor, mai ales că ești şi tânăr. La tine 
ea izbucnește cu atâta putere, încât alaltăieri chiar ţi-au mărturi- 
sit-o peste treizeci de mii de greci. 

— [ți baţi joc de mine, Socrate, zise Agaton. De altfel, ne vom 
judeca noi ca la tribunal, tu şi cu mine, ceva mai pe urmă, pe te- 
ma înțelepciunii noastre, și vom lua drept arbitru pe Dionysos. 
Deocamdată aşează-te și mănâncă. 


Rânduiala banchetului. Preamărirea dragostei 

Acestea spuse, Socrate se întinse pe pat. După ce s-au ospă- 
tat, şi el şi ceilalți meseni, făcură împreună libaţii, cântară în cin- 
stea zeului, săvârşiră după datină toate cele cuvenite şi se așter- 
nură pe băut. 

Pausanias — spunea Aristodem — luă cuvântul în acel moment: 

- Ei bine, fraților, s-o facem. Dar cum să bem cu cea mai 
puţină pagubă? Eu, unul, după beţia de ieri, vă mărturisesc că 
mă simt rău de tot și am nevoie să mai răsuflu putintel. Și dintre 
voi, care ați fost ieri acolo, pe mulți vă cred la fel. De aceea, gân- 
diți-vă cum am putea să bem mai fără urmări, astăzi. 

— Da, da, zise Aristofan, ai spus vorbă cuminte, Pausanias. 
Trebuie să ne facem viaţa cât mai ușoară din partea băuturii, azi; 
căci şi eu sunt unul dintre cei ce s-au botezat în vin pe ziua de 
ieri! 

Eryximah, fiul lui Akumenos, auzind acestea, grăi: 

— Bine spuneţi. Dar mai e unul între noi pe care aș dori să-l 
ascult; tu cum stai, Agaton, cu băutura? Cât tii tu? 

- Deloc, zise el; nu sunt nici eu în puteri. 

— Pe cât se pare, adăugă Eryximah, avem noroc de data asta 
cu toții: și eu şi Aristodem și Phaidros şi ceștilalţi, dacă aţi lăsat-o 
mai domol, voi, care sunteţi mai tari la băutură. Cât despre noi, 
suntem pururea nişte neputincioşi. Încalte pe Socrate îl și scot 
din socoteală, căci el bea și se stăpânește după cum i-e voia: e 
gata să primească orice hotărâre am lua. Si fiindcă, după cât se 
vede, nimeni din cei de faţă nu-i înclinat să bea vin mult, am să 
vorbesc ceva despre beţie; de altfel, lucruri adevărate, care nu 
cred c-au să vă displacă. Iar cât pentru mine, din practica medi- 
cinei mi-am făcut convingerea nestrămutată că beţia e lucru vă- 
tămător oamenilor și n-aş consimţi să-mping băutura prea depar- 
te; dar nici pe altul nu-l îndemn, mai ales când l-aș şti îngreuiat 
de vin din ziua dinainte. 

La aceasta, Phaidros din Mirinos îl întrerupse: 

— Da, da! Eu te cred pe cuvânt, de obicei; de data asta însă, 
fiind la mijloc tocmai o chestie de medicină, sunt convins pe de- 
plin că ai dreptate. Cred că şi ceilalti vor spune la fel, de vor ju- 
deca bine. 

Auzind asta, consimţiră cu toții să nu se mai facă beţie de 
data aceea; fiecare să bea după plac. 

— Fiindcă ați găsit cu cale, zise Eryximah, ca fiecare să bea 
cât vrea, fără nici o silă, vă propun să dăm drumul flautistei care 
a sosit acum, s-o lăsăm să-şi cânte singură; sau, de-o vrea, fe- 
meilor din casă. Noi, să petrecem seara în convorbiri numai între 
noi. Ba, de vreți, voi propune și cu ce soi de discuţii să ne desf 
tăm... 

Toţi spuseră, într-un cuvânt, că primesc, și-l rugară să-și facă 
propunerea. 

Eryximah luă atunci cuvântul și grăi astfel: 

— Îmi încep vorbirea ca Melanip al lui Euripid: 

“Povestea ce voi spune-o 

Nu este de la mine...” 
ci-i a lui Phaidros, de-aici. De câte ori mă întâlnește, îmi spune 
indignat: 

“Eryximah, nu ţi se pare straniu că atâtor zei li se înalță 
imnuri Și peanuri, alcătuite de oameni inspirați, și că până acum, 


b deşi se nasc poeţi atât de mari, nimeni nu s-a oprit la Eros, un 

zeu vechi și mare, spre a-i închina un cânt de slavă? Dacă de altă 
parte îți întorci privirile către sofiştii mai de preţ, îi afli şi pe ei 
— ca pe marele Prodicos — scriind în forma liberă a prozei despre 
Heracles sau alţii. Şi asta încă nu-i atâta de mirare; dar am citit 
eu însumi de curând, într-o lucrare a unui învăţat, laude ne- 
sfârşite închinate sării din bucate, pentru folosul ce ni-l aduce. Și 
s-ar putea vedea, cred, încă multe preamăriri din acestea, pentru 
lucruri de aceeași natură. În vreme ce, deci, se depune atâta zel 
în jurul acestui fel de subiecte, pentru Eros nu s-a găsit până azi, 
între oameni, îndrăzneţul care să-i închine un cântec după cu- 
viință! Şi rămâne așa, neglorificat, un zeu atât de mare.” 

Se-nțelege, Phaidros are perfectă dreptate, după părerea mea; 
iar eu doresc ca, personal, să aduc prinos și mulțumită, o dată cu 
dânsul. Ba ar fi potrivit din partea noastră, cei adunaţi aici, să 
preamărim cu toţii pe acest zeu. Dacă vă-nvoiţi și voi la aceas- 
ta, am putea discuta pe larg chestiunea, căci după socotința mea, 
fiecare trebuie să ne spunem. cât putem mai frumos, cuvântul de 
laudă pentru Eros. Să-ncepem de la stânga spre dreapta. Să vor- 
bească mai întâi Phaidros, căci el ocupă locul întâi; şi-apoi. el 
este părintele ideii ce v-am dat. 

— Eryximah, nimeni nu va vota împotriva ta, zise Socrate. În 
nici un caz eu nu m-aș împotrivi, ca unul ce declar de la început 
că nu cunosc nimic mai bine decât arta de a iubi. Dar nici pe 
Agaton și Pausanias nu-i văd împotrivindu-se, ca să nu mai vor- 
bim de Aristofan, a cărui singură preocupare sunt Dionysos și 
Afrodita. Si nu văd în sfârșit refuzând pe nici unul dintre cei de 
față. Cuvântările însă nu se vor desfăşura egal, în ce ne priveşte 
pe noi, care suntem așezați aici, mai la urmă. Ci, dacă cei dintâi 
au să vorbească mult şi frumos, vor grăi de ajuns și pentru noi. 
Si acum, noroc bun! Să-nceapă Phaidros a preamări pe Eros. 

Ceilalţi încuviințară cu toţii, ba repetară îndemnul făcut de 
Socrate. Desigur, toate câte le va fi spus fiecare nu şi le amintea 
Aristodem; apoi nici eu n-am putut reține tot, ci doar ce mi s-a pă- 
rut mai vrednic de amintire din fiecare discurs. Cel dintâi care a 
vorbit fu, cum spun, Phaidros; şi cuvântul lui începu cam astfel: 


Cuvântarea lui Phaidros 
Mare şi minunată divinitate este Eros-ul, nu numai la oameni 
dar şi între zei. Aceasta — pentru multe și felurite pricini, dar mai 
cu seamă din cauza naşterii. Mai întâi este o cinste, zise el, că-i 

dintre primele divinități. Dovada? Eros n-are nici o spiță a nea- 
mului; în orice caz ea nu-i pomenită de nimeni: de nici un proza- 
tor, de nici un poet. Singur Hesiod spune că Haosul s-ar fi năs- 
cut cel dintâi; dar adăugă: 
“. însă pe urmă 
Largul Pământ, un puternic sălaş tuturor de-a pururi; 
Si zeul Eros...” 

El spune prin urmare că după Haos au luat fiinţă Pământul și 
Eros. 

Parmenide, vorbind de facerea lumii, adăugă: 

“Primul la care zeița gândi, dintre zei, a fost Eros...” 

Cu Hesiod se potriveşte Acusileos; încât se recunoaște din 
multe părți că Eros este dintre cele dintâi zeități. 

Dar lăsând la o parte că-i cel mai vechi, el e pentru noi izvo- 
rul celor mai mari binefaceri. Eu, cel puţin, despre nimic n-aş 
afirma că este pricina unei fericiri mai de seamă, decât poate fi 
iubitorul ales pentru cei tineri, sau tinerii pentru un astfel de 
iubitor. Căci ceea ce ar trebui să călăuzească pe oameni întrea- 
ga viaţă — firește, pe aceia care vor s-o trăiască frumos — nu-s 
legăturile de-nrudire apropiată, nici onorurile, nici avuția; nici 
una dintre astea nu-i în stare s-o facă așa de frumos ca iubirea. 
Susţin aceasta cu tărie, şi iată de ce: faptelor urâte le urmează 
rușinea, celor frumoase, râvna pentru cinstire. Nu-i cu putinţă, 
fără acestea, să facă, nici Statul, nici individul, ceva mare și fru- 
mos. Ei bine, vă asigur că omul care iubește, dacă-i prins 
săvârșind o faptă urâtă, sau îndurând cu lipsă de curaj o jignire 
pe care n-a răzbunat-o, nu suferă mai mult când e văzut de tatăl 
său ori de prieteni, sau de oricine altul, cum suferă în faţa fiinţei 
iubite. Același lucru-l vedem la cel iubit. Altfel se ruşinează el 
față de cine-l iubeşte, dac-ar fi prins cu o faptă urâtă! Să ne 
închipuim, numai, că s-ar putea crea, într-un fel, o cetate sau o 
oaste cu îndrăgostiţi și iubiţi; nu va fi cu putinţă o mai bună rân- 
duală decât acolo. Fiecare s-ar stăpâni de la orice fapte urâte și 
s-ar întrece cum să fie mai onorat de ceilalți. Iar luptându-se ală- 
turi, ei ar putea, puțini fiind, să înfrângă, spre a spune așa, întrea- 
ga lume. Mult mai greu i-ar veni unui îndrăgostit să fie văzut de 
iubitul său cum părăsește frontul sau aruncă armele, decât să-l 
ştie armata-ntreagă; moartea i-ar fi nesfârşit mai bună decât așa 
ceva, Încalte, când ar fi vorba să-şi părăsească cineva iubitul ori 
să nu-l ajute în primejdii, nu există pentru asta un om atât de rău, 


căruia Eros să nu-i poată insufla o bărbăţie egală cu a celui mai 
viteaz caracter. Vorba lui Homer, care spune că unora dintre eroi 
divinitatea 

b “le insuflă curajul păgân ™ 
se potriveşte grozav de bine lui Eros. El hărăzește îndrăgostiilor 
acest curaj, ce purcede dintr-însul. 

Si încă; cei ce iubesc sunt singurii care primesc să moară 
pentru alții, şi nu numai bărbaţii, ci și femeile. O mărturie depli- 
nă ne dă pentru aceasta, la greci, Alkestis, copila lui Pelias; este 
singura care a vrut să moară pentru bărbatul ei, deși dânsul avea 

c şi tată și mamă. Atât de mult i-a întrecut în iubire datorită lui 
Eros, încât ei au rămas, faţă de fiul lor, ca nişte străini şi numai 
cu numele rude. Săvârșind această faptă frumoasă, Alkestis s-a 
ridicat atât de sus în ochii oamenilor şi chiar ai zeilor, încât, din 
mulțimea celor ce îndeplinesc lucruri mari și felurite, aceștia 

d puţinora le-au făcut darul — ca ei — de a li se rechema sufletul din 
lăcașul lui Hades. 

Plini de admiraţie pentru purtarea Alkestei, zeii au încuvi- 
ințat să i se dea înapoi viata, onorând în gradul cel mai înalt și 
zelul şi virtutea insuflate de Eros. Cât priveşte pe Orfeu al lui 
Oiagru, zeii l-au întors din Hades mai înainte de a-și fi atins 
țelul; i-au arătat doar umbra soției pentru care coborâse acolo; 
însă pe ea nu i-au dat-o, fiindcă el se arătase molatic sufletește, 
ca un citharist ce era. N-a avut, ca Alkestis, tăria să moară pe 
altarul iubirii, ci s-a străduit în fel și chip s-ajungă viu în Hades. 
Pentru aceeaşi pricină, negreșit că zeii i-au rânduit şi o pedeap- 

e să. Departe de a-l cinsti ca pe Ahile, fiul Tetidei, pe care l-au tri- 
mis în Insulele Fericiţilor, ei au făcut ca moartea să i se tragă de 
la temei. Ahile, după ce aflase de la mama sa că, ucigând pe 
Hector, va muri și dânsul, iar de nu-l va omorî se va-ntoarce aca- 
să şi va muri la bătrânețe, a avut totuși tăria să prefere a ajutora 

180a și apoi răzbuna pe iubitul său Patroclu, nu numai luptând pentru 
cl dar și urmându-l întru moarte. lată de ce au fost zeii aşa de 
încântați și de ce l-au onorat în chip deosebit: fiindcă Ahile și-a 
pus tot sufletul pentru iubitorul său. 

Eschil vorbeşte în gol când zice: că Ahile iubea pe Patroclu; 
doar Ahile era mai frumos nu numai decât Patroclu dar, după 


1 Iliada, X, 482; XV, 262. 
l În Mirmidonii, tr. 135, nr. 2. 

cum se ştie, decât toți eroii, el, căruia încă nu-i dăduseră tuleii în 
barbă. Era prin urmare, cum spune Homer, “mai tânăr cu mult”. 
Însă în fapt zeii onorează foarte mult această virtute în materie 
de dragoste: ei sunt uimiţi, admiră și răsplătesc mai degrabă pe 
cel care, iubit fiind, întoarce iubirea, decât pe cel care iubeşte 
pur şi simplu. Căci iubitorul este ceva mai divin decât cei dragi, 
în el zeul s-a făcut stăpân. lată de ce zeii, cinstindu-l pe Ahile 
mai mult decât pe Alkestis, l-au trimis în Insulele Fericiţilor. 

Astfel, eu ce! puţin, socotesc pe Eros, dintre zei, drept cel 
mai vechi, cel mai prețuit şi cel mai de seamă pentru ca oamenii 
să dobândească virtutea și fericirea, în cursul vieții și după 
moarte. 

Cam așa a grăit Phaidros. După el au mai vorbit câțiva, dar 
Aristodem nu-și aducea aminte ce anume. 'Trecându-i deci cu 
vederea, el începu să ne desfășoare cuvântarea lui Pausanias, 
care a vorbit următoarele: 


Cuvântarea lui Pausanias 

Phaidros, nu găsesc potrivit modul cum ni s-a hotărât subiec- 
tul, anume că am fost îndemnați așa, fără vreo precizare, să prea- 
mărim pe Eros. Dacă am avea de a face cu un singur Eros, desigur, 
ar fi foarte frumos. lată însă că nu-i unul; și nefiind așa, e mai 
drept să se fi lămurit întâi în ce mod se cade a-l proslăvi. Voi în- 
cerca să dreg eu greșeala, spunând în primul rând pe care Eros 
trebuie să-l lăudăm. Pe urmă i-om închina laude vrednice de-o 
divinitate. 


Cei doi Eros 

Stim cu toţii că fără Eros nu poate fi Afrodita. Dacă această 
zână e una, ar exista neîndoios şi un singur Eros; dar cum sunt 
două Afrodite, cu necesitate sunt şi doi Eros. 

Cum n-ar fi două Afrodite? Una, de bună seamă, este cea mai 
veche, şi e fără de mamă. Fiind copila cerului, o supranumim A- 
frodita Cerească. A doua, mai tânără, s-a născut din Zeus şi Dio- 
na; o numim Afrodita Obştească. E necesar să luăm aminte și 
asupra lui Eros: că trebuie să fie doi, unul pe drept numit Ob- 
ştesc, care ajută pe Afrodita din urmă, altul Ceresc. S-ar cuveni, 
desigur, să lăudăm toate zeitățile, dar acum voi încerca să arăt 
soarta hărăzită fiecăruia dintre aceștia. 


Orice faptă se înfățișează astfel încât, luată în ea însăși, ca 
faptă săvârșită, nu-i nici bună nici rea. Ceea ce facem de pildă 
18la acum, bând, cântând, discutând — nici unul dintre aceste lucruri 
nu-i frumos în sine. Numai prin modul cum le săvârşim ele pot de- 
veni frumoase; adică procedând frumos și drept. Dacă nu, ur- 
mează răul. La fel cu dragostea. Nu orice Eros e frumos și vred- 
nic de laudă; ci numai acela care ne-mbie să iubim în chip frumos. 
Dragostea pe care o insuflă Afrodita Obştească este cu ade- 
vărat ceva de rând. Dintr-însa nu poate veni decât ce-aduce în- 
tâmplarea, căci nu încălzește decât pe cei mai bicisnici dintre oa- 

b meni. Si mai întâi, unii ca aceştia se îndrăgostesc deopotrivă de 
femei ca și de tineri; al doilea, ei iubesc de dragul trupurilor mai 
curând decât de-al sufletelor; în sfârşit, pe cât pot, iubesc fiinţe 
cât mai simple ca duhul. Nu caută altceva decât cum să petreacă 
mai bine și nesocotesc întrebarea dacă viaţa trebuie trăită frumos 
sau nu. Așa se face că, duși de-ntâmplare, săvârșesc în mod egal 
binele sau răul. Desigur, la dânșii a rămas ceva de la zeiţa care, 
mult mai tânără decât cealaltă, s-a împărtășit ea însăşi la naștere 

c din femeie și bărbat. Dimpotrivă, Afrodita Cerească, întâi, nu-și 
trage ființa din femeie. E născută numai din bărbat (și există ast- 
fel un Eros al tinerilor); apoi, este mai în vârstă şi nu-i pătrunsă 
de nesăbuință. Urmează de-aci că spre bărbat se-ndreaptă cei în- 
suflețiți de acest Eros, iubind ceea ce e de la natură mai tare și 
mai inteligent. Afară de aceasta, din însăşi iubirea pentru tineri, 
cineva ar putea deosebi pe cei curat inspirați de Eros Cerescul. 

d Căci ei nu se îndrăgostesc de băieţi decât din clipa când și min- 
tea acestora începe a se coace, fapt care se întâmplă cam pe când 

le mijesc tuleii. După credința mea, cine se prinde într-o astfel 
de dragoste se pregăteşte a iubi pe celălalt viaţa întreagă şi a trăi 
împreună cu el. Acela nu-şi amăgeşte iubitul, căci nu l-a luat ca 
pe o ființă fără experienţă, nici nu-l va batjocori spre a-l părăsi 

şi a umbla după altul. Ar trebui chiar prin lege să se oprească iu- 
birea celor prea tineri, pentru a nu se mai risipi atâta zel în vede- 

€ rea unui lucru nesigur; căci la copii este nesigur dacă împlinirea 
îi conduce spre viciu sau virtute, în ce privește spiritul sau trupul. 
Oamenii aleși îşi impun singuri o astfel de lege; este însă ne- 
cesar să oprim de la aşa ceva pe cei ce iubesc vulgar, cel puţin 
tot atât pe cât îi putem opri de la dragostea cu femeile libere. Dar 
tocmai aceștia sunt cei care au coborât totul aşa de jos, încât au 
182a dat unora prilej să spună că-i ruşinos pentru cineva să răspundă 

dragostei. Neîndoios, la unii ca aceia s-or fi gândind cei ce au 
găsit prilejul să vorbească aşa. Îi văd îndrăgostindu-se la timp 
nepotrivit, îi simt însuflețiţi de spiritul nedreptăţii, pe câtă vre- 
me, dacă lucrul s-ar face legiuit şi cu măsură, nimeni nu le-ar 
putea aduce pe drept vreo osândă. 


Datini fe lurite 

Este uşor să înțelegem rânduiala pe care celelalte state au 
pus-o în privința dragostei. Pretutindeni se hotărăște neted; nu- 
mai la noi o astfel de rânduială are înfățișări felurite. În Elida bu- 
năoară, în Lacedemonia sau la beoţieni și oriunde oamenii nu-s 
meșteri în arta de a convinge cu vorba, se vorbește simplu. E 
considerat lucru frumos ca fiinţa iubită să răspundă dragostei ce 
1 se arată, și nu există om, tânăr sau bătrân, care să ia drept o ru- 
șine așa ceva. După socotința mea, ei procedează astfel — ei, care 
sunt nepricepuţi în arta vorbirii — spre a nu-şi mai face de lucru 
bătându-și capul să-nduplece pe tineri la dragoste. 

În schimb, în Ionia şi pe-aiurea, pretutindeni unde oamenii 
sunt supuși stăpânirilor barbare, așa ceva e socotit o ruşine. Doar 
barbarii înlătură drept ruşinos, din tiranicele lor cârmuiri, nu nu- 
mai aceasta, ci şi cultivarea cugetului sau a trupului. Pasămite, 
nu-i în interesul cârmuitorilor de state să înlesnească trezirea 
unor gânduri independente în rândurile cârmuiţilor; nici să-nles- 
nească înjghebarea unor prietenii trainice sau a unor tovărășii 
omenești de soiul celor pe care Eros le insuflă mai mult decât 
oricine. Aceasta de altfel au învăţat-o din experienţă chiar tiranii 
de la noi; căci numai dragostea lui Aristogiton şi neclintita prie- 
tenie a lui Harmodius au pus capăt conducerii lor’. Astfel, în ţara 
unde legea consideră rușinos a răspunde dragostei, s-a ajuns aci 
din cauza răutăţii legiuitorilor, din cauza patimii de stăpânire a 
cârmuitorilor și lipsei de curaj a celor cârmuiţi. lar unde se hotă- 
răşte pur şi simplu că-i un lucru frumos, acolo n-a lipsit legiuito- 
rilor o oarecare inerție de gândire. 

În statul nostru, norma în această privință e cu mult superioa- 
ră. Numai cât, precum spuneam, nu-i uşor s-o înțelegem. Gândi- 
ți-vă că se spune: este mai frumos să iubeşti pe faţă decât pe as- 
cuns şi să iubeşti mai ales pe cei aleşi şi de neam bun, chiar da- 


l E vorba de asasinarea, în 514, a urmaşilor lui Pisistrate. (n.r.) 

că-s mai urâţi decât alții; că e mai surprinzătoare decât orice în- 
curajarea pe care toţi o dau celui ce iubește, nefiind ceva urât, și 
că e socotit frumos ca el să cucerească și urât dacă n-o face; gân- 
diți-vă și la încercările de cucerire ale celui care iubeşte; la îngă- 
duința cu care moravurile privesc lauda faptelor neobișnuite pe 
care le-a săvârșit acela. Dacă ar îndrăzni cineva să facă aseme- 
nea lucruri pentru a urmări oricare altă țintă afară de asta și ar 
vrea cu tot dinadinsul s-o ducă la bun sfârşit, s-ar alege din par- 
tea filozofiei cu cele mai aspre dojeni. Să zicem, în adevăr, că 
unul urmăreşte a dobândi de la cineva bani; sau că vrea să capete 
conducerea politică ori o dregătorie. Si să presupunem că face 
pentru aceasta ce fac iubitorii pentru iubiţi; rugi, ploconeli umi- 
litoare, jurăminte, așteptări pe la uși, robire voită, slugărnicii la 
care nici un sclav adevărat n-ar consimţi. Neîndoios, de la astfel 
de purtăni ar fi împiedicat şi de prieteni şi de dușmani; ultimii 
batjocorindu-l pentru linguşire şi servilitate, ceilalți certându-l și 
ruşinându-se de faptele lui. Dimpotrivă, când pe toate le face 
unul care iubește, el are parte de bunăvoința altora. Datina la noi 
îl scuteşte de orice batjocură, ca pe unul care ar săvârși fapte 
deosebit de frumoase. Iată însă — luându-ne după credinţa popo- 
rului — ceva şi mai grozav. Cine iubește, chiar dac-ar călca jură- 
mântul, este iertat de zei, și el este singurul. “Jurământ de 
dragoste, zic ei, nu se ţine!” Deci zei şi oameni lasă iubitorului 
aceeași libertate, după obiceiurile noastre. Si am putea crede că 
statul consideră la noi drept lucru deosebit de frumos nu numai 
a iubi, dar și a purta prietenie celui ce iubeşte. În schimb altcori 
vedem atâția părinți tocmind educatori tinerilor ce inspiră dra- 
goste, spre a nu-i lăsa să stea de vorbă cu iubitorii lor; îi vedem 
dând în această privință porunci aspre pedagogului. De altă par- 
te vedem cum prietenii şi cei de aceeași vârstă îi dojenesc pe ti- 
neri când îi află într-o astfel de situaţie. Iar cei maturi nu-i ţin de 
rău pe dojenitori şi nu le spun că n-ar face bine. Faţă de acestea. 
deci, oricine ar fi nedreptăţit să socoată că dragostea, la noi, e 
considerată cel mai urât dintre lucruri. 

Cum să ne explicăm așa ceva? Precum spuneam şi la început, 
faptele n-au un caracter absolut. O faptă nu-i în ca însăşi fru- 
moasă ori urâtă; ea e astfel după modul în care se săvârşeşte. Si 
— există moduri urâte, când de pildă un om rău se bucură josnic 
de plăcerile dragostei, precum sunt moduri frumoase, când un 
om bun se îndrăgostește în chip nobil de ceva frumos. Rău este 

iubitorul de rând, cel ce se-ndrăgostește de trup mai mult ca de 
suflet. Se-nţelege că nu-i nici statornic, ca unul care se îndrăgos- 
tește de ceva statornic. Căci odată ofilită floarea trupului ce a 
iubit, dragostea “zboară și dispare”, dând de ruşine multele vor- 
be și făgăduieli ce-a făcut. In schimb cel care iubeşte însuşirile 
sufleteşti, tocmai fiindcă are această înzestrare superioară rămâ- 
ne îndrăgostit întreaga viaţă, ca unul care se contopește cu ce 
este permanent. Legea noastră vrea deci ca pe aceștia să-l supu- 
nem la o bună și dreaptă probă; apoi — după cum e cazul — să în- 
drăgim pe unii Și să fugim de ceilalţi. Ne poruncește astfel să ur- 
mărim pe unii şi să ocolim pe alții, după cum observăm și veri- 
ficăm de ce fel este dragostea celui care iubește, de ce fel a celui 
iubit. lată pentru ce hotărăște, întâi de toate, că-i urât să te laşi 
prins degrabă în mrejele amorului și că trebuie lăsată vremea 
necesară ȘI aici, spre a se cerne o frumoasă alegere, ca în cele 
mai multe lucruri. lată pentru ce, în al doilea rând, este lucru urât 
să fii cucerit prin bani sau de puterea politică, fie că ai face-o de 
teamă și slăbiciune, fie că nu te ridici deasupra pornirii de a 
dobândi bogății sau situații politice. Căci nimic din acestea nu se 
arată sigur și permanent, şi nu se va naşte decât o iubire lipsită 
de nobleţe. 

În datina noastră o singură cale rămâne deschisă celui ce 
iubește, dacă vrea să aibă în mod nobil un iubit. Căci la noi aşa 
s-a făcut datina încât, precum nu se socotea o umilință la cei ce 
iubesc să se robească de voie iubiţilor — oricât de mult s-ar robi 
— ŞI nu erau ținuți de rău pentru aceasta, tot astfel mai e o singu- 
ră robie de bunăvoie pe care nimeni n-o înfierează: aceea care se 
face spre a ajunge la virtute. Este azi statornicit la noi că, dacă 
unul vrea să servească pe altul, încredințat că la rându-i va de- 
veni şi el, datorită aceluia, mai bun, fie într-o destoinicie oare- 
care, fie într-o privinţă a virtuţii, o astfel de înrobire de bunăvoie 
să nu fie considerată nici rușinoasă, nici umilitoare. Este necesar 
prin urmare, dacă ne e aminte să rezulte ceva frumos pentru 
iubitorul ce se bucură de un iubit, să apropiem și să contopim 
într-una două legi: de o parte cea referitoare la iubirea tinerilor, 
de alta aceea ce priveşte iubirea de înțelepciune sau de oricare 


d altă virtute. Când iubitorul şi iubitul se vor întâlni pe aceeași li- 


1 Mada, 1l, 71. 

nie, fiecare să-şi făurească o lege: iubitorul să răspundă atenţii- 
lor iubitului, servindu-l oriunde se cade să-l servească; acesta 
din urmă să răspundă serviciilor celui care-l face mai înţelept şi 
mai bun, oriunde e drept s-o facă. Dacă iubitorul va fi capabil să 
contribuie la înţelepciunea și virtutea celuilalt, iar iubitul va sim- 
ți el însuși nevoia de a dobândi ştiinţa și altă destoinicie, numai 
atunci — când cele două legi se vor întâlni — va fi frumos ca ființa 
iubită să răspundă dragostei. Altcum, niciodată. Într-o asemenea 
împrejurare, chiar înşelăciunea nu-i o ruşine; la oricare altele 
însă, cu sau fără înşelăciune, rușinea merge-mpreună. Căci dacă 
cineva a răspuns dragostei cuiva fiindcă e bogat — şi numai pen- 
tru asta — dacă apoi presupunem că se înșală şi nu ia banii sper- 
aţi, dovedindu-se că iubitorul e sărac, cu nimic nu este mai mică 
ruşinea lui. Omul s-arată cum este: gata la orice, slugă la oricine, 
pentru bani! Asta nu se cheamă lucru frumos. Și invers, dacă 
cineva a răspuns dragostei cuiva pe care l-a considerat om supe- 
rior, fiind încredinţat că prin iubirea aceluia va deveni el însuși 
un om mai virtuos; dacă apoi presupunem că se-nşală şi nu- 
nvaţă virtutea, din cauză că acela este un om rău — asemenea 
amăgire rămâne totuşi frumoasă. În adevăr, cel ce-o suferă arată 
în ce-l privește lămurit că, spre a dobândi virtutea și a se desă- 
vârşi, s-ar strădui cu toată râvna. Asta-i adevărata frumuseţe. 
Astfel, pentru dobândirea virtuţii este frumos să te bucuri de dra- 
goste. Aceasta-i Erosul zânei cereşti, Eros Cerescul, deosebit de 
prețios pentru stat ca și în viaţa privată, căci impune o mare 
râvnă pentru dobândirea virtuţii, atât celui care iubește cât și 
celui iubit. Cât despre alte forme de dragoste, toate aparţin ce- 
leilalte zâne, pe care o numim Afrodita Obştească. 

Iată, Phaidros, ce-am avut de spus pe nepregătite asupra lui 
Eros. 

Urmându-şi povestirea, Aristodem zise: 

Când Pausanis făcu pauza (cum vedeţi, fac și eu joc de cu- 
vinte, căci aşa m-au învăţat sofiștii) trebuia să vorbească Aristo- 
fan, fiindcă lui îi venea rândul. Dar fu împiedicat de un sughiţ ce 
1 se stârnise, fie pentru că mâncase prea mult, fie din altă pricină. 
El, întorcându-se către medicul Eryximah (care şedea alături, 
ceva mai Jos), zise: 

— Eryximah! ar fi bine din parte-ţi, sau să mă lecuiești de su- 
ghiţ, sau să vorbești tu acum, până ce voi scăpa de el. 

— Voi face şi una și alta, răspunse Eryximah. Să cuvântez eu 
în locul tău, iar când ti-o trece, vei lua tu cuvântul în locul meu. 
In timpul cât eu vorbesc, dacă vrei, ţine-ţi respirația cât poţi mai 
mult, și sughițul va-nceta. Dacă nu se opreşte, fă gargară cu apă; 
iar dacă și aşa se menţine cu tărie, atunci ia ceva cu care să-ți gâ- 
dili nasul, strănută și — de o vei face o dată. de două ori — sughi- 
tul va înceta, oricât ar îi de îndărătnic. 

— Ai putea să te grăbeşti cu discursul, zise Aristofan; iar eu 
voi face cum spui. 

Eryximah vorbi astfel: 


Cuvântarea lui Eryximah 

Mi se pare necesar să încerc a completa, făcând eu încheie- 
rea, discursul ținut de Pausanias; căci el l-a început frumos dar 
nu l-a sfârșit, parcă mai trebuia ceva. Faptul că există un îndoit 
Eros este o frumoasă distincţie. Numai că eu, privind lucrurile 
din punctul de vedere al medicinei. care constituie preocuparea 
mea, găsesc că erosul nu sălășiuiește numai în spiritele oame- 
nilor, spre a-i apropia de cei frumoși, ci și în celelalte existente, 
ba încă în vederea multor alte scopuri; bunăoară, în corpurile tu- 
turor celorlalte vieţuitoare și în toate câte cresc pe pământ; în 
sfârșit, ca să spun vorba, erosul sălășluiește în tot ce fiinţează. 
Am învăţat din știința mea ce mare şi minunat e acest zeu, cât de 
mult se întinde înrâurirea lui asupra tuturor lucrurilor omeneşti 
şi divine. 


Iubirea si Medicina 

Voi începe cuvântarea cu medicina, dorind să dau acestei arte 
cinstea cuvenită. Natura corpurilor conține în ea pe ambii Eros. 
În adevăr, sănătatea și boala sunt pentru un trup lucruri deosebi- 
te cu totul şi se recunoaşte că nu seamănă una cu alta. Dar cele 
neasemănătoare sunt dornice de, şi iubesc lucruri neasemănă- 
toare. Altul e deci erosul sănătăţii, altul al bolii. Ce ne-a spus 
adineauri Pausanias, că-i frumos să răspundem iubirii oamenilor 
superiori şi rușinos celor desfrânați, rămâne-n picioare și pentru 
corpuri: este desigur și frumos şi necesar să ne bucurăm de tot 
ce-l bun şi sănătos în fiecare organism (aceasta-i chemarea me- 
dicinei);, dar e urât să ne apropiem de ce-i rău și bolnav. Si, de 
vrea cineva să ia rolul medicului, trebuie să le și combată pe 
acestea. Căci, mai la urmă, ce-i medicina — ca s-o spun într-un 


cuvânt — decât ştiinţa atracţiilor corpului în vederea umplerii și 

d evacuării? Iar doctorul cel mai iscusit, în direcția asta, este acela 
care pune un diagnostic sigur, pentru a şti când avem a face cu 
o atracţie bună şi când cu una rea. Cât despre cel care-i în stare 
să transforme atracțiile, care le poate înlocui una cu alta, care se 
pricepe să trezească atracția și omului căruia îi lipseşte dar îi este 
necesară, sau să înlăture una înrădăcinată, acela este adevăratul 
meșteşugar. Căci e necesar să se poată dezvolta amiciţia între 
cele mai dușmănoase elemente ale corpului și să se trezească 
între ele o atracţie reciprocă. Dar care-s lucrurile cele mai dus- 
mănoase? Tocmai cele mai opuse, ca frigul cu căldura, amarul 
cu dulcele, umedul cu uscăciunea și celelalte de același fel. 
Acestora a ştiut să le insufle atracţie şi armonie Asclepiu, stră- 

e bunul nostru, punând astfel bazele medicinei, aşa cum îl cântă 
aceşti poeţi! și cum sunt eu însumi convins. Sustin prin urmare 
că toată medicina-i călăuzită de această divinitate. 


187a Muzica 

Dar cred la fel pentru gimnastică și agricultură. Cât despre 
muzică, este învederat, oricui își dă osteneala să cugete un pic, 
că are trăsături de aceeaşi natură cu celelalte arte. Poate-i tocmai 
ceea ce a vrut să arate şi Heraclit, când a spus — nu în cei mai 
limpezi termeni — că “Unitatea, dezbinată ea însăși faţă de sine, 
se recompune ca armonia lui și a lrei”. Ar fi, cred, cu totul ne- 
logic să se afirme că armonia este o dezbinare, sau că se desprin- 
de din cele ce se menţin dezbinate. E mai probabil că Heraclit a 
vrut să-nțeleagă ca-n muzică; adică, din cele ce-au fost la 
început deosebite, cum sunt sunetul grav şi cel ascuţit, a rezultat 
totuşi, ulterior, armonia, datorită unui acord făcut de arta muzi- 
cală. Altminteri, dacă admitem că notele înalte şi cele coborâte 
se mențin în dezacord, eu unul nu văd de unde poate ieşi armo- 
nia. Nu! Armonia este o potrivire de sunete, iar potrivirea în- 
seamnă acord; dar între sunete dezbinate nu poate fi în nici un 
fel acord, cel puţin cât timp se menţin astfel. Iată de ce zic că 
clementele deosebite, ce nu se pun de acord, nu-s capabile de a 
crea armonie. 


1 Arată pe Aristofan şi pc Agaton. 
2 Heraclit, fr, 51, 

La fel se petrece lucrul cu ceea ce noi numim ritm. care con- 
stă din grabă și zăbavă. El se naşte din elemente diferite la 
început, dar care se armonizează ulterior. Acordul între toate 
acestea, cum făcea dincolo medicina, îl face aici muzica. insu- 
flându-le atracția și uniunea între ele. Căci ce este muzica? 
Nimic alta decât ştiinţa atracţiilor cu privire la armonie şi ritm. 
Si, dacă am căuta mai adânc în însăşi acţiunea de închegare a ar- 
moniei ȘI ritmului, nu-i deloc greu să aflăm acolo fibrele iubirii, 
neputând fi acum vorba de cei doi Eros. Dar când împrejurarea 
cere să ne folosim de armonie şi ritm pentru a le aplica oame- 
nilor, fie într-o creație muzicală (numită invenţie muzicală sau 
melopee), fie în executarea corectă a unei melodii şi cadente cre- 
ate de alții — fapt denumit “educaţie muzicală” — atunci dăm de 
adevărate greutăţi şi simţim nevoia unui bun meșteșugar. Iarăşi 
venim la vorba că trebuie să răspundem numai dragostei celor 
măsuraţi, în scopul de a ne face mai măsuraţi, dacă n-am atins 
încă măsura perfectă; și, bucurându-ne de ei, să le păstrăm ne- 
întinată dragostea, acel frumos şi ceresc eros, care este Erosul 
muzei Urania. Cât despre celălalt Eros, cel inspirat de Polymnia 
şi numit amorul Obștesc, pe acela să-l punem în joc numai cu lua- 
re aminte, când e de pus în joc, și în măsura în care plăcerea ce-o 
produce nu dă naștere la desfrâu. Este și-n arta medicală o greu- 
tate asemănătoare: aceea de a pune în joc cum trebuie plăcerile 
mesei și de a gusta din aceste plăceri fără să ajungem la boală. 

Şi-n muzică, și-n medicină, şi-n toate împrejurările omenești 
sau divine, trebuic, pe cât cu putinţă, să ținem seama de ambii 
Eros, căci ei sunt prezenţi în toate. 


Astronomia 

lată, să luăm desfăşurarea anului. Rânduiala anotimpurilor 
este plină de cei doi Eros. Ori de câte ori atracţia măsurată domi- 
nă, în legăturile reciproce dintre contrariile de care am pomenit 
mai nainte — cald, rece, uscat, umed — ea le insuflă o proporție 
cumpătată și o înțeleaptă contopire. Ele vin cu belșug şi sănă- 
tate, pentru oameni, pentru celelalte vieţuitoare ca şi pentru 
plante. Nici una nu îndură vreo pagubă. Dar când e mai tare a- 
tracția cea nesăbuită şi înfrânge orânduiala anotimpurilor, ur- 
mează prăpădul şi toate-s lovite de pagubă. Atunci obișnuiesc să 
dea năvală și molimele și felurite alte boli, care atacă animale şi 
plante. Atunci şi geruri și grindină și tăciuni se tin lanţ, din cauza 

excesului și a lipsei de măsură ce caracterizează atracţia reci- 

procă a elementelor pomenite. Cunoaşterea acestora face obiec- 

tul științei care se ocupă cu evoluţia astrelor şi anotimpurilor, 

știință ce se numeşte astronomie. , 
Aflarea viitorului 

Mai mult decât atât. Chiar jertfele și cele ce țin de prorocie 
(care stabilesc legătura dintre zei și oameni) nu se săvârşesc 
pentru vreun alt motiv decât ca Eros să fie ţinut în pază și, dacă 
e cazul, să fie tămăduit. 

Impietatea, oricare ar fi ea, vine de-acolo că, în orice faptă, 
noi nu luăm aminte să îndrăgim numai atracția măsurată, s-o 
cinstim și respectăm numai pe ea, ci ne-ndreptăm mai degrabă 
spre cealaltă, atât când e vorba de părinţi — în viaţă sau morţi — 
cât și de zei. lată de ce arta cunoașterii viitorului are chemarea 
să supravegheze atracțiile și să le înnobileze; iată de ce această 
artă este, ca să zic aşa, făuritoarea prieteniei dintre zei și oameni, 
şi de ce prietenia, pe care o stabileşte prin cunoașterea legături- 
lor de atracţie, țintește să impună oamenilor respectul legii divi- 
ne și pietatea. Precum vedeți, multe, nemăsurate-s puterile Ero- 
sului; ba, aș afirma că Eros în întregul său dispune de toată ener- 
gia lumii. Dar puterea cea mai mare el și-o desfășoară faţă de noi 
sau față de zei, când săvârşeşte binele cu-nțelepciune și măsură; 
el ne pregătește atunci suprema fericire, de o parte stabilind între 
noi comunicarea şi întovărăşirea, de alta făcându-ne prieteni ai 
celor ce-s mai tari decât noi — prietenii zeilor. Poate că trec 
multe cu vederea, în această închinare adusă lui Eros; dar am 
făcut-o fără voie. De altminteri, dacă mi-a scăpat câte ceva, este 
acum sarcina ta, Aristofan, să mă completezi. Oricum ar fi, chiar 
dacă în mintea ta e altfel orânduită lauda zeului, preamărește-l 
cum știi, mai ales că ţi-a trecut sughiţul. i 


Cuvântarea lui Aristofan 

Urmându-şi expunerea, Aristodem zicea că-n acel moment a 
luat cuvântul Aristofan; 

— Da, sughiţul a încetat, însă nu mai-nainte ca să-mi provoc 
strănutul. Ce mă miră pe mine aci este că buna rânduială a organis- 
mului are nevoie de asemenea zgomote și de gâdilături, cum e 
bunăoară strănutul. Căci nu mi s-a oprit strănutul decât prin sughiţ. 

Si Eryximah: 

— la aminte ce faci, prietene Aristofan! Eşti imprudent dacă 

b mă batjocoreşti tocmai acum, când vrei să-ncepi a vorbi. Ai fi 

avut putinta să vorbeșu în tihnă, dar văd că mă sileşti să te pân- 

desc și să dau la iveală tot ce ar putea fi de râs în cuvântarea ce 
vei ţine. 

Aristofan, râzând, zise: 

— Bine spui, Eryximah! Rogu-te, consideră ca nespuse vor- 
bele ce-am grăit şi nu mai sta la pândă. Ce mă tem, pentru cu- 
vântarea pe care o voi ţine, nu-i că voi rosti şi lucruri comice 
(aşa ceva ar fi şi spre succesul şi în obiceiul muzei mele), ci să 
nu spun lucruri ridicole. 

— Crezi tu, Aristofan, adăugă Eryximah, că tot zvâcnindu-te 
așa, vei scăpa de mine? Mai bine fii cu luare aminte și vorbește 
cum se cuvine, căci al să dai seamă de tot ce rostești — deși, dacă 

C voi găsi că e cazul, s-ar putea să te iert. 

— Ei bine, zise Aristofan, află, Eryximah, că eu am în minte 
un alt mod de a pune problema, unul diferit şi de al tău şi de al 
lui Pausanias. Mie-mi pare că oamenii n-au simţit în genere pu- 
terea Erosului. Dac-ar fi simţit-o, oare nu i-ar fi ridicat ei cele 
mai măreţe temple şi altare? Nu i-ar fi-nchinat cele mai mari 
jertfe? Atunci, vă asigur că Eros n-ar fi rămas cum e azi, lipsit 
de orice atenţie. (Căci neîndoios, dintre zei, el este cel mai iubitor 
de oameni, el poartă de grijă nevoilor omenirii, el e tămăduitorul 
tuturor durerilor. Vindecându-le, Eros aduce neamului omenesc 
prinosul celei mai înalte fericiri. Eu am să încerc a vă tălmăci 
puterea lui; la rându-vă, fiti voi învățătorii celorlalți. 


Schimbările ființei omenești 

Trebuie mai întâi să vă spun cum e fiinţa omenească şi prin 
ce încercări a trecut. 

Mai demult, natura omului nu era cum este azi, ci cu totul 
alta'. Trei genuri de oameni au fiinţat la-nceput, nu ca acum: 
bărbat și femeie; era şi-al treilea sex, având câte ceva comun cu 
fiecare din celelalte două. Astăzi, doar numele a mai rămas dintr- 
însul; fiinţa însăși a dispărut. Acest gen se numea pe-atunci 
androgin, căci și înfăţişarea lui conţinea, ca numele, câte o parte 


l Aluzie la teoriile filozofului Empedocle, care arătase că, înainte de separarea sexelor, oamenii 
erau alcătuiri plăsmuite dintr-o bucată şi răsăriseră din pământ. 

de bărbat şi femeie. Acum numele său nu-i altceva decât o pore- 
clă aruncată cuiva spre a-l jigni. Afară de asta, corpul întreg al 
fiecărui om era de o înfăţişare rotundă; spatele și coastele în 
190a formă de cerc. Aveau patru mâini și tot atâtea picioare. Aveau și 
două chipuri, exact la fel, aşezate pe un gât rotund, un singur 
cap, pe care erau așezate cele două feţe opuse una alteia, patru 
urechi, două organe de procreaţie şi, în sfârșit, toate celelalte pe 
care, prin comparație cu acestea, le puteţi lesne reconstitui. 
Umblau drept, ca noi, şi se-ndreptau în orice direcție ar fi dorit 
s-o apuce. Când însă voiau să iuțească pasul, se sprijineau con- 
secutiv pe cele opt membre și-și luau fuga într-o grăbită rosto- 
b golire, întocmai ca acei care fac tumbe și cad mereu în picioare. 
lată acum Și cauza pentru care aceste trei genuri de oameni se 
deosebeau între ele. Sexul bărbătesc era, dintru început, pruncul 
Soarelui; cel femeiesc al Pământului, iar ambigenul al lunei, 
căci şi ea se împărtășește din soare şi pământ. Aceşti oameni 
aveau formele rotunde și mișcările circulare, ca ale părinților. 
Hărăziţi cu o putere şi-o vlagă miraculoasă, cu o trufie fără de 
c margini, întocmai cum spune Homer despre Efialte și Otus, ei 
S-apucară să se suie-n cer ca să se înstăpânească pe zei. 

Atunci Zeus şi ceilalți zei s-au sfătuit ce trebuie să facă, și nu 
erau în stare să ia o hotărâre. Nu era cazul, în adevăr, nici să-i 
ucidă, nici — trăsnindu-i ca pe giganți — să şteargă de pe faţa pă- 
mântului neamul lor. (Așa ceva ar fi însemnat pentru dânşii să 
desființeze onorurile şi daniile ce le vin din partea oamenilor.) 
Dar nu le puteau ierta nici cutezanţa. După oarecare gândire, 
Zeus se hotărî în sfârșit. Luând deci cuvântul, zise: 

“Cred c-am găsit mijlocul de a sili pe oameni să-şi curme ne- 

d săbuinţa. li voi face mai slabi. lată, am să-i tai în două pe fiecare 
şi-au să se facă pe dată mai neputincioşi; ba ne-or fi şi mai spor- 
nici, din cauza numărului mai mare. Și vor umbla drepți, pe 
două picioare. Dar dacă și așa se vor arăta cutezători, nevoind să 
se potolească, iarăşi am să-i tai în două — zise dânsul — ca să 
umble pe-un singur picior, sărind ca şchiopii.” 

Spunând asta, Zeus tăie în două pe oameni, cum tăiem noi 
scoruşele spre a le pune la uscat, sau cum despică unii ouăle cu 
firul de păr’. Cum îl făcea pe câte unul în două, îi şi poruncea lui 


1 Pasaj confuz. Ideea de căpetenie este faptul tăierii în două a unui întreg, care apoi se recompune 
cu greu, din cauză că părțile şi-au dezvoltat după tăiere o individualitate proprie. 

Apollo să-i întoarcă fața şi-o jumătate a gâtului spre partea unde 
era tăietura, pentru ca omul, văzând-o, să devină mai modest. 
Cât priveşte celelalte părti, Zeul porunci lui Apollo să le vinde- 
ce. Apollo îi întoarse atunci faţa; şi, cum strângi la gură o pungă, 
așa adună el toate pieliţele, peste ceea ce numim acum pântec. 
N-a lăsat decât o deschizătură, strânsă în mijlocul burţii, într-un 
punct ce se numeşte buric. Netezi şi celelalte cute, destul de 
multe, întocmi pieptul, folosindu-se de-o unealtă asemenea ce- 
leia pe care o întrebuințează cizmarii spre a netezi pielea încăl- 
țămintelor pe calapod. Nu lăsă decât prea puţine crețuri în preaj- 
ma pântecului, lângă buric, pentru a păstra doar amintirea vechii 
pedepse. 

De vreme ce ființa era tăiată în două. fiecare jumătate dorea 
să se alipească celeilalte jumătăţi. Se prindeau în braţe şi se 
strângeau atât de tare, că-n dorul lor de contopire uitau de mân- 
care şi de tot, devenind incapabile pentru oricare treabă, întrucât 
una fără alta nu mai vroia să s-apuce de nimic. 

Când una din jumătăți murea, partea rămasă singură căuta 
împreunarea cu altă jumătate părăsită, fie că dădea peste jumă- 
tatea unei femei întregi (ceea ce noi numim astăzi “o femeie”), 
fie că era jumătatea unui bărbat. Rasa mergea astfel spre stinge- 
re. Atunci Zeus se milostivi de neamul omenesc şi inventă alt 
leac. Strămută în faţă organele creatoare, căci până aci oamenii 
le aveau în partea din afară. Ei zămisleau și năşteau nu prin con- 
lucrarea acestor organe, ci în pământ, ca greierii. Mutându-le 
Zeus în faţă, naşterea s-a făcut de-acum încolo numai printr-în- 
sele: bărbat cu femeie. Datorită acestei orânduieli, dacă bărbatul 
se uneşte c-o femeie, zămislește; şi astfel, neamul se păstrează. 
Dar dacă bărbatul s-ar întâlni tot cu un bărbat, dintr-o unire ca 
asta urmează saţietatea, și-ndată ei ar pune capăt împreunării şi 
s-ar întoarce spre alte fapte, ar înclina spre o altfel de viaţă. Iată, 
de atunci este împlântată în oameni dragostea unora către alții. 
Eros este cel ce împreunează frânturile vechii naturi; el își dă 
osteneala să facă din două ființe una singură; el încearcă să vin- 
dece nefericirea firii umane. 


Explicatia pasiunii dragostei 
Fiecare dintre noi este o jumătate de om despărțită de întregul 
ei, cum ai tăia o plătică, făcând două dintr-una, și fiecare jumă- 
tate își caută necontenit frântura ruptă din el însuși. Acei dintre 

bărbaţi care sunt frântură din ființa ambigenă, numită odinioară 
androgin, iubesc femeile; din această categorie de oameni pro- 
vin cele mai multe cazuri de adulter. La fel e cu femeile iubitoa- 
re de bărbaţi și cu cele adulterine: ele îşi trag fiinţa din aceeași 
categorie. Cât despre cele ce-au rezultat din tăierea femeii, aces- 
tea nu dau nici o atenţie bărbaților; înclinarea lor este tot către 
femei: heteristriile sunt din această categorie. De altă parte, cei 
ce provin din despicarea bărbatului înclină, cât sunt copii, între 
sexul bărbătesc și, întrucât ei înșiși sunt părti ale acestui sex, iu- 
besc pe bărbaţi și-s bucuroși să trăiască împreună și legaţi de 
aceştia. lată de ce dânșii sunt cei mai destoinici dintre copii şi 
tineri: fiindcă prin natura lor sunt cei mai bărbătești. Afirmă unii 
că sunt lipsiti de ruşine. E o inexactitate: nu din nerușinare tac 
asta, ci din curaj, din bărbăţie și din caracter viril, fiind dornici 
de ce le este asemenea. Am o dovadă de seamă: asttel de exem- 
plare, odată pregătirea terminată, sunt singurii bărbați care intră 
în politică. Apoi, când devin bărbaţi, ei iubesc pe tineri și, prin 
firea lor, nu dau atenţie căsătoriilor, nici procreațiunii; sau o fac 
numai siliţi de datină. Plăcerea lor e să rămâie burlaci şi să trä- 
iască unii cu alţii. Într-un cuvânt, unul ca acesta devine iubitor 
de tineri şi-i pururea în căutarea celui de-o fiinţă cu sine. 
Așadar, când întâmplarea scoate cuiva în cale propria sa ju- 
mătate — fie că-i în joc un iubitor de tineri, fie că-i oricare altul 
— atunci ca prin farmec sunt fulgeraţi de-o simpatie, de-o afini- 
tate, de-o dragoste care-i face, ca să spun aşa, incapabili să se 
mai despartă unul de altul nici măcar o clipă. Ei trăiesc apoi via- 
ta împreună, dar dacă i-ai întreba, nu ţi-ar putea spune ce aşteap- 
tă unul de la altul. Nici unul n-are impresia că legătura plăceri- 
lor dragostei este ceea ce-i împinge atât de stăruitor să se bucure, 
la apropierea unuia de celălalt. Dimpotrivă, e vădit că altceva ur- 
mărește sufletul lor; ceva care nu poate fi rostit, ceva care se ghi- 
ceşte numai, sau se întrevede. lată: să zicem că, în timp ce ei 
stau împreună, li s-ar înfățișa deodată Hefaistos, cu uneltele, și 
le-ar grăi astfel: “Care-i, oameni buni, dorinţa ce vreți să vi se-m- 
plinească, din partea unuia către celălalt?” Să zicem că faurul, 
observându-i că pregetă să dea răspunsul, ar lua iarăși cuvântul: 
“Nu cumva ceea ce doriţi este să rămâneţi de-a pururi împre- 
ună, unul alături de celălalt, şi ca nici noaptea nici ziua să nu vă 
depărtați unul de altul? Ei bine, dacă asta-i ce doriți, aflați că eu 


e vreau să vă unesc, să vă topesc laolaltă; vreau să fac din voi doi 

o singură ființă; astfel, cât veţi trăi, să trăiţi laolaltă, iar când veţi 
muri, să fiți şi-n lăcașul lui Hades o persoană în loc de două; să 
muriți laolaltă. Gândiţi-vă de nu-i aceasta dorinţa voastră şi 
spuneţi-mi dacă n-aţi vrea să vă făuresc o astfel de soartă.” Au- 
zind acestea, știm bine că nici unul dintr-înşii n-ar refuza; ni- 
meni n-ar spune că vrea altceva. Dimpotrivă, fiecare ar crede că 
a auzit cu-adevărat ceea ce dorea de multă vreme: să se apropie 
şi să fie contopit cu persoana iubită de dânsul; din două să se 
facă o singură fiinţă. 

Pricina lucrului stă tocmai în vechea noastră natură, care era 
astfel încât alcătuia un întreg. Ei bine, Eros nu-i decât numele 
acestui dor, al acestei năzuinţe către unitate. Căci înainte de asta, 
cum am spus, eram una; pe când acum, din cauza nesăbuinţei 
noastre, zeul ne-a separat cum au fost separați şi răsfirați arcazii 
de către spartani. De nu ne-om purta cum se cuvine față de zei, 
teamă mi-e să nu fim tăiați încă o dată şi să rămânem ca acele 
figuri sculptate pe pietrele de mormânt, tăiați de-a lungul nasu- 
lui, sau să ne facem ca bucăţile arşicelor tăiate între doi prieteni . 

lată motivele pentru care tot omul trebuie îndemnat să fie cu 
evlavie faţă de zei: pe de o parte ca să scăpăm de noi nenorociri, 
pe de alta pentru a izbuti să refacem unitatea spre care Eros ne 
călăuzește, ca un suveran. Nimeni deci să nu săvârşească ceva 
împotriva lui (și lucrează potrivnic lui oricine se face urât zei- 
lor). Devenind însă prietenii săi și păstrându-ne legăturile cu 
acest zeu, vom afla și ne vom întâlni cu iubitul nostru, cu pro- 
pria noastră jumătate, ceea ce la puțini dintre cei de astăzi le e 
dat să facă. 

Aici, parcă-l văd pe Eryximah că-și zice: ăsta nu-i discurs, ci 
curată comedie! Ca și cum aș vorbi gândindu-mă la Pausanias și 
Agaton’. Nu voi tăgădui că-ntâmplarea face ca dânşii să fie toc- 
mai din rândul acelora și amândoi coborâtori din firea băr- 
c bătească. Dar susţin că toţi bărbaţii, toate femeile, că întreg nea- 

mul omenesc ar fi fericit numai dacă fiecare și-ar împlini dra- 

| Aceste bucăți de arşic serveau, între prieteni, ca motive de reciprocă amintire; eventual, ca 
semne de recunoaștere reciprocă, dacă bineînţeles adaptarea celor două jumătăţi era perfectă, 
spre a forma împreună vechiul arșic. 

2 Aluzic lu dragostea lui Pausanias pentru Agaton; aceştia ar intra în categoria despre carc se 
vorbeste la 191 e şi urm. 

gostea şi dacă tot insul s-ar întâlni cu iubitul său, refăcându-și 
vechea natură. lar dacă o asemenea reconstituire face desăvâr- 
şirea, urmează cu necesitate că, dintre cele prezente, ceea ce stă 
cel mai aproape de reconstituire e și cel mai învecinat cu desă- 
vârşirea. Ei bine, asta nu-i altceva decât întâlnirea cu iubitul care 
a fost creat, după dorinţă, la fel cu dânsul. 

Fireşte, dacă-i vorba să preamărim divinitatea-cauză a aces- 
tui lucru, numai lui Eros i se cuvin laude pe bun drept. Numai el 
ne dă şi în viața prezentă cel mai preţios dintre bunuri, călăuzin- 
du-ne spre scopul propriu, şi pentru viitor cele mai vii speranțe, 
în sensul că, dacă ne purtăm evlavios cu zeii, ne va întregi în ve- 
chea alcătuire, ne va vindeca şi ne va face neprihăniţi şi fericiţi. 

lată, Eryximah, acesta-i cuvântul meu asupra lui Eros; cum 
vezi, e conceput altfel decât al tău. Dar, precum te-am rugat, nu 
face dintr-însul acum subiect de comedie, fiindcă mai avem de 
ascultat și pe alții și trebuie să auzim pe fiecare ce spune; adică 
mai exact, pe fiecare dintre cei doi, fiindcă numai Agaton și So- 
crate au mai rămas. 

— Bine, zise Eryximah, să le-ascult! Mai ales că ţi-am auzit 
cu plăcere discursul. Îţi spun drept că, de n-aş ști cât sunt de is- 
cusiţi şi Socrate şi Agaton în privinţa treburilor lui Eros, grozav 
m-aş teme că n-au ce să mai spună, după multele și feluritele 
explicaţii ce s-au dat. Totuși, fiind vorba de dânşii, am curaj. 

Atunci, interveni Socrate: 

— Frumos ai dat lupta, Eryximah! Să fu însă în locul meu de 
acum, sau, mai exact, în acela în care mă voi afla după ce va 
vorbi frumos şi Agaton, nu știu de n-ai fi mai înfricoșat decât 
mine; în tot cazul, ai fi şi tu în starea mea de acum! 

— Socrate, m-ai dat gata, sări Agaton; m-ai tulburat cu păre- 
rea ce vrei s-o faci crezută, cum că voi vorbi așa de frumos încât 
merită să fiu așteptat cu mare nerăbdare, ca la un spectacol. 

— Agaton! Ar trebui să fiu uituc, zise Socrate, ca să cred că 
te-ar putea tulbura un număr de oameni așa de mic, câţi suntem 
noi acum, când ţi-am văzut îndrăzneala şi demnitatea cu care ai 
păşit pe scenă, alături de actori, pe punctul de a-ţi rosti versurile, 
înfruntând neclintit priveliștea atâtor capete. 

— Ce, Socrate? Nu cumva mă crezi, zise Agaton, aşa de stă- 
pânit de teatru, încât să nu-mi dau seama că, pentru orice om cu 
minte, cei puţini dar inteligenţi sunt mai de temut decât proştii 
mulți la număr? 

— Agaton, n-ar fi frumos din parte-mi, zise Socrate, să desco- 
păr eu, în caracterul tău, trăsături grosolane. Stiu prea bine că, 
dacă te-ai întâlni cu unii pe care îi socoti întelepti, te-ai îngriji 
mai mult de dânșii decât de mulțime. Frica mea este că nu sun- 
tem noi acești înţelepţi. Doar am fost și noi la teatru şi am făcut 
parte din gloată. Insă în cazul când te-ai întâlni cu alţii, care să 
fie înţelepţi, sunt convins că în fața lor te-ai rușina dacă te-ai ști 
făptuitorul unei acţiuni urâte. Sau poate nu crezi? 

— Adevăr vorbeşti, răspunse el. 

— Şi cum? Faţă de gloată nu-i rușine să te faci vinovat de-o 
ispravă urâtă? 

În acest moment Phaidros zise, întrerupând: 

— Iubite Agaton! Dacă răspunzi lui Socrate, te asigur că el nu 
se va tulbura deloc că treaba nu se desfăşoară aşa cum am pus-o 
noi la cale aici; el, numai să aibă cu cine convorbi, și e mulțu- 
mit, darmite când mai are în față și un om frumos? Cât despre 
mine, îl ascult cu plăcere pe Socrate, oricât ar sta de vorbă cu 
noi; dar datoria mea este să observ că acum e timpul a-l preamări 
pe Eros; în plus, să mă ocup de cuvântarea fiecăruia dintre vol. 
Numai după ce veti fi dat fiecare tributul cuvenit zeului veti 
putea convorbi cât poftiți. 

- De bună seamă, Phaidros, zise Agaton, ai dreptate, și nimic 
nu mă-mpiedică să-ncep a vorbi; mai ales că, mai târziu, voi 
putea sta de vorbă oricât cu Socrate. 


Cuvântul lui Agaton 

Dar aș dori să vă spun întâi un cuvânt despre modul cum 
înțeleg eu să pun problema, pe urmă să trec la fondul însuşi; 
aceasta fiindcă toți înainte-vorbitorii mi-au făcut impresia nu că 
preamăresc pe zeu, ci mai degrabă că fericesc pe oameni pentru 
bunurile al căror izvor le este zeul acesta. Dar ce fel este însuși 
autorul harurilor de care-i vorba — iată ce n-a spus nimeni. Şi 
totuşi, există o cale dreaptă spre a lăuda pe cineva, pentru orice 
fel de merite. Este să lămurim natura intimă a celui pe care vrem 
să-l preamărim și să arătăm noi roadele celui astfel lăudat. 
Pentru a-i tace prin urmare lui Eros lauda cuvenită, trebuie să-l 
arătăm cum este în sine ȘI apoi care îi sunt darurile. 


Cum este Eros? 

Dacă se cade s-o spun fără a trezi răzbunarea divină, eu 
susţin că Eros este cel mai fericit dintre toți zeii preafericiți: că 
el este, dintre toti, şi cel mai bun şi cel mai frumos. . 

E cel mai chipeș, în primul rând fiindcă-i și cel mai tânăr din- 
tre zei. Si chezășia cea mai sigură a susținerii mele mi-o dă el în- 

b suşi. El fuge, fuge repede de bătrâneţe, care, precum se știe, e 
grăbită totdeauna și s-apropie de noi ceva mai iute decât ar tre- 
bui. Prin firea sa, Eros urăşte bătrânețea şi nu se apropie de ea 
câtuși de puţin. Dimpotrivă, el este pururea cu tinerii, stă printre 
dânșii, după cum prea bine spune o veche zicătoare, că totdeau- 
na cine s-aseamănă, s-adună!. Mă învoiesc în multe cu Phaidros; 
nu pot fi însă de părerea lui când susține că Eros e mai în vârstă 
decât Cronos şi lapet; eu cred, din contră, că-i cel mai tânăr din- 

€ tre zei şi că rămâne pururi tânăr. Cât despre vechile isprăvi privi- 
toare la zei, povestite de Hesiod și Parmenide, cred că se dato- 
rează nu lui Eros, ci Destinului, dacă bineînţeles considerăm 
adevărate acele povești despre stâlcirile zeilor între ei, punerile 
în lanţuri și nenumăratele silnicii, care nici n-ar fi avut loc de-ar 
fi fost între dânșii Eros. Dimpotrivă, cu dânsul ar fi domnit mai de- 
grabă prietenia şi pacea, care sunt și acum și au fost în tot timpul 
de când Eros cârmuiește pe zei. 

E tânăr, am spus; dar pe lângă tinereţe adaug că-i gingaș. Ce 

d păcat că n-a existat şi pentru dânsul un poet de seama lui Homer, 
care s-arate gingășia zeului! Homer arată pe Ate ca pe o zeiţă, 
una gingașă; și nu-i uită nici eleganța picioarelor, când zice”: 

“.. căci piciorusele ei delicate nu calcă 
Jos pe pământ, ci pe capul bărbaţilor pururea umblă”. 

După părerea mea, gingășia Atei s-arată printr-o frumoasă 
dovadă: zâna nu umblă pe drum tare, ci pe moale. Să ne folosim 

e deci şi noi de aceeaşi dovadă pentru Eros, cum că-i delicat. El 
nu umblă pe pământ, nici chiar pe capete (care de altfel nu-s toc- 
mai moi!), ci umblă și locuieşte unde e mai gingaș pe lume: în 
moravurile, în sufletele zeilor şi oamenilor. Acolo și-a clădit sã- 


1 Originea acestei zicători este în Odiseea, XVII, 218. De acolo Platon a împrumutat-o şi în dia- 
logul Lysis 214, a, b. Dar sensul filozofic al sentinţei că “cele ce seamănă îşi sunt prictenc” 
l-au dat Empedocle și atomiştii. 

2 Iliada, XIX, 92-93. Este vorba de zeiţa Rătăcire (Ate), care pe nesimţite împinge pe om la 
nenorocire. 

lașul! Şi încă: nu stă de-a rândul, în orice inimă; ci, dacă în dru- 
mu! lui dă peste una cu deprinderi aspre, se depărtează și nu se 
opreşte decât la cea blândă. Astfel dar, fiind pururea în atingere 
— nu numai picioarele lui ci fiinţa lui întreagă — cu cele mai plă- 
pânde lucruri dintre cele ce sunt pe lume, este învederat că Eros 
a devenit fiinţa cea mai delicată. 

E cel mai tânăr și mai gingaș, am spus. Adaug la asta că e o 
făptură fluidă. De-ar avea o constituţie tare, ar putea oare să se 
mlădieze după orice împrejurare, să se turișeze întâi în inimi ṣi- 
apoi să dispară pe nesimţite? De puterea sa de adaptare, de flui- 
ditatea fiinţei sale, găsim o dovadă puternică în însăși grația și 
frumuseţea ce-l caracterizează, mai învederat decât orice altă 
făptură. In adevăr, între urâţenie și dragoste războiul este veşnic. 
Viaţa pe care o duce Eros printre flori destăinuieşte ceva din fru- 
museţea culorii chipului său. Eros nu stă pe ce nu-i înflorit sau 
pe ce s-a veștejit: corp, suflet sau orice ar fi. El s-așază şi rămâne 
numai unde-i loc parfumat și înflorit. 

Asupra frumuseţii zeului, fie de-ajuns atâta, cu toate că au ră- 
mas multe nespuse. Trebuie să vorbim după aceasta și de virtu- 
tea lui Eros. 

Cea mai însemnată trăsătură este că Eros nu săvârşeşte ne- 
dreptatea faţă de vreun zeu sau om, nici n-o suferă de la vreun 
zeu sau om; Că silnicia nu-i în stare să-l facă pe dânsul a suferi, 
dacă suferă ceva (ea nu-l atinge pe Eros), la rându-i, nici el nu 
pricinuieşte suferințe prin silnicie (lui Eros i se supune oricine 
de bunăvoie!). Căci doar ce-i dreptatea decât — cum spun Legile, 
cârmuitoarele statului — înțelegerea dintre o voinţă liberă şi alta 
tot atât de liberă? 

Dar nu-i numai dreptatea. El are parte şi de un adânc senti- 
ment al măsurii. Căci chibzuinta e tocmai puterea cuiva de a-şi 
stăpâni plăcerile și poftele. Si care-i plăcerea superioară dra- 
gostei? Dacă însă cele inferioare sunt dominate de Eros, iar 
acesta e stăpânul plăcerilor și dorințelor, adevărul e că Eros se 
dovedeşte deosebit de cumpătat. 

Mai mult. S-ajungem şi la vitejia lui. Nimeni, nici chiar Ares, 
nu-l înfruntă pe Eros); căci nu Ares îl stăpânește pe Eros, ci Eros 
pune stăpânire pe Ares, cum se şi zice, în vederea Afroditei. Si, 


1 Dintr-o tragedie a lui Sofocle, Thyestes. 

oare, cel ce stăpânește nu-i mai tare decât cel stăpânit? lată cum 
este el cel mai puternic, fiind stăpânitorul celui mai puternic din- 
tre toţi! 

Am vorbit despre dreptatea, cumpătarea și puterea zeului. 
Rămâne să spunem ceva şi despre înţelepciunea lui, căci trebuie 
să ne dăm osteneala, pe cât posibil, a nu lăsa nelămurit nici un 
punct. 

Ca să-mi cinstesc și eu arta, așa cum Eryximah și-a cinstit-o 
pe-a sa, voi arăta mai întâi că acest zeu este un atât de mare 
inspirator de poezie, încât poate să împărtășească şi altuia din 
harul său. Si orice om, oricât de străin de muze ar fi fost mai 
înainte, devine creator de artă de îndată ce Eros s-atinge de el. 

Trebuie să ne folosim de această ocazie spre a da mărturie că 
Eros este un poet desăvârşit în orice ramură inspirată de muze; 
căci doar ceea ce nu posedă cineva şi ce nu cunoaște, se-nţelege, 
n-ar putea da el în dar, nici preda altuia ca învăţătură. Acum, să 
ne gândim la creația vieţuitoarelor. Poate tăgădui careva lui Eros 
această înțelepciune, datorită căreia toate fiinţele vii se zămis- 
lesc şi se nasc? Să privim pe de altă parte și spre diferitele feluri 
de arte și meşteşuguri: oare nu știm că oricine căruia acest zeu i- 
a slujit de învățător a devenit renumit şi strălucitor, pe când 
acela de care Eros nu s-a atins a rămas în întuneric? Dar apoi, 
mânuirea arcului, medicina, aflarea viitorului, Apollon nu le-a 
descoperit decât sub imboldul dorinţei și dragostei! Astfel încât 
am putea spune că Eros este și dascălul său, cum sunt muzele 
pentru muzică, Hefaistos pentru lucratul arămui, Atena pentru 
țesături, Zeus pentru cârmuirea zeilor și oamenilor. lată, de-aici 
a purces şi rânduiala în faptele zeilor, din clipa când între dânșii 
se ivi iubirea: se-nţelege, iubirea pentru frumos, căci Eros n-are 
de a face cu urâtul. Insă înaintea lui, cum am spus și la-nceput, 
zeii au avut de suferit cumplit din pricina atotputerniciei Desti- 
nului. lar când apăru acest zeu, au ieșit la iveală toate bunătăţile, 
pentru zei și oameni, din iubirea ce-o nutrea el pentru lucrurile 
frumoase. 


Darurile lui Eros 
Iată, Phaidros, de ce găsesc că Eros este întâi de toate cel mai 
frumos și mai bun dintre zei; în al doilea rând, că şi pentru alții 
e aducătorul aceloraşi însușiri. Imi vin în minte niște versuri, pe 
care vi le spun fiindcă-n ele se arată cum că Eros este zeul care 

“Pacea-ntre oameni aduce şi somnului pat fără grijă, 
Mării cei mult zbuciumate-i dă linistea despre furtune” `. 
El ne-alungă orice înstrăinare din suflete, ne umple de senti- 
mentul înfrăţirii, face-nrudiri între noi şi ne reunește la serbări, 
la coruri şi praznice. El deschide drum plăcerilor şi înlătură orice 
grosolănie; e darnic în bunătate, zgârcit în ură; e milostiv şi bun. 
Pentru cei înţelepţi, devine obiect de contemplare; pentru zei, de 
minunare. Râvnit de cine nu-l are, comoară cui îl posedă. Părin- 
te al Îndestulării, al Belşugului, al Desfătării, al Harunilor, al Do- 
rinței, al Patimei aprinse, el veghează asupra celor buni și nu-i 
pasă de răi. La necaz, la spaimă, la patimi arzătoare, la gândire, 
e îndrumător, e înainte-mergător, e susținător şi-i cel mai bun 
mântuitor. El este podoaba tuturor zeilor şi oamenilor. Preafru- 
moasă, preabună călăuză, căreia fiece om se cuvine a-i da ascul- 
tare, a-l preamări frumos prin imnuri şi a i se întovărăși la cân- 
tecul cu care Eros farmecă gândirea zeilor şi oamenilor! 
Acesta-i Phaidros, cuvântul meu. Aceasta-i închinarea pe 
care o face zeului, dând o dreaptă măsură fanteziei și seriozităţii, 
pe cât mi-a stat în putere”. 


Intervine Socrate 

Când Agaton sfârşi vorba, toţi cei de față, după spusa lui 
Aristodem, aplaudară zgomotos. In adevăr, tânărul vorbise fru- 
mos, $? spre cinstea sa și spre a zeului. Atunci Socrate, aruncân- 
du-şi privirile spre Eryximah: 

- O, tu, zise, odraslă a lui Akumenos, nu cumva ţi-am părut 
adineauri un om înfricoşat de-o frică neînfricată”, mai degrabă 
decât un proroc care a prevăzut că Agaton va vorbi atât de mi- 
nunat, încât mă va pune în încurcătură? 

— Intr-o privinţă, răspunse Eryximah, găsesc și eu că ai grăit ca 
un proroc, când ai spus că Agaton va vorbi bine. Cât privește însă 
partea cealaltă, că te pune și pe tine în încurcătură, asta n-o cred. 

— Şi cum, fericitule, zise Socrate, cum să nu fim în încurcă- 
tură, şi eu şi oricare ar mai vorbi după o atât de frumoasă şi de 
înflorită cuvântare? lată. să trecem peste celelalte părți, unde 


| După Orpheus, bacea şi liniștea erau în grija Afroditei. Cf. Fragm. Orphica. XXVII. 

2 Discursul lui Agator imită stilul înflorit al retoricii. Socrate se pronunţă împotriva acestui mod 
de vorbire (198 d până la 199 a), unde nu adevărul este primul obiectiv al cuvântării. 

3 Se parodiază stilul lui Agaton. 

frumusetea nu era la fel de uimitoare; dar cine n-ar rămâne în- 
cremenit ascultând sfârșitul cuvântări lui Agaton, strălucirea 
vorbelor și armonia frazelor lui? Eu, unul, îndată mi-am dat sea- 
ma cât de puţin voi fi în stare să vorbesc ca dânsul, orj să m-a- 
propii, cât de cât, de frumuseţea acelei cuvântări. Mai că-mi ve- 

c nea să mă furișez de-aici şi să plec, de rușine, dac-aș fi avut pe 
unde! Cuvântarea lui mi-aducea în gând pe Gorgias şi, nu știu 
cum, mi-a trecut deodată prin minte cunoscutul vers al lui Ho- 
mer', mi-a fost teamă ca Agaton, sfârşind vorbirea, să nu-mi 
arunce în față capul lui Gorgias, uluitorul orator, care m-ar fi în- 
cremenit şi m-ar fi lăsat fără de glas! 


Observări critice asupra discursurilor rostite 
Si m-am gândit cât de ridicol am fost când m-am potrivit vo- 
uă și m-am încumetat să iau parte cu voi la preamărirea lui Eros, 
d afirmând că-s iscusit în problemele iubirii, deşi în realitate nu 
ştiam nimic din felul cum trebuie proslăvit ceva, orice ar fi. În 
prostia mea, credeam că pentru orice era de lăudat, nu trebuia să 
spun decât adevărul; că acesta-i temeiul; că dintre cele adevă- 
rate, era de ajuns să alegem ce e mai frumos și să înfăuișăm lu- 
crul în chipul cel mai nimerit. Şi aveam mare încredere că am să 
vorbesc bine, ca unul ce știam să ridic în slavă adevărul, oricare 
ar fi fost el. Pe cât se pare însă nu acesta-i cel mai bun chip de a 
lăuda, ci altul. Este să acorzi lucrului tot ce-ţi închipui mare și 
e frumos, fără să te uiţi de este așa sau nu, chiar fără să mai cauţi 
dacă cele ce-ai spus sunt false. Pe cât se vede, s-a convenit de la- 
nceput ca fiecare dintre noi să pară că-l preamăreşte pe Eros, 
mai degrabă decât să-l preamărească. Fireşte, acum înţeleg de ce 
puneţi în mișcare toate mijloacele minții pentru a ridica în slăvi 
pe Eros, de ce-l arătaţi astfel, şi de ce-l scoateţi pricina unor 
fapte atât de însemnate: ca să iasă cel mai frumos şi cel mai bun 
199a -— se-nţelege, în ochii celor ce nu-l cunosc, nicidecum pentru cei 
care-l știu. Şi-n adevăr, elogiul se prezintă frumos și impresio- 
nant. Cum însă eu nu știam de acest mod de a lăuda, și cum, ne- 
știindu-l, m-am potrivit totuși vouă și v-am promis să-l laud pen- 


l Aluzie la un vers din Odiseea, XI, 632. Aici este şi un joc de cuvinte cu vorbele asemănătoare 
Gorgias, Gorgo. Aceasta din urmă era un monstru despre care se zice că împietrea pe oricine-i 
ieșea-n cale. Întreaga caracterizare a discursului, de la 198 b ad finem, este o ironie la adresa 
retorilor. 

tru partea mea, spun şi eu că limba, nu cugetul! v-a făgăduit-o. 
Rămas bun, deci, unor astfel de discursuri! În felul acesta eu nu 
preamăresc pe nimeni, nici n-aş fi în stare s-o fac. Dacă îmi dati 
vole, să fim înțeleşi: eu, unul, și-n această ocazie nu voi spune 
decât adevărul, potrivit obiceiului meu, dar nu înfruntând cuvân- 
tările voastre, căci nu vreau să mă fac de râs. De aceea, Phaidros, 
vezi dacă mai este nevoie de o asemenea cuvântare asupra lui 
Eros; vezi dacă merită să ascultați asupra lui un discurs care să 
spună adevărul; și încă unul îmbrăcat în cuvinte și într-o rân- 
duială a trazelor făcute cum va voi să le-aducă întâmplarea. 


Conceptia filozofică a iubirii ° 

Phaidros și ceilalti au încuviinţat și l-au îndemnat să vor- 
bească așa cum găsea el de cuviință. 

— Si încă ceva, Phaidros, adăugă Socrate. Dă-mi voie să-l 
întreb pe Agaton despre unele amănunte; voi putea vorbi având 
astfel și consimțimântul lui. 

— Cum de nu, zise Phaidros, întreabă-l. 

După acestea — continuă Aristodem — Socrate începu vorba 
astfel: 

— Găsesc, iubite Agaton, că ţi-ai deschis frumos discursul, 
când ai spus că trebuie s-arăţi întâi ce fel este Eros, pe urmă 
faptele lui. Nespusă plăcere mi-a făcut acest început. Dar iată, 
fiindc-ai vorbit despre Eros așa de frumos în toate și fiindc-ai 
arătat cu strălucire cum este el, mai spune-mi un lucru: care-i na- 
tura lui? Este Eros dragostea către ceva, sau către nimic? Nu-n- 
treb dacă este pentru mamă sau tată (ar fi ridicolă întrebarea 
dacă Eros înseamnă iubire a mamei sau a tatălui), ci-ntreb ca şi 
cum, cercetând același lucru despre calitatea de părinte, aş zice: 
cel ce este tată, este oare tată al cuiva sau al nimănui? $i, 
negresit, de-i vrea să-mi dai un răspuns frumos, mi-ai spune că 
tatăl e tată a unui băiat sau al unei fete. Sau nu? 

— Tocmai, zise Agaton. 

— Si despre mamă, nu se poate spune același lucru? 

— Recunosc şi asta. 


1 Celebru vers din piesa Hipolir a lui Euripide (612). 
2 Se încheie prima parte a operei. Prin gura celor cinci vorbitori s-a rostit şcoala retorică: ei s-au 
luat la întrecere cine va face cel mai frumos elogiu în cinstea lui Eros. 

— Încă un lucru, zise Socrate. Răspunde-mi numai ceva, ca 
să-nțelegi mai temeinic ce vreau. Presupune că te întreb: ce este 
un frate? Oare în el însuși înseamnă el frate al cuiva, sau al ni- 
mănui? 

— Se-nţelege că al cuiva. 

— Nu al unuia care este şi el frate sau soră? 

Aprobă. 

— Încearcă, adăugă Socrate, să-mi vorbeşti acum și despre 
Eros: este el iubirea către ceva sau a nimănui? 

— Se-nţelege că-i iubirea către cineva. 

— Acest răspuns, zise Socrate, păstrează-l; şi să ţi-aduci amin- 
te de el. Deocamdată mai spune-mi atât: oare Eros dorește lucrul 
de care-i îndrăgostit sau nu? 

— Se-nţelege că da. 

— Dar, care din două are loc: oare doreşte cineva și-i îndră- 
gostit de un lucru atunci când îl și are, ori când nu-l are? 

— Când nu-l are, zise el, așa e firesc. 

— Bagă de seamă, zise Socrate, dacă în loc de “e firesc” nu-i 
mai potrivit să spui că “e necesar” să dorească lucrul de care 
duce lipsă şi să nu dorească ce nu-i trebuie. Mie cel puţin, Aga- 
ton, ce să-ţi spun, grozav îmi apare ca o necesitate. Tie cum ţi se 
pare? 

— La fel şi mie, zise. 

— Bine spui. Dar dacă cineva este mare, ar mai dori el oare să 
fie mare? Sau când e puternic, ar mai vrea să fie tare? 

— Cu neputinţă; urmează doar din cele convenite. 

— Se-nţelege, nimeni nu-i în suferinţă pentru lipsa lucrurilor 
pe care le şi are! 

— Adevăr grăiești. 

Socrate, reluând atunci vorba: 

— Dar dacă unul care-i puternic ar vrea să fic puternic, unul 
care-i iute ar dori să fie iute şi unul sănătos ar râvni să fie sănă- 
tos? Căci cineva ar putea crede așa ceva, şi altele la fel, anume 
că există oameni într-o astfel de situaţie încât, deși au unele 
însuşiri, doresc totuşi să le aibă. Ca să nu fim înșelaţi, prin ur- 
mare, iată de ce vorbesc în acest mod. Cugetând la toate acestea, 
Agaton, este o necesitate să admitem că, o dată ce are cineva în 
prezent unele însuşiri, el este stăpânul lor, al fiecăreia-n parte, de 
vrea ori de nu vrea. Să presupunem însă că unul ne-ar înfrunta 
astfel: “Eu fiind acum sănătos, doresc să fiu sănătos; fiind bogat, 

doresc să fiu bogat şi-s doritor de lucruri pe care le posed chiar”. 
Desigur, i-am putea da răspunsul următor: “Omule, după ce ți- 
ai dobândit pentru acum bogăția, sănătatea și puterea, vrei să le 
ai Şi pe viitor, căci pentru moment, cu sau fără voia ta, le ai. 
Când zici doresc cele ce am, ia seama dacă nu spui tocmai: ca 
lucrurile prezente să fie prezente și în viitor”. Ar putea să nu 
cadă la-nvoială? 

— Desigur că s-ar învoi, zise Agaton. 

Atunci Socrate, luând din nou firul: 

— Dar, zise el, a iubi nu este oare mai degrabă a dori ce nu ai 
încă la îndemână, ce nu stăpânim încă? Nu-i să ne vedem rezer- 
vate şi pe viitor acestea? Si să ne fie prezente? 

— Desigur, asta-i. 

— Și acesta deci, și cine mai are dorinţe, oricare ar fi el, do- 
reşte numai ce nu-i la dispoziţia sa, numai ce nu-i prezent, ce nu-i 
el, ce-i lipsește; numai unor lucruri din acestea le duce dorul și 
le poartă dragoste. 

— Se-nţelege. 

— Haide, zise Socrate, să ne-nţelegem asupra celor recunos- 
cute de amândoi pân-acum. Este erosul altceva decât, întâi de 
toate, dragostea către unele lucruri, în al doilea rând tocmai către 
lucrurile a căror lipsă o simțim? 

- Da, zise, acesta este. 

— Adu-ţi aminte de care lucruri ai spus, în cuvântare, că Eros 
te face îndrăgostit? Dacă vrei, îți amintesc chiar eu. Cred că te-ai 
exprimat cam așa: zeii au pus rânduiala în lucruri, din dragostea 
celor frumoase, căci nu există un Eros al celor urâte! N-ai spus 
cam asa? 

— Am spus-o, întări Agaton. 

— Si pe drept cuvânt, prietene, adaugă Socrate. Iar, dacă lu- 
crurile stau așa, poate fi Eros altceva, sau este tocmai iubirea 
frumosului și nicidecum a urâtului? 

Agaton recunoscu. 

— Dar noi mai recunoaştem că omul iubește tocmai lucrul de 
care-i lipsit şi pe care nu-l are? 

Da, zise cl. 

-- Atunci Eros duce lipsă și nu posedă tocmai frumuseţea. 

— Neapărat. 

— Dar ce? Pe unul lipsit de frumuseţe, pe unul ce nici n-a po- 
sedat-o vreodată, poți să-l numeşti frumos? 


— Nu, desigur. 

— Și dacă lucrurile stau aşa, mai susţii acum că Eros e fru- 
mos? 

Și Agaton, la rându-i: 

— Mi-e teamă, Socrate, că-n acel moment n-am prea ştiut ce 
spun. 

c — Si totuşi, 0, Agaton, ai vorbit atât de frumos. Dar spune-mi 

încă ceva: oare cele bune nu-ţi par a fi și frumoase? 

— Mi se par. 

— Dacă deci Eros e lipsit de cele frumoase şi dacă lucrurile 
bune sunt tocmai cele frumoase, atunci el este lipsit de cele bune. 

— Eu n-aş putea, zise Agaton, să mă-mpotrivesc ție, Socrate! 
De aceea, fie cum zici tu. 

— Nu te poţi împotrivi adevărului, iubite Agaton, zise acesta. 
Căci pe Socrate nu-i greu să-l înfunzi. 


d Ce ştie Socrate de la Diotima ! 

Te las acum pe tine. Vreau să vă spun despre Eros un cuvânt 
pe care l-am auzit odată din gura unei femei din Mantineia, 
numită Diotima, înţeleaptă şi-n cele ale dragostei şi-n multe 
altele. Dânsa e cea care a pus pe atenieni să facă jertfe înainte de 
a izbucni ciuma”, aducând prin aceasta o amânare de zece ani a 
molimei. Ea mi-a dat învăţătura referitoare la Eros... Sprijinin- 
du-mă pe cele stabilite cu Agaton, voi încerca să vă spun şi vouă 
cuvântul ei, de data asta singur, fără ajutor, aşa cum voi putea. 
Găsesc că trebuie să desfășor lucrul ca şi tine, Agaton; voi arăta 
mai întâi cine și ce fel este Eros, pe urmă voi vorbi de faptele lui. 

e Mi se pare că-i cel mai lesne din toate să vă istorisesc tocmai 
cum s-a desfășurat convorbirea mea cu străina. De mirare că şi 
eu i-am înfăţişat cam aceleași gânduri pe care Agaton le rostea 
către mine adineauri: că Eros este un zeu mare și că reprezintă 
dragostea pentru lucrurile frumoase; iar dânsa m-a înfruntat cam 
cu aceleaşi vorbe pe care i le-am spus eu acestuia: că deci, după 
părerea mea, Eros nu-i nici frumos, nici bun. 


l Cinc este Diotima? O fiinţă istorică, sau un personaj fictiv? Părerile criticii sunt în gencre 
împărțite, după cum sc acordă sau nu istoricitate operei platonice. Taylor (Pluto, the man and 
his work, p. 210 şi urm.), de pildă, o crede personaj real; Ast, Hermann şi alții o socot ficțiune. 
Léon Robin, în notiţa sa introductivă la ediția Bancherului (p. XXU — XXXVIII), susţine cu 
tărie părerea că nu pe Diotima o ascultăm aici, nici pe Socrate, ci pe Platon însuși. 

2 Aluzie la ciuma din anul 430 î.Chr., de care a murit şi Pericle după un an. 

Natura lui Eros este mijlocie 

Luând cuvântul, am spus: 

— Cum gândești, Diotima? Atunci Eros este şi urât și rău? 

Iar ea răspuse: 

— Ce, nu ştii vorbi fără să hulesti? Crezi că dacă un lucru nu-i 
frumos, urmează cu necesitate că-i urât? 

— Fără-ndoială că da. 

— Oare tot așa-i şi când cineva nu e înţelept? Urmează că-i 
neapărat un netot? Nu-ţi dai seama că există şi ceva mijlociu, 
între înțelepciune şi prostie? 

— Ce anume? 

- Faptul de a judeca drept, chiar fără să poţi arăta raţiunea 
lucrului; nu crezi, zise ea, că aceasta nu se cheamă nici a ști 
(cum ar putea fi știință lucrul fără de rațiune?) şi nu-i nici 
neştiință (cum să fie neştiință ceea ce atinge totuşi realitatea”), 
ci nu este decât o dreaptă părere, adică ceva care stă între ştiinţă 
ŞI neștiință? 

— Adevăr grăieşu, zic eu. 

— Prin urmare nu căuta să prezinţi neapărat drept urât un 
lucru ce nu-i frumos, nici drept rău pe cel care nu-i bun. La fel 
cu Eros. Dacă singur recunoști că nu-i bun, nici frumos, nu 
urmează deloc că trebuie să fie urât și rău, ci mai e o situaţie, 
zise ea: este punctul de trecere între aceste două. 

— Si totuşi, spusei eu, se recunoaște de toată lumea că-i un 
mare zeu. 

— De care lume vorbeşti? întrebă ea. De a celor ce nu ştiu 
NIMIC, ori de a celor ce știu? 

— De toată lumea. 

Atunci ea zise râzând: 

— Dar bine, Socrate, cum poate fi el recunoscut drept un mare 
zeu, de cei care nici măcar nu-l cred zeu? 

— Care-s aceștia? întreb eu. 

— Iată, unul eşti tu, alta eu... 

Iar eu: 

— Cum poți spune așa ceva? 

Dânsa: 


1 Este cunoscuta deosebire pe vare o face Platon între adevărata ştiinţă, grație căreia luăm cu- 
noştință de realitatea imperceptibilă simțurilor, şi simpla părere. 

— Cu uşurinţă, zise. la spune-mi, nu socoţi pe toţi zeii fericiți 
și frumoşi? Ori poate cutezi să arăţi despre unul dintre ei că nu-i 
frumos și fericit? 

— Nu, pe Zeus, nici nu mă gândesc. 

— Pe cine numeşti fericiti? Nu pe cei care au dobândit tot ce 
e mai bun şi frumos? 

d  — Fără-ndoială. 

— Dar pe Eros l-ai recunoscut doritor al lucrurilor de care este 
lipsit, tocmai din lipsa celor bune și frumoase? 

— L-am recunoscut. 

— Si cum poate fi zeu unul ce nu-i măcar părtașul lucrurilor 
frumoase și bune? 

— În nici un fel; aşa cred cel puţin. 

— Vezi deci, zise ea, că nici tu nu-l socoţi zeu pe Eros! 

— Dar ce-ar putea fi Eros atunci, întrebai eu. Un muritor? 

— Deloc. 

— Ce, dar? 

— Cum vorbeam mai nainte, zise ea: ceva între muritor și 
nemuritor. 

— Ce anume, Diotima? 


Eros este un daimon 

— Un daimon’ mare, Socrate; căci şi este daimonul o fiinţă 
între zeu și muritor. 

— Cu ce putere? întrebai eu. 

— De a tălmăci și împărtăși: zeilor cele ce vin de la oameni, şi 
oamenilor ceea ce le vine de la zei. Am numit: rugăciuni Și jertfe 
din partea oamenilor, porunci şi răsplată pentru jertfe, din partea 
zeilor. Pe lângă aceasta daimonul, fiind la mijloc între cele două 
lumi, umple golul; așa că universul se unește cu sine însuşi într-un 
tot. De la daimon purcede și toată știința viitorului; de la el arta 
203a preoților cu privire la jer tfe, la iniţieri, la descântece, la toată 

prorocia şi la vrăji. Zeul n-are amestec cu omul, ci toată împăr- 
tăşirea se face prin aceştia; numai prin daimoni vorbesc zeii oa- 
menilor, fie în starea de veghe, fie în somn. Si, cine-i iscusit în 


| Asupra acestui daimon, care în limba greacă nu înseamnă spirit rău, diavol, ci geniu mijlocitor 
ce uneşte lumea de sus, divină, și cea de jos, omenească, dând universului unitatea, cf. L. Robin. 
Théorie platonicienne de !'Amour, pp. 131-138. 

acest fel de lucruri, se numeşte om daimonic; pe când cine-i is- 
cusit în altceva, ca de pildă în arte sau în diferite meşteşuguri, 
acela-i numai un meșteșugar. lar daimonii aceştia sunt mulți și 
feluriți; unul dintr-înşii este chiar Eros. 


Mitul nasterii lui Eros 

— Din ce tată, zic eu, şi din ce mumă se trage? 

- Povestea-i foarte lungă; am să ţi-o spun totusi. 

Când s-a născut Afrodita, zeii se ospătau. Și erau mulţi acolo; 
între ei și Poros', feciorul zânei Metis. După ce-au mâncat, iată, 
sosi și Penia’, să cerșcască ceva de la ospăț. Și şedea pe lângă 
uși. În vremea asta Poros, ametit de nectar (căci vinul nu exista 
încă), ieşi în grădina lui Zeus. Acolo, îngreuiat cum era, adormi. 
Atunci Penia, împinsă de propria ei lipsă, îşi puse în gând să aibă 
un copil cu Poros. Se culcă deci lângă dânsul şi concepu pe 
Eros. Fiindcă fusese zămislit chiar în ziua de naștere a Afroditei, 
fiindcă în același timp el este prin natură îndrăgostit de tot ce-i 
frumos și fiindcă Afrodita este frumoasă, Eros se făcu însoţitorul 
și slujitorul ei plecat. 

Dar, ca fecior al lui Poros şi-al Peniei, iată ce soartă îl ajunse 
pe Eros. Mai întâi e pururea sărac şi-i foarte departe de a fi deli- 
cat şi frumos, cum îl socotesc mulţi. Dimpotrivă, e aspru şi mur- 
dar, e cu picioarele goale şi fără culcuș; totdeauna se culcă pe 
pământul gol; doarme pe lângă port, pe drumuri, sub cerul liber; 
într-un cuvânt, având firea mamei, el trăieşte pururea cu lipsa 
alături. 

De altă parte, semănând şi cu tatăl, stă gata să prindă tot ce e 
frumos şi bun; căci e viteaz, cutezător și-i încordat nevoie mare. 
Vânător temut, urzind pururea te-miri-ce curse; la gândire păti- 
maş şi totdeauna gata cu dezlegările; în același timp filozofând 
în cursul întregii vieti, el este un vraciu temut, e un magician şi 
e în stare de toate iscusințele. Nu-i din fire nici nemuritor, nici 
muritor; ci de multe ori, în câte o aceeași zi, când înflorește și 
trăiește, când moare, dar iarăși înviază, ori de câte ori reuşeşte 
datorită firii tatălui. Iar tot prisosul agonisit sc scurge fără-nce- 


| Poros înseamnă în limba greacă, ca termen comun, “belsug”; de aceea Robin îl şi traduce cu 
“Exp&dient”. 
2 Penia înseamnă sărăcie. 

tare, așa că Eros niciodată n-ajunge nici la istovire, dar nici la 
belșug. 

Pe de altă parte el este la mijlocul drumului între înțelepciune 
și neștiinţă. Căci lucrul stă astfel. Nimeni dintre zei nu filozo- 
fează, nici unul nu năzuieşte să devină înţelept — fiecare și este. 
Căci dacă unul e înțelept, el nu filozofează. Tot astfel e cu cei 
neînvăţaţi; ei nu-și bat capul să filozofeze şi n-au nici o râvnă să 
devină-nţelepți. Tocmai asta-i nenorocirea cu neștiința, fiindcă 
te-miri-cine, fără să fie împlinit ca om şi la minte, își închipuie 
că este aşa de ajuns; de aceea nici nu râvneşte lucrul de care nu 
se crede lipsit, nefund convins că are nevoie de el. 

— Care-s atunci, Diotima, zic eu, cei ce filozofează, dacă nu-i 
vorba nici de cei înţelepţi, nici de cei neştiutori? 

— Lucru-i limpede, zise dânsa, şi pentru un copil; este vorba 
de fiinţele ce stau între ambele categorii, fiinţe dintre care face 
parte și Eros. Înţelepciunea este desigur din rândul celor mai fru- 
moase lucruri; pe de altă parte Eros reprezintă iubirea pentru tot 
ce-i frumos; urmează cu necesitate că Eros are năzuința către 
înţelepciune. Fiind deci filozot, el se rânduiește între cei ce ştiu 
şi cei ce nu știu nimic. Aceasta ţine de nașterea sa: doar coboară 
dintr-un tată plin de iscusinţă și îmbelşugat, însă dintr-o mamă 
neştiutoare şi lipsită de mijloace. Asta-i, iubite Socrate, natura 
daimonului. 

Cât priveşte părerea ta despre Eros, nu-i de mirare că ţi-ai 
însuşit-o. Pe cât mi se pare, socotind după vorbele ce-ai rostit, ai 
crezut că Eros este cel iubit, nu cel iubitor. Poate că de aceea ţi 
s-a părut că-i așa de frumos; căci aşa și este în realitate cel iubit; 
frumos, delicat, desăvârşit şi prea fericit, pe când iubitorul are în 
sine altă însușire, aceea de care am vorbit. 


Rolul lui Eros 

Si eu am spus: 

— Bine, străino, văd că vorbeşti frumos; dar de este Eros cum 
spui, ce nevoie au oamenii de el? 

— Asta mă voi sili să ţi-o explic îndată, Socrate. Deocamdată 
știm cum este Eros și felul cum s-a născut; știm că el este, cum 
singur ai afirmat-o: dragostea pentru cele frumoase. Dar dacă 
unul ne-ar întreba: “Bine, Socrate, şi tu, Diotima: ce-i dragostea 
pentru cele frumoase?” sau, ca să ne exprimăm mai limpede: 
“Cel care iubeşte cele frumoase, ce iubeşte el?” aș răspunde: “El 

dorește să fie ale lui”. Acest răspuns, adăugă dânsa, stârnește o 
întrebare: “Ce devine unul care va fi dobândit cele frumoase?” 

Îi spusei că nu-s deloc în stare să răspund la ce mă întreba, 
sau n-aveam la-ridemână răspunsul. 

— Dar, zise ea, de-ar schimba cineva cuvintele și s-ar folosi 
de vorba “bun” în loc de “frumos” şi dac-ar întreba: “Haide, So- 
crate, spune-mi: cine iubeşte cele bune, ce năzuieşte el”? 

— Vrea să fie ale lui, i-aș spune. 

— Și ce devine cel care va fi căpătat cele bune? 

— De data asta-i mai uşor de răspuns, aş zice eu, fiindcă el 
devine fericit. 

— Deci prin dobândirea celor bune, zise străina, se face că-s 
fericiţi cei fericiti; și nu mai e nevoie să-ntrebăm de ce vrea să 
fie fericit cel care vrea aceasta; răspunsul pare a pune punct aici 
chestiunilor. 

— Adevăr grăieşti, zisei eu. 

— Dar năzuinta și dragostea aceasta, le crezi obștești? Adică 
toți oamenii doresc să aibă pentru ei înșiși cele bune? Ori cum 
ZICI? 

— Zic că-s obsteşti, răspunsei eu. 

— Atunci, Socrate, pentru ce să nu spunem despre toți că 
iubesc, de vreme ce toti iubesc întotdeauna aceleaşi lucruri? De 
ce spunem despre unii că iubesc, despre alţii că nu? 

— Mă mir şi eu de ce, zisei. 

— Nu te mira, urmă dânsa. Noi desprindem o formă anumită 
a iubirii, pe care o chemăm Eros; îi dăm adică numele cu care se 
indică întreg erosul, apoi ne folosim de diferite alte cuvinte spre 
a denumi şi celelalte moduri de a iubi. 

— Cu ce seamănă asta? 

— Iată. Stii că vorba de “poesis” (creaţie) arată multe lucruri. 
Astfel creaţie este cauza ce stârnește orice lucru să treacă de la 
starea de neființă la aceea de ființă. În chipul acesta, creaţiile ce 
se fac prin orice tehnică sunt poesis-uri, iar creatorii lor, oricare 
ar fi, s-ar numi “poeţi”. 

— Adevăr grăiești. 


1 Definiţia dată de textul însuși ne scuteşte de a da lămuriri mai amănunțite, că aici poesie şi poet 
nu trebuie luale numai în sensul restrâns de creator în aria literară. 

— Şi totuşi, zise dânsa, tu ştii bine că nu toţi poartă numele de 
poeţi, ci au diferite alte denumiri; că, din ce-i creaţie, numai 
muzica și versurile au primit în particular numele de poesie. 
Numai această parte a creaţiei se numește poesie, și numai cei 
care o stăpânesc se numesc poeţi. 

— Adevăr grăiești, zic eu. 

d  — Tot aşa-i cu dragostea. În principiu, ea este orice năzuință 
către cele bune și către fericire; ea este, oricui, marele şi vicleanul 
Eros. Însă unii, care-s înclinați în chip şi fel asupră-i — prin afa- 
ceri, prin gustul pentru gimnastică ori prin filozofie — nu se 
cheamă că se iubesc, nici că sunt îndrăgostiți. Alţii în schimb, 
care merg către țintă potrivit cu un anumit mod de iubire, unul 
singur, îşi însușesc numai pentru ei numele întregului, dragos- 
tea, faptul de a iubi şi starea de îndrăgostiți. 

— S-ar putea să spui adevărul, încuviinţai eu. 

— S-a spus o vorbă, urmă dânsa, după care îndrăgostiţii n-ar 
face altceva decât să-și caute jumătatea lor proprie!. Părerea mea 
este că iubirea nu se îndreaptă nici către jumătatea, nici către 
întregul tău însuţi, prietene, dacă nu se întâmplă să fie în joc 
ceva bun. Şi dovada o avem în faptul că oamenii îngăduie să li 
se taie picioarele și mâinile, când aceste părți ale corpului s-au 
arătat a fi viciate. Nu cred deci că oamenii iubesc cu orice preţ 
ceea ce le aparține, bineînţeles dacă nu considerăm binele drept 
ceva familiar, aparținând fiecăruia dintre noi, iar răul drept ceva 
străin. Oricum ar fi, nu există un alt lucru de care oamenii să se 
206a simtă îndrăgostiți, ci numai binele. Nu găsești? 

— Cum să nu găsesc, pe Zeus. 

— Și oare-i destul să spunem pur și simplu că oamenii se În- 
drăgostesc de ceea ce-i bun? 

— Da, zic eu. 

— Dar cum? N-ar trebui să se adauge, stărui Diotima, că ei 
sunt îndrăgostiţi și de posesiunea binelui? 

— Ar trebui. 

— Şi acest bine vor nu numai să-l aibă, dar să-l și păstreze de-a 
pururi? 

— Şi aceasta. 


1 Aluzie la cuvântarea lui Aristofan, 191 d, 193 c. 

— Prin urmare, încheie străina, luată în totul, dragostea este 
năzuința de-a stăpâni de-a pururea binele. 

— Foarte adevărat, zic eu. 

— Fiindcă astfel e dragostea întotdeauna, să băgăm de seamă 
acum la cei ce o urmăresc şi să vedem în ce chip şi în care anu- 
me acţiune zelul şi-ncordarea lor s-ar putea numi dragoste. Care 
poate să fie lucrarea ei? Eşti în stare să-mi spui și mie? 

— Dac-așş fi în stare, Diotima, nu ţi-aş admira atât de mult 
înțelepciunea și n-aş fi venit la tine să-nvăţ asemenea lucruri. 

— Atunci să ţi-o spun tot eu. Dragostea înseamnă procreaţia 
întru frumos, după corp și după spirit. 

— Am nevoie de un ghicitor, zic eu, ca să-mi tălmăcească ce 
spui, căci nu-nțeleg. 

— lată, îți voi arăta chiar eu mai clar. Bagi de seamă, Socrate, 
cum toți oamenii zămislesc şi prin corp și prin suflet? Si, când 
ajung la o vârstă, natura singură ne-mpinge la procreaţie? Nu-i 
însă cu putinţă a crea întru urât, ci numai întru frumos. Însăși 
întovărăşirea bărbatului cu femeia nu-i decât procreaţie; şi lucrul 
este de ordin divin, Socrate, căci, deşi se petrece-ntr-o ființă 
muritoare, conține nemurirea, adică zămislirea şi naşterea. Așa 
ceva nu are loc în ceea ce-i lipsit de armonie, și urâtul nu se ar- 
monizează deloc cu divinul; frumosul însă e-n perfectă armonie. 
Astfel dar Callone' nu-i altceva decât Moira’ și Filithyia:, în 
vederea procreării. Acesta-i și motivul că, ori de câte ori ființa 
procreatoare s-apropie de frumos, capătă o dispoziție de bucurie, 
se revarsă-n plăcere, concepe și naște. Dar când vine aproape de 
ceva urât, ce mâhnită, ce tristă se retrage în sine. cum se întoarce 
din drum, cum își reține puterea de concepere și ce chinuit se 
stăpânește! De aici vine, la orice vieţuitor ce procrează şi-i plin 
de viaţă, acea patimă arzătoare după frumos, în scopul de a se 
libera de marele chin al procreării, care-l stăpânește. Vezi dar, 
Socrate, că dragostea nu tinde către frumos, cum ţi se pare. 

— Către ce tinde atunci? 

— Către naştere şi procreaţie întru frumos. 

— Fie, zic eu. 


1, 2 Cuvintele înseamnă în limba greacă frumuseţe și destin. 
3 Zeița nașterilor. Destinul şi Naşterea sunt divinități cunoscute în mitologie. pe când Callone 
pare o creaţie a iui Platon. 

— Ba este aşa, adaugă dânsa. Şi de ce tinde către procreaţie? 
Fiindcă nașterea se reface veșnic și reprezintă ce e nemuritor în 
207a muritor. Dar fiindcă, după cele convenite mai nainte, dragostea 
constă în dorința de a face ca binele să ne aparțină mereu, este 
necesar să legăm acum dorința binelui de aceea a nemuririi. 
Urmează cu necesitate, din chiar cuvintele noastre, că dragostea 

este și de nemurire. 


Setea de nemurire 

Toate acestea Diotima mi le spunea în cadrul cuvântărilor ei 
despre cele ale dragostei. Si cândva m-a întrebat: 

— Ce crezi, Socrate, care să fie cauza acestei dragoste şi a 
pasiunii ce insuflă? N-ai simtit tu ce grozav pătimesc toate do- 

b bitoacele, când li se abate să procreeze? Vieţuitoare care umblă, 
viețuitoare care zboară, toate suferă ca de o boală a iubirii, toate 
caută mai întâi să se împreuneze, iar în urmă să se îngrijească de 
hrana celui născut; toate sunt gata, chiar cele mai slabe, să dea 
lupta cu cele mai puternice pentru apărarea puilor și să moară 
pentru ei; de multe ori ele chiar mor de foame și fac orice, numai 
să-și hrănească odraslele. Cât priveşte pe oameni, zise ea, s-ar 
mai putea susține că ei fac acestea din rațiune. Dar animalele, ce 

c cauză le mână astfel sub îmboldirea amorului? Poţi să-mi dai un 
răspuns? 

— Se-nţelege — i-am spus iarăşi — că nu mă Simt în stare. lar 
dânsa: 

— Nădăjduieşti să devii vreodată iscusit în cele ale dragostei 
fără să cunoşti acestea? 

— Dar bine, Diotima, cum spuneam și mai înainte, eu tocmai 
de aceea am venit la tine, fiindcă-mi dau seama că am nevoie de 
învăţător. Deci spune-mi tu cauza acestora şi a celorlalte pe care 
le produce dragostea. 

— Dacă găsești, acum, că Eros înseamnă de la natură dragoste 
către lucrul asupra căruia am convenit de mai multe ori înainte, 

d atunci să nu te miri de explicaţie; eu și aici adopt acelaşi temei 
ca mai nainte: că firea muritoare se străduiește pe cât cu putință 
să existe de-a pururea, adică să devie nemuritoare. Si singurul 
mijloc ce-i stă la-ndemână pentru aceasta este procreaţia. Dato- 
rită neîncetatelor nașteri se-nlocuieşte fiinţa veche prin alta no- 
uă, pe care prima o lasă în urma ei. De fapt, deşi despre fiecare 
viețuitor se zice că trăiește şi că-i pururi același, din copilărie 


131 


208a 


până îmbătrâneşre, el nu rămâne identic sieşi nici un moment, 
deși își păstrează numele’. Se-nnoiește necontenit, cu toate că-și 
pierde mereu câte ceva: din păr, din carne, din oase, din sânge, 
ȘI în urmă, corpul întreg. 

Și prefacerea n-atinge numai trupul, ci şi sufletul. Se schim- 
bă apucăturile, caracterul, părerile, înclinănle, plăcerile, mâh- 
nirile, temerile, fiecare dintre acestea nu se menţine în clipa 
următoare, ci-n vreme ce unele dispar, apar altele. Dar lucrul cel 
mai ciudat este că se-ntâmplă așa şi cunoştinţelor. Nu numai că 
sunt cunoștințe care se nasc în noi, în vreme când altele se pierd 
(căci şi-n această. privinţă fiecare din noi nu-i niciodată același), 
dar chiar fiecare cunoştinţă în parte urmează acelaşi drum. Ceea 
ce se numește “a studia”? nu are loc decât fiindcă se poate pierde 
o cunoştinţă. Uitarea este tocmai dispariția unei cunoştinţe; iar 
“studiul”, împlântând o întipărire nouă în locul celei care s-a 
dus, păstrează aşa de bine cunoașterea, încât ni se pare că-i una 
şi aceeaşi. Astfel se păstrează toată ființa muritoare: nu fiind 
mereu și în totul identică sieși, cum este existenţa divină, ci 
determinând fiinţa ce dispare ca îmbătrânită să lase în urmă-i 
alta nouă, cum a fost ea însăși. lată, Socrate, prin ce mijloc are 
parte un muritor de nemurire, în privinţa corpului și în toate 
celelalte. Nemuritorul însă este într-altfel. Nu te mira deci dacă 
orice vieţuitor își prețuiește firesc atât de mult odrasla proprie. 
Nemurirea — iată pricina pentru care orice vietate are în sine 
această grijă și dragoste. 

Ascultam cuvântul Diotimei, mă minunam şi întâmpinam; 

— Bine, preaînțeleaptă Diotima, crezi tu că lucrurile stau în 
adevăr așa? 

Iar ea, ca învățații desăvârşiți: 

— De asta, zise, să fii sigur, Socrate. Dacă, de altfel, vrei să te 
uiti puţin la ambiția omenească, te-ai minuna de nesăbuinţa ei, 
afară numai dacă nu te-ai gândi — în legătură cu principiile 
pomenite — cât de tare sunt oamenii stăpâniţi de iubirea unui 
nume, căutând 

“Glorie nemuritoare să-și facă în veşnicia timpului ™’, 


] Ideea expusă și în Phaidon, 87 d şi în Timaios, 43 a. 
2 Cu alte cuvinte: a menţine, a intretine sau a reține o cunoștință prin continuă împrospătare. 
3 Nu se cunoaște originea acestui vers. 

şi dacă-ţi dai seama că pentru acest motiv, mai degrabă decât 
d pentru iubirea odraslelor proprii, atâţia au fost gata să-nfrunte 
primejdii, să risipească o avere, să îndure orice suferință și să 
moară chiar. Crezi tu, zise străina, că Alkestis ar fi murit pentru 
Admet, Ahile ar fi urmat în moarte lui Patroclu', regele vostru 
Codru? ar fi ieşit înaintea morţii numai ca să asigure alor săi 
regatul, dacă ei nu credeau că lasă în urmă-le, prin faple, o 
amintire nepieritoare despre virtutea lor, o amintire care trăieşte 
şi azi între noi? Departe de asta. Ci pentru virtute, cred eu, pen- 
tru nemurire şi pentru zvonul ei cel încărcat de glorie — iată pem 
tru ce toți fac orice; și o fac cu atât mai mult cu cât sunt mai 
e aleși, căci iubesc nemurirea. 

Cei ce procreează întru corp, zise ea, îşi îndreaptă pașii mai 
cu seamă spre femei; prin dragostea lor creează copii, iar astfel 
își închipuie că-și pot agonisi şi nemurirea, și pomenirea nu- 
melui lor, şi fericirea — pentru toată vremea ce va să vină”. Dar 
creatorii în spirit... Căci sunt oameni, zise ea, care procreează 
mai bucuros în suflete decât în trupuri, creând, se-nțelege, cele 

209a care cad în sarcina spiritului să fie concepute și zămislite. Vrei 
să știi care anume? Cele referitoare la gândire și, nu mai puţin, 
la orice altă virtute. Dintre aceştia, deci, fac parte atât toţi poetii 
care creează lucrări originale, cât și, printre meșteșugari, toţi cei 
numiţi născocitori. lar cea mai mare din lucrările cugetului lor, 
zise ea, și cea mai frumoasă între toate, priveşte întocmirile ce- 
tăților și așezămintelor omenești, ceea ce se numește, în acest 

b caz, chibzuinţă şi dreptate socială. Si iată: dacă unul dintre aceș- 
tia poartă de tânăr în suflet, ca o fiinţă divină, sămânța creaţiei, 
când ajunge în floarea vârstei, deodată e cuprins de dorinţa ză- 
mislirii și nașterii. El caută atunci în jurul său frumuseţea în care 
ar putea procrea, căci în urât nu va zămisli niciodată. Şi, stăpânit 
de creaţie, îmbrățișează mai curând corpurile frumoase decât pe 
cele urâte; dacă întâlneşte în drum un suflet frumos, nobil și de 


1 Vezi cuvântarea lui Phaidros, 179 b şi urm. 

2 Codru, cel din urmă rege al Atenei, a primit moartea cu voință pentru a mântui orașul în 
războiul pe care-l purta cu Sparta. Potrivit oracolului, atenienii câştigau lupta decisivă, dacă 
regele lor ar fi fost ucis de inamic. Aflând răspunsul oracolului, spartanii au luat măsuri ca 
regele atenian să fie cruțat; dar acesta, luând înfățișarea înșelătoare a unui tăietor de lemne, ieși 
înaintea inamicului, îi căută gâlceavă și primi moartea. Astfel asigură Codru victoria și liber- 
tatea patriei sale. 

3 Şi aici — fragment dintr-un vers a cărui origine a rămas necunoscută. 

o natură aleasă, îndată-l cuprinde dragostea pentru această în- 
doită întrupare frumoasă. În fața unei astfel de făpturi, el devine 
într-o clipă plin de idei cu privire la virtute și la felul cum tre- 
buie să fie omul superior, ce preocupări trebuie să aibă, şi în- 
cearcă chiar s-o modeleze. Apropiindu-se astfel de frumos şi îm- 
părtăşindu-se din el, se înfiripează, cred, și ia naştere ceea ce stă 
încă de mult încolut în suflete. Prezent sau absent — el îşi aduce 
aminte de alesul său și face să crească, împreună cu dânsul, ro- 
dul propriei sale creaţii. Aşa se face că oamenii din această cate- 
gorie păstrează între dânșii legături mai puternice decât comuni- 
unea dintre noi și copiii noştri și că amiciţia lor se arată mai 
neclintită; doar s-au unit în vederea unor copii mai frumoși și 
mai puţin pieritori. Şi, se înțelege, mai bucuros ar primi oricare 
om, pentru sine, să dea naştere unor asttel de copii, decât făptu- 
rilor omenești, mai ales dac-ar privi la un Homer, la un Hesiod, 
ori la ceilalți poeţi de seamă, pe care îi pizmuieşte pentru urma- 
şii ce-au lăsat, urmaşi în stare să dea părinților și glorie, şi amin- 
tire nepieritoare — fiind ei înșiși fără de moarte; sau dac-ar privi, 
adăugă ea, spre urmașii pe care Licurg i-a lăsat în Lacedemonia 
ca să fie mântuitorii statului spartan și — ca să spunem aşa — 
mântuitorii întregii Helade chiar'. Tot atât de onorat este la voi 
Solon, făuritorul cunoscutelor legi, şi sunt mulți alții de pre- 
tutindeni, de la greci și de la străini, bărbaţi care au adus la lumi- 
na zilei multe și frumoase lucrări, trezind tot felul de virtuți. Lor 
li s-au și înălțat nenumărate monumente cu caracter sacru, pen- 
tru faptul de-a fi lăsat astfel de urmași; dar nu cunosc pân-acum 
vreun monument ridicat pentru pruncii omenești! 


Treptele inițierii desăvârşite 
Poate c-am izbutit, Socrate, să te introduc puţin în tainele 
dragostei. Nu ştiu însă de vei fi în stare să te ridici, chiar cu o 
bună călăuzire, până la treapta inițierii depline, până la starea de 
clarviziune, pentru care ce-am spus pân-aici nu-i decât pregă- 
tire’. Voi da eu lămuriri mai departe și nu-ţi va lipsi nimic din 


] Platon a avut întotdeauna admiraţie pentru constituția și legile Spartei; vezi și Legile. TI, 693 e. 

2 “Iniţierea” în misterele dragostei este privită ca un drum cu mai multe faze; numai la urmă cade 
perdeaua în faţa iniţiatului şi iese la lumină adevărul. Purificatui este acum în stare să vadă 
nemijlocit realitatea si s-o contemplc, fapt pe care limba greacă îl numeste “epoptic”. Vezi 211 
b-c si Phaidon, 69 c-d. 

bunăvoința și ajutorul meu. Încearcă numai de mă urmărește, 
dacă te simţi în stare. 

Oricine vrea să înainteze cum se cuvine către ţintă trebuie, 
încă din copilărie, să înceapă prin a fi în căutarea corpurilor fru- 
moase. În primul rând, cel ce inițiază, de vrea să călăuzească pe 
inițiat pe calea dreaptă, trebuie să-l îndrume aga încât acesta să 
nu iubească decât un singur trup și să rostească în cinstea lui 
gânduri frumoase. Pe urmă să-l facă a înţelege că frumosul care 
se găseşte într-un trup — oricare ar fi el — este frate cu frumosul 
ce este într-alt trup. Şi dac-ar trebui să urmărim frumuseţea după 
înfățișarea exterioară, ar fi o nesăbuință să nu socotim că fru- 
mosul din toate trupurile este în fapt unul și același. lar cine a 
priceput asta o dată, nu mai poate iubi decât toate trupurile fru- 
moase. Cu alte cuvinte, se dezbară de iubirea puternică ce re- 
simte pentru unul singur și începe a-l nesocoti, ca pe ceva neîn- 
semnat. După aceea va începe prin a preţul frumosul sălășluii în 
suflete, mai mult ca frumuseţea ce ţine de trup. Si încă într-o 
măsură aşa de însemnată, încât, dacă e vorba de un suflet ales, 
la care însă trupul nu-i tocmai o floare a frumuseţii, să-i fie to- 
tuşi de ajuns ca să-l iubească, să-l preocupe şi să-l îndemne a da 
la iveală și urmări cele mai potrivite gânduri şi cuvinte, în stare 
să ridice nivelul sufletesc al tinerilor. Va fi astfel constrâns să 
contemple frumosul ce se găseşte în îndeletnicirile oamenilor și 
în legi; să vadă și aici că frumosul întreg este înrudit cu sine 
însuşi, aşa că-şi va da atunci seama ce puțin lucru este celălalt 
frumos, care priveşte trupul. 

De la îndeletniciri, trebuie să-l ridice la ştiinţe, ca să-nţelea- 
gă, de rândul acesta, frumosul sălășluit în ele. Acolo, având în 
faţă un frumos variat, el nu va mai fi rob umil și plecat unei sin- 
gure iubiri, îndreptate spre frumuseţea unei fiinţe tinere, a unui 
singur om — te-miri-cine — sau a unei singure îndeletniciri. Dim- 
potrivă, strămutat pe marea cea largă a frumosului şi contem- 
plându-l nemijlocit, el va da la iveală gânduri și vorbe frumoase, 
mărețe, cu deosebire cugetări pe tărâmul nesfârșitei năzuințe 
către înţelepciune; și va face aceasta până ce, întărit şi sporit în 
mijloace, va ajunge să priceapă că există o ştiinţă unică, având 
ca obiect frumosul de care vorbim. 

__ Dezvăluirea frumosului în sine 

Incearcă acum, adaugă ea, să-ţi ţi atenţia cât poţi mai trează. 
Cine va fi călăuzit metodic, astfel încât s-ajungă a pătrunde mis- 
terele dragostei până la această treaptă şi cine va contempla pe 
rând și cum trebuic lucrurile frumoase, acela, ajuns la capătul 
inițierilor în cele ale dragostei, va întrezări deodată o frumusete 
de caracter miraculos. E vorba, Socrate, de acel frumos către 
care se îndreptau mai înainte toate străduinţele noastre: un fru- 
mos ce trăiește de-a pururea, ce nu se naşte şi piere, ce nu crește 
şi scade; ce nu-i, în sfârşit, într-o privinţă frumos, într-alta urât, 
câteodată da, alteori nu; fată de unul da, faţă de altul nu: aici da, 
dincolo nu; pentru unii da, pentru alţii nu. Frumos ce nu se-nfă- 
tişează cu faţă, cu braţe sau cu alte întruchipări trupești, frumos 
ce nu-i cutare gând, cutare știință; ce nu sălășluieşte în altă ființă 
decât sine; nu rezidă într-un vieţuitor, în pământ, în cer, sau ori- 
unde aiurea; frumos ce rămâne el însuşi întru sine, pururea iden- 
tic sieşi ca fiind de un singur chip; frumos din care se împărtă- 
şește tot ce-i pe lume frumos, fără ca prin apariţia și dispariția o- 
biectelor frumoase el să sporească, să se micșoreze ori să îndure 
o cât de mică știrbire. 

Când prin urmare se ridică cineva de la cele de jos, prin 
dreaptă îndrăgire a tinerilor, până la acea frumuseţe și începe a 
o întrezări, abia atunci poate spune că-i pe punctul să atingă ţinta 
urmărită. Calea cea dreaptă a dragostei sau mijlocul de a fi 
călăuzit în ea este să începem prin a iubi frumusețile de aici, de 
dragul frumosului aceluia, păşind ca pe o scară pe toate treptele 
urcușului acestuia. Să trecem, adică, de la iubirea unui singur 
trup, la iubirea a două; de la iubirea a două la iubirea tuturor 
celorlalte. Să ne ridicăm apoi de la trupuri la îndeletnicirile fru- 
moase, de la îndeletniciri la ştiinţele frumoase, până ce-ajun- 
gem, în sfârşit, de la diferitele științe la una singură, care este de 
fapt însăşi ştiinţa frumosului, știință prin care ajungem să cu- 
noaștem frumuseţea în sine, aşa cum e. 

Aici este, iubite Socrate, grăi străina din Mantineea, tocmai 
aici e rostul vieţii noastre. Căci dacă viaţa merită prin ceva s-o 
trăiască omul, numai pentru acela merită, care ajunge să con- 


1 Ridicarea până la “epoptia” frumosului trece deci prin patru trepte: frumuseţea fizică, fru- 
musețea morală, frumuseţea cunostintelor și frumosul în sine, absolut. 

temple frumusetea însăşi! Din moment ce ai văzut-o o dată, cum 
îti vor mai părea pe lângă ea şi aurul, și îmbrăcămintea, și tinerii 
frumoși, şi copilandrii care vă tulbură când îi vedeţi, pe tine și 
pe atâţia alții! Ba... vă tulbură așa de tare încât, pentru a vă privi 
iubiții și a trăi pururea cu dânșii, ați fi gata, dacă lucrul ar fi cu 
putință, să uitaţi și de mâncare și de băutură, numai şi numai să-i 
admiraţi și să fiți cu dânșii. 

Dar ce să zicem, grăi străina, despre omul căruia îi e dat să 
contemple frumuseţea luminoasă, curată, neprihănită, nu pe cea 
plină de carne şi colorație omenească, sau de câtă altă zgură a 
firii muritoare? Ce să mai zicem când el ar putea zări însuși fru- 
mosul divin, cel cu înfăţişare unică? Îţi închipui, zise ea, că 
trăiește o viaţă fără valoare omul care va privi într-acolo și va 
contempla acel frumos, dedicându-i-se şi unindu-se cu el? Nu-ţi 
dai seama că numai unul ca acesta — care vede frumosul în felul 
în care poate fi el perceput — este în stare să creeze nu măști ale 
desăvârșirii, măști de care nici nu se atinge, ci chipuri adevărate, 
ca unul ce-a pătruns în lagărul adevărului? Că numai creatorul 
adevăratei desăvârșiri și cel ce o cultivă se face scump lui Dum- 
nezeu; şi că, dacă între oameni există nemurire, este tocmai ca- 
zul aceluia? 

lată, Phaidros și voi toţi, acestea-s convingerile pe care Dio- 
tima mi le-a sădit în suflet. Pătruns de ele, încerc la rându-mi să 
insuflu altora credinţa că firea omenească nu şi-ar putea lua les- 
ne un tovarăş de lucru mai potrivit decât Eros, pentru dobândi- 
rea acestui bun. lată de ce, întrucât mă privește, susţin că orice 
om are datoria să cinstească pe Eros; de aceea preţuiesc eu toate 
câte vin de la Eros; de aceea mă străduiesc pentru ele, ba-i în- 
demn și pe alții în această direcție; de aceea preamăresc, şi acum 
şi pururea, puterea și bărbăţia lui Eros, pe cât sunt în stare s-o 
fac. Si acum, Phaidros, consideră cuvântarea mea — de vrei - o 
închinare în cinstea lui Eros, sau numește-o cu orice nume-ţi va 
plăcea. 


Aşa vorbi Socrate. Şi pe când ceilalți îl lăudau, Aristofan se 
pregătea să-i răspundă ceva, deoarece Socrate făcuse în 
cuvântare o aluzie şi la teoria lui. Dar tocmai atunci s-auzi un 
zgomot mare de-afară; pocnituri puternice în poarta curţii și, în 
același timp, glasul unor cheflii, amestecat cu glasul unei flau- 
tiste. 

Atunci Agaton zise către sclavi: 
— la vedeţi ce este afară, băieţi. Dacă-i un prieten, poftți-l 
înăuntru. Dacă nu, spuneţi-i că nu bem şi că ne-am culcat chiar. 


Sosirea lui Alcibiade 

Nu trecu mult și deosebirăm în curte vocea lui Alcibiade. 
Afumat cum era, striga cât îl ținea gura şi întreba unde-i Agaton, 
poruncindu-le celorlalți să-l ducă la Agaton. Însoțitorii săi, îm- 
preună cu flautista, îl apucară de braţ, de-o parte și de alta, și-l 
duseră până în dreptul uşii. Avea pe cap o coroană deasă din 
frunze de iederă, împestrițată cu micşunele; drept podoabă, ne- 
numărate panglicuţe îi atârnau de pe cap. 

Astfel apăru şi zise, din uşă: 

— Salutare, prieteni! Mai primiți un tovarăș de băutură? Pe 
unul care a băut bine şi pân-acum? Ori, de îndată ce ne împlinim 
misiunea pentru care am venit, de a-l încorona pe Agaton, va tre- 
bui să plecăm? Eu n-am putut să viu ieri, zise, şi iată-mă acum, 
cu panglici pe cap, precum mă vedeţi, sosit ca, dezlegându-le de 
pe mine să le aşez pe capul cel mai talentat și mai frumos, așa-l 
declar eu. Ce? Râdeţi de mine că sunt beat? Chiar dacă râdeţi, 
știu bine că tot ce spun eu este adevărat. Acum haide, spuneți- 


213a mi iute: pot să intru în aceste condiţii sau nu? Cu alte cuvinte, 


138 


b 


sunteți dispuși să beți și cu mine, sau nu? 

Un ropot de aplauze fu răspunsul şi strigăte din partea tuturor: 
să intre, să s-aşeze la masă! 

Agaton îl pofti; el intră condus de tovarăși. Apropiindu-se, își 
tot trăgea panglicele din jurul capului, cu gândul să-l încoroneze 
pe Agaton; dar cum ele-i cădeau pe ochi, nu băgă de seamă pe 
Socrate şi se aşeză lângă Agaton, la mijloc, între Socrate şi aces- 
ta. Căci Socrate se dăduse într-o parte şi-i făcuse loc să stea. 
Când s-apropie să șadă, îl îmbrățişă pe Agaton și-l încoronă. 

Atunci Agaton strigă: 

— Descăltaţi-l, băieţi, pe Alcibiade, ca să ocupe și el locul al 
treilea. 

— Foarte bine, zise Alcibiade, dar cine-i acest al treilea 
tovarăs de băutură? 

Spunând aceasta se întoarse şi-l zări pe Socrate. Văzându-l, 
avu o tresărire şi zise: 

— Pe Heracle! Ce mai e şi asta! Socrate aici? Si-ai stat așa, 
deoparte, iarăşi la pândă; şi mi-ai răsărit în faţă deodată, cum ţi-e 


c obiceiul, într-un loc unde nicicând nu mi-aş fi închipuit să fii! 
Spune-mi, de ce-ai venit aici? De ce te-ai așezat tocmai în locul 
ăsta? Cum de n-ai găsit mai potrivit să şezi lângă Aristofan, sau 
lângă vreun hâtru adevărat ori lângă unul ce vrea să fie aşa ceva? 
De ce-ai făcut tot ce ţi-a stat în putinţă ca să șezi lângă cel mai 
frumos de aci? 

Si Socrate: 

— Vezi de mă apără tu, Agaton, căci dragostea omului aces- 
tuia nu-i lucru de șagă pentru mine. De când m-am îndrăgostit 
de dânsul, nu-mi mai este îngăduit nici să privesc, nici să stau de 
vorbă cu vreun tânăr frumos, fără să-i trezesc gelozia, fără să mă 
ție de rău, să-mi facă nemaipomenite mizerii şi să mă ocărască. 
Doar că nu m-a bătut. Bagă de seamă să nu-mi facă și acum așa 
ceva; mai bine ai încerca să ne împaci! În orice caz, dacă vezi că 
mă supune vreunei violenţe, te rog să mă aperi, căci eu sunt 
peste măsură de înfricoşat şi de delirul şi de dragostea lui. 

— Nu! zise Alcibiade. Între mine și tine nu-i împăcare. Pentru 
asta am să te pedepsesc eu ceva mai târziu, deocamdată, Agaton, 
dă-mi înapoi câteva panglici, ca să încoronez — zise el — şi capul 
cel minunat al acestuia. Nu vreau să mă acuze că pe line te-am 
încoronat, iar pe dânsul, ale cărui cuvântări biruie toată lumea — 
și întotdeauna, nu ca tine, numai alaltăieri — nici nu m-am gân- 
dit să-l împodobesc. 

Spunând astfel, în și luă câteva bentite și legă cu ele capul lui 
Socrate; apoi se întinse pe pat. 

Cum se lungi, zise: 

— Bine, prietenilor, dar voi îmi faceţi impresia că nici nu vă 
gândiţi la băutură! Asta eu nu pot s-o trec cu vederea. Trebuie să 
beti, căci așa a fost vorba-ntre noi. lată, eu m-aleg singur preşe- 
dintele băuturii, până ce veţi veni şi voi la nivelul meu. Tu, Aga- 
ton, ai grijă să mi s-aducă o cupă din cele mari, dacă e de... adi- 
că nu: n-am nevoie de cupă, zise dânsul; băiete, adu mai bine ră- 
citorul cela. 
2l4a  Văzuse un psycter care lua mai mult de opt kotyle!. I-l] adu- 

seră plin; el îl goli; apoi, spunând să-l umple pentru Socrate, 
adăugă: 


1 Peste doi litri. Psycterul era un vas mare, ve servea ca răcitor pentru vin. 


139 


b 


— Eu faţă de Socrate n-am nici un gând ascuns. Căci oricât i-ar 
porunci careva să bea, el nu se dă înapoi; și nu-i mai beat decât 
altă dată! 

Si băiatul îi umplu vasul, iar Socrate bău. Atunci Eryximah: 

- Cum, Alcibiade, bem aşa, zise el, fără să spunem o vorbă 
la un pahar, fără să cântăm ceva? Bem așa, cu-adevărat cum 
beau cei însetaţi”? 

Alcibiade îi răspunse: 

— Eryximah, tu, cea mai bună odraslă a celui mai vrednic pă- 
rinte', a celui mai înțelept tată, salutare! 

— Și eu îţi zic salutare, răspunse Eryximah. Vorba e: ce facem 
acum? 

— Cum ti-i vrerea. Noi trebuie să ne supunem... 

“Medicul doar cântărește cât mulți cetățeni laolaltă!” 

— Ascultă atunci, zise Eryximah. Înainte de a fi venit tu, noi 
ne-nţelesem să ţinem fiecare, începând de la stânga spre dreap- 
ta, câte o cuvântare în cinstea lui Eros, cât putem mai frumoasă; 
să-i aducem adică o laudă. Noi, aceştia, am vorbit toți. Tu, fiind- 
că n-ai vorbit ci ai băut numai, s-ar cuveni să iei cuvântul acum. 
Când vei sfârşi apoi de vorbit, să indici și lui Socrate un subiect, 
oricare vrei. La rândul său, dânsul să-i indice un subiect celui 
din dreapta, şi așa mai departe cu restul. 

— Foarte bună părere, Eryximah, adăugă Alcibiade. Vedeţi 
numai: eu nu găsesc drept să puneţi alături cuvântarea unui om 
beat cu a unora treji. — Apoi adăugă: la spune-mi, fericitule, te-a 
convins oare Socrate de cele ce spunea adineauri cu privire la 
gelozia mea? Stii tu că tot ce spunea dânsul este exact pe dos? 
Tocmai el este cel care, de-i laud în faţă pe cineva — zeu sau om 
— altul decât dânsul, este în stare să mă sfâșie. 

Atunci Socrate: 

— N-ai să taci? zise. 

— Pe Poseidon, replică Alcibiade, nu protesta, căci nici n-aş 
putea lăuda pe altcineva în prezenţa ta. 

— Bine, zise Eryximah, atunci fă asta, dacă așa ţi-e voia. Fă 
elogiul lui Socrate. 


| Se imită modul obișnuit de a se adresa al eroilor, în poemele homerice. 
2 Hiada, XI, 514, unde se vorbeşte de medicul Mahaon, fiul lui Asclepios. 

— Ce face? Crezi tu, Eryximah — reluă Alcibiade — că trebu- 
ie... să atac omul și să-l pedepsesc, de faţă cu voi? 

— Dar ce ai de gând? zise Socrate. Nu cumva mă vei lăuda în 
bătaie de joc? On — ce vrei să faci? 

— Să spun adevărul. Bineînţeles, dacă-mi dai voie. 

— Cum de nu, dacă-i vorba de adevăr! Ba te şi poftesc să-l 
spui. 

— Nu mă dau în lături, zise Alcibiade. Tu fă, te rog, următoa- 
rele. De voi spune ceva neadevărat, întrerupe-mă în orice mo- 
ment vrei, și spune-mi-o verde: asta-i o minciună; căci eu nu voi 
minţi cu bună știință. Dacă însă, rechemându-mi amintirile, voi 
vorbi cam încurcat, apucând lucrul când dintr-o parte când dintr-al- 
ta, să nu-ți fie de mirare: pentru un om în starea mea de acum 
nu-i deloc ușor să le înșire pe toate descurcat și cu rânduială — 
mai ales când am a vorbi despre o fire ciudată, cum e a ta! 


Alcibiade preamăreşte pe Socrate 

Voi încerca, prieteni, să preamăresc pe Socrate prin compa- 
rații și icoane. Poate el crede că vorbesc în glumă, dar mie icoa- 
na-mi va sluji să pun mai în lumină adevărul, iar nu pentru haz. 
Socot pe Socrate aidoma acelor chipuri de sileni aşezaţi prin ate- 
erele sculptorilor, pe care aceștia îi dăltuiesc cu naturi și flaute 
în mâini. Dacă-i deschideţi însă, ei au pe dinăuntru nişte mici 
statui de zei. Si mai spun că seamănă cu satirul Marsyas. 

Socrate! Că eşti la chip leit acesta, tu singur n-ai putea-o tă- 
gădui o clipă. Dar că semeni și-n celelalte, ascultă numai. Eşti 
sau nu provocator? De ce nu recunoşti, aduc martori. Si ce; nu 
ești tu un flautist? Dar ești unul cu mult mai uimitor decât Mar- 
syas! Acesta se folosea de flaut şi vrăjea pe oameni prin puterea 
artei ce se desprindea de pe buzele sale; și azi face la fel oricine 
cântă melodiile lui — ştiţi că şi ariile pe care le cânta Olympos, 
tot ale lui Marsyas erau, tot el este autorul. Fie în sfârşit că le-ar 
executa din flaut un artist de seamă, fie că le-ar cânta te-miri-ce 
flautistă de rând, ele singure au darul să stăpânească pe ascultă- 
tor; singure ele fac să vibreze pe cei care simt adânc în suflete 
nevoia de zei şi de inițierile lor. Puterea acestor arii vine de-a- 
colo că sunt divine. Dar tu eşti deosebit de acela, Socrate, doar 
prin faptul că răspândești aceeași încântare fără instrumente, cu 
vorbe goale. Vorbească altul cât o vrea; fie el oratorul cel mai 
bun; nimeni dintre noi, ca să spun așa, nu se sinchisește câtuși 

de puţin. Când însă te-ascultă cineva pe tine, ori aude pe altul 
repetându-ți cuvintele, fie el cel mai prost vorbitor, şi fie 
ascultătorul o femeie, un bărbat, un tânăr, suntem izbiti cu toţii 
și, stăpâniţi de vrajă, ascultăm. 

Cât despre mine, prieteni, de nu m-aș teme c-am să vă par cu 
totul ameţit de băutură, aş fi în stare să jur chiar acum și să vă 
mărturisesc ce urme adânci au săpat în sufletul meu cuvintele lui 
şi sub ce farmec mă simt chiar în clipele acestea! 

Când îl ascult, inima mea bate mai tare decât a corybanţilor. 
Lacrimi îmi pică din ochi sub vorbele sale. Dacă mă uit împre- 
jur, bag de seamă că și alții, mulți alţii dintre cei ce-l aud, resimt 
acelaşi lucru. Când ascultam câteodată pe Pericle sau pe ceilalți 
oratori de frunte, îi găseam desăvârşiți în cuvântări. Dar ei nicio- 
dată nu m-au făcut să trec prin astfel de emoţii. Niciodată sufle- 
tul nu mi-a vibrat atât de puternic la cuvântările lor, niciodată nu 
s-a zbătut ca şi cum ar fi căzut în robie. Dimpotrivă, acest Mar- 
syas de aci nu o dată m-a adus într-o astfel de stare sufletească, 
încât chiar viaţa să-mi pară nesuferită, aşa cum sunt şi așa cum 
O trăiesc. Și nu vei spune, Socrate, că astea nu-s adevărate! 
Acum chiar simt că, de-ar fi să te-ascult vorbind, nu m-aş mai 
stăpâni ci aş fi încercat de aceleași simţăminte. Doar el mă si- 
leşte să recunosc că, în vreme ce-mi lipsesc atâtea, eu nu mă în- 
grijesc de mine și am timp pentru afacerile atenienilor. Cu forța 
deci, și fugind ca de sirene, cu urechile astupate, eu plec, mă fac 
nevăzut; şi mi-e frică să stau aci, mi-e frică să nu m-apuce anii 
târzii ai bătrâneţii pe lângă dânsul. Din câtă lume există, eu nu- 
mai în faţa lui încerc sentimentul ruşinii, pe care — nu-i așa? — 
nimeni nu-l bănuiește în mine. Ei bine, de el mă rușinez. În 
adâncul conștiinței îmi dau seama că nu-s în stare să opun ceva 
poruncilor lui; dar cum mă depărtez puţin, sunt covârșit de ono- 
rurile ce-mi face mulțimea, și-atunci fug de el, fug cât mai de- 
parte, iar când dau ochii cu el, mă ruşinez şi recunosc că are 
dreptate. Câteodată aș fi chiar bucuros să știu că el nu există 
printre oameni. Dar cine ar suferi mai mult decât mine de s-ar 
întâmpla una ca asta? Încât singur nu mă mai dumiresc cum să 
mă port faţă de acest om. 


Înţelepciunea interioară a lui Socrate 
Iată, cât priveşte cântecele lui de flaut; cam acestea sunt sen- 
timentele ce mă stăpânesc, şi pe mine şi pe multi alții, în faţa 

acestui satir. Dar ascultați și altele. Să vedeţi ce potrivită a fost 
comparația mea și ce uimitoare e puterea de care el dispune! Fiţi 
siguri că nici unul dintre voi nu-l cunoaște. Ci eu, fiindcă am 
apucat să iau cuvântul, am să vi-l dezvălui. 

Voi observați că Socrate are purtări de îndrăgostit faţă de 
tinerii frumoşi: stă necontenit pe lângă dânșii și rămâne uluit 
când îi vede. Pe de altă parte, el ignoră totul, nu ştie nimic. după 
câte are aerul. Nu-i așa că seamănă și aici cu un silen? Nici o 
deosebire. Pe dinafară, el este învăluit într-o înfățișare asemenea 
celeia pe care sculptorul o dă silenului; dar dacă-l deschideţi, 
câtă înţelepciune, iubiţi conmeseni, este îngrămădită înăuntru! 
Aflaţi că nici frumuseţea corpului nu-l interesează deloc; nimeni 
n-ar putea crede cât de mult o disprețuiește. Nu-l interesează nici 
dacă unul este bogat, nici dacă are parte de vreo cinstire din ace- 
lea pentru care lumea de rând îl fericeşte. Toate astea el le con- 
sideră bunuri fără de preț, iar despre noi, ca oameni, spune că nu 
suntem nimic. Vă asigur! Ironizând şi jucându-se cu toți oa- 
menii, așa-şi trăieşte el viaţa întreagă. Dar când urmăreşte un 
gând serios, dacă cineva îl deschide înăuntru, e de neînchipuit să 
vezi ce statui sunt acolo! Ci eu le-am văzut odată... și mi-au 
apărut divine, de aur, frumoase și atât de minunate, că n-aş mai 
fi putut face nimic altceva decât s-ascult îndată ce mi-ar fi po- 
runcit Socrate! 


Cumpătarea lui 

Închipuindu- mi că se preocupă serios de frumuseţea mea, 
crezui că aș putea avea un câştig de pe urma ei și un noroc demn 
de admirat. Am socotit că, făcându-i pe plac lui Socrate, aș fi 
putut învăţa de la dânsul, în schimb, toată ştiinţa pe care o avea 
el însuși. Eram mândru, fireşte, și mă consideram grozav, în 
floarea frumuseţii mele. Stăpânit de aceste gânduri, deşi nu eram 
deprins pân-atunci să stau cu el fără altcineva lângă noi, am dat 
drumul însoţitorului și am rămas numai cu dânsul. Trebuie să vă 
spun toate așa cum sunt, iar voi ascultaţi-mă cu luare aminte. 
Dacă spun ceva neadevărat, tu întrerupe-mă, Socrate. 

Rămaserăm deci singuri, prietenilor, eu și el. Crezui atunci 
că-mi va vorbi numaidecât în felul cum se rostește de obicei un 
iubitor către cel iubit, când sunt singuri; şi mă bucuram. Dar nu 
s-a întâmplat nimic din acestea. El petrecu ziua-ntreagă stând de 
vorbă cu mine, ca de obicei; apoi se sculă şi plecă. 

Altă dată l-am chemat sä facă împreună cu mine exerciții de 
gimnastică. Le-am făcut, numai cu gândul că-mi voi ajunge 
scopul cu acest prilej. A făcut şi dânsul exercitii cu mine, ba ne-am 
și luptat împreună; şi nu era nimeni de față. Dar, ce să vă spun? 
Nu s-a întâmplat nimic mai mult. Când am văzut că pe această 
cale n-ajung la nimic, m-am gândit să întrebuinţez împotriva lui 
un mijloc mai puternic, ca pentru un bărbat ca dânsul, şi, odată 
lupta începută, să nu mă las bătut cu nici un preţ, ci să ştiu cum 
stă lucrul. Îl invit deci la mine, la masă, tocmai cum face îndră- 
gostitul cu iubitul său. La început nici n-a vrut s-audă; cu timpul 
însă l-am înduplecat. Când a sosit — era pentru prima dată — s-a 
așezat la masă și, după ce a mâncat, a vrut să plece. Mie mi-a 
fost atunci rușine să-l rețin și l-am lăsat. A doua oară însă i-am 
întins o cursă. După ce s-a ospătat, am stat împreună de vorbă 
până noaptea târziu. Apoi, când s-a sculat să plece, i-am arătat 
că e târziu şi l-am silit astfel să rămână. 

El s-a culcat atunci pe patul așezat alături de-al meu. Era 
chiar patul de pe care cinase. In odaie nu mai dormea nimeni al- 
tul decât noi. Până la acest punct al povestirii, totul desfășurân- 
du-se frumos, s-ar putea istorisi faţă de oricine. Dar nu m-aţi 
asculta povestind de-aici înainte, dacă, întâi — cum e o vorbă — 
în vin (ȘI fără copii, sau în gura lor) n-ar sta adevărul; şi dacă, în 
al doilea rând, n-aș socoti din parte-mi o nedreptate ca, ajungând 
la elogiul lui Socrate, să trec cu vederea o faptă mândră de-a lui. 
Mai mult. Am căzut atunci în patima celor mușcaţi de năpârcă. 
Se spune că acestia nu vor să destăinuie oricui ce au suferit; ei 
nu vorbesc decât celor care au pătimit la fel. Pasămite, numai pe 
aceştia îi cred în stare să le-nţeleagă durerea şi să-i ierte, dacă în 
suferinţa lor au avut cutezanţa cine ştie căror fapte şi vorbe. Așa 
sunt și eu: muşcat de ceva care e mai dureros încă, am primit cea 
mai cumplită lovitură ce poate izbi pe cineva în inimă, în suflet, 
ori cum trebuie să numesc locul ăsta. Am fost în adevăr rănit și 
mușcat de cuvântul filozofiei, un rău care se ţine mai sălbatic ca 
năpârca, ori de câte ori prinde un suflet tânăr și nu lipsit de în- 
zestrare, rău care-l împinge să facă și să rostească orice, orice... 

Văzându-mă deci în faţa unor oameni ca Phaidros, ca Aga- 
ton, ca Eryximah, ca Pausanias, ca Aristodem, ca Aristofan (pe 
Socrate, încalte, ce să-l mai numesc!) și a celor care mai sunt — 
toți fiind ca mine cuprinși de patima şi vârtejul filozofiei — mă 
puteţi asculta, se înţelege, cu toții. Si mă veți ierta, desigur, pen- 


tru cele ce-am săvârşit altădată, ca şi pentru cele ce rostesc a- 
cum. Cât despre oamenii casei şi cine-o mai fi pe-aci, oameni 
profani şi de rând, puneţi-le zăvoare grele la urechi’. 

Aşadar prieteni, când lampa s-a stins și-au dispărut slujitori, 

c am găsit nimerit să mă port cu dânsul fără de ocol şi să-i spun cu 
libertate gândurile ce nutream. L-am înghiontit deci şi i-am zis: 

— Socrate, dormi? 

— Deloc, zise. 

— Stii ce gânduri mă bat? 

— Ce anume? 

— Tu-mi pari — zic eu — singurul meu iubitor demn de mine. 
Observ totuși că stai la-ndoială dacă trebuie să-mi ceri favoarea. 
În ce mă privește, iată ce cred. Consider fără rost din parte- mi să 
nu-ți fiu pe plac, și în aceasta ca în orice altă împrejurare, cum 
ar fi de pildă dac-ai avea nevoie de avutul meu, ori de prietenii 

d mei. Căci eu n-am acum o preocupare mai serioasă decât să mă 
fac cât mai desăvârşit, şi nu văd sprijin mai hotărât decât tine, în 
treaba aceasta. Într-adevăr, a nu răspunde dragostei unuia ca tine 
mi-ar fi mai ruşinos față de oamenii chibzuiţi, decât — satisfăcân- 
du-te — m-aș ruşina de cei mulți şi proști. 

Și dânsul, după ce mă ascultă, zise cu tonul său adânc ironic, 
atât de caracteristic ŞI obişnuit: 

— O, scumpe Alcibiade! Nu pari să fu cu-adevărat un om de 
rând, dacă-s adevărate cele ce-ai spus despre mine, dacă am în 

e adevăr acea putere care să te facă să devii mai bun. Se vede c-ai 
găsit în mine o nemaipomenită frumusețe, total deosebită de tră- 
săturile cele frumoase ce se observă în persoana ta. Dar vezi: 
adică tu, descoperindu-mi-o, vrei s-o împarți cu mine, să schimbi 
adică o frumuseţe pe alta, îţi pregătești un câştig mult mai mare 
decât al meu. Tu-mi dai umbra frumuseţii și vrei să capeti de la 
mine frumuseți adevărate! Ti-ai pus în gând, cu alte cuvinte, să 
schimbi aurul meu pe aramă?. Ci ai face mai bine, minunate prie- 

219a ten, să bagi de seamă ca nu cumva eu să te păcălesc pe tine, cu 
puținătatea mea. Poate că ochiul minţii nu-ncepe a fi pătrunză- 


1 Expresia e luată, probabil, din limbajul iniţiaţilor în misterele orfice; printr-însa, poate, se sem- 
nala profanilor părăsirea incintei la un moment dat. 
2 Aluzie la un vers din Miada, VI, 236: 
“Glaucos de Zeus orbir a făcut cu Tidid învoială 
Arme de-aramă să ia pentru arme de aur, ce costă... 

tor decât în clipa când pornește să se-ntunece privirea ochilor 
trupeşti. Si tu ești departe de aşa ceva. 

lar eu, auzind acestea: 

— In ce mă privește, zic, aşa se prezintă lucrurile; eu n-am 
afirmat nimic altceva decât ce-am avut în cuget. Tu ești de-acum 
în drept a hotărî care-i cea mai bună cale de urmat, pentru tine 
ca şi pentru mine. 

— Bună vorbă ai spus acum, adause el. De-aci nainte să ne 
sfătuim ce-avem de făcut mai bine, și-n această privință şi-n ce- 
lelalte. 

Acestea auzind şi spunând, nu știu ce mă făcea să-l cred 
zdrobit de săgețile ce-i aruncasem. Mă ridic deci, înainte de a-i 
lăsa timpul să rostească un cuvânt, şi-mi trag peste el mantaua 
(era iarnă); apoi mă-nghesui sub mantaua roasă — era a omului 
de aci; cuprind cu braţele această ființă cu adevărat divină și mi- 
nunată, și rămân așa culcat noaptea întreagă. Nădăjduiesc, So- 
crate, că nici aci nu vei spune că mint. La capătul acestor încer- 
cări am constatat că tot el a biruit; căci m-a disprețuit, și-a bătut 
joc de floarea frumuseţii mele. Si eu, judecătorilor (da, vă fac ju- 
decători pentru disprețul lui Socrate), eu care credeam că e ceva 
de mine, măcar în privinţa aceasta! Aflaţi prin urmare — ȘI v-o 
jur pe zei şi zeițe — că m-am sculat de lângă Socrate fără să se fi-n- 
tâmplat nimic mai mult decât dac-aș fi dormit cu tata ori cu un 
frate mai mare. 

Vă dati acum seama în ce stare de spirit mă aflam faţă de el? 
Eu care, pe de o parte mă vedeam învins, pe de alta însă nu înce- 
tam a-i admira și firea, şi cumpătarea, și bărbăţia. Eu, cel bucu- 
ros c-am dat peste un om căruia nu i-am găsit pân-acum pereche 
la înțelepciune şi tărie de suflet! Urmarea? N-am găsit mijlocul 
nici să mă supăr pe dânsul, nici să mă lipsesc de tovărăşia lui; 
dar nici nu eram dumirit cum să-l aduc pe drumul dorit de mine. 
Căci ştiam bine că prin bani omul acesta era mult mai greu de 
atacat decât Aias prin fier, iar singura cale prin care-mi închi- 
puiam că va fi prins îmi scăpase acum din mâini! Și astfel — nu 
mai știam ce să tac: eram mai robit acestui om decât a fost vre- 
odată robit cuiva un sclav adevărat. 


Socrate nu atârnă de cele exterioare 

Astea erau, până atunci, toate legăturile dintre noi; și după 
ele veni campania ce-am făcut-o amândoi la Potideea', unde ne 
întâlneam regulat la masă. Să amintesc însă că acolo m-a între- 
cut nu numai pe mine, în îndurarea muncilor militare, dar pe toți 
ceilalți. Ori de câte ori, din cauza întreruperi legăturilor unde- 
va, eram siliţi să ajunăm, cum se-ntâmplă la război, nimic nu 
220a erau ceilalți pe lângă dânsul în privinţa rezistenţei. În schimb, 
când eram la belşug, el singur era-n stare să mănânce și să bea 
cât patru. Şi n-o făcea fiindcă vroia, ci fiindcă era silit. Şi-i bi- 
ruia pe toţi. Dar cel mai minunat lucru dintre toate era că totuși 
nici un om nu l-a văzut beat pe Socrate, niciodată; și dovada o 
veți avea, cred, numaidecât. Cât privește modul cum răbda as- 
primea iernii (şi-s ierni cumplite pe-acolo), făcea adevărate mi- 
nuni. Am avut multe prilejuri să-l văd, dar o dată mi-aduc amin- 
te că era pe un îngheț spăimântător; toți ceilalţi, sau nu ieșeau 
din case sau, dacă vreunul se-ncumeta să iasă, îşi lua cele mai 
năstrușnice veșminte, cca mai călduroasă încălțăminte, înfă- 
șurându-şi picioarele fie cu postav, fie cu blăniţe de miel. Socra- 
te a ieșit cu dânșii având aceeaşi haină pe care o purta obișnuit 
ȘI înainte; și a ieșit descult și a umblat pe gheaţă mai lesne decât 
cei încălţaţi. Iar soldaţii se uitau cam chiorâș la dânsul, ca la unul 

ce le-ar arăta dispreţ. 

lată cât priveşte răbdarea. 

“Dar să mai spun ce făcu şi-ndură cetățeanul năstruşnic ”... 
Într-una din zile, pe când era în campanie tot acolo, s-a 
întâmplat un lucru demn de auzit. Începu a sta pe gânduri într- 
un loc şi rămase acolo în picioare, meditând, chiar din revărsa- 
tul zorilor. Apoi, cum nu se lămurea asupra obiectului cercetării 
sale, nu s-a mai urnit din loc, ci a stat reflectând mai departe. Şi 
se făcuse miezul zilei şi oamenii se uitau la dânsul, minunându-se, 
ȘI-ȘI spuneau unul către altul că Socrate stătea în acel loc din 
d zori, meditând la te-miri-ce! Si când unii dintre cei care-l văzu- 
seră își sfârşiră, despre seară, lucrul, după ce mâncară, îşi scoa- 


2 


1 Oraş în Macedonia, implicat în cauzele războiului peloponesiac. Ridicându-se împotriva 
Atenei, în 432 î.Chr., fu readus la supunere după un asediu de doi ani, în 430. Vezi Apărarea 
lui Socrate, 28 e. 

2 Odiseea, IV, 242. Astfel povesteşte Elena despre Odiseu. 

seră afară paturile de campanie (era vară atunci), atât ca să se 
culce la aer cât şi spre a urmări dacă Socrate rămâne și noaptea 
acolo. Iar el rămase până s-a făcut ziuă şi apăru soarele. Atunci 
zise întâi o rugăciune către soare, și apoi se făcu nevăzut. 


Curajul lui Socrate 

Să vi-l arăt acum, dacă vreţi, cum era în lupte; căci şi asta-i 
drept să cunoaștem. Când avu loc lupta din care eu am ieșit aşa 
de bine încât strategii mi-au acordat răsplata vitejiei, nimeni al- 
tul nu m-a scăpat — din câţi oameni erau acolo — decât dânsul. 
Căzusem rănit, iar el n-a vrut să mă părăsească, şi mi-a scăpat 
atât armele cât şi pe mine. Stii, Socrate, că eu i-am îndemnat 
atunci pe strategi să-ţi dea ţie răsplata vitejiei. De asta, cel puţin, 
n-ai să mă ţii de rău, şi nici nu-mi poţi spune că mint. Ei bine, 
când sirategii, punând preţ mai mare pe noblețea mea, voiră să-mi 
dea mie acele însemne, tu te-ai arătat mai pornit chiar decât dân- 
şii în a susține că nu tu, ci eu să iau răsplata. 

N-ar fi, prieteni, fără interes să vă atrag luarea-aminte și asu- 
pra purtării lui Socrate când armata noastră a fost pusă pe fugă 
şi se retrăgea de la Delion. S-a întâmplat atunci să-l întâlnesc. 
Eram călare; dânsul, pe jos, greu-înarmat. Toţi oamenii se risi- 
piseră, iar el se retrăgea, împreună cu Laches. Întâlnindu-i pe 
drum, îndată ce i-am văzut, le-am dat curaj, spunându-le că nu-i 
voi părăsi. Acolo l-am putut studia pe Socrate încă mai bine 
decât la Potideea. In adevăr, cum eu eram călare, aveam mai pu- 
ține motive să mă tem pentru viață. Mi-am dat mai întâi seama 
cu cât întrecea el în stăpânire de sine pe Laches. În al doilea 
rând, băgai de seamă că-și păstra şi acolo mersul de aici; ca să 
mă exprim, Aristofan, cu un vers dintr-ale tale, avea mersul 
mândru şi arunca ochii pieziş împrejur’. Cu aceeași linişte obser- 
va şi pe aliaţi şi pe inamici, fiind lămurit tuturor, până foarte 
departe, că oricine s-ar fi atins de acest bărbat ar fi fost întâmpi- 
nat cu cea mai bună dispoziţie de luptă. De aceea s-au şi întors 
în siguranţă, Și el, și tovarășul. Doar în război, cel mai adesea 
inamicul nu se atinge de cei cu asemenea înclinări, ci mai de- 
grabă de cei puși pe retragere şi fugă. 


| Cf. Plutarh. Viata lui Alcibiaae, 195 A. 


2 Norii, 

Socrate n-are pereche 

Multe altele ar mai putea spune cineva întru preamărirea lui 
Socrate, lucruri minunate. Se-nţelege, în ce priveşte unele dintre 
gesturile sale, ele s-ar putea lesne învedera și la alţii; sunt însă 
unele care-l fac vrednic de orice admiraţie, gesturi care nu sea- 
mănă cu ale nimănui, nici dintre cei vechi, nici dintre cei acum 
în viaţă. În adevăr, cum anume a fost Ahile, o înţelege oricine 
prin comparaţie cu Brasidas! și cu alţii. În Pericle vedem pe 
Nestor” și Antenor“... şi tot astfel cu atâţia, pe care i-am putea 
d asemui în acelaşi mod. Dar ca omul acesta de-aici, în originali- 
tatea, în persoana şi cuvintele lui, în zadar veţi căuta unul, nici 
să se apropie de el, fie la cei de faţă, fie la cei din vechime — 
afară dacă nu-l comparaţi, cum am făcut eu, nu cu oameni, ci cu 
sileni şi satiri, pe el şi cuvântările lui. Pomenesc de asta, fiindcă 
am scăpat din vedere la început să arăt că și cuvântările lui sunt 
asemenea silenilor care se întredeschid. Când vrea cineva să le-as- 
culte, i se pare, la început, că-s lucruri cu totul în râs. Vorbele şi 
frazele lui sunt, pe dinafară, ca pielea unui satir obraznic. Nu 
vorbeşte decât despre catâri, fierari, cizmari, tăbăcari; şi pururea 
pare a întrebuința aceleaşi expresii pentru a spune aceleași lu- 
cruri; încât omul fără experiența modului său de vorbire sau cel 
lipsit de inteligenţă găseşte vrednice de râs asemenea gânduri şi 
222a vorbe. Dar să le deschidă cineva şi să caute a pătrunde sensul lor 
mai adânc! Va găsi, întâi, că pe dinăuntru sunt singurele pline de 
noimă; va recunoaște, în al doilea rând că, fiind cu-adevărat di- 
vine, conţin în ele nenumărate întruchipări ale desăvârşirii, că se 
referă la o sumedenie de subiecte, cu deosebire la tot ce se cu- 

vine să aibă în vedere unul care ţintește împlinirea sa ca om. 


Socrate și iubirea tinerilor 
lată, prieteni, acestea sunt pricinile pentru care îl laud pe 
Socrate. Cât despre cele pentru care-l ţin de rău, le-am ameste- 
cat prin laude, atunci când v-am vorbit de jignirile ce mi-a adus. 
b De altfel, asemenea lucruri nu le face numai cu mine, ci și cu 


1 Brasidas, gencral și om politic spartan. În războiul peloponesiac, cl fu învingător și muri ca un 
crou, în lupta de la Amphipolis, în 424 î.Chr. 

2, 3 Nestor şi Antenor, primul la greci, celălalt la troieni, s-au bucurat — după poemele homerice 
— de un renume similar, fiind oameni cu multă socoteală și foarte pricepuţi oratori. 

Charmides' al lui Glaucon, cu Eutidem? al lui Diocles şi cu mulţi 
alții, pe care îi înşală făcând pe îndrăgostitul. De fapt, el joacă 
rolul iubitului mai degrabă decât pe-al iubitorului. De aceea, te 
fac şi pe tine atent, Agaton, să nu te lași înșelat de dânsul, ci, 
luând aminte la încercările noastre, să tragi şi tu un folos, nu 
cumva să faci ca tinerelul din poveste, care nu-nvaţă decât din 
pățanie. 

c Când Alcibiade spuse acestea, se stârni deodată râsul, din 
pricina sincerităţii cu care vorbea și fiindcă lăsa impresia că se 
poartă ca un îndrăgostit fată de Socrate. 

Atunci, Socrate: 

— Bine, Alcibiade, zise el, dar tu ești treaz de-a binelea! Alt- 
minteri n-ai fi fost în stare s-aduci vorba așa de măiestrit și pe 
departe, pentru a tăinui cele ce urmărești cu adevărat; nici să 
strecori la sfârșitul cuvântării, așa ca din întâmplare, pe cele- 
lalte. Doară ținta unică a vorbirii tale e să bagi zâzanie între mi- 

d ne şi Agaton, arătând că nu trebuie să iubesc pe altul afară de 
tine şi că Agaton nu trebuie să fie iubit de nimeni afară de tine. 
Dar nu ne-ai păcălit! Piesa ta cu satiri şi sileni a devenit acum lă- 
murită. la aminte deci, iubite Agaton, să nu iasă el cu ceva dea- 
supra. Fii astfel pregătit, ca nimeni să n-aibă putinţa a ne despărți 
prin vrajbă. 

Atunci, Agaton: 

— Da, da, Socrate, te-apropii mult de adevăr. Pentru mine, do- 
vada stă în faptul că s-a așezat la masă între mine și tine doar să 

e ne despartă! Dar nu va ieși deasupra întru nimic, căci voi veni şi 
cu să mă așez lângă tine. 

— Perfect, adăugă Socrate. Stai colea, mai jos de mince. 

— Doamne, exclamă Alcibiade, câte mai îndur şi eu de la o- 
mul acesta! Vrea să mă înfrângă pe toată linia. De nu mai mult, 
îngăduie cel puţin atâta, minunatule: să stea A gaton între noi. 

- Cu neputinţă, zise Socrate. Întrucât tu mi-ai făcut elogiul. 
se cade acum să-l laud și eu pe cel din dreapta. Dacă însă Agaton 
se așază mai jos de tine, cu siguranță că nu-mi va face elogiul 

223a înainte ca el însuşi să fi fost preamărit de mine. Fii deci mai în- 


1 Charmides era unchiul dinspre mamă al lui Platon; a fost membru al guvernului celor treizeci 
de tirani. 

2 Euthydemos, de aici, nu poate fi personajul dialogului platonic cu acest nume; este mai degrabă 
tânărul de care Xenofon (Memorabilia, IV, 2 şi 6) ne spune că a fost făcut adept de Socrate. 

găduitor, mărite prieten, şi nu pizmut laudele ce voi s-aduc aces- 
tui tânăr, grozav doresc să-l ridic în slăvi. 

— Minunat! exclamă Agaton. Alcibiade, nu-i chip să rămân pe 
loc, trebuie să mă mut cu orice preţ, spre a fi lăudat de: Socrate. 

— Astea-s lucruri obișnuite, adăugă Alcibiade. Când e la mij- 
loc Socrate, nu-i cu putinţă altuia să-și ia partea lui de la tinerii 
frumoși. lată ce uşor a găsit el un motiv convingător pentru a-l 
așeza pe acesta lângă sine. 


b Epilog 

Agaton se ridică, cu gândul să vină lângă Socrate. Dar deo- 
dată se pomeniră în ușă c-o ceată de cheflu. Și, cum ușile erau 
deschise, fiindcă tocmai atunci ieșise cineva, aceia dădură nă- 
vală, înaintară până la noi şi se așezară la masă. Toate vuiră de 
zgomot, nimic nu rămase la locul său și furăm nevoiţi să ne aş- 
ternem pe băut, să bem mult... 

Aristodem povestea, mai departe, că în acel moment Eryxi- 
mah, Phaidros și alți câțiva s-au sculat şi-au plecat. Pe el l-a furat 

c somnul și a dormit multă vreme, căci nopțile erau mari atunci. 
Când se trezi, spre ziuă, cântau cocoșşii. Deşteptat, el se uită 
primprejur; văzu că unii adormiseră, alții plecaseră. Numai Aga- 
ton, Aristofan și Socrate, treji încă, sorbeau pe rând dintr-o sta- 
cană mare, trecându-și-o spre dreapta. 

Socrate discuta cu dânșii. Ce anume vorbeau — Aristodem 
spunea că nu-şi mai amintește bine, mai ales că, dormind, n-apu- 

d case măcar convorbirea de la început, și-i era capul greu de somn. 

Mai însemnat, zicea el, era faptul că, până la urmă, Socrate 
izbutise să-i facă pe ceilalți a recunoaște, împreună cu dânsul, că 
autorul de comedii trebuie să știe a face şi tragedii; că autorul 
care face tragedii printr-un meșteșug deosebit este și creator de 
comedii. Insă după ce-au fost siliți să admită și asta, nu-l mai pu- 
tură urmări, căci adormiră și ei. Cel dintâi ațipise Aristofan. Du- 
pă el, când zorile se revărsau, pică și Agaton. 

Când îi adormi bune, Socrate se sculă și plecă. Aristodem îl ur- 
mă, ca de obicei. ÎL văzu luând drumul spre Lyceui, unde se duse 
să facă o baie şi să petreacă restul zilei, cum făcea din când în când. 
Astfel îşi trecu ziua, iar către seară se întoarse acasă, la odihnă. 


| I.yceul era unul dintre cele trei gymnazii ale Atenei; așezat la răsărit de oraş, pe râul Illisos, 
acest așezământ era închinat lui Apollo Lycianul. 

PHAIDON 


(sau despre suflet) 


În românește de C. PAPACOSTEA 


57a Introducere la istorisirea lui Phaidon ' 

ECHECRATES: Phaidon, ai fost tu însuți la închisoare, 
lângă Socrate, în ziua când a băut otrava? Sau ai auzit de la altul 
cele din urmă cuvinte ale lui? 

PHAIDON: Am fost însumi de fată, Echecrates?. 

ECHECRATES: Atunci spune-mi Și mie ce-a zis omul îna- 
inte de moarte? Cum şi-a dat sfârşitul? Aș asculta cu plăcere aşa 
ceva, mai ales că de la noi, din Phlius, nu se duce acum nimeni 
la Atena şi nici de acolo cam de mult n-a venit vreun oaspete 
care să ne poată spune cu de-amănuntul împrejurările morţii lui. 
Am aflat doar că a băut otrava și a murit. Mai mult decât atât 
nimeni nu ne-a putut spune. 

PHAIDON: Aşadar, n-aţi aflat nici măcar în ce fel s-a desfă- 
şurat judecata lui? 

ECHECRATES: Ba da, asta ne-a spus-o cineva. Însă ne-am 
mirat mult că, deși judecata se încheiase de-atâta vreme, el a mu- 
rit, se pare, mult mai târziu. Pentru ce această întârziere, Phai- 
don? 

PHAIDON; A fost o simplă întâmplare cu el, Echecrates; s-a 
întâmplat anume ca tocmai în preziua judecății să fie încununată 
pupa corabiei pe care atenienii o trimit la Delos. 

ECHECRATES: Dar ce-i cu această corabie? 

PHAIDON: După spusa atenienilor, asta e corabia cu care 
p Lheseus a adus odinioară în Creta cele două cete, șapte băieţi și 

șapte fete. El i-a scăpat de la moarte, mântuindu-se în același 
timp și pe sine. După câte se spune, făgăduiseră atunci lui Apol- 
lo că, dacă scapă cu viaţă, vor face la Delos în fiecare an câte o 


58a 


] Phaidon din Elida, filozof, prieten al lui Socrate şi Platon. A fost capul școlii eretriace din Elida 
şi autor al câtorva dialoguri socratice (pierdute). 
2 Echecrates, originar din Locris; a locuit în Phlius (în Pelopones). Filozof pitagorician. 

procesiune; aceasta-i solia pe care, de-atunci și până acum o tri- 
mit mereu, în tot anul, pentru cinstirea zeului. Încă din clipa 
când începe procesiunea, a rămas la ei lege ca, în răstimpul aces- 
ta, orașul să se păstreze nepângărit și nimeni să nu fie executat 
în numele statului, până ce corabia ajunge în Delos şi se întoarce 
iarăși acasă. Aceasta ţine câteodată multă vreme, dacă se întâm- 
plă ca vânturile să-i întoarcă din drum. Inceputul procesiunii se 
socoteşte din ziua când preotul lui Apollo încoronează pupa co- 
rabiei, fapt care a avut loc, cum zic, tocmai în ajunul zilei de ju- 
decată. 

Iată pentru ce Socrate a stat aşa de mult în închisoare, între 
judecată şi moarte. 

ECHECRATES: Dar ce s-a întâmplat în preajma morţii, 
Phaidon? Care au fost cuvintele rostite de el, care faptele săvâr- 
site? Cine a fost de faţă dintre prietenii acestui om? Nu cumva 
dregătorii n-au îngăduit nimănui să stea lângă el? Nu cumva a 
murit fără nici un prieten pe-aproape? 

PHAIDON: Nicidecum. Au fost câtiva lângă el, ba chiar multi. 

ECHECRATES: Toate astea fu bun şi povestește-ni-le cât 
mai amănunțit; bineînţeles, dacă nu se întâmplă să ai cumva 
vreo treabă. 

PHAIDON: Dar sunt liber, și voi încerca să vă povestesc; 
mai cu seamă că pentru mine a fost totdeauna cel mai plăcut lu- 
cru din toate să-mi amintesc de Socrate, fie că eu însumi aș vorbi 
despre el, fie că aş asculta pe altul povestind. 

ECHECRATES: O, Phaidon, dar nu simt într-altfel, ci întoc- 
mai ca tine, ŞI cei ce te vor asculta. Încearcă deci să ne povestești 
toate, cât poți mai cu de-amănuntul. 


Istorisirea 

PHAIDON: Într-adevăr, ciudate simțiri m-au stăpânit în cli- 
pele acelea. Parcă nu mă cuprinsese mila pentru un prieten la a 
cărui moarte eram de față. Ci fericit îmi apărea, o, Echecrates, 
acest bărbat şi pentru cumpătarea, și pentru învăţăturile, şi pen- 
tru liniştea, şi pentru măreţia sfârșitului său. Mi se înfățișa nu ca 
unul care coboară în lumea lui Hades lipsit de harul divin, ci ca 
unul care şi acolo avea să fie fericit, dacă a fost într-adevăr cine- 
va fericit. De asta, zic. n-am fost cu totul cuprins de acea jale ce 
pare firească omului care stă în faţa unei asemenea pierderi. Dar 
iarăși, n-am simţit nici plăcerea obișnuită a convorbirilor filo- 


zofice — căci şi filozofie am discutat atunci — ci nu ştiu cum, un 
sentiment ciudat se isca în sufletul meu, un amestec cu totul 
neobișnuit de plăcere și în acelaşi timp de durere, când mă gân- 
deam că el avea să moară în curând. Si toți care eram de faţă tre- 
ceam prin aceeași stare sufletească: aci râdeam, aci plângeam, în- 
b deosebi unul dintre noi, Apollodor. ÎI ştii, cred, și-i cunoşti firea. 
ECHECRATES: Cum să nu. 
PHAIDON: EFi bine, el era cu desăvârşire zdrobit. Dar și eu 
eram zbuciumat, și alții. 
ECHECRATES: Cine a mai fost de faţă, Phaidon? 
PHAIDON: Dintre compatrioți erau acolo: acest Apollodor', 
Critobul?, cu tatăl său; mai era Hermogenes’, Epigenest, Eschines* 
şi Antisthenes‘, era şi Ctesippos” din Paiania și Menexenos? și alți 
câțiva dintre localnici. Platon” însă, pe cât mi se pare, era bolnav. 
c ECHECRATES: Dar străini erau? 
PHAIDON: Da: Simmias Tebanuli', Cebes}, Phaidondes:, 
Eucleides din Megara” şi Terpsion'*. 


1 Apollodoros din Phaleron, un discipol pasionat al lui Socrate. În Bancherul, Platon anume îl 
alege pe dânsul să povestească și-l pune în rolul pe care-l are aci Phaidon. 

2 Critobulos, fiul lui Criton, școlarul lui Socrate; autor a 17 dialoguri și al unei Apologii socrati- 
ce — opere pierdute. 

3 Hermogenes, fiu al lui Hipponicos și frate al lui Callias “cel bogat”. de care se vorbește în 
Apărarea lui Socrate, 20 e; Hermogenes este un personaj important în dialogul Crarylos. 

4 Epigenes, [iul lui Antyphon (vezi Apărarea lui Socrate, 33 e). 

5 Aishines, fiul lui Lysanias (Ibidem); este presupusul autor al unor dialoguri socratice pierdute. 

6 Antisthenes din Atena, născut între anii 436 şi 424, a întemeiat, în gimnaziul numit Kynosarges, 
o școală filozofică proprie, şcoala cinică, din care se va naşte mai târziu, prin Zenon, stoicis- 
mul. Antisthenes este şi autorul unor dialoguri și al unui tratat Despre Adevăr. Adversar 
înverșunat al lui Platon, în ce priveşte teoria Ideilor. 

7 Ciesippos din Paiania (Atica); tânăr renumit prin frumuseţea sa şi printr-un deosebit talent în 
discuţiile filozofice. Personaj în dialogurile platonice Euthydemos şi Lysis. 

8 Menexenos, personaj în dialogul Lysis şi protaponist în dialogul ce-i poartă numele. 

9 Platon; este vorba de însuşi autorul, marele filozof; după unele versiuni, când Platon a aflat de 
osândirea lui Socrate, s-a îmbolnăvit de întristare şi n-a mai putut lua parte la cele din urmă cea- 
suri ale filozofului. Este în orice caz semnificativ și interesant felul cum autorul caută să se 
explice şi, într-o oarecare măsură, să se şi scuze că a lipsit. 

10, 11, 12 Simnuas, Cebes si Phaidondes, toţi trei din Teba. Simmias și Cebes au fost mai întâi scolarii 
filozofului pitagorician Philolaos. Cel dintâi a oferit suma necesară pentru a scăpa pe Socrate din 
închisoare; (Criton, 45 b; Phaidon, 242 b). Phaidondes a lost şcolarul lui Socrate, numai. 

13 Eucleides din Megara, unul dintre prietenii și școlarii mai vârstnici ai lui Socrate; a fost capul 
școlii eristice (sau dialectice) din Megara. O interpretare şi orientare eleată a filozofiei lui 
Socrate — acesta era în esenţă fondul doctrinei megarice. 

14 Terpsion, prieten al lui Eucleides; în dialogul platonic Teerer, acestui Terpsion i se citește 
reproducerea, în scris, a dialogului despre cunoaştere, ce avusese loc între Socrate și tânărul 
Theaitetos; era un adept al credințelor pitagoriciene. 

ECHECRATES: Cum? Oare să nu fi fost acolo Aristippos’ și 
Cleombrotos”? 
PHAIDON: Nu, firește, de vreme ce se zicea că sunt la Egina. 
ECHECRATES: Altul, care mai era de fată? 
PHAIDON: Aceștia, cred, erau toţi. 
ECHECRATES: Ce s-a petrecut așadar? Ce discuţii zici că 
au avut loc? 
PHAIDON: Voi încerca să-ți povestesc toate, dintru început. 
d În adevăr, şi eu şi ceilalţi ne făcusem obiceiul să ne strâ ângem în 
jurul lui Socrate; ȘI, firește, mai ales în zilele dinaintea morții. 
De cum se revărsau zorile, ne dădeam întâlnire la tribunalul un- 
de se judecase procesul, căci era aproape de închisoare. Astfel, 
în fiecare dimineaţă aşteptam acolo până se deschidea închisoa- 
rea, convorbind unii cu alţii. Inchisoarea nu se deschidea așa de- 
vreme. Când apoi ni se dădea drumul, intram la Socrate și ne pe- 
treceam cu el cea mai mare parte a zilei. De bună seamă, atunci 
ne-am adunat mai de dimineaţă, căci aflasem din ajun, când ie- 
e şisem seara din închisoare, că a sosit corabia de la Delos. Îndată 
ne-am îndemnat unii pe alţii să venim cât mai devreme la locul 
obișnuit. Si am venit. Ne-a ieşit înainte paznicul, care ne întâm- 
pina de obicei şi care ne-a spus să așteptăm, să nu intrăm înainte 
ca el să ne vestească. “Acum, zise el, Cei Unsprezece” dezleagă de 
lanțuri pe Socrate şi-i fac cunoscut că în această zi îşi va da sfâr- 
şitul”. Nu după multă zăbavă se întoarse și ne spuse să intrăm. 
60a Am intrat și am aflat pe Socrate tocmai dezlegat de lanţuri; 
iar pe Xantipa* — cred că o cunoşti — o găsirăm lângă el, împre- 
ună cu copilul cel mic”. Atunci Xantipa, cum ne-a văzut, începu 
să se vaite și să rostească vorbe cum spun de obicei femeile. 


l Aristippos din Cirene; la început şcolar al lui Socrate; pe urmă, ca sofist, a dus o viață de rătă- 
ciri, învățând şi pe alti sofistica şi primind în schimb plată. Este întemeietorul şcolii “hedo- 
niste” (care găsea idealul vieţii în plăcerea clipei trecătoare) din Cirene, în nordul Africii. 

2 Cleombrotos din Ambrakia (Epir). Despre acest înfocat adept al lui Socrate știm prea puţin; se 
zice înue altele că, citind opera Phaidon, s-a sinucis aruncându-se în mare. După unii cauza si- 
nuciderii era mustrarea ce l-a cuprins că a neglijat să vină la execuţia lui Socrate. După alții 
(Cicero, Tusculanae, |, 34), explicaţia o dădea faptul că opera Phaidon l-a convins că-i mai bine 
să moară. De altfel, şi în acest pasaj se observă o nuanţă de dojană la adresa lui Aristippos şi 
Cleombrotos — mal cu seamă că Egina nu era departe. 

3 Aceşti Unsprezece (dregători) reprezentau: cele zece triburi ale Aticii, împreună cu secretarul 
delegatiei. 

4 Soţia lui Socrate: femeia cu renumele de-a fi fost rea. A fost totuşi o bună mamă şi, precum ne 
arată locul de mai sus, o soție iubitoare. 

5 Menexenos, 

“Ah Socrate, pentru ultima dată prietenii îţi vorbesc acuma! 
Pentru ultima dată le vorbeşti tu”! Si Socrate, privind spre Cri- 
ton, zise: 

— S-o ducă cineva acasă, Criton. , 

Atunci nişte însoțitori ai lui Criton o luară de acolo, în timp 
ce dânsa țipa și se lovea în piept. 


b Vorbeşte Socrate. Plăcerea şi durerea 

Socrate, așezându-se în capul oaselor pe pat, îşi îndoi picio- 
rul, îl frecă cu o mână şi zise, pe când îl freca: 

— Ce lucru ciudat pare, dragii mei, ceea ce oamenii numesc 
plăcere! Ca printr-o minune, ea se naște firesc în legătură cu ce 
pare contrar ei. E adevărat, acestea două nu se-ntâlnesc în ace- 
lași timp în om, dar dacă cineva urmăreşte pe una din ele şi o do- 
bândeşte, va fi întrucâtva silit să primească și pe cealaltă, întoc- 

c mai ca două lucruri strâns legate la câte un capăt al lor. Am im- 
presia, zise el, că dacă Esop! ar fi cugetat la aceasta, ar fi făcut 
şi o fabulă: cum că Zeul, voind să împace aceste două lucruri ce 
se războiesc, fiindcă n-a putut, s-a mulțumit să le lege strâns lao- 
laltă capetele; şi de aceea, când se ivește cuiva una din ele, în- 
dată și apare și a doua. Tot astfel mi s-a părut și mie: după ce, 
din cauza lanţului, am resimțit la picior o durere, iată, parcă în- 
soțind-o, sosește acum plăcerea”. 


Socrate compune poezii 
Atunci Cebes îl întrerupse: 
— Zău, zise el, ce bine ai făcut, Socrate, că mi-ai adus aminte. 
d Privitor la poeziile pe care le-ai făcut, punând în versuri spusele 
lui Esop, precum şi privitor la imnul către Apollo, m-au și între- 
bat câțiva până acum; foarte de curând m-a întrebat Euenos: ce 


| Aisopos; celebrul fabulist, a fost contemporan cu Solon și cu cei șapte înţelepţi. 

2 Este interesantă interpretarea filozofică pe care A. Fouillce o dă acestui pasaj, în introducerea 
ediției sale din Phaidon, p. VI: “Punând aceste vorbe în gura lui Socrate, Platon a vrut desigur 
să ne dea mai întâi o imagine a vieții sensibile și pământeşti... Totul este amestecat, totul este 
mobil în ceca ce numim existenţa prezentă: suferim, ne bucurăm, suferim iarăși; nimic stator- 
nic şi în siguranţă. Este asta o viaţă liberă? Nu. Degeaba vei dezlega lanţurile care fac pe un om 
să sufere, căci nu-i vei aduce prin aceasta adevărata libertate; cl nu va cunoaște decât plăcerea 
născută dintr-o suferință care trebuic să rcapară. Lumca sensibilă este o necontenită succesiune 
de contrarii: a trăi în această lumc este numai a deveni. dar nicidecum a fi.” 

3 Euenos din Paros, poet elegiac şi filozof sofist; este acelaşi despre care se vorbeşte în Apărurea 
lui Socrate, 20 a-b; Phuidon, 267 a. 

gând anume ai avut, de când ai venit aci, că te-ai apucat să scrii 
ŞI poezii, tu care n-ai compus nimic până acum? Dacă ţii să-i pot 
da un răspuns lui Euenos, când mă va întreba iarăși — și ştiu bine 
că mă va întreba — lămurește-mă, ce trebuie să-i spun? 
- Foarte simplu, zise Socrate, spune-i adevărul, Cebes. Răs- 
punde-i că le-am compus nu cu gândul de a mă lua la întrecere 
c cu el sau cu operele lui — știam doar că asta nu-i uşor — ci pen- 
tru a încerca să descopăr ce vor să spună nişte vise ce am tot avut 
şi să-mi împlinesc astfel o datorie sacră, ca să ştiu dacă în ade- 
văr aceasta era arta cu care de atâtea ori m-au îndemnat ele să 
mă îndeletnicesc. lată anume despre ce e vorba. Deseori în cursul 
vieţii am avut acelaşi vis, arătându-mi-se când sub o înfățișare 
când sub alta, totdeauna însă rostindu-mi aceleași cuvinte: “So- 
crate, îmi zicea el, creează opere de artă!”. Iar eu, tot ce-am făcut 
6la pân-acum am socotit că este după îndemnul şi stăruința visului; 
căci întocmai cum sunt îndemnați alergătorii la curse, așa mă 
mâna și pe mine visul să lucrez mai departe precum lucram, adi- 
că să mă îndeletnicesc cu arta, dat fiind că filozofia este supre- 
ma artă și că mă ocupam cu ea”. Acum însă, după ce s-a judecat 
procesul și fiindză sărbătorirea zeului a oprit ca eu să mor în- 
dată, am găsit cu cale ca, dacă în vis mi s-a poruncit cumva să 
compun opere de artă obişnuită, să nu mă abat de la această po- 
runcă, ci să compun, socotind că în tot cazul este mai sigur să nu 
b părăsesc viaţa înainte de a-mi împlini datoria de supunere către 
vis, compunând poezii. Am făcut astfel şi eu versuri, mai întâi 
în cinstea zeului căruia îi revenea jertfa de azi. Apoi, după zeu, 
cugetând că un poet, dacă doreşte să fie poet, trebuie să pună în 
versuri mituri iar nu discursuri, și cum însumi nu eram un astfel 
de creator de mituri, am pus în formă poetică povestirile ce-am 
avut la îndemână, pe care le-am ştiut, anume ale lui Esop, așa 
cum mi-au venit în minte. Acestea, Cebes, spune-le lui Euenos, 
precum și că-i doresc sănătate; iar dacă-i înţelept, să mă urmeze 
c cât mai degrabă. Eu plec, pe cât se pare, astăzi, așa-i porunca 
atenienilor. 


i Prin termenul muzică, grecii înțelegeau toate acele preocupări ce erau inspirate de muze şi se 
refereau la cultura spiritului şi a sentimentelor (de pildă: literatura, muzica, dansul), în opoziţie 
cu îndcletnicirile ce ţintesc la desăvârșirea puterilor şi formelor trupesti; acestea din urmă sc 
cuprindeau în termenul gimnastică. De aceea am tradus prin “opere de artă”. 

2 Pentru o mai precisă determinare a ideii că “filozofia este cea mai înaită formă de muzică”, cf. 
Platon, Republica, 402 b-c. 

PARTEA ÎNTÂI 


Filozoful în fața morții. Sinuciderea | 

ȘI Simmias zise: 

— Socrate, ce fel de îndemn îi dai lui Euenos? Doar de multe 
ori l-am întâlnit și, din câte știu, pentru nimica-n lume el nu te 
va asculta de bunăvoie. 

— Cum, zise Socrate, Euenos nu-i iubitor de înţelepciune? 

— Mi se pare că da, răspunse Simmias. 

— Atunci și Euenos ar trebui să mă urmeze şi oricine se împăr- 
tăşeşte în mod serios de la această preocupare. Totuși, desigur că 
nu-şi va face seama singur; se zice că așa ceva nu-i legiuit. 

d In timp ce spunea acestea, își cobori picioarele la pământ și, 
stând astfel, continuă convorbirea. Atunci Cebes îl întrebă: 

— Cum înţelegi, Socrate, că pe de o parte nu-i legiuit să-şi fa- 
că cineva seama singur, iar pe de alta filozoful are dorința de a 
urma pe cel ce a părăsit viața? 

— Cum, Cebes, n-aţi auzit, nici tu, nici Simmias, nimic despre 
lucruri de telul acesta, voi, care ați fost împreună cu Philolaos?' 

— Nimic lămurit, Socrate. 

— De altfel și eu vorbesc despre acestea numai din auzite; to- 
tuşi, cele ce le-am aflat întâmplător, nu preget să vi le împărtă- 
şesc şi vouă. Poate, sau mai ales, se cuvine ca tocmai cel care 
este pe punctul de a pleca din viaţa de-aici în cealaltă să cerce- 
teze şi să povestească cele ce se spun asupra acestei călătorii, 

e cum anume ne-o închipuim. Ce am putea face altceva în răstimpul 
ce ne rămâne până la asfințitul soarelui? 

— Pentru care cauză, Socrate, se zice că nu-i legiuit ca omul 
să se omoare singur? Eu parcă am mai auzit asta — cum m-ai în- 
trebat și tu adineauri — de la Philolaos, încă de când era printre 
noi, şi chiar de la alți câțiva, anume că nu s-ar cădea s-o facem. 
Dar pân-acum n-am aflat nimic lămurit asupră-i, de la nimeni. 

— Este nevoie de râvnă, zise el. Numai așa ai putea-o înţelege 

62a lesne. Poate ţi se va părea de mirare că numai un fapt ca acesta 


1 Philolaos din Croton (sau poate din Tarent), gonit din Italia, a trăit câtva timp în Teba, unde a 
avut ca elevi pe Sinunias şi Cebes. A fost un reprezentant al filozofiei pitagoreice, cu specială 
privire asupra sistemului cosmic. 

2 Exista în Atena o lege care împiedica execuţia în timpul zilei. 

este cu desăvârşire simplu, printre toate celelalte, și că nu i se 
întâmplă omului la fel ca în alte privinţe. Sunt împrejurări când 
este mai bine să mori decât să trăiești, precum sunt oameni pen- 
tru care moartea ar fi mai bună decât viaţa; poate ţi se pare de 
mirare că unor astfel de oameni, pentru care este mai bine să fie 
morți, nu le e totuși legiuit să-și facă ei înşişi bine lor, ci trebuie 
să aștepte un alt binefăcător. 

Si Cebes, surâzând liniştit: 

- Stie Zeus, așa o fi, zise el exprimându-se în dialectul său. 

— În adevăr, s-ar părea, urmă Socrate, că este lipsit de rațiune; 
totuși nu este, ci ar putea să aibă oarecare temei. Vorbind în ter- 
meni inițiatici! asupra acestor lucruri, gândul cum că noi, oame- 
nii, suntem aci ca într-un post de pază, și că, fireşte, nu se cade 
să-l părăsim şi să fugim, mi se pare un gând măreț și nu uşor de 
pătruns. Există totuşi ceva, Cebes, care pare să exprime o bună 
judecată: că zeii sunt fiinţe ce se îngrijesc de noi și că noi, oa- 
menii, suntem o parte din avutul lor. Nu găsești şi tu astfel? 

— Ba găsesc, zise Cebes. 

— Atunci, continuă Socrate, poate că şi tu, dacă vreunul din 
bunurile tale, un sclav de pildă, s-ar sinucide fără ca tu să-i fi dat 
de înțeles că vrei ca el să moară, nu-i aşa că te-ai supăra? ȘI, 
dacă ți-ar sta la-ndemână vreo pedeapsă, nu l-ai și pedepsi? 

— Desigur, zise el. 

— Tocmai de aceea poate că nu-i lipsit de rost când spunem 
că nu se cade să se omoare cineva singur, înainte ca Zeul să-i fi 
trimis verdictul, cum este pentru mine acum verdictul de faţă. 


Întâmpinarea lui Cebes 

— Aceasta, zise Cebes, îmi pare firesc. Totuși Socrate, rămâne 
ciudat ce-ai spus adineauri, că filozofii ar dori mai bucuros să 
moară, dacă bineînţeles este o judecată bună cea rostită de noi 
acum, anume că zeul e cu cel care se îngrijește de noi și că noi 
suntem numai niște Bunuri de-ale lui. Ca tocmai oamenii cei mai 
chibzuiţi să nu se revolte atunci când se despart de această ocro- 
tire, pe care le-o acordă cei mai destoinici supraveghetori a tot 
ce există, zeil, iată, un lucru ce n-are rațiune. Doar nu crede ci- 
neva dintr-înșii că, devenind liber, se va îngriji singur de sine 


| Comentatorii văd aici o aluzie la misterele orlice. 

mai bine decât îl îngrijesc zeii. Numai omul necugetat ar putea 
crede că trebuie să fugă de la un astfel de stăpân și nu şi-ar da 
seama că de ce-i bun nu trebuie să fugă, ci să rămână acolo cât 
mai mult cu putinţă. De aceea. cine ar fugi ar face-o prosteşte, 
iar cel cu minte doreşte să stea cât mai mult lângă unul ce este 
mai desăvârșit decât sine. Şi astfel, Socrate, ce spui tu acum pare 
tocmai pe dos de ce vorbisem adineauri. Se cuvine ca oamenii 
chibzuiţi să se întristeze când mor, iar cei necugetaţi să se bucure. 

Socrate, auzind acestea, mi se păru încântat de problema lui 

63a Cebes: și, aruncând privirile spre noi, zise: 

— Totdeauna găsește Cebes câte o pricină și nu vrea să se 
convingă prea repede de ce-i spune cineva. 

Si Simmias: 

— De data asta și mie-mi pare, Socrate, că Cebes vorbește un 
lucru gândit. Oare în ce scop nişte oameni cu adevărat înţelepţi ar 
voi să fugă din preajma unor stăpâni mai buni decât dânșii și s-ar 
despărți cu ușurință de ei? Și, pe cât mi se pare, Cebes se gândeşte 
chiar la tine, că primeşti aşa de ușor să ne părăseşti şi pe noi și pe 
ocrotitorii cei buni, care sunt, cum singur mărturisești, zeii, 

b  -— Drepte lucruri vorbiti, încuviință Socrate. După cum văd, 
voi îmi cereți să mă apăr întocmai ca la tribunal, 

— Intru totul, zise Simmias. 

— Haide dar, continuă el, să-ncerc a mă apăra faţă de voi mai 
convingător decât faţă de judecători. Căci, o Simmias, și tu, Ce- 
bes, de n-aş avea credinţa că, plecând de-aci, mă voi duce întâi 
la alţi zei, înțelepti şi buni, apoi la oamenii răposaţi, mai buni și 
ei decât cei de aici, aş fi nedrept dacă nu m-aş revolta împotriva 
morții. Acum însă, luaţi bine seama: am nădejdea să ajung printre 

c oameni desăvârşiți. Fireşte, lucrul nu l-aș putea întări cu dovezi. 
Dar că mă voi duce la nişte zei-stăpâni cu desăvârşire buni, afla- 
ti-o cu siguranță, căci dacă printre asemenea lucruri este ceva 
care să poată fi afirmat cu tărie, desigur că acesta este. lată de ce 
nu mă revolt la fel ca alţii, ci sunt cu bune nădejdi că, precum de 
mult se spune, rămâne ceva pentru cei săvârșiți din această viată, 
ceva cu mult mai prielnic pentru cei buni decât pentru răi. 


1 O nouă aluzie la misterele oifice, care, precum se ştie, au răspândit în lumea greacă ideea și cre- 
dinţa în nemurire. În special de la orfici pomeste imaginea după care sufletul este, în cursul 
“vieţii” de aici, închis ca într-o carceră, trupul fiind considerat ca element necurat, unde sutletul 
se exilează drept pedeapsă pentru crime anterioare. Cea mai înaltă datorie a unui om înțelepi este 
deci “purificarea”, pe care orficii o dobândeau printr-un lung ritual de prescripții şi prohibiţii. 

— Cum, Socrate, zise Simmias, oare ţii pentru tine singur un 

d astfel de gând și vrei să pleci fără să ni-l împărtăşești și nouă? 

Eu cred că-i un bun comun al nostru, al tuturor; și totodată îţi va 
sluji ca apărare, dacă ne vei convinge de cele ce afirmi. 


O întrerupere a lui Criton 

— Dacă-i aşa, să-ncerc, zise el. Dar să-ntrebăm mai întâi pe 
Criton, acesta ce-o fi vrând să-mi spună. Pe cât mi se pare, încă 
de mult ar vrea să-mi vorbească. 

— Ce să fie, Socrate, zise Criton, decât că omul care-ţi va da 
otrava îmi tot spune de mult să te încunoştiințez că trebuie să 
vorbeşti cât mai puțin? Căci, zice el, cine discută se înfierbântă 
prea mult, şi nu trebuie să înfruntăm otrava în acest fel; altmin- 
teri, făcând așa, este câteodată nevoie să se bea de două ori şi 
chiar de trei ori otrava. 

e Și Socrate: 

— Lasă-l să vorbească, zise. Să-şi vadă de datoria lui; iar de 
va fi trebuinţă, să-mi dea și de două și de trei ori. 

~ Mă așteptara la acest răspuns, spuse Criton. Însă, ce să fac? 
De mult îmi bătea capul. 


Ce este moartea, după Socrate? 

— Lasă-l în pace, urmă Socrate. Acum vreau să vă înlăţișez, 
ca unor judecători, de ce găsesc firesc ca un om care și-a trăit 
viaţa după principii în adevăr filozofice să aibă curaj în pragul 
morţii și nădejdea că va găsi, dincolo de această viață, cele mai 
mari bunuri. Simmias și tu Cebes, cum se poate întâmpla așa 
ceva? Iată ce voi încerca să vă spun. Căci se întâmplă că toti câți 
s-au ocupat cum se cuvine de filozofie par a fi lăsat în neştiință 

64a pe ceilalţi despre faptul că ei nu se îndeletnicesc cu nimic altce- 
va decât cu ce înseamnă a muri şi a fi mort. Dacă lucrul este 
adevărat, ar fi cu totul ciudat ca în cursul întregii vieţi să nu do- 
reşti altceva decât moartea, iar când ea a sosit să te revolti faţă 
de ceea ce ai dorit și ţintit atâtea vreme. 

Și Simmias, râzând: 


| “A fi mort” este comentat aci de unii ca având înţeles figurat; deci, nu a fi murit fiziceşte, ci a 
trăi — sub raportul trupesc — cât mai aproape de felul morților, adică fără vreun amestec senzual 
în viaţa spirituală. Spre acest nod de viețuire trebuie să țintească, deci, acei ce sunt cu adevărat 
iubitori de înţelepciune. 

— Pe Zeus, mă făcuși să râd, deși nu-mi trecea defel prin min- 
b te acum să râd. În adevăr, cred că marea multime, auzindu-ți toc- 
mai aceste cuvinte, ar socoti că ai vorbit bine de tot împotriva 
celor ce se ocupă cu filozofia şi că unii oameni de la noi ar putea 
spune şi ei, împreună cu tine, ba încă cu tărie, că-n realitate cei 
ce se ocupă cu filozofia ar trebui să moară, adăugând că, în ce-i 
priveşte, nu le-a rămas ascuns că filozofii sunt vrednici să îndure 
moartea. 

— Şi poate că spun adevărul, Simmias, afară de vorba că “nu 
le-a rămas ascuns”; căci în realitate le-a rămas ascuns în ce mă- 
sură își doresc moartea adevărații filozofi şi în ce sunt vrednici 
de ea, precum și de ce fel de moarte sunt vrednici, Dar... să lă- 
săm în pace marea mulțime și să discutăm între noi. Credem de- 

c spre moarte că este ceva real? 

— Firește că da, răspunse la rându-i Simmias. 

— Oare este ea altceva decât despărțirea sufletului de trup? A 
fi mort nu înseamnă oare că rămâne de o parte trupul în sine, des- 
prins de suflet şi separat de el, iar de altă parte sufletul în sine, 
desprins de tot ce e trup şi separat de el? Oare moartea să fie 
altceva decât aceasta? 

— Nu, ci tocmai asta, zise. 

— Bapă de seamă dar, bunul meu prieten. Să vedem dacă și tu 

d vei gândi ca mine în această privinţă; căci mai cu seamă de aici 
socot să iasă pentru noi o lumină asupra chestiunilor în discuţie. 
Găsești de cuviinţă ca omul iubitor de înţelepciune să se strădu- 
iască pentru dobândirea celor ce le numim plăceri, ca de pildă 
mâncările şi băuturile? 

— Deloc, Socrate, zise Simmias. 

— Atunci de plăcerile dragostei? 

— Nicidecum. 

— Dar ce zici de celelalte griji față de corp? Găsești că unul 
ca acesta pune preț pe ele? De pildă, agonisirea de felurite veş- 
minte, încălţăminte prețioasă şi pe celelalte podoabe ale corpu- 
lui — oare găseşti că trebuie să le prețuiască, sau, pe măsură ce 
folosirea lor nu se impune ca o mare necesitate, să le dispreţu- 
iască? 

e  — Să le disprețuiască, zise el; așa găsesc că se cuvine să facă 
un om care este în adevăr filozof. 

— Și nu găsești, urmă Socrate, că în genere toată strădania 
unui astfel de om trebuie să se îndrepte nu către corp, ci dimpo- 

trivă, desprinzându-se cât mai mult de el, să aibă în vedere nu- 
mai sufletul? 

- Ba da. 

— Atunci, oare nu în această privinţă se arată înainte de orice 
filozoful, că îşi desprinde sufletul cât mai mult de tovărășia cu 
trupul, spre deosebire de ceilalți oameni? 

— E vădit. 

- Cred, Simmias, că și în ochii mulțimii apare clar că omul 
pentru care acestea nu sunt plăceri, omul care nu ia parte la nici 
una dintre ele, nu pune preț pe viaţă: dimpotrivă, este pe drumul 
cel mai apropiat de moarte acela care nesocoteşte total plăcerile 
ce-l vin prin mijlocirea corpului. 

— Foarte adevărat ceea ce spui. 

— Dar, ce zici de însăși dobândirea înțelepciunii? Este sau nu 
trupul o piedică, dacă-l va lua cineva părtaş în cercetarea reali- 
tăţii? Tată ce vreau să spun: oare simţul văzului şi al auzului ara- 
tă oamenilor în vreo măsură realitatea adevărată? Sau ele sunt 
aşa cum ni le tot cântă poeții’, că nici n-auzim exact, nici nu ve- 
dem? Iar dacă dintre simțurile trupului nici acestea nu sunt exac- 
te şi limpezi, cu greu vor fi celelalte; căci toate sunt mai neputin- 
cloase decât acestea. Sau nu gândeşti aşa? 

— Întru totul așa, zise Simmias. 

— Dar, reluă Socrate, când prinde sufletul realitatea adevăra- 
tă? E doar firesc că, de se va apuca să cerceteze ceva împreună 
cu trupul, va fi înșelat de el. 

— Adevăr grăiești. 

— Dacă este însă cu putinţă să scapere de undeva o lumină 
asupra realității, nu vine ea, pentru suflet, din faptul cugetării 
mai mult ca de onunde? 

— Da. 

— Si atunci gândește el mai bine, când nu-l stinghereşte ni- 
mic: nici auzul, nici văzul, nici o durere, nici vreo plăcere; când 
sufletul rămâne singăt-singurel; când lasă în pace trupul și, pe 
cât se poate, nu-l ia tovarăș, nu s-atinge de el. Numai atunci tin- 
de el către realitate. 

— Așa este. 


l Jliada, V, 127; Epiharm (Diels, fr. 12), Parmenide (fr. I, 34-37) şi Empedocle (tr. 4, 9 şi urm.). 

— Oare și aici, nu cumva sufletul filozofului, mai ales, este cel 
care disprețuiește trupul și fuge de el, căutând să rămână singur, 
în sine? 

— Se-nţelege. , 

- Dar ce să spunem, Simmias, de lucrul următor? Atirmăm 
noi că dreptatea în sine este ceva? Sau că nu este nimic? 

— O afirmăm, desigur, pe Zeus. 

— Si frumosul și binele, sunt ele ceva? 

— Cum de nu? 

— Cum? Ai văzut tu pân-acum, cu ochii tăi, ceva de acest fel? 

— Deloc, zise. 

— Dar atunci ai aflat de existenţa lor prin vreun alt simţ din- 
tre cele trupeşti? Mă gândesc la toate, ca de pildă la mărime, la 
sănătate, la putere, cu un cuvânt la firea tuturor celorlalte, 
potrivit cu ce e fiecare. Oare se poate afla prin mijlocirea trupu- 
lui care-i miezul cel mai adevărat din acestea? Sau lucrul se 
petrece în chipul următor: acela dintre noi care, prin cugetare, se 
va fi pregătit să priceapă cât se poate de exact fiecare lucru pe 
care voieşte să-l cerceteze, acela se va apropia cel mai mult de 
cunoașterea fiecărui obiect în sine? 

— Fără îndoială. 

— Dacă este aşa, cine ar putea-o face în chip mai desăvârşit 
decât unul care izbutește să pătrundă cât mai mult în fiece lucru 
numai prin cugetare? Si cine mai mult decât cel ce nu adaugă 
cugetului văzul și nu târăște după el, o dată cu gândul, nici vreun 
alt simț? Unul ca acesta, folosindu-se numai de cugetare, de ea 
singură și neîntinată, încearcă să prindă însăși realitatea neînti- 
nată a lucrului. El înlătură cât poate şi ajutorul ochilor, şi al ure- 
chilor, și — ca s-o spun într-o vorbă — al întregului trup, întrucât 
acesta îl tulbură, iar când se întovărăşeşte nu lasă sufletul să do- 
bândească nici adevărul, nici chibzuinta. Simmias, dacă există 
om care întâlnește vreodată ființa reală, oare nu-i tocmai acesta? 

— Minunat e, Socrate, s-ascult cum desprinzi tu adevărul, zise 
Simmias. 

— Atunci, reluă dânsul, din toate astea, neapărat că se ajunge 
la o părere cum e aceea pe care adevărații filozofi și-o spun unii 
altora: Ne e dată, poate, un fel de potecă pe unde ieșim către 
țintă, atunci când luăm rațiunea drept călăuză în cercetarea noas- 
tră, anume faptul că, atâta vreme cât ne păstrăm corpul iar sufle- 
tul ne e legat de un rău ca acesta, nu vom dobândi niciodată 

îndeajuns ceea ce dorim: am numit adevărul. Căci pentru nenu- 
mărate pricini stă-mpotrivă trupul; şi mai întâi din cauza nevoii 
de hrană. Sunt apoi un număr de boli ce se abat asupra noastră 
şi ne împiedică să privim realitatea. Pe de altă parte, trupul este 
acela care ne umple de patima dragostei, de dorinţe, de temeri şi 
de tot felul de închipuiri, ca şi de mulia flecăreală, în așa măsură 
încât ne pare adevărată vorba ce se spune că din cauza trupului 
nu-i cu putință să mai pricepem ceva, vreodată. Doar războaiele, 
răscoalele şi luptele, pe toate nimic altceva nu le stârnește decât 
trupul, decât pofiele lui. Pentru dobândirea bogățiilor facem noi 
toate războaiele si alergăm după avuţii: fiindcă suntem mânaţi 
de cerinţele trupeşti, cărora ne facem robi. Tot de la trup, din pri- 
cina cerințelor lui, vine și lipsa de răgaz pentru preocupările filo- 
zofice. Dar răul cel mai mare din toate este că, chiar când am do- 
bândi un răgaz din partea trupului şi ne-am întoarce către cerce- 
tarea unui lucru cât de mic, trupul se năpusteşte deodată asupra 
noastră în mijlocul cercetărilor, ne tulbură din adânc, ne 
zdruncină și ne loveşte atât de tare, că nu mai suntem în stare din 
această pricină să deosebim unde este adevărul. Rămâne astfel 
dovedit pentru noi că, dacă vrem să cunoaştem vreodată ceva în 
chip neîntinat, trebuie să ne lepădăm de trup şi să cercetăm cu 
sufletul însuși lucrurile, ele însele. Pe cât se pare însă, noi nu 
vom dobândi cu adevărat lucrul pe care-l dorim și de care zicem 
că suntem îndrăgostiţi — înțelepciunea -— decât după ce vom fi 
murit, nu însă cât suntem încă în viaţă. Așa ne spune rațiunea. 
Dacă împreună cu trupul nu-i cu putinţă să cunoaștem nimic 
neîntinat, atunci din două lucruri unul: sau cunoștința nu se 
dobândește nicăizri,gau numai după moarte; mai înainte însă nu, 
fiindcă numai după moarte sufletul va fi despărțit de trup, numai 
atunci el rămâne singur cu sine însuşi. Tot ce putem face în tim- 
pul vieţii, pare-se, ca să ne apropiem de cunoaștere cât mai mult, 
este să rupem orice legătură cu trupul și să n-avem nimic de 
împărțit cu el; nimic afară de necesitatea de neînlăturat. Să ne 
ferim de pângărirea pe care ne-o poate aduce natura lui și să ne 
păstrăm curaţi în această privință, până ce Zeul însuşi ne va 
dezlega. Curaţi astfel şi desprinși de nechibzuinţa trupului, vom 
putea fi, după toate probabilitățile, împreună cu fiinţe de acelaşi 
fel şi vom cunoaşte prin noi înşine tot ce-i fără de amestec. Poate 
că acesta-i adevărul: “celui ce nu-i curat nu i se cade să se atingă 
de ce este curat.” 

Așa ceva, Simmias, socotesc că trebuie să-şi spună unii alto- 
ra Şi să chibzuiască toți cei care sunt cu adevărat iubitori ai învă- 
țăturii. Tu nu gândești la fel? 

— La fel, Socrate, în totul. R 

- Bine, prietene, dacă acestea-s adevărate, zise Socrate, o 
mare speranță mă însufleteşte la gândul că am s-ajung în locul 
spre care pornesc. Numai acolo voi putea dobândi îndeajuns lu- 
crul pentru care atâta m-am frământat în trecerea prin această 
viaţă, dacă el poate fi dobândit undeva! Astfel, călătona orân- 
duită mie în acest moment o voi face călăuzit de-o bună speran- 
tă, lucru ce se întâmplă oricărui om care se crede pregătit și cu- 
rățat, oarecum, în cuget. 

— Aşa este, zise Simmias. 

— Oare această curăţire nu-i cumva ce spuneam adineauri: 
despărțirea cât mai mult a sufletului de trup și deprinderea lui de 
a se concentra în sine, de a se retrage peste tot din trup și de a 
trăi — cât cu putință — şi în ceasul de acum și mai târziu, el sin- 
gur, cu sine însuși, dezlegat ca de nişte lanţuri ale trupului? 

— Așa este, zise. 

— Dar bine, oare asta nu-i tocmai ceea ce numim moarte, 
adică dezlegarea sufletului de corp și despărțirea lor? 

— Ba da, întru totul. 

— O astfel de desprindere însă, cum spuneam, n-o doresc me- 
reu, îndeosebi cei cu adevărat filozofi și numai e1? Si nu-i toc- 
mai grija de căpetenie a filozofilor desprinderea şi separarea su- 
fletului de corp și păstrarea lui separat? 

— Se pare. 

— Bine, dar atunci n-ar fi — precum am zis și la început — un 
lucru de râs ca omul să se pregătească în cursul vieții printr-un 
mod de trai cât mai vecin cu moartea, iar la urmă, când aceasta 
sosește, cl să se revolte? | 

— De râs ar fi, cum altfel? 

— Este un fapt aşadar, Simmias — zise Socrate — că adevărații 
filozofi se deprind a muri, că pentru dânșii, mai mult decât pen- 
tru orice om, moartea nu-i de temut. Căci vezi-o şi din cele ce 
urmează. Dacă ei s-au lepădat de trup în tot chipul şi doresc să-si 
păstreze sufletul, singur şi neatârnat; şi dacă totuși, când vine 
moartea, ei se înspăimântă și se supără foarte, nu-i oare total lip- 
sit de rațiune să plece fără bucurie acolo unde sperau să întâl- 
nească ce-au dorit mai mult în viață — înțelepciunea și dezle- 

garea de acest trup, de care se lepădau? Cum? Când le-au murit 
prieteni iubiți, femei și copii, mulţi au ţinut să coboare împreună 
cu aceia de bunăvoie, în lăcașul lui Hades', mânaţi numai de 
speranţa că acolo îi vor revedea și, se-nţelege, că vor fi împre- 
ună cu cel doriţi; iar unul care iubeşte cu adevărat înțelepciunea 
şi care a căpătat speranţe puternice că n-o va găsi aiurea, sub un 
chip potrivit, decât în Hades, unul ca acesta se va supăra în fața 
morții și nu se va duce acolo cu plăcere? 

Nu, prietene, cel puţin nu trebuie s-o credem, dacă în adevăr 
avem a face cu un filozof. Cel puţin pentru el trebuie să fie lucru 
sigur că nicăieri aiurea nu-i este cu putință să întâlnească ade- 
vărata-nţelepciune. Si dacă lucrul este așa, n-ar fi, cum spuneam 
adineauri, o mare lipsă de rațiune să se teamă de moarte un ast- 
fel de om? 


Adevărata virtute 

— Ar fi, pe Zeus, spuse el. 

— Prin urmare nu-i pentru tine o dovadă deplină, zise Socrate, 
că omul pe care-l vei vedea revoltat în faţa morţii n-a fost un iu- 
bitor de înţelepciune, ci de trup? Că același om mai este poate 

€ iubitor de arginți, doritor de onoruri, că preţuieşte fie pe una din 
astea, fie pe amândouă? 

— Așa este, cum zici. 

— Oare așa-numita bărbăție nu aparținea ea, Simmias, îndeo- 
sebi celor cu o astfaj de dispoziţie sufletească? 

— Fără-ndoială, zise. 

— Dar chibzuinţa, din care marea mulțime nu cunoaște decât 
numele, chibzuința care spune să nu te robești poftelor, să trăieşti 
cu puţin și modest, nu aparținea și ea, îndeosebi, numai celor ce-și 
nesocotesc trupul şi-şi trec viața iubind înţelepciunea? 

d — Fireşte. 

— Dar dac-ai vrea, zise acesta, să cugeţi asupra bărbăţiei şi chib- 
zuinţei celorlalți oameni — cei de rând — ce ciudate le vei afla! 

— Cum ciudate, Socrate? 


l E vorba de Ahile care, deși își știa destinul că va muri curând după moartea lui Hector, nu 
pregetă să răzbune sufletul amicului său Patroclu. Aceeași aluzie cuprinde și Orpheus, coborând 
în intern de dragul soției sale, Euridice. 

— Stii tu, zise acesta, că toți ceilalți oameni socotesc moartea 
ca pe una din cele mai mari nenorociri? 

— Da, ştiu foarte bine, zise. 

— Nu cumva, când ei întâmpină curajos moartea, o fac tocmai 
fiindcă se tem de rele mai mari? 

— Așa este. 

— Atunci toți ceilalți oameni, afară de filozofi, nu-s curajoşi 
decât prin faptul că se tem de ceva; deşi este ciudat ca cineva să 
fie curajos din frică și lașitate. 

- Da, foarte ciudat! 

— Dar ce este cu cei cumpătaţi? Dânșii n-au căzut în același 
păcat? Căci și ei sunt chibzuiţi din pricina unei anumite necum- 
pătări. Și cu toate astea noi credem cu neputinţă un astfel de lu- 
cru. Dar iată ce se-ntâmplă: ei sunt încercaţi de un simțământ 
asemenea celui de mai sus, numai că privește naiva loc chibzu- 
ință, se tem să nu fie lipsiţi de alte plăceri şi, tocmai fiindcă do- 
resc plăcerile, se înfrânează de la unele spre a se robi altora; ei 
numesc necumpătare faptul că oamenii sunt stăpâniţi de plăceri 
şi nu văd că ei înșiși. stăpâniţi fiind de unele plăceri, îşi stăpâ- 
nesc altele. Lucrul este întocmai cum am spus adineauri: într-o 
oarecare măsură ei sunt cumpătați din pricina necumpătării. 

— Se pare. 

— O, fericite Simmias, vezi să nu fie nepotrivit faţă de virtute 
acest schimb, anume de a preschimba plăcerile prin plăceri, du- 
rerile prin dureri, teama prin teamă, ceea ce e mai mare prin ce 
e mai mic — cum ai schimba niște bani; ci înțelepciunea este sin- 
gurul ban potrivit în schimbul căruia ar trebui să le dăm pe toate. 
Tar toate bunurile adevărate se cumpără şi se vând cu acesta: bär- 
băţia, chibzuinta, justiția, cu un cuvânt adevărata virtute nedes- 
părțită de înţelepciune, chiar cu adausul sau lipsa plăcerilor, a 
temerilor sau a celorlalte simţăminte de acest fel. 

Bagă de seamă ca nu cumva, despărțind de înţelepciune aces- 
te simțăminte sau schimbându-le pe unele prin altele, să dobân- 
deşti abia o umbră a virtuţii, una vrednică de-un sclav; o virtute 
care n-are în sine nimic sănătos, nici adevărat. Căci adevărul, în 
realitate, este un fel de curățire de toate pasiunile, iar cumpăta- 
rea, justiția, bărbăţia și însăși înţelepciunea sunt și ele o astfel de 
curățire. S-ar putea crede că aceia care ne-au orânduit misterele 
nu sunt chiar oameni de nimic, căci ei încă de mult ne dau de în- 
teles că cel ce va ajunge în lumea lui Hades necurăţat şi nepre- 

gătit, se va afunda în nămol, pe când cine ajunge curat și inițiat, 
va rămâne împreună cu zeii. Căci zic, cei ce supraveghează ase- 
menea mistere: “multi sunt purtătorii toiagului bahic, puţini cei 
vrednici de el”. Si acești aleşi, după părerea mea, nu-s alţii decât 
tocmai cei ce şi-au petrecut viaţa în iubirea înţelepciunii. În ce 
mă priveşte, pe cât mi-a stat în puteri, n-am fugit de înțelepciune 
în cursul vieții, ci m-am străduit în tot chipul să mă apropii de 
ea. Dacă m-am străduit cu drept și dacă voi fi izbutit întrucâtva, 
voi şti-o lămurit foarte curând, cu voia zeilor, ajungând acolo. 

Astfel mă apăr eu, Cebes și Simmias; iată de ce, părăsindu-vă 
pe voi şi pe stăpânii din lumea aceasta, pe bună dreptate nici nu 
sufăr, nici nu mă revolt, ci socotesc că şi-acolo, întru nimic mai 
puțin decât aici, mă voi întâlni cu stăpâni și prieteni buni. Stiu 
că lucrul e greu de crezut pentru marea mulțime, și mi-ar părea 
bine ca în apărarea mea să fiu, cel puțin pentru voi, mai convin- 
gător decât am putut fi faţă de judecătorii atenieni. 


- 


PARTEA A DOUA 


Cebes pune problema supravietuirii sufletului 

Când Socrate spuse acestea, Cebes luă cuvântul, zicând: 

— Socrate, multe din câte-ai spus îmi par drepte; dar cele 
despre suflet întâmpfhă printre oameni o mare neîncredere. Ei sc 
tem de obicei că, o dată ce sufletul se desprinde de trup, nu mai 
există nicăieri, ci, chiar în ziua când moare un om, sufletul lui se 
destramă şi piere; îndată ce se desface de trup şi iese din el, 
întocmai ca o suflare sau ca un abur, se destramă și nu mai are 
fiinţă nicăieri. Fireşte, dacă într-un fel sufletul ar avea o fiinţă în 
sine, el s-ar reculege şi s-ar putea dezbăra de toate acele neaţun- 
suri, despre care ne-ai vorbit adineauri, în acest caz, ce mare și 
frumoasă nădejde am avea, Socrate, că cele ce ne-ai spus sunt și 
adevărate. Dar tocmai aceasta ar avea poate nevoie de o înteme- 
iere și crezare mai largă: anume să sufletul există și după ce 
omul moare; că si atunci el are o anumită putere și gândire. 

— Adevăr grăiești, Cebes, zise Socrate. Dar ce să facem? Vrei 
să discutăm aceste lucruri, spre a vedea dacă sunt sau nu aşa? 


— Cât despre mine, zise Cebes, cu plăcere aș vrea să-ţi aud 
părerea în această privinţă. 
— Nu cred, zise Socrate, cel puţin în această împrejurare, că, 
auzindu-mă cineva, chiar vreun autor de comedii', ar putea spu- 
c ne că vorbesc fără rost, sau despre lucruri ce nu mă privesc. 
Să cercetăm deci, dacă vrei, mai cu de-amănuntul. 


Argumentul potrivnicelor 
Să privim lucrul mai întâi din următoarea latură: oare sufle- 
tele oamenilor ce-au murit mai există în lumea lui Hades, sau 
nu? Este o veche credință, de care ne aducem aminte, potrivit că- 
reia sufletele plecate de aici există dincolo; apoi, ele se întorc 
aci, născându-se din lumea celor morti. Dacă lucrul este așa, 
dacă cei vii renasc din sânul celor morţi, atunci unde ar putea sta 
d sufletele noastre decât acolo? De n-ar subzista, n-ar putea re- 
veni, Şi asta ar fi o dovadă mulțumitoare cum că sufletele subzis- 
tă, dacă în fapt ar fi vădit că de nicăieri aiurea nu se nasc cei vii 
decât din lumea celor morți. Dar dacă asta nu e sigur, atunci e 
nevoie de o altă cercetare. 
— Fără îndoială, spuse Cebes. 


Dezvoltarea principiului contrariilor 

— Nu numai la oameni, urmă Socrate, trebuie să cercetezi 
acest lucru, de vrei să-nţelegi mai ușor, dar şi la celelalte vieţui- 
toare, ca și la plante şi, într-un cuvânt, la tot ce are parte de 

e naştere; trebuie să vedem dacă toate câte se nasc se ivesc în 

același chip, adică din contrariile lor; bineînţeles, vorbim de cele 
ce au contrarii, cum este frumosul față de urât, dreptul faţă de 
nedrept, şi aşa mai departe cu miile de realități. Să cercetăm deci 
următorul fapt: oare există o necesitate potrivit căreia toate câte 
au contrarii nu se pot naște de nicăieri decât din propriul lor con- 
trariu? De pildă: când un lucru se măreşte, fost-a el cu necesitate 
mai mic, pentru ca în urmă să se facă mai mare? 

- Da. 

— Dar şi când s-a micșorat, fost-a el cu necesitate mai mare, 
pentru ca în urmă să se facă mai mic? 

7la — Nici vorbă, zise Cebes. 


1 Aluzie la Eupolis sau lu Aristofan. Cf. Apărarea lui Socrate, 18 b-c — 19 c-d. 

— De asemenea, mai slabul nu provine cumva din ce-a fost 
mai tare? Mai iutele din ce-a fost mai încet? 

— Fără îndoială. 

— Dar ce? Când un lucru se înrăutățește, n-a fost mai bun? 
Când altul se face drept, n-a fost mai nedrept? 

— Cum de nu? 

— Așadar, zise Socrate, acum este sigur că toate se nasc în 
acest chip: contrariile din propriile lor contrarii? 

— Foarte sigur. 

— Dar nu mai este ceva? Nu-i în acestea şi ceva care stă la 
mijloc. între toate cele contrarii luate două câte două? Nu sunt și 
două naşteri: unul de la starea dintâi spre cea din urmă, altul de 
la cea din urmă spre cea dintâi? Între starea lucrului când e mai 
mare și starea lui când e mai mic nu este ce numim micșorare Și 
creștere? 

— Da, mărturisi Cebes. 

— Nu este la fel și cu procesul de descompunere și compune- 
re, de răcire, încălzire, şi câte mai sunt, pentru care uneori nici 
n-avem termeni speciali, dar care în fapt sunt pretutindeni nea- 
părat aşa? Nu se nasc toate lucrurile unele dintr-altele și nu sunt 
între ele două treceri reciproce, a unora către celelalte? 

— Desigur. 


Teoria contrariilor aplicată 

— Dar, reluă Socrage, faptul de-a vieţui n-are un contrar, pre- 
cum starea de veghe își are somnul? 

— Nici vorbă că da. 

— Care? 

- Faptul de-a muri, răspunse Cebes. 

— Atunci acestea două, dacă sunt potrivnice, nu se nasc una 
dintr-alta? Si nu sunt între ele două procese de trecere de la una 
spre cealaltă? 

— Cum de nu? 

— Iată, zise Socrate, voi lămuri eu pe una dintre acele perechi 
de contrarii, despre care am vorbit; o voi lămuri atât în sine cât 
Și în trecerile de la un contrar spre celălalt; tu însă cată să-mi lä- 
murești pe o a doua. Vreau să vorbesc de somn pe de o parte, de 
starea de veghe pe de alta. Zic că din somn izvorăşte starea de 
veghe şi din veghe starea de somn; că între ele sunt clipele de 

trecere: ațipirea de o parte, de alta trezirea. Este aceasta şi pen- 
tru tine, zise el, destul de lămurit sau nu? 

— Foarte lămurit. 

— Spune-mi acum și tu mie la fel, zise el, asupra vieţii și 
morții. Crezi că faptul de-a trăi e potrivnic celui de a fi mort? 

— Cred. 

— Dar că se nasc unul dintr-altul? 

— Si aceasta. 

— Ce provine din ce este viu? 

— Ce este mort, zise. 

— Dar din ceea ce este mort? spuse acesta. 

— Sunt nevoit să recunosc: ceea ce-i viu. 

— Prin urmare, Cebes, înseamnă că din cele moarte se nasc 
cele vii şi cei cu viaţă. 

— Așa se pare, zise. 

— Prin urmare sufletele noastre există în lumea lui Hades? 

— Se pare. 

— Dar în privinţa trecerilor dintre viaţă şi moarte? Oare cel 
puţin una dintre ele nu este sigură? In adevăr, este sau nu lămu- 
rit faptul de a muri? 

— Desigur, zise Cebes. 

— Ce avem acum de făcut? urmă Socrate. Nu vom încuviinţa 
că există şi trecerea potrivnică? Să fie natura în acest punct des- 
cumpănilă? Nu trebuie să acordăm și faptului de a muri o anu- 
mită trecere contrară? 

— Cu totul necesar, zise. 

— Ce potrivnic îi dăm? 

— Revenirea la viaţă. 

— Revenirea la viaţă, zise Socrate, dacă în adevăr are loc, nu 
este oare tocmai ivirea din morţi a celor vii? 

— Desigur. 

— Putem așadar recunoaște și acest lucru, că cei vii întru nimic 
mai puțin nu provin din cei morţi, pe cât cei morți din cel vii. 
Acesta fiind faptul, ne este îndeajuns dovedit că sufletele celor 
morți neapărat există într-un loc de unde iarăși să se poată ivi. 

— Și eu găsesc, Socrate, că e necesară o astfel de încheiere, 
din cele recunoscute mai înainte. 

— Vezi acum, Cebes, zise Socrate, că nu pe nedrept am recu- 
noscut împreună cele de mai sus; cel puţin așa mi se pare. Căci 
dacă n-am încuviința treceri reciproce şi neîntrerupte ale con- 

trariilor, mergând ca într-un cerc; dacă am zice că este numai o 
b trecere simplă, de la un contrar spre celălalt, și nu am admite 
întoarcerea către cel dintâi, nici calea întoarsă, fii sigur că, o dată 
cu moartea tuturor, toate ar primi o aceeași înfățișare; ar ajunge 
în aceeași stare, şi toate ar înceta să se mai ivească. 
— Cum asta? 
— Nu-i greu, zise Socrate, să înţelegi ce zic. Căci iată: dacă ar 
fi numai cădere în somn și n-ai încuviinţa că există şi o trezire a 
€ ceea ce este adormit, toate ale naturii s-ar curma într-o zi; iar 
adormirea lui Endymion! ar fi o vorbă goală, nici nu s-ar băga de 
seamă, prin faptul că toate celelalte ar fi suferit același lucru, 
adică s-ar fi cufundat toate într-un somn adânc. La fel, dacă toa- 
te s-ar amesteca fără să se și deosebească, vorba lui Anaxagoras 
ar deveni îndată realitate: 
“Toate lucrurile erau laolaltă...” 

Nu altfel, iubite Cebes, s-ar întâmpla dac-ar muri tot ce se 
bucură de viaţă și dacă, o dată murind, ar rămâne în această stare 
și n-ar mai reînvia. Oare n-ar urma cu necesitate că, murind toa- 
te, le va stăpâni moartea, iar viata va dispărea cu desăvârșire? 
Căci dacă din cele moarte nu se nasc cele vii şi dacă cele vii mor 
mereu, ce mijloc este de a nu se pomeni totul într-o zi cufundat 
în moarte? 

— Nici unul, zise Cebes. Cred, Socrate, că tot ce-ai spus este 
adevărat. 

— Si eu cred, Cebes, că mai presus de orice altă dezlegare tre- 
buie s-o primim pe Measta; cred că nu suntem înșelaţi recunos- 
când că există, în realitate, și revenire la viaţă și ivire a celor vii 
din cele moarte, că sufletele celor ce au murit au ființă şi că pen- 
tru sufletele bune va fi mai bine, însă mai rău pentru cele rele. 


>2 


1 Endymion (etimologic: cel ce sc cufundă) era, după legendă, un tânăr păstor din Caria sau din 
Elis, de o frumuseţe fermecătoare. Ostenit de un drum lung. el adormi adânc într-o peşteră a 
muntelui Latmos. Înamorată de dânsul, Selene (Luna) se cobora adesea şi se aşeza lângă cel 
adormit. Endymion devine astfel geniul nopţii şi al somnului; prin extensiune, şi al morţii, din 
cauza lungimii somnului său “frate cu moartea”, 

2 Anaxagoras din Clazomenai (ionia) s-a născut în preajma anului 500 î.Chr. Pe la mijiocul seco- 
lului V s-a strămutat în Atena, unde a fost prietenul marelui Pericles, Pe la 434 c alungat din 
Atena sub acuzaţia de asebeia (hulă) şi se stabileşte în Lampsakos, unde întemeiază o școală 
filozofică. Moare pe la 428 î.Chr. A scris o singură operă, Despre natură, din care n-au rămas 
decât frânturi. 

Doctrina reamintirii 

— Dar bine, Socrate, întrerupse Cebes, aceasta se poate scoate 
și din cunoscutul principiu — dac-o fi adevărat — rostit adeseori 
de tine, că învăţarea noastră nu-i altceva decât o reamintire. 
După acest principiu, în chip necesar am mai învăţat cândva, în 
alte vremi, cele ce ne amintim acum. Așa ceva însă ar fi cu nepu- 
tință dacă sufletul nostru n-ar fi existat într-un fel, mai înainte de 
a fi apărut într-o întruchipare omenească. Si pe această cale, 
deci, sufletul apare nemuritor. 

— Care sunt, Cebes, temeiurile acestor sustineri? zise, întreru- 
pându-l, Simmias; aminteşte-mi-le, căci nu-mi sunt acum la în- 
demână. 

— Un singur temei, răspunse Cebes, însă cel mai frumos: că 
oamenii, întrebaţi cu oarecare meșteșug, află singuri toate lu- 
crurile aşa cum sunt. Dacă n-ar fi avut sădită în ei o știință și o 
rațiune dreaptă, n-ar fi fost în stare să facă așa ceva. Dă cuiva de 
pildă să dezlege o problemă de geometrie, sau altceva de acest 
fel, şi te vei convinge de acolo, în chipul cel mai lămurit, că lu- 
crul stă așa. 

— Dacă nici cu acest argument, zise Socrate, nu te-ai convins, 
Simmias, atunci ia aminte să cercetăm alt temei; poate ne vom 
înţelege. Tu nu crezi — nu-i aşa? — că ceea ce se numeşte învăţare 
este de fapt numai o reamintire. 

— Nu-ţi pot spune că nu cred, zise Simmias. Dar am nevoie, 
adăugă el, tocmai să mi se aducă aminte de reamintirea care este 
în discuție. Fireşte, din câte a mai spus pân-acum în această pri- 
vinţă și Cebes, îmi şi amintesc şi sunt chiar convins. Grozav aș 
dori, totuși, s-aud acum în ce mod faci tu această dovadă. 

— lată cum, reluă Socrate. Recunoaștem că, dacă cineva își 
aduce aminte de un lucru, trebuie să fi știut cândva, mai înainte, 
acel lucru? 

— O recunoaştem, zise. 

— Atunci, putem susține și că, în clipa când se ivește în felul 
acesta o cunoştinţă, ea este de fapt o reamintire. Vreau să spun, 
într-un fel, aceasta: dacă cineva, văzând, auzind sau percepând 
cu oricare alt simţ ceva, nu cunoaște numai acel lucru, ci pân- 
deşte şi un altul, a cărui cunoaştere nu e aceeaşi ci alta, oare nu 
zicem pe drept cuvânt de aceasta că-i reamintirea unui lucru ce 
a fost cândva în minte? 

— Cum înţelegi astea? zise Simmias. 


[77 


d 


74a 


178 


— În chipul următor: cunoaşterea omului, să spunem, este de- 
osebită de cea a lirei. 

— Nici vorbă. 

— Ei bine, zise Socrate, nu știi ce se întâmplă cu îndrăgostiții? 
Când văd o liră, o haină, sau orice alt obiect de care s-au folosit 
de obicei persoanele scumpe lor, li se întâmplă că, de îndată ce-au 
văzut de pildă lira, le-a și răsărit în minte chipul persoanei ce 
avea lira. Aceasta este o reamintire. 

Tot astfel, de exemplu: văzând cineva adeseori pe Simmias 
își aduce aminte de Cebes; şi aşa mai departe, s-ar putea da ne- 
numărate pilde de acest fel. 

— Nenumărate, pe Zeus, repetă Simmias. 

— Nu-i asta, urmă Socrate, o reamintire, îndeosebi când, fie din 
pricina lungimii timpului, fie din neatenţie, unele lucruri s-au 
putut uita? 

— Fără îndoială, zise Simmias. 

— Dar, reluă Socrate, când vezi zugrăvit un cal sau o liră, nu-ţi 
pot aduce aminte de om? Când îl vezi pictat pe Simmias, nu-ți 
poţi aduce aminte de Cebes? 

— Fără îndoială. 

— Dar încă, văzând cineva pe Simmias pictat, nu-și aduce 
aminte de însuși Simmias? 

— Nici vorbă, zise acesta. 

— Acum, nu putem oare încheia, din cele de mai sus, că rea- 
mintirea se stârneşte pe de o parte din asemănări, pe de alta din 
neasemănări? 4 

— Putem. 

— Când își reamintește cineva de-un lucru din cauza asemă- 
nării, nu i se întâmplă cu necesitate că înţelege îndată dacă este 
sau nu la mijloc vreo lipsă în lucrul de care-şi aduce aminte, și 
asta tocmai pe temeiul asemănării? 

— Cu necesitate, recunoscu Simmias. 

— Acum bagă de seamă, zise Socrate, dacă lucrurile stau aşa; 
noi sustinem că egalul este ceva. Nu zic un lemn egal cu altul, o 
piatră cu alta sau orice alte obiecte de acest fel; ci vorbesc de 
ceva care este în afară de toate acestea: de egalul în sine. Putem 
susține că acesta este ceva sau nu? 

— Pe Zeus! fireşte că putem, spuse Simmias, şi încă minunat. 

— Oare și avem această cunoştinţă? Stim anume ce este egalul 
în sine? 


— Nici o îndoială, zise acesta. 

— Dar de unde am luat asemenea cunoștință? Nu cumva din 
pildele ce-am dat adineauri? Că văzând lemne, pietre și alte lu- 
cruri egale, a răsărit în suflet ideea egalului, care însă este cu to- 
tul altceva decât însuși lemnul, piatra și celelalte? Sau poate tu 
nu crezi că este altceva? Observă și mai departe: pietrele şi lem- 
nele, aceleaşi fiind, nu apar ele egale uneori, neegale alteori? 

— Adevărat. 

— Dar ce? Este vreo împrejurare când și cele egale în sine ti-au 
părut neegale, sau egalitatea-neegalitate? 

— Nu până acum, Socrate. 

— Așadar nu-s una și aceeași, zise el: obiecte egale cu egalul 
însuşi? 

— Deloc, cred, Socrate. 

— Si totuși, chiar din lucrurile egale, care sunt altceva decât 
egalul în sine, a răsărit în sufletul nostru cunoașterea egalului și 
am păstrat-o? 

— Foarte adevărat, zise Simmias. 

— Fie că e ceva asemănător lucrurilor, fie că este neasemănător? 

— Chiar așa. 

— Într-adevăr, urmă Socrate, nu-i nici o deosebire; căci de în- 
dată ce avem de o parte percepția unui obiect, de alta faptul că 
din această percepţie răsare în mintea noastră gândul despre alt- 
ceva — fie că e asemănare ori neasemănare — urmează cu necesi- 
tate că avem de-a face cu o reamintire. 

— Aşa este. 

— Dar ce? zise iarăşi Socrate. Dacă vedem nişte bucăți de 
lemn egale sau alte lucruri egale, de care am pomenit adineauri, 
resimțim noi același lucru ca și față de egalul în sine? Oare aceste 
lucruri ne par egale în acelaşi chip în care ne apare în minte ega- 
lul în sine? Oare obiectelor egale nu le lipseşte nimic ca să fie 
întocmai ca egalul, sau le lipseşte? 

— Le lipseşte, zise Simmias, și încă mult. 

— Să zicem că vede cineva un obiect și gândește: “acest lucru 
pe care-l văd tinde, e drept, să fie cum e o altă realitate, însă 
rămâne mai prejos, neputând să devină la fel cu ea”; nu urmează 
cu necesitate că acela, într-a cărui minte se înfățișează gândul, 
trebuie să fi văzut şi cunoscut de mai înainte pe cel cu care o- 
biectul seamănă, faţă de care însă rămâne inferior? 

— Cu siguranţă. 

— Dar ce? Nu s-a întâmplat același lucru şi cu noi, în privinţa 
lucrurilor egale, faţă de egalul în sine? 

— Intocmai aşa. 

— Trebuie prin urmare ca noi să fi cunoscut egalul mai înainte 


75a de a fi văzut pentru prima dată lucruri egale, de vreme ce am în- 

teles îndată, despre toate acestea, că țintesc spre egalitate, fără 
însă a o atinge. 

— Aşa este. 

— Dar bine, atunci trebuie să recunoaștem şi că nu a fost și nu 
este cu putinţă să se trezească în minte acest gând de aiurea, de- 
cât din vedere, din atingere sau din înrâurirea oricărui simţ, căci 
eu nu fac nici o deosebire între simţuri. 

— Nici nu este, Socrate, cel puţin pentru lămurirea acestei dis- 
cuţiuni. 

— Dar tot din simţuri trebuie să răsară şi ideea că toate cele ce 
se arată egale în chip sensibil năzuiesc către egalul adevărat, pe 
care însă nu-l pot ajunge. Sau cum putem spune altfel? 

— Numai așa. 

— Inainte de a fi început să vedem, să auzim și să ne folosim 
de celelalte simţuri, a trebuit deci să fi cunoscut într-un fel ega- 
lul în sine, în ce este el, pentru a fi în stare să comparăm cu el 
cele percepute prin simţuri ca egale și să ne dăm seama că toate 
năzuiesc spre acela, dar că-i rămân totuși mai prejos. 

— Urmează cu necesilate din cele de mai înainte, Socrate. 

— Nu-i așa? Indată ce ne-am născut, am început să vedem, să 
auzim și să avem toafe celelalte simţuri. 

— Desigur. 

— Trebuia atunci, spunem noi, să fi dobândit cunoștința ega- 
lului mai înainte de a ne fi folosit de simţuri? 

- Da. 

— Așadar, precum se vede, putem încheia cu necesitate că 
avem în noi ideea egalului mai dinainte de a ne fi născut. 

— Se vede. 

— Dac-am avut cunoștința mai înainte de naştere şi ne-am 
născut cu ea, atunci nu numai egalul, mai marele sau mai micul, 
ci pe toate cele de acest fel le cunoșteam dinainte de naștere şi o 
dată născuţi. Doar raționamentul nostru nu privește egalul în mai 
mare măsură decât ar privi frumosul, bunătatea, dreptatea, sfin- 
tenia în ele însele, cu un cuvânt toate cele asupra cărora punem 
ca o pecete însușirea de “ce este el însuşi”, atât în cercetările cât 

și în răspunsurile noastre. Astfel, este o necesitate să recu- 
noaștem că am dobândit dinaintea nașterii cunoștințele acestor 
lucruri. 

— Așa este. 

— Mai mult. Dacă, venind pe lume cu ele, nu le-am uitat de 
fiecare dată, este necesar să ne naștem întotdeauna știutori şi să 
ştim mereu în cursul întregii vieți, căci asta-i a ști: să păstrezi cu- 
noștinţa pe care ai dobândit-o despre un lucru, adică să n-o pierzi. 
Oare, Simmias, ceea ce numim uitare nu-i pierderea unei cunos- 
tinte? 

— Desigur, Socrate. 

— Dar dacă, cred eu, pierdem după naștere cunoștințe primite 
mai dinainte, iar în urmă, folosindu-ne de simţuri în legătură cu 
ele, o trezim pe una ce-am avut-o înainte de naștere, oare ceea ce 
numim a învăţa nu este de fapt recăpătarea propriei noastre cu- 
noştinţe”? Putem deci numi faptul, pe drept cuvânt, o reamintire? 

- Desigur. 

— Cel puţin atât a reieşit: că dacă cineva are o percepţie vi- 
zuală ori auditivă, sau a oricărui alt sim, 1 se trezește în minte, 
prin asemănarea sau neasemănarea cu aceasta, o altă cunoştinţă, 
acum uitată, cu care obiectul perceput prin simţuri are apropieri. 
Așadar urmează cu necesitate din două lucruri unul: sau ne-am 
născut cu aceste cunoştinţe şi le păstrăm în cursul întregii vieţi; 
sau acei despre care zicem că învaţă un lucru nu fac altceva, în 
fapt, decât şi-l amintesc mai târziu; iar învăţătura lor nu este de- 
cât o reamintire. 

— Fără îndoială, Socrate, astfel stau lucrurile. 

— Simmias, ce alegi din două: că ne-am născut de-a dreptul 
știutori, sau că ne reamintim mai târziu de cele a căror cunoaș- 
tere am primit-o mai înainte? 

— Nu mă pot hotărî, Socrate, să aleg în această împrejurare. 

— Atunci altceva. Ce alegi sau ce crezi despre omul care are 
anumite cunoștințe: poate să dea socoteală de ele, sau nu? 

— Neapărat că da, Socrate. 

— Oare crezi că toti pot da socoteală de lucrurile pe care le-am 
lămurit acum? 

— Aş dori, desigur, zise Simmias. Tare mi-e teamă însă că 
mâine pe aceeaşi vreme nimeni nu va mai fi în stare s-o facă cu 
toată vrednicia. 

— Așadar, Simmias, tu nu crezi că toţi cunosc acestea? 

— Nu cred deloc. 

— Atunci crezi că-și reamintesc de lucruri pe care le-au învă- 
tat cândva? 

— Cu siguranță. 

- Când socoti că sufletele noastre au dobândit cunoștințele 
lor? Doară nu prin faptul că ne-am născut ca oameni. 

— Sigur că nu. 

— Atunci mai dinainte? 

— Da. 

— Prin urmare, Simmias, sufletele aveau fiinţă şi mai înainte 
de a fi într-o înfățișare omenească, fără de corp, şi aveau puterea 
de a cunoaște. 

— Afară, Socrate, de împrejurarea că am primit aceste cunoș- 
tinţe în chiar clipa nașterii, singurul timp ce ne-a rămas. 

— Fie, prietene. Dar atunci, în care alt ceas le-am pierdut? 
Căci, precum am recunoscut chiar adineauri, nu ne naştem cu 
ele. Le pierdem în aceeași clipă în care le și dobândim? Ori poți 
să-mi indici vreun alt timp? 

— Defel, Socrate. Am spus aşa din nebăgare de seamă. 


Încheierea 

— Oare, Simmias, putem statornici un lucru ca acesta? Dacă 
au fiinţă toate câte le repetăm mereu: şi frumosul, și binele şi, în 
genere, orice esenţă de acest fel; dacă la acestea raportăm noi 
cele dobândite prin simţuri, întrucât sunt esențe pe care le-am 
aflat fiinţând în noi de mai înainte, iar obiectele percepubile le 
asemuim doar cu dânsele — atunci urmează cu necesitate că şi 
sufletul nostru a ființat mai înainte de noi, tocmai cum au avut 
Fiinţă şi acele esențe. Dar dacă acestea nu există, în zadar am 
desfășurat acest raţionament. Oare nu este adevărat și nu-i o ne- 
cesitate tot aşa de mare ca sufletele noastre să fi avut fiinţă îna- 
inte de naștere precum au avut esenţele? Si tot astfel, dacă esen- 
tele n-au avut fiinţă, să nu fi avut nici sufletele? 

— Minunat, Socrate, zise Simmias: tocmai la această necesi- 
tate mă gândeam şi eu. Şi la ce frumoasă treaptă a ajuns argu- 
mentaţia ta, la susținerea asemănării desăvârşite între sufletul 
nostru Și esenţa lucrurilor de care ne vorbeşti, în ce priveşte exis- 
tenţa lor mai înainte ca noi să ne fi născut. În adevăr, nu-i nimic 
mai lămurit pentru mine decât faptul că există din plin frumosul, 


binele și toate celelalte de acest fel, de care ne-ai vorbit adineauri; 
asemenea esențe sunt pentru mine desăvârşit dovedite. 


Întrunirea ambelor argumente 

— Dar pentru Cebes? întrebă Socrate; ar trebui să- | convin- 
gem și pe Cebes. 

— Cred, zise Simmias, că și el e mulțumit de această dovadă, 
deşi este cel mai încăpățânat dintre oameni, mai ales când e 
vorba să fie înduplecat prin argumente. Socotesc totuși destul de 

b dovedit şi pentru dânsul că sufletul nostru a avut fiinţă şi mai 
înainte de a ne fi născut. Cu toate astea, dacă și după moarte su- 
fletul nostru îşi va menține fiinţa — iată ce nu mi se pare nici mie 
dovedit, Socrate. A rămas în picioare părerea marii mulţimi, ară- 
tată adineauri de Cebes, că sufletul unui om, o dată cu moartea 
omului, se risipește și-și găsește și el sfârșitul în moarte. Căci ce 
opreşte ca sufletul să se nască, să-şi ia funţă dintr-un loc oare- 
care, te-miri de unde, să existe și mai înainte de a fi ajuns într-un 
corp omenesc, şi apoi, după ce a ajuns aici, în clipa când se sepa- 
ră de trup, să moară și să se distrugă şi el? 

c  — Bine vorbeşti, Simmuias, zise Cebes. Se pare în adevăr că 
Socrate a dovedit numai jumătate din problema ce trebuia dove- 
dită, anume că sufletul nostru a fiinţat mai înainte de a ne fi năs- 
cut. Trebuie să mai arate că chiar după moarte sufletul va fiinţa 
mai departe, precum a fost înainte de naşterea noastră; numai 
așa dovada ar putea fi desăvârşită. 

— Dar bine, Simmias și tu Cebes, zise Socrate, aceasta s-a și 
dovedit. Nu va rămâne decât să legați împreună faptul dovedit 
acum cu cel recunoscut mai înainte, anume: că tot ce este viu se 

d naşte din ceea ce e mort. Căci dacă sufletul a fiinţat şi mai îna- 
inte iar el tinde spre viaţă şi naștere, urmează cu necesitate că nu 
s-a putut naște decât din moarte; de ce dar să nu urmeze cu ace- 
eași necesitate că el va fiinţa și după moartea trupului, de vreme 
ce trebuia să revină la această viaţă? lată, am arătat încă de pe 
acum ceea ce ați cerut. 


Unitatea și simplicitatea sufletului 
Mi se pare totuși că atât tu cât şi Simmias doriți ca problema 
să se dezbată mai pe larg; căci am credinţa că vouă, întocmai ca 
unor copii, vă este cu-adevărat teamă ca nu cumva suflarea vân- 
e tului să împrăștie şi să risipească sufletul, în clipa când iese din 

trup; îndeosebi, de s-ar întâmpla cuiva să moară, nu pe vreme 
frumoasă, ci într-o mare furtună. 

La acestea, Cebes zise râzând: 

— Încearcă, Socrate, să ne schimbi această credinţă, ca și cum 
ne-am teme, sau mai bine ca și cum s-ar teme copilul care este 
în noi și care se sperie de asemenea lucruri; încearcă a-l deprin- 
de să nu se mai înfricoșeze de moarte ca de o sperietoare. 

— Pentru aceasta, zise Socrate, este nevoie să-l descântaţi! zil- 
nic, până ce-l veji lecui, 

78a — Dar de unde să luăm, Socrate, un bun vraci, dacă tu ne pă- 
răsești? 

— Elada este mare, Cebes, zise Socrate; în ea sunt mulți oa- 
meni de ispravă. Sunt apoi și multe neamuri de străini, pe care 
ar trebui să le colindaţi, ca să găsiţi un astfel de vraci; să nu cru- 
taţi pentru asta nici bani, nici osteneli, căci nu-i altceva mai de 
folos, dacă este să vă cheltuiţi averile. Trebuie să-l căutaţi chiar 
şi printre voi înşivă, căci se poate să nu găsiți uşor altul mai în 
stare decât voi. 

b — Bine, zise Cebes, așa vom face. Să ne întoarcem însă, dacă 
vrei, la discuţia de la care ne-am depărtat. 


Argumentul pe baza obiectelor de gândire 

— Cum să nu? Cu plăcere. 

— Foarte frumos, zise Cebes. 

— Așadar, reluă Spcrate, trebuie mai întâi să cercetăm între 
noi faptul următor: care fel de lucruri sunt în situația de a pieri 

c prin descompunere? Pentru care ne putem teme şi pentru care 

nu? În al doilea rând, trebuie să cercetăm, iarăși: din care catego- 
rie este sufletul? Numai după aceste răspunsuri am fi în măsură, 
fie să prindem curaj, fie să ne temem pentru sufletul nostru?. 

— Adevăr grăeşti, zise Cebes. 

— Oare descompunerea unui lucru în același chip în care s-a 
compus, nu e încercarea la care sunt supuse cele ce se fac prin 
compunere sau sunt compuse de la natură? Şi, dacă există lu- 


1 Această vindecare prin “descântec” se vede și în Homer, Odiseea, XIX, 455-457. 

2 Această dovadă. numită în tradiţia filozofică proba metafizică a nemuririi sufletului. se poate 
rezuma astfel: moartea nu-i altceva decât o descompunere; sufletul este simplu; ceea ce-i sim- 
plu nu se poate descompune şi nu piere; deci sufletul e nemuritor. 

cruri necompuse, nu-s tocmai acestea singurele care n-au parte 
de prefacerea pomenită? 

— Aşa mi se pare, zise Cebes. 

— Și nu găsești că lucrurile ce sunt totdeauna aceleași, ce nu 
suferă nici o prefacere, sunt cele necompuse, pe când cele ce se 
schimbă mereu, nefiind niciodată aceleaşi, sunt tocmai cele 
compuse? 

— Găsesc. 

— Să venim acum Și la cele de care ne apropiasem în desfășu- 
rarea argumentației de mai înainte. Oare însăşi acea esenţă, a 
cărei rațiune de a fi o dăm prin întrebări și răspunsuri, se păstrea- 
ză întotdeauna aceeaşi, sau se schimbă câteodată? Egalul în sine, 
bunul în sine, fiecare din lucrurile ce există în sine, ca o realita- 
te, îndură vreodată o cât de mică prefacere? Sau fiecare din ele. 
fiind dintr-o alcătuire simplă, rămâne mereu ce este, în totul ase- 
menea Sieși, nesuferind niciodată, pe nici o cale, cu nici un preţ, 
nici o schimbare? 

— E necesar, zise Cebes, să se păstreze mereu acelaşi, așa 
cum a fost, Socrate. 

— Dar ce vom spune despre numeroasele cazuri de frumuseţe, 
la oameni, cai, îmbrăcăminte sau oricare altele de acest fel, care 
poartă același nume, fiind adică frumoase, egale şi în toate 
felurile, ca şi esențele în sine? Rămân și ele mereu aceleaşi, sau, 
în opoziţie cu esenţele, niciodată nu se păstrează în aceeași alcă- 
tuire, nici faţă de ele însele, nici unele cu altele, cu un cuvânt nu 
rămân în nici un chip aceleași? 

— Niciodată nu rămân aceleași, zise Cebes. 

— Nu cumva ne putem atinge de ele, le putem vedea, le putem 
percepe cu oricare din simţuri, însă pe cele ce se păstrează me- 
reu acelcași nu ne e cu putință să le concepem decât prin puterea 
inteligenţei? Nu cumva acestea din urmă sunt fără chip și de ne- 
văzut? 

— Așa este, zise Cebes, spui adevărul. 

— Să punem alături, dacă vrei, zise Socrate, două soiuri de 
realitate: unul vizibil, altul fără chip văzut. 

— Să punem, zise. 

— Pe cel nevăzut îl presupunem totdeauna acelaşi, pe cel vizi- 
bil niciodată la fel. 

— Presupunem şi asta, zise Cebes. 

— Să mergem mai departe, urmă Socrate. Oare ființa noastră 
întreagă e altceva decât corp şi suflet? 

— Nimic altceva, răspunse Cebes. 

— Cu care dintre cele două feluri de lucruri citate mai sus am 
putea spune că seamănă mai mult şi este înrudit corpul? 

— Pentru oricine, zise Cebes, este lămurit că mai mult cu cele 
vizibile. 

— Dar sufletul? Este el vizibil, sau este fără chip vizibil? 

— Cel puţin pentru oameni el nu este vizibil, Socrate. 

— Fireşte, căci nu vorbim de lucruri vizibile și nevizibile po- 
trivit naturii omeneşti. Ori poate te gândești la vreo altă natură? 

— Ba la natura omenească. 

— Ce spuneam atunci despre suflet? E vizibil sau nu? 

— Nevizibil. 

— Deci fără chip văzut? 

- Da. 

- Sufletul este prin urmare ceva mai asemănător celor fără 
chip vizibil decât este corpul, pe când acesta este mai asemănă- 
tor celor vizibile. 

— Urmează cu necesitate, Socrate. 

- Dar nu spuneam și adineauri că sufletul, când se foloseşte 
de trup spre a cunoaşte ceva prin văz, auz sau orice alt simţ — 
căci a cunoaște prin trup înseamnă a percepe prin simţuri — este 
târât de trup spre cele ce nu rămân niciodată aceleaşi? Că rătă- 
cește, se tulbură, se ameţeşte ca îmbătat, tocmai fiindcă a intrat 
în contact cu acest fef de lucruri? 

— Ba da. 

— Dimpotrivă, când sufletul cercetează ceva el însuși, merge 
spre ce este curat, veșnic, nepieritor, neschimbător și, întrucât 
este de aceeași ființă cu această esenţă, rămâne statornic lângă 
ca, cât poate sta aşa de la sine şi prin sine. Atunci pe de o parte 
rătăcirea lui încetează, pe de alta el se păstrează mereu ca şi cele 
ce rămân aceleaşi, ca unul care s-a împărtășit din esenţa lor. A- 
ceastă stare a lui nu se numește înțelepciune? 

— Foarte frumos şi foarte adevărat, Socrate. 

— Prin urmare încă o dată, din cele spuse şi mai înainte și 
acum: cu care categorie de lucruri îţi pare mai înrudit și mai ase- 
mănător sufletul? 

— Cred, zise acesta, că oricine, chiar cel mai încet la învăţătu- 
ră, va fi silit pe această cale să scoată încheierea cuvenită: că su 


fletul este, în orice privinţă, mai asemănător cu ceea ce rămâne 
veșnic la fel, mai degrabă decât cu ceea ce se schimbă. 

— Dar timpul? 

— Cu ceea ce se schimbă. 


Sufletul comandă, corpul se supune 
— Cercetează acum şi pe calea următoare. Fiindcă sufletul şi 
trupul stau un timp împreună, natura a rânduit trupului să slu- 
80a jească şi să fie călăuzit; sufletului, să călăuzească și să stăpâ- 
nească. Spune-mi acum, față de acestea, care ţi se pare asemc- 
nea cu ce este divin şi care cu ce este muritor? Oare nu găseşti 
că ceea ce este divin e din firea sa făcut să stăpânească și să călă- 
uzească, ceea ce este muritor să fie călăuzit şi să slujească? 
— Găsesc. 
— Deci, căreia din două îi seamănă sufletul? 
— E lămurit, Socrate, că sufletul seamănă cu ceea ce este di- 
vin, corpul cu ce-i muritor. 
— Cercetează acum, Cebes, dacă din tot ce-am spus nu ur- 
mează că sufletul e în cea mai mare măsură asemenea cu ce este 
b nemuritor, inteligibil, simplu, indisolubil, veşnic, identic cu si- 
ne; corpul, în totul asemenea cu ceea ce este omenesc, muritor, 
sensibil, multiform, supus descompunerii, veşnic schimbător, 
niciodată identic cu el însuși. Oare, dragul meu Cebes, față de 
acestea putem opune ceva în stare să le răstoarne ca neexacte? 

— Nu putem. 

— Atunci ce? Dacă lucrurile sunt așa, nu urmează că trupului 
1 se potriveşte să se descompună în scurtă vreme, sufletului însă 
să rămână veșnic, sau ceva apropiat? 

— Cum de nu? 

— Stii, zise Socrate, că după ce moare omul, partea din el care 
este vizibilă, trupul, şi care rămâne în lumea vizibilă, am numit 
cadavrul, deși s-ar cuveni să se descompună, să se împrăștie și 
să dispară, totuşi nu suferă îndată nimic din toate acestea; dim- 
potrivă, se păstrează oarecare vreme la fel; uneori, când a avut 
cineva un trup înfloritor şi moare într-o astfel de clipă, se păs- 
trează chiar foarte mult. Neînchipuit de mult, aproape, se păs- 


1 Încă un argument pentru nemurire, întemeiat pe indestructibilitatea sufletului, îl dă Platon şi în 
Republica, 608 e - 61 l a. 

trează un trup neînsuflețit dacă se întâmplă să fie îmbălsămat, 
cum fac cei din Egipt. Ba unele părți ale trupului, ca oasele, zgâr- 
ciurile și cele de aceeași natură, chiar când corpul putrezește, ră- 
mân, ca să zic astfel, nemuritoare. Sau poate nu este aşa? 

- Ba da. 

- Dar cum este cu putinţă ca sufletul, fără chip vizibil cum 
este, cel ce se duce într-o lume de aceeași esenţă cu el, aleasă, 
curată, nevăzută — cu adevărat într-un lăcaș al nevăzutului! — cel 
ce se duce la divinitatea cea bună şi înţeleaptă, către care, cu 
voia ei, în curând se va îndrepta şi sufletul meu, cum e cu putinţă 
ca sufletul acesta al nostru, astfel alcătuit de natură, părăsind 
trupul, să se risipească de îndată și să piară, aşa cum este credin- 
ţa marii mulțimi”? Departe de asta, iubite Cebes şi Simmias! Lu- 
crurile stau desigur altminteri. 


Soarta sufletelor 

Dacă sufletul părăseşte curat trupul, nu târăşte după sine 
nimic din ale acestuia, fiindcă nu s-a întovărăşit cu el de bună- 
voie în timpul vieții, ci l-a ocolit, căutând mereu să se reculeagă 
pe sine, neîntrerupt stăpânit de această grijă, ceea ce este tocmai 
obiectul adevăratei filozofii, adică pregătirea de a muri cu uşu- 
rinţă. Căci așa ceva nu este tocmai o pregătire pentru moarte? 

— Nici vorbă. 

— Dacă este așa, atunci sufletul, ieșind cu astfel de însuşiri 
din corp, se duce spre ceea ce este asemenea cu el: spre nevăzut, 
divin, nemuritor, întæept. Ajungând acolo, îi e dat să fie fericit 
şi în afară de orice rătăcire, neştiinţă, temeri, pasiuni sălbatice și 
orice alte păcate omenești. Întocmai cum se spune despre cei 
inițiați, el va trăi cu adevărat restul timpului împreună cu cei 
veşnici. Putem susţine asta, Cebes? Sau altceva? 

— Putem, pe Zeus, zise Cebes. 

— Dacă însă sufletul iese din corp pângărit, necurat şi ca unul 
care, fiind statornic împreună cu trupul, l-a îngrijit, l-a iubit, a 
fost încântat de el, de poftele şi plăcerile lui; dacă sufletul a 
ajuns să creadă că nimic altceva nu există în realitate decât ce 
este trupesc, ce se poate atinge sau vedea, ceea ce se bea, mă- 
nâncă și foloseşte la plăcerile dragostei; dacă de altă parte acest 


| Platon facc aici un joc de cuvinte, greu de transpus, 

suflet s-a deprins să urască, să se teamă, să fugă de ce este întu- 
necat pentru ochi, de ce este fără chip văzut, de ce este numai in- 
teligibil și doar prin filozofie cu putinţă de prins — crezi că un 
astfel de suflet se poate despărți de trup, singur şi cu desăvârşire 
curat? 

c  — Cu nici un chip, răspunse Cebes. 

Dimpotrivă, cred că iese cu resturi trupeşti, rămase din atin- 
gerea și întovărăşirea lui cu trupul; căci s-a făcut aproape de ace- 
eași ființă cu el, din cauza conviețuirii și grijii pe care i-a purtat-o. 

— Așa este. 

— Si cum ce e trupesc trebuie socotit, dragul meu, ca un lucru 
greu, împovărat, pământesc și cu înfăţişarea vizibilă, un suflet 
precum e cel pomenit, având cu sine cele trupești, se îngreuiază 
Și el este tot mereu înclinat să recadă în lumea vizibilă, dintr-un 
fel de groază de ceea ce-i nevăzut, aşa-numitul Hades. Un astfel 

d de suflet rătăcește în preajma monumentelor și a mormintelor, 
pe unde adesea au și fost văzute arătări deșarte ale sufletelor, în 
chip de stafii întunecate. Așa trebuie să fie sufletele care au pă- 
răsit trupurile fără să fie deplin curățate, ci mai păstrează câte 
ceva din ce-i vizibil, din care cauză şi sunt văzute. 

— Aşa se pare, Socrate. 


Doctrina melempsihozei! 

— Desigur, aşa se pare, Cebes. Si nu sufletele celor buni, ci 
ale celor răi sunt silite să rătăcească prin asemenea locuri. Ele-și 
ispăşesc astfel păcatele vieţii celei rele de mai înainte şi vor rä- 
tăci prin acele meleaguri până ce, datorită înclinării resturilor 
trupesti ce le însoțesc, vor fi din nou legate de un corp. Desigur, 
de data asta se întruchipează în caractere cu aceleași moravuri ca 
în viaţa lor de mai înainte. 

— Ce fel de caractere, Socrate? 

— De pildă: în cazul celor ce s-au dedat cu totul mâncării, ne- 
săbuinţei și băuturii, și n-au fost călăuziţi de rușine, sufletele lor 
trec poate în corpuri de măgar şi alte viețuitoare de acest fel. Sau 
nu crezi cu putință lucrul? 
82a — -Îl cred cu putință. 


]} Cum în teoria de aici același suflet trece succesiv prin diferite corpuri, termenul cel mai propriu 
este metensomatoza. L-am păstrat totuși pe cestălalt, fiind oarecum consacrat. 

— lar la cei ce n-au prețuit decât nedreptatea, tirania și jafu- 
rile — sufletele vor intra în trupuri de lupi, ulii sau şoimi. Căci 
unde aiurea am putea crede că se duc astfel de suflete? 

— Poate că, zise Cebes, şi este firesc să intre în astfel de tru- 
puri. 

— La fel va fi, zise Socrate, și cu celelalte; fiecare suflet se va 
îndrepta către diferite vieţuitoare, prin asemănarea înclinărilor 
vieţii de mai înainte. 

— E învederat, zise. Cum ar putea fi altfel? 

— Dar sunt deosebit de fericiţi printre ei, urmă Socrate, şi vor 
ajunge în locul cel mai bun cei care au respectat virtutea faţă de 
popor și de stat, ceea ce numim chibzuinţă şi justiție — cele însă 
1zvorâte mai mult prin deprindere şi obişnuinţă decât prin filozo- 
fie şi cugetare. 

— În ce chip sunt deosebit de fericiți? 

— Fiindcă, poate, sufletele lor, la a doua naştere, vor intra în 
trupuri de vieţuitoare sociabile şi uneori blânde, cum sunt de pil- 
dă albinele, viespile, furnicile, dacă nu chiar în acelaşi neam o- 
menesc, ivindu-se din ei oameni cumpătați. 

— Se poate. 


__ Rolul filozofiei 

— In tagma zeilor însă nu va fi îngăduit să intre nimănui altul 
decât cel care, depărtându-se de aci, era cuprins de dorinţa învă- 
țăturii, după ce în cursul vieţii se îndeletnicise cu filozofarea şi 
se purificase deplin. % 

Iată pentru ce, prietene Simmias şi Cebes, cei cu adevărat fi- 
lozofi îşi înfrânează cu tărie toate poftele trupești și nu se predau 
lor. Nu se tem nici că li se va irosi avutul, nici că-i va copleşi să- 
răcia, cum fac cei mulți și vânătorii de averi; nici de viață umilă 
nu se tem ca de un rău, nici de cea fără strălucire, cum fac cei ce 
aleargă după onoruri şi dregătorii. Ca urmare, ei se ţin departe 
de asemenea lucruri. 

— Pentru unii ca aceştia nici nu s-ar cuveni altminteri, 
Socrate, întrerupse Cebes. 

— Nici nu s-ar cuveni, pe Zeus, întări Socrate. Vezi deci, Ce- 
bes, că cei ce au grijă de sufletul lor şi nu trăiesc numai pentru a 
cultiva trupul, luându-și rămas bun de la ceilalți, nu merg pe ace- 
leasi cărări cu dânșii, care nu ştiu unde se duc; ci, încredinţaţi că 
nu trebuie să se abată de la filozofare, de la dezlegarea de trup și 

de la purificarea pe care le-o aduce ea, apucă, firește, pe drumul 
deschis lor de filozofia ce-i călăuzeşte. 

— Cum vine asta, Socrate? 

— [ți arăt îndată, zise. Iubitorii de învăţătură ştiu că filozofia 
primește sufletul cu adevărat înlănţuit de trup și unit cu el; prin 
aceasta sufletul este silit să cerceteze lumea dinafară ca dintr-o 
închisoare, ca dintr-un adânc întunecat, nu de-a dreptul; ei mai 
știu că filozofia vede, lămurit, cum grozava putere a închisorii 
îşi are izvorul în dorinţă; cum prin aceasta sufletul este până în- 
tr-atâta de legat încât omul devine el însuși făuritorul propriilor 
sale lanţuri. Cum am spus, iubitorii de învăţătură își dau seama 
că filozofia, primind sufletul într-o astfel de stare, îi dă o blândă 
mângâiere; căci luându-și sarcina să-l libereze, ea-i dovedeşte că 
observarea lumii prin ochi, urechi sau alte simţuri este plină de 
înșelăciune; ea-l sfătuieşte să se despartă de acestea, pe măsură 
ce folosința lor nu mai este o necesitate; ea-l îndeamnă să se re- 
culeagă în sine, să se concentreze și să nu se încreadă nimănui 
decât sieşi, pentru ca, oricând va avea ceva de cercetat, el să fie 
singur, cu sine; numai așa sufletul poate înțelege ceva din reali- 
tatea în sine a lucrurilor, pe când cele ce le va percepe prin 
simţuri sunt uneori într-un fel, alteori în altul. şi nu-i arată deloc 
adevărul; ea-i spune că ceea ce sufletul vede prin simţuri este 
numai lumea perceptibilă și vizibilă, pe când el însuși este în mă- 
sură să vadă şi o altă lume, care-i neperceptibilă, însă inteligibilă. 

Sufletul celui cu adevărat filozof, socotind că nu trebuie să se 
împotrivească acestei elhberări, se stăpânește cât poate: şi de la 
plăceri, şi de la pofte, şi de la supărări, și de la temeri; își dă 
seama că, după puternice bucurii, mâhniri, temeri şi pofte, n-are 
de îndurat numai boli și prăpăd, ceea ce își închipuie oricine, dar 
cel mai mare rău din toate, poate cel din urmă, pe care-l suferă 
fără măcar să bage de seamă... | 

— Ce rău, Socrate? întrerupse Cebes. 

— Că neapărat sufletul unui astfel de om, încercat de bucurii 
și întristări mari, tocmai din această cauză ajunge să creadă că 
ceea ce-i pricinuiește plăcerea sau durerea are un temei cu totul 
real și limpede, câtă vreme lucrul nu este aşa. Căci de ce soi sunt 
acestea? Nu-s oare din lumea vizibilului? 

— Desigur. 

— Dar nu prin aceste încercări, tocmai, este sufletul mai legat 
de corp? 

— Cum adică? 

— Fiecare plăcere, fiecare durere ţintuiește cu încă un cui su- 
fletul de corp; îl leagă, îl materializează, îl face să creadă adevă- 
rate cele ce-afirmă corpul. Din faptul că sufletul împărtășește 
credinţele câştigate împreună cu corpul și se bucură de aceleași 
lucruri ca şi acesta, este silit, cred, să primească aceleași încli- 
nări şi aceleași deprinderi. Astfel, niciodată nu ajunge curat în 
lăcașul lui Hades, ci necontenit întinat de trupul din care a ieșit; 
şi atunci, acest suflet va cădea neîntârziat din nou în alt trup, un- 
de se împlântă ca și cum ar fi fost sădit. lată de ce un atare suflet 
nu va fi părtaş nici al unei existente divine, nici al uneia simple 
ŞI curate. 

— Foarte adevărat grăieşti, Socrate, zise Cebes. 

— lată pentru ce, prietene Cebes, cei cu adevărat iubitori de 
cunoaștere sunt cumpătaţi şi curajoşi, dar nu pentru pricinile pe 
care și le închipuie marea mulțime. Ori crezi şi tu la fel? 

— Eu? Deloc. 

— Nu, desigur. Dimpotrivă, sufletul unui filozof va judeca 
aşa: el nu va crede că e sarcina filozofiei să-i libereze sufletul, și 
Că, întrucât aceea îl liberează, el poate să şi-l predea plăcerilor și 
durerilor pentru a-l înlănțui iarăşi și a reîncepe ca Penelopa o ne- 
sfârşită lucrare, ţesându-şi însă pânza invers decât făcea soaţa lui 
Ulise. Din contră: înlesnind înseninarea patimilor, urmând 
mereu, de aproape şi fără şovăire, raţiunea drept călăuză, privind 
de-a dreptul spre adevăr, spre divin şi spre ce este mai presus de 
părerile schimbă'oamg; făcându-și din aceste preocupări adevăra- 
ta hrană, sufletul unui filozof găseşte că astfel trebuie să treacă 
prin viaţă, cât trăieşte, şi că după moarte va merge într-un loc 
asemănător sau chiar de aceeaşi fiinţă cu el, dezbărat fiind de 
toate păcatele condiţiunii omeneşti. Printr-o asemenea pregătire, 
sufletul nu se mai teme de nimic înfricoșător, o Simmias şi Ce- 
bes, dacă s-a îndzletnicit cu acestea; nu se teme că, prin despăr- 
țirea sa de trup, se risipește. se răsfiră în vânt, zboară-n văzduh 
şi nu mai există nicăieri. 

PARTEA A TREIA 


Pauză. Îndoielile lui Simmias și Cebes 

După ce Socrate spuse acestea se făcu o lungă tăcere. Pe cât 
ni s-a părut, el se gândea încă la cele ce spusese până atunci; de 
altfel, şi gândul celor mai mulți dintre noi era tot acolo. Cebes și 
Simmias îşi şoptiră între dânșii câteva cuvinte. Socrate, văzân- 
du-i, le puse întrebarea: 

— Ce, nu cumva vi se par nu îndeajuns de dovedite cele spuse 
de mine? Stiu, zise, că multe îndoieli şi întâmpinări ar avea cine- 
va de ridicat, dacă ar vrea să cerceteze mai de aproape. Dacă vă 
gândiţi la altceva, nu zic nimic; dar dacă aveţi o îndoială despre 
acestea, nu pregetaţi a vorbi, a discuta, a susține părerea ce vi se 
pare mai bună, şi a mă lua și pe mine tovarăș, de socotiți că 
împreună vom dezlega lucrurile mai ușor. 

lar Simmias zise: 

— Bine, Socrate, îți voi spune adevărul. Şi unul și celălalt 
aveam de mult oarecare îndoieli. Unul pe altul ne îndemnam, ne 
îmbiam să te întrebăm, în dorinţa de a fi lămuriţi; însă am prege- 
tat, căci ne-am temut să nu-ţi facem vreo supărare, spunându-ți 
ceva neplăcut, peste nenorocirea în care te afli. 

Socrate, auzind acestea, râse cu blândețe și zise: 

— Vai, Simmias! Greu voi convinge pe ceilalți oameni că nu 
socotesc o nenorocire soarta mea de acum, dacă nici pe voi nu 
vă pot încredința, ci vă temeţi că trec azi prin clipe mai grele 
decât am trecut în viața de pân-acum. Pe cât se pare, eu sunt pen- 
tru voi mai prejos decât lebedele, în ce privește darul profetic. În 
adevăr, lebedele, când simt că au să moară, deşi cântau şi mai 
înainte, atunci cântă mai mult şi mai frumos decât oricând, bu- 
curoase că se vor duce la zeul căruia îi slujesc. Iar oamenii, fi- 
indcă se tem de moarte, ponegresc și pe lebede, zicând că ele 
atunci își jelesc moartea sau cântă de durere. Ei nu sc gândesc 
că o pasăre nu cântă nici măcar când îi e foame sau frig ori e 
apăsată de vreo suferință; nici privighetoarea, nici rândunica, 
nici chiar pupăza, despre al cărei strigăt se zice că e un cântec de 
jale. Eu cred că nici acestea, nici lebedele nu cântă un cântec de 

b durere: dimpotrivă, mi se pare că ele, fiind inspirate de Apollo', 
simt de mai înainte că se apropie de fericirile lumii lui Hades și 
cântă, se bucură în ziua aceea altfel decât până atunci. Astfel și 
eu mă socotesc ca lebedele, slujitor şi preot al aceluiaşi zeu: şi 
eu am de la stăpânul meu un dar al profetie, nu mai mic decât 
ele, şi nu părăsesc viaţa cu mai puţină bucurie. Pentru aceasta se 
cuvine deci să vorbiti, să mă întrebaţi orice doriţi, atâta vreme 
cât cei unsprezece dregători ai atenienilor ne-o vor mai îngădul. 

— Frumoasă vorbă! zise Simmias. De aceea şi eu îţi voi spune 
îndoielile ce am, și Cebes acesta va repune în discuţie expuneri- 
le pe care nu le primeşte. 


Întâmpinarea lui Simmias 

Cât despre mine, Socrate, sunt de părere — poate şi tu crezi 
așa — că asupra acestui fel de întrebări este sau cu neputinţă, sau 
foarte greu să cunoaştem adevărul limpede, în viaţa de aici. 
Totuşi ar fi de nimic omul care nu şi-ar da toate silințele să su- 
pună criticii cele ce se spun în această privinţă, dacă s-ar arăta 
ostenit mai degrabă în căutarea adevărului și ar părăsi asemenea 
preocupări. Căci cel puţin un lucru e de făcut: sau să învăţăm de 
la alții cum e adevărul, sau să îl găsim noi înșine. Dacă aşa ceva 
nu-i cu putinţă, să ne alegem cea mai bună şi cea mai greu de 
răsturnat dintre explicaţiile omeneşti şi să ne lăsăm purtaţi de ea 
ca de o luntre cu care să răzbatem prin furtunile vieţii de aici; 
d bineînţeles, aceasta în azul când nu vom putea străbate valurile 
vieţii mai sigur. mai la adăpost de primejdii, pe un vas mai pu- 
ternic, având drept călăuză o cugetare divină. Fiindcă tu însuţi 
m-ai îndemnat, nu-mi va fi ruşine să te întreb, de teamă ca nu 
cumva mai târziu să mă învinovăţesc singur că n-am cutezat să 
spun ce cred. Cercetând deci, și singur şi împreună cu acest Ce- 
bes, ceea ce-ai spus, sunt dator, Socrate, să-ţi mărturisesc că ar- 
gumentaţia ta n-a fost destul de convingătoare. 

Atunci Socrate zise: 

— S-ar putea, prietene, să ai dreptate. Spune-mi numai în ce 
privință ţi s-a părut nesusținută îndeajuns. 


| Socrate, după cum se spune la început, a compus și un imn în cinstea zeului Apollo, pentru care 
avea un cult deosebit. Lebedele duceau carul de aur al zeului. 

— În privinţa următoare: același lucru ca despre suflet s-ar 
putea spune şi despre armonie, și despre liră și corzile ei. Armo- 
86a nia este ceva nevăzut, nematerial, cât se poate de frumos și, la o 
liră bine acordată, ceva divin. Lira însă şi corzile ei sunt ceva 
corporal și material, compus și pământesc; sunt de o ființă cu tot 
ce-i pieritor. Să presupunem acum că sparge cineva lira, ori că i- 
a tăiat și 1-a rupt corzile; ce-ai spune dacă el, după argumentaţia 
ta, ar sustine sus și tare că armonia acelei lire există şi mai de- 
parte şi nu dispare? Căci e cu neputinţă — ar zice el — ca lira și 
corzile să mai existe undeva, după spargere sau rupere, ele fiind 
pieritoare, pe când armonia, care este înrudită şi chiar de o fiinţă 
cu divinitatea și nemurirea, să piară mai înainte decât ceea ce era 
b pieritor. Ci va spune că: armonia mai are undeva fiinţă, cu nece- 
sitate, pe când lemnul lirei şi coardele ei se strică prin putrezire 
ȘI pier, înainte ca armonia să sufere vreo stricăciune. Tu însuţi, 
Socrate, ai observat desigur că părerea noastră despre suflet este 
următoarea: întrucât trupul este încordat și ținut în echilibru prin 
căldură, frig, secăciune, umezeală și altele la fel, sufletul nu-i 
c altceva decât rezultanta acestui amestec; el este armonia acesto- 
ra, din clipa în care au fost amestecate unele cu altele cu artă şi 
măsură. Dacă deci sufletul nu este decât o armonie, urmarea e 
limpede: când trupul se destinde sau, dimpotrivă, e încordat 
peste măsură, fiind încercat de boli sau de alte nenorociri, atunci 
şi sufletul nostru, oricât de divin ar fi, trebuie să piară; căci ast- 
fel pier şi toate armoniile ce constau din sunete sau din orice alte 
alcătuiri măiestrite ale artiştilor, pe când râmășitele fiecărui corp 
în parte stăruie încă mult timp, până ce vor fi mistuite sau de foc 
d sau de putreziciune. Vezi dar ce vom răspunde acestui argu- 
ment, când va pretinde cineva că, dacă sufletul este un echilibru 
al celor trupeşti, el piere mai înainte chiar decât trupul, în ceea 
ce numim moarte. | 

Atunci Socrate, aruncându-și privirea sa obişnuită spre unul 
și spre celălalt, zise surâzând: 

— In adevăr, Simmias face întâmpinări drepte. Dacă printre 
voi este vreunul mai în largul său decât mine, de ce n-ar răspun- 
de? Căci atacul adus argumentării nu mi s-a părut de rând. Aş 
dori totuși s-aud, înainte de oricare alt răspuns, întâmpinările lui 

e Cebes; și astfel câştigând timp, ne vom putea gândi ce să răspun- 
dem. În urmă, după ce-i vom fi ascultat pe amândoi, să le dám 
dreptate de-au cântat cum trebuie, iar dacă nu, înseamnă câ su 

şi apărat în justiţie argumentul. Haide, Cebes, spune-mi prin ur- 
mare, zise Socrate, ce lucru îţi trezeşte îndeosebi neîncredere? 


Întâmpinarea lui Cebes 

— Iată, îţi spun, răspunse Cebes. Mie mi se pare că discuția se 
află în același punct ca atunci când te-am întrerupt prima dată; 
deci și acum aceeaşi vină îți găsesc. Şi în adevăr: că sufletul nos- 
tru a ființat mai înainte de a fi luat această înfățișare, nu zic ba; 
recunosc că s-a arătat în chip cuceritor și — de nu-i cutezător a o 
spune — chiar cu toată temeinicia cuvenită. Dar că îndată după 
moartea noastră mai fiinţează undeva, iată ce n-am văzut. Si cu 
toate astea nu voi spune ca Simmias, în replica sa, că sufletul nu-i 
nici rnai puternic nici mai de lungă durată decât corpul; eu îl so- 
cotesc nemăsurat mai presus de toate cele trupești. “Dar — ne va 
întâmpina argumentarea ta — de ce atunci te îndoiești, dacă vezi 
că după moartea omului rămâne totuşi ce este mai slab din el? 
Cum, nu este oare o necesitate să se păstreze cel puţin tot atâta 
vreme şi ceea ce este în el mai de lungă durată?” 

La această replică, iată ce răspund, iar tu bagă de seamă dacă 
spun bine. Aici am și eu nevoie de o comparaţie, ca şi Simmias, 
Cele ce-ai spus mi se par a fi la fel cu următoarele. Murind un 
bătrân ţesător, ar putea zice cineva că omul acesta n-a pierit ci 
mai există undeva, teafăr; ca dovadă ar aduce chiar haina cu care 
era îmbrăcat, ţesută de el însuși, haină încă bună și nedistrusă. 
Dacă cineva n-ar da crezare acestei mărturii, ar putea fi întrebat 
mai departe: ce este fai de lungă durată, neamul omenesc sau 
îmbrăcămintea de care el are nevoie şi o poartă zilnic? Dacă ar 
răspunde că omul este cu mult mai de lungă durată, s-ar putea 
admite că i-am dovedit că omul persistă cu siguranţă, de vreme 
ce n-a pierit încă nici haina lui, care este de mai mică durată. 

Nu, Simmias, nu cred că lucrul stă așa. lată ce răspund eu, de 
data asta şi pentru tine; fii deci atent, căci oricine poate recu- 
noaște ca naivă o astfel de argumentatie. Acest ţesător, după ce 
a întrebuințat multe rânduri de haine pe care le țesuse, a murit în 
urma lor, însă înaintea ultimei haine. De aici însă nu urmează că 
omul este mai plăpând şi mai slab decât o haină. Aceeași compa- 
ratie o putem folosi când vorbim de suflet faţă de trup; şi cred că 
dacă cineva ne-ar vorbi de ele în același fel, ar spune lucruri cu- 
getate susținând că sufletul este de mai mare durată iar corpul 
mai slab și mai curând pieritor. Ar putea chiar adăuga: fiecare 

suflet întrebuințează mai multe corpuri, îndeosebi dacă trăieşte 
un mare număr de ani (căci trupul este într-o necontenită prefa- 
cere și desfiintare, chiar în cursul unei vieţi de om, sufletul îi re- 
înnoieşte neîncetat țesuturile uzate); dar când se distruge sufle- 
tul, el este cu necesitate la cea din urmă îmbrăcăminte, şi e sin- 
gura înaintea căreia moare. Îndată după moartea sufletului se și 
vede firea cea slabă a trupului, căci grabnic dispare și el prin pu- 
trezire. Astfel dar, nu trebuie încă să dăm crezare în totul argu- 
mentului cum că sufletul nostru mai fiinţează undeva şi după 
moarte. 

Dar să admitem ceva mai mult decât ai sustinut tu, Simmias. 
Dacă ar zice cineva: nu numai că sufletul a existat înaintea naș- 
terii, dar nu este nici o piedică să existe şi după moarte şi să re- 
nască de mai multe ori, ca iarăși să moară (căci este de o alcă- 
tuire așa de puternică încât rezistă mai multor nașteri), dac-am 
admite aşa ceva, încă n-am putea să încuviinţăm că, străbătând 
atâtea rânduri de vieţi, nu se ostenește în trecerea. lui prin ele și 
că nu piere, în sfârşit, cu prilejul uneia din morţi. Dac-ar adăuga 
și faptul că nimeni nu cunoaşte cu prilejul cărei morți sau des- 
compuneri trupeşti piere sufletul (lucru cu neputinţă să-l simtă 
careva dintre noi), ar fi nebun cine ar avea cutezanţa să nu se 
teamă de moarte, atâta vreme cât nu este în stare a ne dovedi că 
sufletul este în esenţa lui ceva nemuritor şi nepieritor. Altmin- 
teri, oricine este pe punctul de a muri trebuie să se teamă ca nu 
cumva sufletul, la despărțirea sa de trup, să piară şi el cu totul. 


Toţi ascultam aceste întâmplări și resimţeam nemulţumirea, 
cum ne-am și mărturisit mai pe urmă unii altora, că ne zdrunci- 
naseră temelia credințelor ce ne sădise în suflet argumentaţia de 
pân-atunci. Ba ne aruncaseră sămânţa neîncrederii nu numai în 
cele discutate mai înainte, ci și asupra celor ce aveau să ni se 
spună de atunci încolo. Incepusem să ne îndoim că suntem jude- 
cători buni de ceva în asemenea chestiuni, sau poate că lucrurile 
înseși erau astfel că nu li se putea da nici un crezământ! 

ECHECRATES: În numele zeilor, Phaidon, te înțeleg: căci, 
auzindu-te vorbind aşa, îmi zic și eu în gând: “În ce argument 
vom mai crede, dacă însăși expunerea lui Socrate, care era atât 
de convingătoare, s-a scufundat acum în îndoială?” În adevăr, 
întâmpinarea lui Simmias, că sufletul nostru este un fel de ar- 
monie, mi-a părut minunată, și întâia oară, și acum. Mi-a amintit 

Că și eu am împărtășit altădată această credinţă. De aceea acum 
am din nou nevoie, ca dintru început, de-o altă dovadă, spre a 
mă convinge că sufletul nu moare o dată cu trupul. Spune-mi 
deci, pe Zeus, cum a continuat Socrate cuvântul său? Oare a pă- 
rut și el copleșit, cum zici că aţi fost voi? Sau dimpotrivă, și-a 
apărat liniștit punctul său de vedere? Și cum l-a susţinut? Cu do- 
vezi temeinice, sau nu? Spune-ne toate, cât poți mai cu de-amă- 
nuntul. 

PHAIDON: Adeseori, Echecrates, l-am admirat pe Socrate, 

89a însă niciodată n-am stat lângă dânsul cu mai mare plăcere decât 
atunci. Că a fost în stare să răspundă, nu-i poate vreo minune; 
dar ce ne-a uimit mai mult a fost plăcerea, bunăvoința și prețui- 
rea cu care a primit înfruntările acestor tineri. Apoi cu câtă pă- 
trundere a băgat el de seamă înrâurirea avută asupra noastră de 
obiecțiunile aduse, şi cu câtă dibăcie a căutat să ne lecuiască! Si 
cum ne chema înapoi ca pe niște fugari şi biruiți în luptă, cum 
ne-a hotărât să-l însoţim, ca împreună cu dânsul să cercetăm ar- 
gumentele! 

ECHECRATES: Cum a făcut-o? 

PHAIDON: Să-ţi spun. Şedeam din întâmplare la dreapta lui 

b pe un scaun mic, aproape de pat; el stătea mult mai sus decât 
mine. Atunci îmi mângâie capul şi, apucându-mi pletele ce că- 
deau peste umăr — avea câteodată obiceiul să se joace cu părul 
meu — spuse: “Mâine poate, o, Phaidon, îţi vei tunde aceste fru- 
moase plete”. 

— Se pare, Socrate &isei eu. 

- Totuşi nu, de vrei să m-asculți! 

— De ce nu? îl întrebai. 

— Astăzi, zise Socrate, chiar astăzi și eu îmi voi tunde pletele 
şi tu pe ale tale, dacă în adevăr a murit rațiunea noastră și dacă 
nu ne vom învrednici s-o readucem la viată’. Dacă aș fi în locul 

c tău și dacă m-ar părâsi dreapta rațiune, aş jura, ca argienii', să nu 
las părul să-mi crească înainte de a respinge într-o nouă luptă 
argumentele lui Simmias şi Cebes. 


1 În semn de jale, grecii îşi tundeau părul şi presărau bucle pe mormântul celui scump. 

2 Moartea lui Socrate nu-i nimic; și nu mâine este adevăratul doliu, ci azi, când constatăm că a 
murit rațiunea. (După Leon Robin) 

3 După o luptă cu spartanii, în care li s-a luat un oraş; atunci argienii, zice Herodot {T, 82), îşi 
tătară pletele şi amenințară cu blesteme pe cei ce-şi vor lăsa părul să crească. înainte de a 
recuceri de la spartani orașul pierdut. 

— Bine, spusei eu, dar nici Heracle, cum zice o vorbă!, nu-i în 
stare să lupte cu doi! 

— Strigă-mă pe mine în ajutor, acum cât mai este lumină, să 
fiu eu Iolaos al tău. 

— Te voi striga, însă nu ca Heracle pe Iolaos, ci ca [Iolaos pe 
Heracle. 


Misologhia 

— Ne e totuna, urmă Socrate. Mai întâi de toate să ne ferim de 
a cădea în vreo greşeală. 

— Ce fel de greșeală? întreb eu. 

d — Să nu cădem în misologhie?, zise, și să nu urâm raţiunea, 
cum fac unii misantropi urându-i pe oameni. Nu ne poate izbi, 
adăugă el, o nenorocire mai mare decât aceea de a cădea în ură 
față de argumente. Misologhia se naște din aceleași împrejurări 
ca misantropia. In adevăr, aceasta din urmă vine din faptul că 
noi, fiind fără experiență, după ce ne-am încrezut prea mult într-un 
om pe care l-am socotit cu totul sincer, temeinic și de încredere, 
puţin mai târziu îl găsim rău şi nevrednic de încredere; apoi, cu 
un al doilea facem aceeaşi încercare; iar când cineva a îndurat 
acestea de la mai multi, îndeosebi de la oameni pe care i-a crezut 
a fi cei mai intimi prieteni și cei mai credincioși, înşelat fiind de- 

e atâtea ori, încolțește în el până la urmă o ură în contra tuturor; 
pretutindeni el nu mai vede nimic sănătos, absolut nimic. N-ai 
băgat de seamă acest început al misantropiei? 

— Ba l-am observat foarte bine, răspunsei eu. 

— Iată, continuă dânsul, ceva urât. Căci nu e clar că un aseme- 
nea individ se foloseşte de societatea oamenilor, fără să aibă expe- 
riență în privinţa relaţiilor sociale? Dac-ar fi pus în joc cu în- 
demânare acele relații, le-ar fi văzut cum sunt şi și-ar fi dat seama 
de-un fapt: că oamenii foarte buni sau foarte răi sunt extrem de 
puţini — dar că majoritatea o alcătuiesc totdeauna cei din mijloc. 

9Ua  — Ce vrei să spui cu asta? întrebai eu. 

— Ce spun şi despre orice-i foarte mic sau foarte mare. Crezi 
că există lucru mai rar pe lume decât să găsești exemplare foarte 


| După o legendă, pe când Heracle se lupta din greu cu Hydra, ale cărei capete tăiate renăşteau 
pururea de două ori mai multe, eroul s-a văzut nevoit a chema în ajutor pe slujitorul său, lolaos. 

2 Cuvântul, în limba greacă. este compus din verbul a uri şi substantivul rațiune; este o formați- 
unc analogă cuvântului miscanthropos. 

mici sau foarte mari, ca de pildă un om, sau un câine, sau orice 
vrei? De asemenea cu însușirea de iute şi zăbavnic, de urât și 
frumos, de alb şi negru. Oare nu bagi tu de seamă că în toate 
acestea extremele sunt cele mai rare şi se întâlnesc cel mai puțin 
în lume, pe când cele de mijloc sunt cele mai multe și le-ntâl- 
neşti pe toate cărările? 

— Da, aşa este, recunoscui eu. 

— Oare de s-ar înfiinţa o întrecere de răutate, nu-i aşa că prea 

b puţini se vor arăta vrednici de primele locuri, chiar şi aici? 

— Foarte cu putință, zisei eu. 

— Se poate, în adevăr, urmă dânsul. Decât, nu în aceasta sea- 
mănă raționamentele cu oamenii — de data asta tu ești călăuză, 
cu te urmez — ci în felul următor. După ce se încrede cineva și ia 
ca veridică o argumentare, fără să cunoască tehnica raționamen- 
telor, i se întâmplă să constate, după puţină vreme, că-i falsă; în 
realitate, câteodată chiar este așa, alteori însă numai i se pare a 

€ fi. Pe urmă, experienţa revine și cu alt caz, şi cu altul. Îndeosebi 
cei care se pierd în dispute contradictorii sfârșesc prin a crede, 
cum ştii, că au devenit cei mai înţelepţi şi zic că sunt singurii 
care au priceput că nicăieri nu afli un criteriu sănătos și de ne- 
zdruncinat — nici în lucruri, nici în argumente, ci toate se în- 
vârtesc cu-adevărat ca în apele Euripului!, de jos în sus și de sus 
în Jos, nerămânând nimic, nici o clipă, în aceeași stare. 

— Da, este perfect adevărat ce spui, am adăugat eu. 

— N-ar fi prin urmare, Phaidon, o jalnică situatie, reluă Socra- 
te, ca atâta timp cât exfstă un temei logic, unul adevărat și neşo- 
văitor, pe care-l putem prinde cu mintea, noi să ne călăuzim de 
judecăți care, deși în realitate spun totdeauna același lucru, în 
aparență se arată când ca adevărate, când ca neadevărate? Nu-i 
trist faptul că, în loc să se învinuiască fiecare singur și propria-i 
nepricepere, dimpotrivă, când ajunge în suferință, el aruncă 
bucuros vina de la sine şi o dă pe seama raționamentului însuşi? 
Nu-i jalnic că omul urăște apoi toată viața tocmai criteriul ratiu- 
nii, că o vorbește de rău şi se lipseşte exact de ceea ce-i poate 
dezvălui unde sunt adevărul şi ştiinţa? 


| Euripes se numea curentul de apă ce se face într-o strâmtoare. Astfel era, de exemplu, canalul 
dintre Beoţia și Euboia, lângă Halkis, unde direcţia curentului se schimbă — se zice — de câte 
șapte ori pe 7i. 

— Pe Zeus, zisei eu, se-nţelege că-i jalnic! 

— Din capul locului prin urmare, reluă Socrate, de asta trebuie 
să ne ferim; să nu lăsăm, adică, să pătrundă-n suflet credinţa că 
se întâmplă ca nici în raționamente să nu stea nimic temeinic. Să 
fim, dimpotrivă, mult mai siguri că noi înșine ne comportăm 
neîntemeiat; de aceea este datoria noastră să cutezăm bărbătește 
și să ne dăm toată osteneala să ne comportăm întemeiat: tu şi 
ceilalți, pentru toată viaţa ce v-a rămas; eu, în vederea morţii 
acesteia, în măsura în care risc, în clipa de față, în privința aceas- 
ta chiar, să nu mă comport ca filozof, ci întocmai celor nelumi- 
nați și doritori de succes. Aceştia, în adevăr, când au o dispută, 
nu se îngrijesc cum să scoată adevărul din faptele în discuție, ci 
să facă celor de faţă impresia că lucrurile sunt așa cum le-au ex- 
pus dânșii. Ei bine, iată că în această împrejurare, cu atâta doar 
mă voi deosebi de ei, că nu mă voi sili să arăt celor prezenți 
drept adevărate cele ce mi se par a fi astfel (asta mă interesează 
numai în rândul al doilea), ci să mă conving singur, pe cât pot, 
că lucrurile stau astfel. Căci eu, iubite prieten, îmi fac socoteala 
următoare (și ia aminte cu ce folos): ori sunt exacte cele ce spun, 
şi atunci ce frumos e câştigul unei atari convingeri; ori nu mai 
există nimic pentru omul care a murit, şi, în acest caz, de ce să 
nu-mi trec măcar clipele dinaintea morţii cu cea mai mică neplă- 
cere pentru voi, cei de față, fără să mă tângui? Mai ales că și 
această preocupare a mea nu va stărui prea mult (aşa ceva ar fi 
o nenorocire), ci se va curma în puțină vreme. Astfel dar, Sim- 
mias și Cebes, eu sunt precum vedeți destul de pregătit, zise So- 
crate, și vă stau la dispoziţie pentru această discuţie. Voi însă, 
dacă aţi vrea să-mi daţi ascultare, îngrijiți-vă mai puţin de Socra- 
te şi foarte mult de adevăr. Astfel, de veţi afla că spun ceva ade- 
vărat, mărturisiți-o împreună cu mine; dacă nu, încordaţi toa-tă 
puterea voastră de gândire și vedeţi să nu fiu pricină, în pornirea 
mea, a unei îndoite înșelări: a mea însumi și a voastră; Căci n-aş 
vrea să vă părăsesc ca albina care-şi lasă acul când se duce. 


Răspuns întâmpinărilor lui Simmias și Cebes 
Să purcedem, zise el. Înainte de toate însă, vă rog să-mi mai 
aduceţi aminte ce aţi spus, oriunde vi se pare că nu rețin exact 
lucrurile. Simmias, prin urmare, nu dă crezare — nu-i așa? — spu- 
selor mele. El se teme ca nu cumva sufletul, deși esență mai di- 
vină şi cu însuşiri în orice caz superioare trupului, să nu piară 

d înaintea acestuia, asemenea armoniei cu care-l compară. Pe de 
altă parte, Cebes a fost, mi se pare, de aceeași părere cu mine, 
când a spus că sufletul este de mai lungă durată decât trupul. A 
adăugat însă că rămâne ceva pe care nu-l poate ști nimeni: dacă 
nu cumva sufletul, după ce a uzat corpuri multe în repetate rân- 
duri, nu piere şi el, o dată cu părăsirea celui din urmă corp; pre- 
cum și dacă moartea nu-i însuşi acest fapt, am numit desfiinţarea 
sufletului; căci în ce priveşte corpul, el dispare mereu, în fiecare 
clipă. Nu-s astea, Simmias, și tu, Cebes, problemele pe care tre- 
buie să le cercetăm? 

Au recunoscut amândoi că acestea sunt. 

e  — Atunci spuneţi-mi, continuă dânsul, în privința argumente- 

lor desfăşurate până acum: le respingeţi pe toate, sau pe unele 

da, pe altele nu? 

— Pe unele da, răspunseră ei, pe altele nui. 

— Ce credeţi, zise Socrate, despre argumentul prin care am 
susţinut că învăţătura este o reamintire şi că, dacă așa stau lucru- 
rile, trebuie s-admitem cu necesitate că sufletul a avut undeva 
ființă, mai înainte de a fi fost înlănţuit cu un corp? 

— Eu, zise Cebes, şi-atunci am fost uimitor de convins de acest 
argument şi-l dau crezare și acum, ca nici unuia altul. 

— La fel și eu, adăugă Simmias. Ba m-aş mira dac-aș ajunge 
vreodată să cred altceva despre această chestiune. 

Socrate răspugule lui Simmias 

Atunci Socrate zise: 

— Şi totuşi, prietene din Teba, este necesar să-ţi schimbi con- 
vingerile, dacă mai eşti în credinţa că armonia e ceva compus, 
iar sufletul se constituie ca o armonie, din acordul pornirilor tru- 

b pești! Că doar nu vei susține, chiar după teoria ta, că armonia s-a 
putut alcătui mai înainte de a exista elementele din al căror acord 
ea însăşi trebuie să rezulte! Sau o vei susţine? 

— Nicidecum, Socrate. 

— Dar nu vezi că tocmai aceasta ţi s-a întâmplat să susții? 
Căci spui, pe de o parte, că sufletul a fiinţat înainte de a fi intrat 
într-o formă de om și într-un corp; de altă parte însă zici că-i 


| Simimias şi Cebes admiseseră preexistenta sufletului și, ca o firească urmare, reamintirea ca 
punct de plecare în cercetarea științifică. Cf. supra 72 e, 76 e — 77 b. 

alcătuit din elemente care nu există încă. Nu, armonia nu-i ceva 
în felul sufletului cu care o compari. Si lira și coardele şi sune- 
tele iau ființă mai dinainte şi se ivesc așa nearmonizate încă; pe 
când armonia se constituie în urma tuturor acestora și dispare 
cea dintâi. Ei bine, spune-mi cum se potriveşte teoria asta cu cea 
dintâi? 

— In nici un fel, răspunse Simmias. 

— Si s-ar cuveni, zise Socrate, ca măcar când e vorba despre 
armonie să fie acord! 

— Da, s-ar cuveni, repetă Simmias. 

— Cum vezi, în această chestiune nu eşti de acord cu tine în- 
suţi, zise Socrate. Deci ia seama ce alegi din două? Că ştiinţa-i 
o reamintire, sau că sufletul este o armonie? 

— Mult mai curând mă hotărăsc, zise Simmias, pentru cea 
dintâi, Socrate. Cea din urmă mi-a răsărit în minte fără sprijinul 
vreunei demonstraţii, ci călăuzit doar de-o anumită analogie și 
potrivire, așa cum se ivesc îndeobşte părerile majorităţii oame- 
nilor. Imi dau seama că afirmaţiile făcute numai pe temeiul ana- 
logiei sunt înșelătoare şi, dacă cineva nu se păzeşte bine de ele, 
foarte uşor cade în greşeli, nu numai în știința geometriei. dar și 
în toate celelalte cercetări. Cât priveşte însă argumentaţia referi- 
toare la reamintire și la dobândirea cunoştinţii, aceasta se reaze- 
mă pe o ipoteză vrednică de crezare. S-a spus doar adineauri că 
sufletul nostru există mai înainte de a pătrunde în corp. precum 
există esenţa aceea a ei, care e denumită “ce este”-le lucrurilor. 
Si sunt pe deplin convins că ipoteza este temeinică şi-i bine sus- 
ținută. Trebuie deci, pe cât se pare, să resping ipoteza că sufletul 
e o armonie, fie că ar veni de la altul, fie că este a mea însumi. 

— Dar să revenim, vorbi iarăși Socrate. Ce crezi, Simmias, 
este cu putinţă ca armonia sau orice alt compus să ni se înfăţi- 
șeze cu alte însușiri decât cele pe care le au elementele din care 
este alcătuită? 

— Nicidecum. 

— Dar nu eşti de părerea mea că armonia, ca orice lucru com- 
pus, nu poate face nici suferi altceva decât ce fac şi suferă ele- 
mentele din care este alcătuită? 

A fost de acord. 

— Prin urmare nu se cade armoniei să aibă vreo întâietate față 
de elementele din care-i alcătuită, ci ea vine în urma lor. 

A fost de aceeași părere. 

— Bine, dar atunci suntem foarte departe de teza că armonia 
poate fi orientată în sens contrar sau că poate răsuna ori fi opusă 
în orice alt mod propriilor ei părți alcătuitoare. 

— Foarte departe, recunosc. 

— Dar armonia nu-i în chip firesc astfel tăcută încât să fie re- 
zultatul acordului elementelor sale? 

- Nu pricep, zise Simmias. 

— Nu-i oare cazul a spune, reluă Socrate, că, de s-ar face un 

b acord mai mare și mai amplu (să zicem c-ar fi cu putinţă), armo- 
nia ar fi mai mare și mai amplă? Si dacă, invers, ar fi un acord 
mai mic și mai slab, armonia nu ar deveni mai mică și mai slabă?! 

— Asta da, este evident. 

— Si oare cu sufletul se întâmplă aceasta? Se poate spune de- 
spre unul, chiar în cea mai mică măsură, că-i mai mult suflet de- 
cât celălalt, adică mai simplu şi mai puternic sau mai mic și mai 
slab, în ceea ce constituie tocmai esenţa lui de suflet? 

— Nu, nicidecum, zise. 

— Să mergem mai departe, pe Zeus, reluă Socrate. Nu se zice 
de un suflet care are judecată şi virtute că este bun? De altul care 
e smintit şi stricat, că e rău? Se spun acestea cu drept cuvânt? 

c  -— Cu tot dreptul, desigur. 

— Dar ce va zice, acum, unul dintre cei care socotesc sufletul 
armonie, în faţa prezenţei acestora în suflete, adică a virtuţii și 
viciului? Va putea oare spune că-s un alt gen de armonie și 
dezarmonie? Că sufletul cel bun, fiind armonizat şi fiind el 
însuşi o armonie, poată în sine o a doua armonie? Că celălalt, 
este el însuşi o armonie, dar nu are în sine o alta? 


l Fragmentul fiind interpretat în chip felurit, dăm mai jos lămuririle filozofului A. Fouillce. 
Mai întâi, armonia lirei nu vine decât în urma lirei, pe când sufletul preexistă formei sale corporale. 
În al doilea rând, armonia rez.dă în elementele care o produc; ea nu se deosebeşte de lucrurile 
al căror raport este şi n-are nici o existenţă de sine; în vreme ce sufletul știe şi simte că arc o 
fiinţă proprie. 
In rândul al treilea, dacă sufletul este — cum spune Pitagora -- o armonie, ce va fi virtutea? 
Armonia armoniei? Lucru imposibil. Ce va fi viciul? O armonie lipsită de armonie? Lucru şi 
mai imposibil. Este o ipoteză ze nu se poate sustine. 
În sfârșit, armonia nu face altceva decât se supune elementelor care-i dau naștere; este un rezul- 
tat pasiv al lor. Sufletul însă poruncește corpului care îl servește: uneori chiar intră în război cu 
el. Stranie armonie este aceasta, care se luptă cu elementele al căror raport este! Nu, sufletul nu-i 
un rezultat, o colecţie, un număr abstract; sufletu-i o cauză activă şi motrice, este un număr viu. 
care se mișcă de la sine și pune în mişcare corpul, pentru a-i imprima forma sa. Sufletul nu-i 
armonia lirei, ci muzicianul nevăzut, care scoate din ea sunete mai mult sau mai puțin melo- 
dioase și care, dacă vrea, poate s-o şi sfarme. 

— Nu-s în stare să răspund, zise Simmias. Este sigur însă că cine 
propune ipoteza sufletului-armonie ar putea să declare aşa ceva. 
— Dar între noi s-a stabilit mai înainte înțelegerea, zise Socra- 


d te, că un suflet nu poate fi mai mult suflet decât altul, adică nici 

mai mult nici mai puțin. Această înțelegere nu înseamnă altceva 
decât că şi o armonie nu-i întru nimic mai mult armonie decât 
alta, adică nici mai mult nici mai puţin. Ori nu ne-am înțeles? 

— Ba ne-am înţeles. 

- Atunci? Dacă armonia nu poate fi nici mai mult nici mai 
puţin armonie, urmează că nici de armonizare mai mare sau mai 
mică nu poate fi vorba. Recunoşti asta? 

— Recunosc. 

— Bine, dar despre o armonie care nu-i mai mult nici mai puțin 
armonizată, putem oare spune că participă la armonios într-un grad 
mai mare sau mai restrâns? Ori spunem că-i părtașă în mod egal? 

— In mod egal. 

— Atunci de ce să nu spunem și despre suflet, întrucât unul 
nu-i nici mai mult nici mai puțin suflet decât altul, că nu poate 
să se armonizeze mai mult sau mai puţin? 

— Aşa este. 

— Cu această însușire fiind, nu-i aşa că sufletul nici nu se poa- 
te împărtăși mai mult ori mai puțin de la dezarmonie sau armonie? 

— Evident că nu. 

— Si iarăși, fiind cu această însușire, putea-va oare un suflet, 
luat în raport cu altul, să se împărtășească de la mai mult ori mai 
puțin viciu sau virtute, dacă în adevăr viciul este dezarmonie, 
virtutea armonie? 

— Nu va putea. 

— Ceva mai mult, Simmias. La drept vorbind, nici un suflet 
nu va participa la viciu, dacă sufletul este o armonie; căci armo- 
nia, întrucât este în adevăratul înţeles al cuvântului o armonic, 
nu poate participa niciodată la dezarmonie. 

— Nu, desigur. 

— Şi întru nimic mai puțin sufletul la viciu, dacă este suflet în 
sensul deplin al cuvântului. 

— Din cele spuse, cum ar putea fi altfel? 

— Potrivit acestei raţiuni, oare nu toate sufletele, adică ale tu 
turor vieţuitoarelor, vor fi pentru noi egal de bune, dacă din tire 
ele au fost create să fie în mod egal ceea ce numim suflete? 

— Da, zise Simmias, şi eu găsesc așa, Socrate. 

— Găsești, replică acesta, că-i potrivit să se spună astfel? Oare 
b rațiunea ar fi tolerat s-ajungem la o astfel de încheiere, dac-ar fi 
exactă ipoteza că sufletu-i armonie? 
— Cu nici un preţ, zise. 


Prima față a problemei. Sufletul comandă 

— Dar ce? reluă Socrate, din câte elemente alcătuiesc ființa o- 
menească, este vreunul mai potrivit ca sufletul, despre care să 
poţi afirma că are întâietate, cu deosebire dacă este și chibzuit? 

— Cred că nu. 

— In ce fel zici nu? Plecându-se patimilor corpului, sau împo- 
trivindu-li-se? Vreau să spun de pildă: când corpului îi este cald 
şi sete, sufletul nu-l poate târî în direcția opusă, adică să nu-i dea 
să bea? Când îi este foame, nu-l poate opri de la mâncare? Și-a- 
tâtea și-atâtea alte cazuri, în care vedem sufletul împotrivindu-se 

c cerinţelor trupești. Sau nu? 

— Ba da. 

— Bine, dar nu ne-am înţeles noi înainte că sufletul, fiind o ar- 
monie, nu poate nici să intoneze ceva potrivnic elementelor ce-i 
dau şi acordul și relaxarea şi vibrația, nici să sufere vreo prefa- 
cere neindicată de aceste elemente alcătuitoare, ci trebuie să se 
supună lor și să nu ia niciodată comanda? 

- Da, ne-am înţeles, cum de nu? 

— Atunci pentru ce nu bagi de seamă că acum el se arată lu- 
crând tocmai dimpotrivă? Că poruncește elementelor din care îl 

d socotim alcătuit, că ftot cursul vieţii li se pune de-a curmezi- 
şul, că le stăpâneşte prin nenumărate mijloace: înăbușind pe 
unele cu suferințe — atât prin exerciţii fizice cât şi prin medicină 
— iar pe altele mai blând; pe unele cu ameninţări, pe altele cu 
cearta? Că, dacă are de-a face cu dorințe, cu porniri sau cu te- 
meri, el le vorbeşte ca unora ce sunt dintr-o alcătuire cu totul di- 
ferită? Așa ceva a făcut și Homer în Odiseea !, când îl pune pe 
Odiseus să spună: 

“Pieptul lovindu-și, el inima-şi ceartă cu astfel de vorbe: 

e «Inimă, îndur-o şi p-asta! Mai rele-nduraşi tu odată!» ” 


| Odiseea, XX, 17 şi urm. Odiseu, aici, întors în ltaca şi necunoscut încă în palat, unde se afla, 
aude tipetele femeilor care petreceau cu peţitorii. Nefiind însă momentul să se descopere şi să-i 
pedepsească, cl işi înăbuşe mânia ce-l cuprinsese și rostește în sine versurile pe care le citează 
Platon. 


206 


Oare crezi că poetul ar fi făcut asemenea versuri dacă ar fi so- 
cotit că sufletul este — întocmai ca armonia — cârmuit de patimile 
trupului şi n-ar fi văzut într-însul un conducător și un des-pot, în 
sfârșit ceva de o esenţă mult mai divină decât o armonie? 

— Pe Zeus, Socrate, și eu cred așa. 

— Nu se cade prin urmare, preabunul meu, să spunem că su- 
fletu-i o armonie; căci după cum vezi n-am fi de o părere nici cu 
divinul poet Homer, nici cu noi înşine! 

95a  — Aşa este, zise Simmias. 


Socrate îi răspunde lui Cebes 

— Aşa să fie, zise Socrate, de vreme ce izbutirăm să îmblân- 
zim tebana Armonie și s-o aducem poate la simţul măsurii. Dar 
să vedem, Cebes, cum vom ispiti acum pe Cadmos'? Cu ce argu- 
mente? 

— Sper, spuse Cebes, că vei găsi și aici calea. A fost pentru 
mine uimitor să ascult această argumentare asupra armoniei, 
nefiind vorba de ceva obișnuit. Căci atunci când Simmias arăta 
temeiurile îndoielii sale, grozav mă miram dacă va fi cineva în 
stare să-i răspundă cum trebuie. Si foarte uimit am rămas când 

p am văzut că el n-a putut să se împotrivească nici măcar la prima 
lovitură ce i-a dat argumentarea. De aceea nu m-aș mira dacă și 
argumentele lui Cadmos ar avea aceeaşi soartă. 

— Să nu vorbești cu atâta încredere. preabunul meu, întâmpi- 
nă Socrate, nu cumva să ne destrame vreun deochi argumentul 
ce-i gata să urmeze. Dar să lăsăm astea-n grija zeilor; noi să ve- 
nim, cum zice Homer”, mai aproape şi să punem la încercare în- 
tâmpinarea ta. Așadar, punctul însemnat al chestiunilor de care 
te interesezi este următorul: pretinzi să se facă dovada că sufle- 

c tul nostru este şi indestructibil şi nemuritor, că prin urmare un 


1 Joc de cuvinte întemeiat pe următoarele elemente: |. asemănarea dintre numele Armoniei, soția 
regelui teban Cadmos, şi armonia muzicală, cu care Simmias a comparat sufletul; 2. jocul de 
cuvinte se continuă prin comparaţia între tebanii Simmias şi Cebes, adversari în discuţie ai lui 
Socrate, şi legendarii lor strămoși, Cadmos şi Armonia; 3. de asemenea, prin lupta lui Cadmos 
cu un balaur, pe care-l ucisese şi-i luase în căsătorie sora, adică pe Armonia. 

2 Iliada, IV, 496. În acest loc suntem în toiul unei lupte. Priamidul Antiphos trăsese în Aias, dar 
nu-l nimerise. Suliţa priamidului însă l-a străpuns pe Leucos, tovarășul lui Odiseu. Neputând 
îndura moartea prietenului său, Odiseu — zice Homer — “vine pe-aproape și-ntr-însul sulița-n- 
dată și-aruncă...” 

om iubitor de înţelepciune nu-și făureşte un gând nebunesc, nici 
nu-i împins de un curaj prostesc dacă, fiind pe punctul de a muri, 
rămâne totuși plin de cutezanţă şi e pătruns de încredințarea că 
o dată mort, va fi fericit dincolo și va trăi cu totul altfel decât 
dac-ar fi sfârşit într-o altă viață. A arăta însă despre suflet că-i 
ceva plin de vlagă și de natură divină, că a fuinţat şi înainte de 
vremea când ne-am născut ca oameni, sunt lucruri — zici tu — pe 
care nimic nu le împiedică să învedereze nu nemurirea sufletu- 
lui, ci numai faptul că el este de-o lungă durată și că a mai exis - 
tat undeva înainte, nemăsurat de multă vreme, când a cunoscut 
şi-a săvârşit oricâte. Dar nu înseamnă că a fost şi nemuritor; 
dimpotrivă, faptul că a intrat într-un corp omenesc a constituit, 
întocmai ca o boală, începutul pieirii lui. Că-n viaţa asta, cât 
trăieşte, mai mult îndură necazuri; iar când o sfârşeşte în așa- 
numita moarte, se desființează și el. În ce priveşte teama ce-a- 
vem fiecare dintre noi, spui că-i lucru cu totul indiferent dacă el 
intră numai o dată sau de mai multe ori în corp. Teama e firească 
pentru oricine nu-i nesăbuit, deoarece noi nu ştim şi nici nu 
putem da socoteală că sufletu-i ceva nemuritor. Iată, Cebes, cam 
cum sună, după mine, ceea ce susţii tu. Şi dinadins reiau lucru- 
rile așa des, ca să nu-mi scape ceva din vedere, iar tu să poţi a- 
dăuga sau retrage orice vrei. 

Și Cebes: 

— Deocamdată n-am nimic de retras, nici de adăugat. Astea-s 
cele ce susțin. 


4 
Stiinta naturii, Filozofii antesocratici şi metoda lor 

Atunci Socrate făcu o lungă pauză, şi adâncind te-miri-ce 
gând, zise: 

— Tu nu ceri un lucru de nimic, Cebes. Căci în definitiv noi 
trebuie acum să cercetăm cu de-amănuntul nici mai mult nici 
mai puțin decât pricina nașterii şi a pieirii. Bine, am să-ți poves- 
tesc, dacă vrei, încercările mele în această privinţă. Tu, dacă pâ- 
nă la urmă vei găsi ceva bun, în sensul convingerii ce ai în ches- 
tiunile de care vorbeşti, vei trage şi un folos. 

— Se-nţelege că vreau, fu răspunsul lui Cebes. 

— Atunci ascultă-mă ca pe un orator. 

Când eram tânăr, aveam o grozav de mare râvnă pentru studiul 
ce se numește știința naturii. Mi se părea ceva înălțător să cu- 
nosc cauzele fenomenelor: de ce se naște fiecare lucru, de ce 


b moare, de ce există. Adesea mă cuprindea ameteala şi cercetam 
în primul rând! probleme de felul următor: oare vieţuitoarele nu 
se nasc prin căldură sau frig, după ce acestea au dus la un fel de 
putrezire, cum susțineau unii? Apoi, nu cumva sângele este ele- 
mentul căruia i se datorează faptul că gândim? Ori aerul“, fo- 
cul’? Sau nu-i din acestea nici unul, însă creierul este cel care, 
pricinuind simţurile auzului, vederii, mirosului, face să rezulte 
dintr-însele şi memoria şi judecata, iar apoi, după ce au căpătat 
statornicie, pe baza memoriei cât şi a judecății, se naște știința?‘ 
Mi-am întors apoi cercetările spre pieirea lucrurilor, cum şi spre 

c fenomenele referitoare la cer și la pământ; dar am sfârşit prin a 
crede despre mine însumi că nu-s bun de nimic pentru o astfel 
de cercetare. 

Am să-ţi dau și o dovadă care te va mulțumi. Eu, mai înainte, 
de bine de rău știam clar anumite lucruri, cel putin după părerea 
mea şi a celorlalţi; dar în urma acestei cercetări am fost așa de 
tare orbit, încât am pierdut chiar cunoștința lucrurilor pe care 
înainte aveam credinţa că le ştiu. Și faptul s-a întâmplat în multe 
alte privințe, ca și în aceasta: de ce creşte omul? Mai înainte cre- 
deam lucru lămurit pentru oricine că omul creşte din pricina 

d mâncării şi a băuturii; că prin hrănire carnea se adaugă cărnii, 
oasele oaselor şi tot astfel, după aceeași rațiune, cu fiecare din 
celelalte părţi, care sporesc și ele prin elemente asemenea lor. În 
acest chip, orice a fost mic la trup a devenit mai târziu mare, și 
tot astfel omul din mic se face mare. Așa credeam pe atunci. Nu 
ti se pare că aveam dreptate? 

— Mi se pare că da, răspunse Cebes. 

e  — Bagă de seamă însă ce urmează. Când vedeam un om sau 
un cal înalt, alături de altul mai mic cu un cap, credeam că-i 
destul de lămurit dacă ştiam că-i mai mare dat fiind că îl întrece 
cu un cap. Si mai lămurit decât aceste cazuri mi se părea să spun 
că numărul zece este mai mare decât opt din cauza adausului u 


1 În primul rând problemele naşterii; în al doilea. ale pieirii. 

2 Arhelau din Atena, care amesteca Spiritul lui Anaxagora cu Aerul lui Anaximene și ăvei să se 
nască lumea prin condensare şi rarefiere. 

3 Empedocle, cf. Diels, fragm. | 10. 

4 Anaximene şi Diogene din Apollonia. 

5 Heraclit. 

6 Pitagoreicii și în special Alcmeon din Crotona, care cel dintâi a socotit creierul oa orn i e hu 
al conștiinței. 

două unităţi; că măsura de doi coţi este mai mare decât cea de 
un cot, din cauză că prima o întrece cu jumătate din ea pe cea 
din urmă. 

— Bine, zise Cebes, dar acum ce crezi despre acestea? 

— Doamne, exclamă Socrate, ce departe sunt acum de a crede 
măcar despre unul din aceste lucruri că-i cunosc cauza! Căci eu 
nu mai ştiu bine, când adăugăm o unitate la alta, dacă aceea că- 
reia i s-a adăugat devine două, sau şi cea adăugată și cea căreia 
i s-a adăugat au devenit două, prin faptul adăugirii uneia la alta. 
Ce mă pune în mirare mai mult este că, pe când fiecare unitate 
şedea despărțită de cealaltă, fiecare era una singură, nu erau 
două atunci; dar după ce s-au apropiat una de alta, s-a iscat pen- 
tru ele o pricină de a se face două: întâlnirea rezultată din pune- 
rea lor una lângă alta! Nu pot pricepe de asemeni de ce, atunci 
când împarte cineva o unitate, se ivește şi aici O cauză — sepa- 
rația — de producere a numărului doi? Doar cauza nașterii lui doi 
era mai nainte tocmai contrară. Atunci se năştea doi fiindcă se 
apropia o unitate de alta şi se adăuga astfel una celeilalte; acum, 
fiindcă cele două unităţi sunt depărtate şi se separă astfel una de 
cealaltă. Mai mult: nu m-am convins încă nici dacă știu de ce şi 
cum se naște unitatea, precum nu-mi pot da seama, într-un cu- 
vânt, despre nici un alt lucru: pentru ce se naște, pentru ce dispa- 
re, pentru ce există. lată la ce-am ajuns, umblând pe drumul ară 
tat de acea metodă! Și atunci, rătăcind, îmi îndrept pașii în altă 
direcție, la întâmplare, fiindcă pe calea asta nu mai pot înainta. 

S-a întâmplat însă fi aud într-una din zile pe cineva citind 
dintr-o carte, despre care zicea că-i a lui Anaxagora, cum că in- 
telectul este rânduitorul și cauza a toate. M-a încântat ideea 
acestei cauze; mi s-a părut că, într-un fel oarecare, este potrivit 
ca intelectul să fie cauza tuturor; şi am cugetat că, dacă-i aşa, in- 
telectul ordonator pune rânduială în toate, dând fiecăruia în parte 
rolul cel mai potrivit cu putinţă. Dacă ar vrea cineva prin urmare 
să afle pricina fiecărui lucru: de ce se naște, dispare sau există, 
trebuie să afle de fapt, în privinţa lui, de ce îi revine în chip mai 
potrivit fie să existe, fie să sufere vreo înrâurire, fie să cauzeze 
una. Potrivit acestei metode, omului nu-i mai trebuie altă cerc- 
etare — oricare ar fi subiectul în discuţie: cel dinainte sau altul — 
decât să afle ce-i mai bun și mai aproape de perfectie: este însă 
necesar, cum se-nţelege din însuși acest fapt, s-avem Şi cunoaş- 
terea a ce e mai rău, întrucât pe amândouă o singură ştiinţă le 


cuprinde. Asemenea gânduri îmi umpleau sufletul de bucurie, 
întrucât credeam că am găsit în Anaxagora dascălul în stare să-mi 
explice, raţional, care-i cauza celor ce sunt. Va putea să-mi spu- 
nă de pildă, mai întâi, dacă pământul este turtit ori rotund; apoi, 
după ce mi-l va fi descris, ziceam că-mi va lămuri cauza şi nece- 
sitatea, spunându-mi ce este mai bine și că o astfel de formă era 

e pentru pământ mai bună. Dacă mi-ar fi spus că-i așezat în cen- 

tru', m-așteptam să-mi dea lămuriri pentru ce este cel mai nimerit 

ca pământul să stea acolo. Astea să-mi fi arătat, și eram gata să 

98a nu mai doresc de la dânsul nici un soi de cauză. Mă pregătisem 

să-l întreb şi de soare, şi de lună, şi de celelalte astre: de iuțcala 

lor relativă, despre drumul circular ce-l fac, în sfârşit, de toate 

prefacerile ce întâmpină, fiind tot așa de curios să știu: de ce toc- 

mai acela sunt mai potrivite fiecăruia; de ce pricinuiesc ele anu- 

mite înrâuriri sau de ce sunt supuse prefacerilor ce le suferă. Si 

n-aş fi crezut vreodată — din moment ce declarase că intelectul a 

orânduit universul — că o să lase acum totul în seama altei cauze 

decât faptul că e cel mai bine pentru ele să fie aşa cum sunt. E- 

ram deci în drept s-aștept o amănunțită explicaţie, din partea o- 

mului care dădea şi fiecărui lucru o cauză şi tuturor împreună de 

asemeni, cum că în adevăr acesta e cel mai potrivit rol ce se cu- 

b vine fiecăruia, acesta e şi binele comun tuturor. Pentru nimica n-aş 

fi renunţat la asemenea speranţe. Ci cu râvnă mare am alergat la 

cărțile lui şi le-am citit cât am putut de repede, să aflu numaide- 
cât și ce e cel mai bun și ce e cel mai rău. 

Dac-ai şti, prietene, cum m-am prăbuşit din minunata spe- 
ranţă! Căci înaintând și citind, văzul un om care nu numai că nu 
se foloseşte deloc de intelect, dar nici măcar nu-i atribuie unele 
înrâuriri în organizarea universului. El încarcă cu rolul acesta: 
când aerul, când eterul, când apa, când te-miri-ce alte ciudățenii. 
Mi s-a părut, atunci, că se întâmplă ca şi cum cineva ar zice aşa: 
Socrate pe toate câte le face, prin intelect le face; apoi, apucân- 
du-se a explica pricinile fiecăreia dintre faptele ce săvârşesc, ar 
spune mai întâi că eu șed acum, aici, fiindcă trupul meu este al- 
cătuit din oase şi mușchi; că oasele sunt tari şi au între ele ten- 
doane, iar mușchii, putându-se încorda şi slăbi, acoperă oasele 
cu carne și piele; că aceasta din urmă le ține laolaltă; apoi că 


1 Ipoteza geo-centrică a fost emisă întâi de Anaximandru. apoi adoptată de Pitagora și Parmenide., 

oasele, având mișcările libere la încheieturile respective, iar 
mușchii, putându-se întinde şi zgârci, fac ca eu de pildă să-mi 
pot acum îndoi mădularele — și toate astea dau pricina pentru 
care eu stau acurn îndoit, în această închisoare! 

Si iarăşi: ca să explice convorbirea mea cu voi, ar trata de- 
spre alte cauze, cum sunt de pildă glasul, aerul, auzul, sau ar in- 
voca alte nenumărate pricini de aceeași natură, însă ar nesocoti 
total adevăratele pricini: cum că li s-a părut atenienilor că-i mai 

€ bine ca eu să fiu osândit; cum, din această cauză, am găsit și eu 
de cuviinţă că-i mai bine să rămân aici și cum am considerat în 
sfârşit mai drept să îndur pedeapsa ce mi-au hotărât-o, oricare ar 
fi ea. Căci mă Jur pe câine, călăuzit fiind de principiul “cum e 
99a mai bine”, de mult aceste oase și muşchi ar fi fost purtate prin 
părțile Megarei sau pe la beoţieni — dacă n-aş fi considerat că-i 
mai drept şi mai frumos să sufăr pentru cetate orice pedeapsă-mi 

va fi orânduită, în loc de a mă sustrage ei fugind. 

Dar este ceva cu totul fără rost să declari drept cauze astfel 
de lucruri. Dacă cineva spune că, fără să posed acele părți ale 
corpului ce se numesc oase, muşchi și câte mai am, n-aş fi în 
stare să fac ce vreau, ar spune adevărul. Dar să susțină că din pri- 
cina acestora fac eu cele ce fac, şi că le fac punând și intelectul 

b la contribuţie, nu însă dintr-o preferință pentru calea cea mai bu- 
nă, iată o prea rnare uşurinţă de vorbire; asta înseamnă că nu 
suntem în stare să facem deosebirea că una-i pricina reală, alta 
sunt cele fără de care e cauză n-ar putea fi cauză. Tocmai aces- 
ta este faptul ce constituie, după părerea mea, greşeala marii mul- 
timi; dibuind ca pe întuneric, ea denumește cu termeni improprii 
elementele ce condiţionează o cauză, și le prezintă apoi drept 
cauza însăși. Așa se explică și de ce unul’, împresurând pămân- 
tul cu un vârtej, declară că prin asta se menţine el în stare de 

ç echilibru sub cer; altul“ și-l închipuie ca pe o întinsă căpistere, 
căreia-1 dă ca reazem şi temelie aerul. Dar ce putere va fi aşezat 
toate astfel cum sunt acum, adică în rânduiala cea mai bună cu 
putință? Așa ceva ei nu numai că nu cercetează, dar nici măcar 


1 Empedocle din Agrigent. 

2 Anaximene din Milet, dar şi Anaxagora şi Arhelau, presupusul profesor al lui Socrate; autorul 
ține cu tot dinadinsul să evoce şi să respingă aici tocmai teoria pentru care Aristofan îl acuzase 
pe Socrate în Norii (70 şi urm.). 


nu cred că vreo putere divină mișcă totul; ci-și închipuie că 
odată şi odată au să descopere ei un Atlas al acestei firi, mai tare, 
mai nemuritor și mai în stare să susţină universul! Cât privește 
acțiunea binelui, oricât e de necesară pentru menținerea coeziu- 
nii şi echilibrului, la drept vorbind ei o nesocotesc. Eu m-aș fi 
făcut cu cea mai mare plăcere învățăcelul oricui s-ar fi învred- 
nicit să-mi arate o astfel de cauză, s-o văd cum este. Dar fiindcă 
am fost lipsit de ea și fiindcă n-am fost în stare nici singur s-o 
aflu, nici prin altul s-o învăţ, vrei, Cebes, să-ți arăt și a doua mea 
călătorie? încheie dânsul; vrei să vezi şi frământările mele în 
Căutarea cauzei? 
— Nespus de mult vreau, răspunse Cebes. 


În căutarea adevăratei cauze 

— După ce am ostenit cu cercetarea realităţilori, am găsit de 
cuviință că trebuie să mă feresc, zise Socrate, ca nu cumva să pă- 
tesc ca oamenii care, pentru a studia eclipsa soarelui’, îl con- 
templă nemijlocit; unii s-a întâmplat să-și strice ochii, dacă nu-i 
e cercetează imaginea în apă sau în vreun alt corp. Aşa ceva am 
cugetat și eu, şi m-am temut să nu-mi orbesc de tot sufletul, pri- 
vind cu ochii direct la lucruri şi încercând să intru în atingere cu 
ele prin fiecare din simţuri. Am găsit deci că trebuie să mă refu- 
giez în lumea argumentelor, pentru a căuta prin ele adevărul rea- 
lităţilor. Poate comparaţia de care mă folosesc nu se potriveşte 
100a întocmai: doară nu-s în totul convins că dialecticianul care cer- 
celează realităţile prin argumente le vede mai degrabă, în ima- 
pini, decât cel care contemplă direct faptele. Dar eu pe această 
cale m-am avântat şi, punând la temelia fiecărui caz rațiunea pe 
care o judecam a fi cea mai puternică, pe toate câte mi se par în 
acord cu ea le iau ca realităţi adevărate, şi-n privinţa cauzei și-n 
toate celelalte privinţe; câte nu, le înlătur ca neadevărate. Vreau 
să te lămuresc mai bine asupra celor ce spun, căci am impresia, 

în acest moment, că nu mă înţelegi. 

— Nu, pe Zeus, zise Cebes, nu înţeleg prea bine. 


I Socrate părăseşte “lucrurile” şi universul, pentru dialectică şi adevăr; cu alte cuvinte dogma 
lismul pre-socratic este înlocuit acum, ca neştiințific, prin dialectică. 
2 Imaginea revine și în Republica, VII; vezi alegoria peşterii. 

— Dar nu spun nimic nou, răspunse Socrate, ci mereu același 

lucru pe care n-am încetat a-l spune în diferite ocazii și chiar în 

b argumentarea desfășurată mai înainte. Căci n-am făcut decât să 
încerc a-ți arăta felul de cauză ce mă muncește, iar acum o iau 
din nou la drum, spre acele principii ce-au fost atât de mult 
dezbătute; și încep chiar cu ele, punând la bază că există frumo- 
sul în el însuşi, binele, mărimea şi toate celelalte. Dacă-mi încu- 
viințezi şi recunoști existenţa acestora, sper și să-ți dovedesc 
prin ele ce este cauza şi să-ți descopăr că sufletul e ceva nemu- 
ritor. 

c  — Se-nţelege, zise Cebes, că încuviințez, căci doresc să ajungi 
la ţintă. 

— Atunci bagă bine de seamă, continuă Socrate, și asupra 
celor ce urmează din principiile stabilite mai sus şi vezi dacă nu 
ești și în acestea de acord cu mine. Ei bine, cu cred că, dacă 
există și ceva frumos, în afară de frumosul însuși, pentru nici o 
altă cauză — dar pentru nici una — nu este el frumos, decât pen- 
tru că-i părtaş al acelui frumos însuși. Si la fel spun despre toate. 
Te-nvoieşti cu o astfel de cauză? 

— Mă-nvolesc, zise. 

— Atunci, reluă Socrate, eu nu mai înțeleg și nu mai sunt în 
stare să cunosc celelalte cauze, iscusitele cauze de adineauri!, ci, 
de-mi va descrie cineva de ce-i frumos cutare lucru, care are fie 

d o culoare înfloritoare, fie o formă, fie orice altă calitate din aces- 
tea, eu mă lipsesc de toate — căci în toate mă simt tulburat — și 
nu-mi rezerv decât o @uză care mă mulţumeşte: simplă, fără 
artificiu, poate chiar naivă. Eu spun neted că nici o pricină nu-l 
în stare să facă frumos acel lucru decât: fie prezenţa într-însul a 
frumosului însuşi, fie împărtășirea lui dintr-însul, pe orice cale 
şi oricum s-ar face, căci nu mai stabilesc acum lucrul acesta; dar 
că numai datorită frumosului toate câte-s frumoase au devenit 
frumoase. Avem aici, după părerea mea, cel mai sigur răspuns, 
pentru satisfacerea mea proprie și a oricui. Tinându-mă de acest 
criteriu, eu sunt încredințat că nu voi cădea în nesiguranţă nicio- 
dată şi că e un bun răspuns și pentru mine însumi și pentru ori- 

e care altul că datorită frumosului sunt frumoase cele frumoase. 
Ori poate crezi că nu-i aşa? 


l Susţinute de Anaxagora și ceilalți filozoti-fizicieni. 

— Ba cred că este. 

— Dar şi că prin mărime sunt mari cele mari, mai mari cele 
mai mari? Si, invers, că prin micime sunt mai mici cele mai 
MICI? 

- Da. 

— Și atunci n-ai putea primi explicarea pe care ţi-ar da-o cine- 
va, dacă-ţi va spune că unul e mai mare decât altul cu măsura 

10la unui cap, sau mai mic decât celălalt cu aceeaşi măsură, ci ai stă- 
rui că tu n-afirmi nimic alta decât că tot ce-i mai mare decât altul 
nimănui nu-i datoreşte că este mai mare, ci doar mărimii; că 
pentru asta este el mai mare, adică din cauza mărimii. ȘI n-ai stä- 
rui, de asemenea, că mai-micul nu datorește nimănui altuia că 
este mai mic — decât micimii, că pentru asta el este mai mic: din 
cauza micimii? N-ai mărturisi acestea, de teamă, cred, să nu-ti 
aducă cineva următorul argument? Dacă-i vorba că un lucru este 
mai mare sau mai mic ca altul cu un cap, întâi: cum se face că 
printr-un acelaşi lucru mai marele este mai mare şi mai micul 
mai mic? Al doilea, cum se întâmplă că măsura unui cap, fiind 
în sine mică, face totuşi să fie mai mare ceea ce-i mai mare? Evi- 
dent, este o ciudăţenie ca un obiect să fie mare din pricina altu- 
ia mic! Sau nu te-ai putea teme de aceste întâmpinări? 

Și Cebes râzând: 

— Ba eu, unul, mă tem, zise. 

— Bine, adăugă Socrate, dar nu te-ai teme și să spui că zece e 
mai mult ca opt cu două, și că din cauza lui două îl întrece, nici- 
decum datorită mulţimii și din cauza ei chiar? De asemenea, că 
distanța de doi coti este mai mare decât un cot datorită unei ju- 
mătăți şi nu din cauza mărimii? Doar teama-i una și aceeași. 

— Perfect adevărat, zise el. | 

— Dar ce? Dacă o unitate se adaugă alteia, nu te-ai teme să dc- 
clari acest adaos drept cauză a nașterii lui două? Sau dacă le-ai 
c separa, să faci din împărțire o cauză? Si n-ai să exclami cu tărie 

că nu ştii cum altminteri poate să se nască fiece lucru, decât prin 
participarea fiecăruia la firea proprie, adică la aceea din care se 
împărtășește el? Tar în exemplele anterioare: că n-ai de afirmat 
altă cauză a naşterii lui două decât că se împărtășește din duali- 
tate? Că toate câte urmează a deveni două trebuie să participe la 
această dualitate? Si că tot ce urmează a deveni unu trebuie să se 
împărtășească din monadă? Cred c-ai putea lăsa la o parte, atun- 

ci, toate acele împărțiri, adunări şi câte alte subulităţi de același 
soi, încredințând altora, mai învăţaţi decât tine, analiza lor. 


__ Metoda recomandată de Socrate 

În ce te priveşte pe tine, speriat, cum zice vorba, și de propria 
ta umbră şi de nepricepere, vei putea de-acum înainte să te tli de 
punctul sigur câstigat din această teorie și să dai astfel răspun- 
surile. lar dacă cineva s-ar apuca să contrazică însăși teoria, poţi 
și pe dânsul să-l laşi în plata Domnului; nici să nu-i răspunzi 
până ce nu vei examina dacă și urmările rezultate dintr-însa sunt 
de acord între ele sau se bat cap în cap. Dacă în urmă ar fi nevoie 
să dovedeşti temeinicia teoriei însăşi, vei proceda în același 
chip; vei propune adică pentru ea o altă ipoteză, aceea care (i-ar 
apărea cea mai bună dintre cele de rang mai ridicat, și tot așa 
până ce-ajungi la un rezultat mulțumitor. Făcând așa, dacă în 
același timp vrei să afli cât-de-cât ceva din sânul realităţii, să te 
ferești a amesteca lucrurile, cum fac controversiștii de meserie, 
punând pe același plan al discuţiei atât principiul de bază cât şi 
urmările iscate clin el. In adevăr, aceia nici nu vorbesc despre 
vreo realitate și nu se sinchisesc de ea; ci, nefiind în stare cu is- 
cusinţa lor decât să amestece toate la un loc, izbutesc totuşi să se 
încânte pe ei înșiși. Tu, dimpotrivă, dacă eşti cu adevărat un iu- 
bitor de înţelepciune, am credinţa că ai să faci aşa cum spun. 

— Foarte adevărat vorbeşti, ziseră şi Simmias și Cebes în ace- 
lași timp. 

4 
O nouă pauză în povestire 

ECHECRATES: Pe Zeus, Phaidon, cu drept cuvânt au dat 
acest răspuns. Minunat îmi pare cât de limpede a vorbit, chiar 
pentru unul cu mintea mai slabă. 

PHAIDON: Tocmai asta era, Echecrates, și părerea celor ce 
au fost de faţă. 

ECHECRATES: La fel și cu noi care n-am fost acolo ci au- 
zim lucrurile acum. Dar continuă. Ce s-a mai spus după acestea? 

PHAIDON: Pe câte ştiu, după ce s-a convenit și s-a recunos- 
cut împreună cu el că există pentru fiecare gen de lucruri câte o 
idee, de la care fiecare din celelalte lucruri, luându-și ființa prin 
participare, deţine şi numele, el puse următoarea întrebare: 

— Vezi însă, zise, în cazul că îmbrăţişezi aceste păreri, dacă 
nu cumva, afirmând despre Simmias că-i mai mare decât Socra- 

te dar mai mic decât Phaidon, ai vrea să zici că în Simmias sunt 
conținute amândouă, și mărimea și micimea? 

- Ba o zic. 

— Bine, reluă el, dar recunoşti că propoziţia “Simmias este 
mai mare decât Socrate” nu conține un adevăr de aceeași natură 
cu ceea ce este afirmat prin cuvinte? Căci Simmias n-o fi fost 
creat de natură ca să fie mai mare numai prin faptul că e Sim- 
mias, ci este astfel prin mărimea pe care se-ntâmplă s-o aibă. De 
asemeni, nu întrece pe Socrate fiindcă Socrate este Socrate, ci 
fiindcă Socrate are în el micimea, faţă de mărimea lui. 

— Adevărat. 

— Si tot astfel, Simmias nu e întrecut de Phaidon fiindcă Phai- 
don este Phaidon, ci fiindcă acesta are în sine mărimea, față de 
micimea lui Simmias. 

— Aşa este. 

— În modul acesta Simmias poate fi numit şi mic şi mare, în- 
trucât se află la mijloc între ambii: celui care-l întrece prin mări- 
me îi pune înainte micimea sa, celuilalt îi înfăţişează mărimea 
sa, ce îi întrece micimea. Zicând acestea, el începu să râdă: Pare 
Că aș dicta un contract, aşa vorbesc; dar lucrul se prezintă cum îl 
arăt. 

Cebes aprobă. 

— Tocmai de aceea vorbesc aşa, fiindcă vreau să-ţi insuflu 
încredințarea pe care o am eu însumi. În adevăr, mie mi se pare 
că nu numai mărimea însăşi nu poate fi niciodată în același timp 
mare și mică, dar chiar mărimea ce este în noi: nici nu primește 
în sine vreodată esența micimii, nici nu admite să fie întrecută; 
ci din două una: sau fuge şi lasă locul liber când se apropie po- 
trivnica ei, micimea, sau, dacă se ivește aceasta, dispare cu de- 
săvârşire. Dar ea nu admite ca, rămânând pe loc şi primind mi- 
cimea, să fie altceva decât ce este. De pildă eu, primind micimea 
şi continuând a fi ceea ce sunt, sunt un acelaşi om mic, pe când 
mărimea nu s-a încumetat, mare fiind, să fie mică. Asemenea și 
cu micimea ce este în noi; ea nu înţelege niciodată, nici să devi- 
nă, Nici să fie mare, după cum nici unul dintre contrarii, conti- 
nuând a fi ce a fost, nu tinde să devină, nici să fie în acelaşi timp 
potrivnicul său, ci ori pleacă ori piere cu desăvârşire, în această 
împrejurare. 

— Sunt cu totul de aceeaşi părere, zise Cebes. 

Atunci unul dintre cei de faţă — nu-mi amintesc bine cine 
anume — auzind acestea, spuse: 

— În numele Zeilor! Dar n-ai recunoscut tu, în discuţia de mai 
nainte, tocmai contrariul celor afirmate acum? N-ai spus tu că 
mai marele ia naştere din mai mic, iar din ceea ce este mai mare 
— ce este mai mic? N-ai spus tu că asta înseamnă cu-adevărat 
naşterea, pentru cele contrarii: adică se nasc din chiar potrivni- 
cile lor? Acuma, pe cât mi se pare, sustii tocmai pe dos, că așa 
ceva n-ar fi cu putință niciodată! 

Socrate care, pentru a asculta mai bine, îşi aplecase capul 
într-o parte, zise: 

— Ai reamintit-o cu mult curaj: păcat că nu te gândești la de- 
osebirea între ce se discută acum şi ce s-a vorbit adineauri! 
Atunci se susținea că dintr-un lucru contrar se naște potrivnicul 
său; acum este vorba de contrar el însuși, din care niciodată nu 
s-ar putea face propriul său potrivnic: adică nici cel din cugetul 
nostru, nici cel existent în natură. Doară, iubitul meu, atunci vor- 
beam de lucrurile ce au în ele contrariile şi pe care le denumim 
după numele acestora; acum e vorba de contrarii ele însele care, 
înăuntrul lucrurilor fiind, le dau acestora numele lor. Ei bine, n-am 
putea spune că acestea tind să admită o naștere a lor unele dintr-at 
tele. 

Și o dată cu aceste cuvinte, aruncând o privire spre Cebes, 
zise: 

— Cebes! Oare pe tine nu te-a neliniștit nimic din cele ce a 
spus acesta? 4 

— Eu n-am fost deloc tulburat, răspunse Cebes, deşi nu pot 
spune că sunt dintre cei pe care nu-i tulbură multe. 

— Atunci: recunoaștem amândoi fără înconjur, zise Socrate, 
că niciodată contrariul nu va fi contrar lui însuși? 

— În totul, răspunse. 

— la observă acum, adăugă Socrate, şi următorul lucru: recu- 
nosti că există ceva pe care-l denumești cald şi ceva care se chea- 
mă rece? 

— Există. 

— Nu cumva ceea ce numim zăpadă şi foc? 

— Pe Zeus, nu acestea. 

— Căldura este deci altceva decât focul, recele altceva decât 
zăpada? 

- Da. 


— Vei recunoaşte, cred, că zăpada, după ce a primit căldura — 
cum ziceam şi mai înainte — niciodată nu va fi și zăpadă, cum 
era, și caldă; ci, la apropierea căldurii, ori se retrage ori se nimi- 
ceşte? 

— Fără îndoială. 

— La fel cu focul; când se apropie frigul, el trebuie sau să se 
retragă, sau să fie nimicit; căci din clipa în care a primit frigul, 
nu va mai cuteza să rămână ce era, foc și rece. 

— Adevărat vorbeşti, zise. 

e  — Mai sunt asemenea contrarii a căror idee îşi păstrează ace- 
lași nume în chip etern; ba-l dau și altui lucru care, fără să se 
identifice cu ideea la care participă', are totuşi — tot timpul cât 
există — forma ei. În cele ce urmează îţi voi explica poate mai 
bine ce susţin. De pildă, făr-de-soţul trebuie să-și menţină tot- 
deauna acest nume. Nu e aşa? 

— Fără-ndoială. 

— Dar din tot ce-i făr-de-soţ, oare numai ideea are dreptul de 
104a a-şi menţine numele — căci asta-i întrebarea ce fac — ori şi vreun 
alt lucru, care nu este chiar făr-de-soţul, dar trebuie să-i poarte 
totdeauna numele, din pricină că așa a fost creat din fire încât ni- 
ciodată să nu fie părăsit de ideea “făr-de-soțului”? Vorbesc de 
un caz cum este de pildă numărul trei, ori alte multe ca el. 
Observă cazul lui trei: nu găseşti că trebuie să-şi poarte totdeau- 
na şi numele său și, în același timp, pe acela de “făr-de-soț”, deși 
ideea de nepereche nu-i acelaşi lucru cu numărul trei? Cu toate 
acestea astfel a fost creat şi numărul trei şi numărul cinci şi 
jumătate din șirul numerelor, încât fiecare din ele, fără să fie ce 
este făr-de-soţul, este totuşi totdeauna fără soţ. Asemenea şi cu 
numărul doi, cu numărul patru și cu șirul celorlalte numere: fără 
de a fi ce este “soţul”, totuşi fiecare din ele rămâne totdeauna cu 
soţ. Eşti sau nu de această părere? 

— Cum de nu? 

— Ascultă acum cu luare-aminte ce vreau să-ți explic, zise So- 
crate. Se pare că nu numai contrariile acelea nu se acceptă unele 
pe altele, dar şi toate câte, fără a fi între ele contrarii, au și ele 
totdeauna contrariile, nici ele nu par a primi ideea potrivnică 
ideii pe care ele însele o au; ci, dacă se apropie ideea contrară 


l Pentru clarificare adaug: “la care participă”. 

lor, ele sau se nimicesc, sau se retrag. De pildă, nu vom spune 
oare că numărul trei sau va pieri, sau va îndura orice, mai degra- 
bă decât să devină cu soţ rămânând în același timp trei? 

— Desigur, zise Cebes. 

— Cu toate astea, replică Socrate, dualitatea nu este contrarie 
triadei. 

— Nu, desigur. 

— Aşadar, nu numai în lagărul ideilor, cele ce sunt contrarii 
nu pot îndura să vină laolaltă, ci și altele nu admit apropierea 
contrariilor. 

— Foarte adevărat vorbeşti, zise Cebes. 

— Vrei, reluă Socrate, să precizăm, dacă vom fi în stare, de ce 
fel sunt acestea? 

— Vreau mult de tot. 

— Cebes, zise Socrate, oare nu-s tocmai cele care silesc lucrul 
în care se află — oricare ar fi el — să-și păstreze nu numai ideea 
corespunzătoare, dar totdeauna şi o contrarietate anumită? 

— Ce vrei să spui? _ 

— Ce-am spus și adineauri. În adevăr, tu știi că lucrurile peste 
care s-a înstăpânit ideea numărului trei sunt cu necesitate nu 
numai trei dar şi făr-de-soţ. 

— Fără îndoială. 

— Ei bine, într-un astfel de lucru zicem că niciodată nu va în- 
căpea ideed contrară formei ce-l alcătuieşte. 

— Nu, desigur. 

— Şi oare nu l-a alcăttit forma făr-de-soțului? 

- Da. 

— Și potrivnică acesteia nu-i ideea de pereche? 

- Da. 

— Deci în trei nu va pătrunde niciodată ideea de pereche? 

— Niciodată, desigur. 

— Așadar trei nu poate participa la ideea de pereche? 

— Nu, niciodată. 

— Deci triada este nepereche? 

— Da. 

— Iată acum ce voiam să determinăm: care-s lucrurile ce, fără 
a fi contrare altuia, totuși nu-l primesc pe el, contrariul lor? În 
pilda de acum: triada, fără a fi potrivnică ideii de pereche, n-o 
primește totuși, în adevăr ea aduce cu sine totdeauna contrariul 
“perechii”; la fel este și cu dualitatea față de fâr-de-soţ, cu focul 


105a faţă de rece şi alte multe. Vezi acum dacă putem preciza lucrul 

așa: nu numai contrariul nu primește contrariul său, dar nici ace- 
ea ce aduce un contrar în lucrul în care pătrunde, nici așa ceva 
nu va admite niciodată contrariul a ce aduce. Mai adu-ţi aminte 
de acest adevăr, căci nu este rău să-l auzi mai des: numărul cinci 
nu va primi niciodată ideea de pereche, precum zece, îndoitul lui 
Cinci, nu va primi ideea nepereche. Acest “îndoit”, deși el însusi 
este contrariul altuia, nu va primi totuşi însăși ideea “nepereche” 
— tot aşa, cum nici trei doimi, sau alte fracții din acestea, ca ju- 
mătatea, treimea sau altele la fel, nu vor primi niciodată ideea în- 
tregului. Mă urmărești de aproape și ești de aceeaşi părere ca 
mine? 

— Te urmăresc şi sunt cu totul de aceeași părere, răspunse 
Cebes. 


Eternitatea sufletului. Ideea suflet exclude ideea moarte 

— Spune-mi acum lucrunle, zise Socrate, dintru început. Dar 
nu vreau un răspuns la fel cu întrebarea, ci altminteri, adică imi- 
tându-mă pe mine. Spun anume că, pe lângă răspunsul aminut 
mai întâi, răspunsul acela sigur, mai văd unul tot așa de Sigur, 
care reiese din ceea ce discutarăm acum. În adevăr, de m-ai în- 
treba cui se datorește că trupul este cald, nu ți-aș da acel răspuns, 
sigur dar neinstructiv, cum că se datorește căldurii! Din cele de 
acum ți-aş formula un răspuns ceva mai subtil, spunându-ţi că se 
datoreşte focului. Dacă de asemenea m-ai întreba ce lucru face 
corpul bolnav, nu-ţi voi spune “boala”, ci înigurile; și dacă m-ai 
întreba: ce face ca un număr să fie fără soț, nu-ţi voi răspunde 
“făr-de-soţul”, ci unitatea; şi tot astfel cu celelalte. Bagă de sea- 
mă, deci, dacă înţelegi îndeajuns ce vreau eu. 

— Înţeleg foarte bine, zise Cebes. 

— Răspunde-mi atunci, reluă Socrate, ce face ca trupul să fie 
cu viață? 

— Sufletul. 

— Oare asta se întâmplă întotdeauna așa? 

— Cum de nu? zise Cebes. 

— Sufletul deci, pe orice corp s-ar face stăpân, vinc aducân- 
du-i cu sine totdeauna suflarea vieţii? 

— Da, aşa vine. 

— Oare există ceva contrar vieţii, sau nu e nimic? 

— Există, zise. 

- Ce? 

— Moartea. 

— Prin urmare nu rezultă din cele de mai sus că sufletul nu va 
primi niciodată contrariul a ce aduce el însuși cu sine? 

— Ba rezultă din plin, zise Cebes. 

— Dar bine, cum numeam mai adineauri ceea ce nu primește 
ideea de “pereche”? 

— Făr-de-soţ. 

— lar ceea ce nu primește dreptatea şi ce nu primește cultura 
sufletului? 

— Nedrept şi incult, zise. 

e — Foarte bine; dar ceea ce nu va primi moartea, cum vom numi? 

— Nemuritor, zise. 

— Nu cumva sufletul nu primește moartea? 

— N-o primeşte. 

— Atunci sufletul este nemuritor? 

— Nemuritor. 

- Foarte bine, zise el; dar putem declara dovedit acest lucru? 
Sau, cum crezi? 

— Cu desăvârşire dovedit, Socrate. 

— Cebes, zise acesta, ce s-ar întâmpla dac-ar fi o necesitate ca 
tot ce este nepereche să fie şi indestructibil? Oare în acest caz 
numărul trei ar putea fi altfel decât indestructibil? 

106a  — Cum să fie altfel? 

— De asemeni, dac-ar fi o necesitate ca tot ce nu este cald să 
fie și indestructibil, nu (mva ori de câte ori ar apropia cineva 
căldura de zăpadă, aceasta ar rezista teafără şi netopită? In adevăr, 
nici nu S-ar distruge, dar nici n-ar primi căldura, dac-ar rămâne. 

— Adevăr orăieşti, zise. 

— În același chip s-ar întâmpla, cred, dacă și ceea ce nu este 
rece ar fi indestructibil: ori de câte ori s-ar apropia ceva rece de 
foc, acesta nici nu s-ar stinge, nici nu s-ar distruge, ci, depărtân- 
du-se, ar pleca de acolo teatăr. 

— Cu necesitate, zise Cebes. 

— Nu urmează cu necesitate, continuă Socrate, că putem spu- 

b ne acelaşi lucru şi despre ce e nemuritor? Dacă ceea ce e nemu- 
ritor este și indestructibil, e cu neputinţă sufletului să fie distrus 
când vine moartea spre el; căci din cele spuse mai-nainte ur- 
mează că sufletul nici nu va primi moartea, nici nu va fi distrus, 
tot așa cum spuneam că “trei” nu va fi “pereche” şi cum, la rân - 

dul său, “făr-de-soţul” nu va fi “pereche”; cum focul nu va fi re- 
ce, după cum nici rece nu va fi căldura ce se află în foc. 

Dar, va întâmpina cineva: când de “făr-de-soț” se apropie 
“perechea”, ce se împotrivește ca primul — nu zic să devină pe- 
reche, după modul în care am convenit — dar să se distrugă și-n 

c locul lui să se nască “perechea”? Celui ce ar întâmpina astfel, n-am 
putea să-i opunem afirmaţia că nu se distruge, deoarece “făr-de- 
soțul” nu este indestructibil; în adevăr, dacă din capul locului s-ar 
fi convenit între noi că ceea ce-i fără soț este și indestructibil, cu 
ușurință am fi scos acum lupta la capăt, întemeiaţi tocmai pe a- 
cest fapt; şi am fi zis că, apropiindu-se “perechea”, atât “făr-de- 
soțul” cât și numărul “trei” pleacă şi se depărtează. Tot aşa am 
susține și despre foc, şi căldură, și despre celelalte; ori nu? 

- Ba da. 

— Așa şi acum, cu ceea ce este nemuritor: dacă-l recunoaștem 
şi drept indestructibil, atunci sufletul ar fi și nemuritor şi inde- 
structibil; dacă nu, atunci avem nevoie de altă argumentare. 

d  — Darnueste nevoie, zise Cebes, cel puţin în această privinţă. 
Într-adevăr, cu greu s-ar mai găsi ceva care să nu primească 
pieirea, dacă și ceea ce este nemuritor, așadar veşnic, admite 
pieirea. 

— Cred, zise Socrate, că cel puțin divinitatea și ceea ce con- 
stituie însăşi esenţa vieţii, precum Și tot ce-ar mai putea fi nemu- 
ritor, cel puţin acestea ar putea fi recunoscute de toți drept puru- 
rea indestructibile. 

— Pe Zeus, zise Cebes, sigur că de toţi oamenii și, ceva mai 
mult, după câte cred, de toţi zeii. 

— Când ceea ce-i nemuritor este şi indestructibil, oare sufle- 
tul, dacă este nemuritor, poate el să fie altcum decât indestruc- 
tibil? 

— Neapărat că nu. 

— Deci când moartea se apropie de om, partea muritoare din 
el, pe cât se pare, se stinge iar partea nemuritoare, teafără şi ne- 
distrusă, pleacă și se depărtează, lăsând locul său morții. 

— Așa se pare. 

— Sufletul este deci, mai mult ca orice, și nemuritor și indes- 

107a tructibil, Cebes. Vor fiinţa deci în realitate sufletele noastre, aco- 
lo, în lăcașul lui Hades. 

Caracterul argumentelor aduse. Urmările morale 

— O, Socrate! zise Cebes, cel puţin eu n-am nimic să-ţi întâm- 
pin şi nu pot să nu dau crezare argumentelor. Dacă totuşi Sim- 
mias sau vreun altul au ceva de zis, ar face bine să nu tacă. Nu 
ştiu pentru ce alt prilej mai bun decât cel de-acum ar amâna ci- 
neva o discuţie în care ar vrea fie să grăiască ceva, fie numai să 
asculte asupra unor astfel de chestiuni. 

— Nici eu, zise atunci Simmias, nici eu n-aş avea cum să nu 
mă încred în cele rostite, cel puţin aşa cum rezultă din ce s-a 
spus. Faţă însă de greutatea problemei ce este în discuţie și ne- 
punând mult preţ pe slăbiciunea firii omenești, mă văd silit să 
păstrez, fie și numai pentru mine însumi, o oarecare neîncredere 
asupra celor vorbite. 

— O, Simmias, zise Socrate, nu-i vorba numai de cele ce spui, 
dar tu ai dreptate. chiar în privința primelor temeiuri care, oricât 
v-au părut vrednice de crezare, trebuie şi ele cercetate mai lămu- 
rit; şi numai după ce le veţi fi analizat îndeajuns, abia atunci cred 
că veţi da urmare raţiunii, pe cât este cu putință să-i urmeze 
omul. Doar dacă acest lucru va fñ limpezit, veţi putea opri cerce- 
tarea voastră. 

— Adevăr grăiești, zise Cebes. 


Mitul. Soarta sufletului după moarte 

— Dar, reluă Socrate, mai este un lucru, prieteni, pe care ar fi 
drept să-l adâncim. Dacă sufletul este nemuritor, are nevoie de 
pregătire nu numai pentru răstimpul acesta, pe care-l numim via- 
tă, ci pentru vecie; căci gândiţi-vă ce grozavă primejdie aşteap- 
tă pe cineva dacă nu se îngrijește de el. Într-adevăr, dacă moar- 
tea ar fi sfârșitul a tot, în mare câștig ar fi cei păcătoşi; moartea 
i-ar elibera şi de corp, şi de suflet, și de păcatele lor. Fiindcă însă 
sufletul este nemuritor, nu găsim alt mijloc de a scăpa de neno- 
rociri, nici altă mântuire pentru suflet decât să-l facem mai bun 
şi cât mai chibzuit cu putinţă. Sufletul doar nu duce cu sine, în 
lumea lui Hades, nimic altceva decât ce a cultivat și hrănit în el; 
se zice că acestea îi aduc sau cele mai mari foloase sau cea mai 
mare nenorocire, chiar din clipa când pătrunde în acel tărâm. 

La moartea fiecăruia dintre noi, se zice că un înger păzitor, 
hărăzit de soartă drept călăuză încă din timpul vieţii, îl duce într-un 
loc unde trebuie să se adune toți morţii, spre a fi judecaţi. De aici 
apucă spre ținutul lui Hades, în paza aceleiași călăuze care 1-a 


fost sortită să-l treacă din lumea aceasta în cealaltă. Acolo, fie- 
e care şi-ar fi primind răsplata cuvenită, ar mai ñ rămânând o vre- 
me hotărâtă, şi apoi, după multe și lungi veacuri, ar fi aduși din 
nou la viaţa de aici, de o altă călăuză. Calea aceasta nu-i cum o 
108a descrie Telephos!, al lui Eschil: în adevăr, acela spune că drumul 
ce duce spre tărâmul lui Hades este simplu: mie nu mi se pare 
simplu și nu-i unul singur. Dacă ar fi astfel, n-am avea nevoie 
nici de călăuze, căci nimeni nu se poate rătăci când merge pe un 
singur drum. Se pare însă că drumul acesta are nenumărate 
cărări lăturalnice și răspântii: deduc lucrul din mărturia sacrifi- 
ciilor și ceremoniilor religioase din lumea aceasta. Sufletul bine 
rânduit și luminat urmează călăuzei cu ușurință, căci cunoaste 
soarta ce-i stă în față; dar sufletul care pleacă de aici încărcat de 
urmele patimilor trupeşti, cum spuneam mai înainte”, rămâne 
vreme îndelungată ca vrăjit de dragostea pentru corp și pentru 
p lumea ce cade sub simţuri; numai după ce s-a împotrivit din răs- 
puteri şi cu multă suferință, este târât în sfârșit de către îngerul 
păzitor ce i s-a orânduit. Apoi ajunge în acelaşi loc cu celelalte; 
dacă sunt vreunele necurate sau dacă sunt întinate de omoruri și 
alte asemenea nelegiuiri, toate celelalte suflete fug şi se feresc 
de ele; și acestea nu găsesc nici măcar tovarășe sau călăuze care 
să vrea să le însoțească, ci singuratice rătăcesc în lipsă de toate, 
până ce, scurgându-se vremea hotărâtă, sunt duse cu sila în locul 
c ce le e sortit. Dimpotrivă, sufletul ce a străbătut viața aceasta în 
curăţie şi cumpătare are dincolo tovarăși de drum și călăuze pe 
înşişi zei, locuind de asemenea în ținutul care se potriveşte fie- 
căruia. 

Pământul are într-adevăr multe şi minunate meleaguri; dar 
nici felul nici mărimea lui nu sunt așa cum ni le înfățișează cei 
ce vorbesc de obicei despre el; de asta m-a încredinţat și pe mine 
cineva. 

Atunci Simmias: 

d —Cumo fi asta, Socrate? Căci şi eu am auzit multe despre pă- 
mânt, însă nu în felul cum ai fost tu încredinţat; de aceea te-as 
asculta cu plăcere. 


L Telephos este titlul unei tragedii pierdute a lui Eschil. 
2 Vezi 8l c și 68c. 

— Bine, Simmias, nu cred că am nevoie de arta lui Glaucos’ 
pentru a-ţi descrie asta; dar ce-mi pare mai presus de arta lui 
Glaucos este să dovedesc că acestea sunt adevărate. Poate că o 
astfel de încercare întrece puterile mele: de altă parte, chiar dac-aș 
fi în stare, eu cred, Simmias, că viața ce mi-a rămas nu-mi va fi 
de ajuns pentru o discuție atât de întinsă. Mă voi mărgini deci să 

e vorbesc de înfățișarea pământului şi a diferitelor lui ținuturi, căci 
despre asta nimic nu mă împiedică să spun ce cred. 

— Si atâta ne e de ajuns, zise Simmias. 

— Mai întâi sunt încredințat, începu Socrate, că dacă pămân- 
tul este rotund și așezat în centrul bolţii cereşti, n-are nevoie, 

109a spre a nu cădea, nici de aer, nici de alt sprijin de acest fel; el 
poate fi susținut îndeajuns de însuşi cerul care-l înconjură din 
toate părțile în chip egal, și prin chiar echilibrul său. Căci orice 
lucru în stare de echilibru, în mijlocul a ceva omogen, nu se 
înclină nici într-o parte nici într-alta, ci rămâne pe loc, nemișcat. 
Acesta este, zise Socrate, primul fapt de care sunt încredințat. 

— Si pe drept cuvânt, răspunse Simmias. 

— Mai departe, sunt încredinţat că pământul este foarte mare, 
că noi locuim o mică parte din el, ce se întinde de la Phasis până 
la coloanele heracleene, răspândiţi în jurul mării întocmai ca 
nişte furnici sau broaște pe lângă un lac; sunt de asemeni şi pe 

b aiurea mulți oameni, care locuiesc în multe alte ținuturi ca aces- 
ta. În adevăr, pe fața pământului întâlneşti peste tot nenumărate 
scobituri, felurite ca înfăţişare si mărime; în ele s-au scurs apa şi 
ceţurile şi aerul. Dar pamântul stă curat, în curăţenia cerului în 
care sunt și stelele şi pe care cea mai mare parte dintre cei ce se 
ocupă cu astronomia îl numesc eter. Tot ce curge din aceste 
înalte ţinuturi coboară în scobiturile pământului. Cutundaţi fără 
să ştim în aceste scobituri, noi credem că locuim pe faţa de sus 
a pământului, asemenea unuia care, locuind pe fundul unei mări, 
ar socoti că locuieşte la suprafaţa ei; privind prin apă soarele şi 
stelele. el ar lua marea drept cer. Încetineala și slăbiciunea pu- 
terilor lui îl opresc pentru totdeauna s-ajungă la fața mării; și 
cum de acolo niciodată nu poate nici să iasă, nici să privească 
afară din apă, spre locurile ocupate de noi, el nu şi-a putut da 


1 Glaucos era un turnător în bronz; aici este un proverb, al cărui înţeles poate corespunde cu “doar 
nu e nevoie de mult meșteşua”. 

seama niciodată cu cât sunt aceste locuri mai curate și mai fru- 
moase decât acelea pe care le locuieşte el; de asemenea, nici n-a 
putut afla ceva de la unul care să le fi văzut. În aceeași suferință 
ne găsim și noi. Adânciţi în fundul unei scobituri a pământului, 
noi credem că locuim la suprafaţa lui: luăm aerul drept cer şi 
credem că acesta-i cerul pe care-l străbat astrele. Nefericirea 
noastră vine din aceleași cauze: slăbiciunea și încetineala ne îm- 
piedică să ne ridicăm până la marginea de sus a aerului. Dac-ar 
ajunge cineva deasupra acestuia, dacă înaripându-se s-ar ridica 
în zbor până acolo, îndată ce ar scoate capul deasupra ar vedea 
tot ce se petrece pe acel tărâm, întocmai ca pestii care se ridică 
până la suprafaţa mării şi văd ce se-ntâmplă în aerul nostru. Da- 
că pe lângă acestea ar mai avea cineva și o natură capabilă să în- 
frunte contemplarea, ar recunoaşte că acelea sunt adevăratul cer, 
lumina cea adevărată și adevăratul pământ. Pământul de aici, stân- 
cile și întregul tărâm de aci se tot mistuie și se sfarmă, întocmai 
cum pe cele de sub mare le rod sărurile; de aceea nici nu vedem 
născându-se în mare vreo vieţuitoare vrednică de pomenit, şi, ca 
să spun cu un cuvânt, nimic desăvârșit nu este într-însa; numai 
scorburi, numai nisipuri, iar pe unde se vede pământ, nămol ne- 
sfârşit și smârcuri, marea în sine nu cuprinde nimic de comparat 
cu frumuseţile lumii de aici, de la noi. Dar la rândul lor cele din 
ținutul de sus, cât de mult se deosebesc faţă de cele de la noi! 
Căci dacă ar fi să vă povestesc și un mit frumos, merită să as- 
culti, Simmias, cum cată să fie cele de pe tărâmul acela, așezate 
dedesubtul cerului. 

— Cu plăcere am dori, Socrate, să ascultăm această povestire, 
zise Simmias. 

— Se spune mai întâi de toate, prietene, începu Socrate, că, 
dac-ar fi cu putință să priveşti tărâmul acesta din înălțime, ni s-ar 
înfățișa ca mingile cu douăsprezece fâşii de diferite culori, ast- 
fel împestrițat, pământul acela este acoperit de culori, față de 
care cele întrebuințate de pictorii noştri nu dau decât o palidă 
mărturie. În adevăr, priveliștea coloritului ce acoperă pământul 
întreg este acolo cu mult mai strălucitoare și mai curată decât a 
culorilor noastre. Una-i ca purpura, o minune de frumoasă; alta 
aurie, alta de-o albeaţă mai strălucitoare decât ghipsul ori zăpa- 
da; și tot aşa cu celelalte culori, toate mai frumoase și mai nu- 
meroase decât cele pe care le-am văzut noi aici. Chiar scorburile 
acelui pământ, deși pline cu apă și aer, au o anumită strălucire 

d de culori în mijlocul varietății celorlalte, astfel încât înfăţişarea 


continuă şi unitară este totdeodată variată. Pe un pământ aşa de 
încântător toate sunt, ca și el, desăvârșite: plantele, copacii, flo- 
rile, fructele; chiar munții şi pietrele se arată desăvârșite în ace- 
eași măsură: lucii, străvezii și de un bogat colorit, căci pietrele 
prețioase care la noi sunt atât de iubite, ca de pildă cornalinele, 
iaspii, smaraldul şi celelalte, sunt doar nişte fărămituri din ace- 
lea. Nu-i acolo nimic care să nu fie așa, ba încă mai frumos decât 
cele de aici; pricina este că acele pietre stau pururea curate, ni- 
ciodată nu se strică și nu se macină ca ale noastre, prin ume- 
zeală, săruri şi îndeosebi prin acele zăcăminte ce se depun aici, 
şi care nu prefac numai pietrele şi pământul, dar îmbolnăvesc 
chiar plantele și vieţuitoarele. 

Pământul acela mai este înfrumusețat și cu alte podoabe, afa- 
ră de cele arătate: cu aur, argint și cu toate metalele prețioase, ca- 
re se văd apărând din pământ și al căror belşug produce pretutin- 
deni o strălucire ce vrăjește ochii fericiților privitori. Pe dânsul 
trăiesc animale multe şi felurite vieţuitoare şi oameni, dintre ca- 
re unii locuiesc în mijlocul pământului, alţii la marginea aerului 
— ca noi la marginea mării — alții prin insule care, nefiind aşezate 
departe de continent, sunt înconjurate de aer; ca să spun într-un 
cuvânt, ceea ce la noi sunt apa și marea, pentru folosinţa noas- 
tră, acolo este aerul; ce-i aerul la noi este la ei eterul. Anotimpu- 
rile suni atât de potrivite, încât oamenii trăiesc acolo fără boli și 
cu mult mai îndelung decât noi. Văzul, auzul, cugetarea şi cele- 
lalte sunt, la ci, cu atât nai presus decât ale noastre cu cât aerul 
întrece în limpezime apa, cu cât eterul întrece în curăţie aerul. 
Firește, au și dumbrăvi sfinte, au temple ai căror locuitori sunt 
zei cu adevărat; aceştia li se vădesc prin oracole, profeţii şi pe 
calea simţurilor, precum și prin alte împărtășiri între divinităţi şi 
oameni. Ei văd şi soarele și luna și stelele, așa cum sunt în reali- 
tate. [ar în ce privește fericirea, ea este acolo mai mare în aceeași 
măsură. 

Așa este ființa acelui pământ şi a ceea ce ţine de el; dar în el, 
de jur împrejur, rnai sunt multe locuri afundate: unele mai adânci 
şi mai deschise decât cele de pe pământul nostru, altele mai 
adânci și mai puţin deschise decât cele din ţinuturile noastre, iar 
altele mai puţin adânci dar mai întinse. Toate aceste ţinuturi sunt 
străbătute pe dedesubt de diferite chipuri de canale, mai înguste 
sau mai largi, care ies şi intră; prin ele curge ca în niște cratere, 


de la unele spre altele, mare belşug de apă. Mai sunt sub acel 
pământ şi nesfârşite ape răspândite în fluvii ce nu seacă nicio- 
dată; sunt izvoare de ape calde şi reci, sunt izvoare şi fluvii mari 
care poartă foc, sunt multe scurgeri de apă nămoloasă: unele 
ceva mai limpezi, altele tulburi de tot, cum sunt acele râuri de 
e nămol din Sicilia, ce curg înaintea lavei și apoi lava însăși. Fie- 
care din acele adânci ţinuturi se umple cu una din diferitele ape, 
după drumul ce acestea au apucat în clipa când se tormează cu- 
rentul circular: şi toată această masă are o mişcare de sus în jos 
și una de jos în sus, ca sub o legănare ivită în sânul pământului. 
112a Iar legănarea aceasta se petrece în chipul următor. Cea mai mare 
dintre căscătunle pământului, ce-l străbate întreg de-a curmezi- 
şul, este aceea de care vorbește Homer, în versul: 

“Foarte departe sub ţărnă-n prăpastia cea mai adâncă", 
şi pe care în alte părti ale operei sale?, ca și mulți alți poeți, îl 
numeşte Tartar. În această deschizătură se aruncă toate fluviile 
și toate ies dintr-însa ducând cu sine materii din ţinutul străbă- 
tut. Pricina că aceste râuri ies de acolo toate şi se aruncă iarăși 

b acolo, stă în faptul că ele n-au nici fund, nici albie; se avântă și 
se învăluresc în sus și în jos. Aerul şi vântul răspândit în jurul 
acestor râuri se mişcă la tel: când urcă şi când coboară acele 
torente, sunt însoţite de aer și de vânt. Întocmai cum la respiraţie 
aerul intră și iese rând pe rând, astfel și aici el se înalţă și 
coboară împreună cu apele, intră sau iese cu ele, stârnind furtu- 
ni îngrozitoare și cumplite. Când apoi aceste ape calde se retrag 

C înspre ţinutul numit “de jos”, ele pătrund prin vinele pământului 

şi umplu albiile ce întâlnesc, ca revărsările de ape; când iarăși 
ies de acolo și se urcă spre locurile noastre, ele umplu în același 
chip fluviile care sunt aici. Odată umplute, acestea se scurg prin 
albii și prin pământ, apucă pe toate căile ce le sunt deschise şi 
alcătuiesc mările, lacurile, fluviile şi izvoarele; după aceea din 
nou se scufundă sub pământ, unele înconjură spaţii mai întinse 
și mai numeroase, altele întinderi mai mici și mai puține, după 
care iarăși se aruncă în Tartar, unele mult mai adânc decât unde 
se revărsaseră, altele ceva mai puţin. Faţă de locul pe unde au iz- 
vorât, unele cad în genune de partea potrivnică, altele de aceeaşi 


| Hiada, VIII, 14. 

parte. Sunt în sfârșit altele care curg numai în cerc. Ele înfăşoară 
pământul ca niște şerpi, fie o dată fie de multe ori, după care se 
varsă în Tartar, în locul cel mai de jos; le este cu putinţă să co- 
boare şi într-o parte și în cealaltă, până în centru, însă nu mai jos, 
căci și un râu și celălalt, atât într-o parte cât şi în cealaltă, odată 
ajunse la centru încep să se înalte. 

Sunt aşadar destul de multe, mari și felurite fluvii; dar într-a- 
ceste multe, patru anume sunt mai de seamă. Cel mai mare din 
ele, cel din marginea cea mai depărtată, înconjură pământul în 
cerc și se numește Okeanos. În faţa acestuia și în sens potrivnic 
lui curge Aheronul; el străbate ţinuturi deșerte și, afundându-se 
sub pământ, ajunge până în lacul Aherusiad. Pe țărmurile aces- 
tui lac se adună sufletele celor morţi Şi, după ce stau acolo, unele 
mai mulţi ani, altele mai puţini, cum le este hărăzit, sunt din nou 
trimise pe pământ ca să însufleţească alte rânduri de vieţuitoare. 

Al treilea fluviu curge între Okeanos și Aheron; el se varsă, 
aproape de locul unde izvorăşte, într-un ținut întins şi încins de 
un foc puternic, face cu apele sale un lac mai întins decât marea 
de la noi, iar în lac fierbe în clocote apă cu nămol; ieșind de aco- 
lo, curge tulbure şi mocirlos, face cercuri şi târcoale în jurul pă- 
mântului şi ajunge în partea cea mai depărtată a lacului Aheru- 
siad, fără însă a-și amesteca apele; după ce sub pământ a tăcut 
câteva ocoluri, se varsă în partea cea mai de jos a Tartarului. 
Acesta-l fluviul pe care-l numim Pyriphlegethon. foc arzător. 
Pâranele sale de flăcări se împroaşcă în orice parte a pământului. 

Al patrulea fluviu cuge în cealaltă parte; el străbate mai întâi 
un ținut înspăimântător și sălbatic, după câte se zice, ce are o cu- 
Joare în întregime azurie și se numește tărâmul stygian; lacul pe 
care-l face fluviul la vărsare se numește Styx. Acest fluviu, re- 
vărsându-se în ținutul stygian, capătă în apele sale puteri nemai- 
pomenite; de aici coboară sub pământ, îl înconjoară, vine în di- 
recție potrivnică Pyriphlegethonului şi se întâlneşte cu el faţă-n 
faţă, tocmai în lacul Aherusiad. Nici acesta nu-și amestecă apele 
cu nici un alt râu; şi el face ocolul pământului și apoi se varsă în 
Tartar pe partea opusă a Pyriphlegethonului. Numele acestui 
fluviu este, după spusa poeţilor Cocytos. 

Astfel sunt rânduite, după firea lor, acestea; iar când cei 
morţi ajung în locul unde-l duce pe fiecare îngerul ocrotitor, mai 
întâi sunt deosebiți: de o parte cei ce au dus o viaţă cinstită şi cu- 
vioasă, de alta ceilalți. Cei ce vor fi găsiţi că au trăit o viaţă de 

mijloc sunt purtaţi spre Aheron, îmbarcaţi pe niște plute, anume 
hotărâte pentru ei. Pe acestea, ajung până în lacul Aherusiad, 
unde se şi sălășluiesc. Ispăşind acolo pedepse după măsura 
nelegiuirilor ce-au săvârșit, ei se curăţă, şi apoi sunt dezlegaţi; 
pentru faptele lor bune îşi primeşte fiecare o răsplată după merit. 
Dar cei ce vor părea cu neputinţă de lecuit din pricina mărimii 
păcatelor, de pildă cei ce au săvârşit multe și mari încălcări ale 
legilor divine, sau multe omoruri nedrepte și nelegiuite, precum 
şi orice alte păcate de acest fel, pe aceştia o soartă cuvenită îi 
aruncă în Tartar, de unde nu vor mai ieși în veci. 

Cei ce vor fi găsiți că au săvârșit greșeli mari dar cu leac, de 
pildă cei care cuprinşi de mânie s-au purtat samavolnic cu tatăl 
sau cu propria lor mamă și s-au căit foarte, în cursul întregii 
vieți; de asemeni cei ce au devenit în vreun chip oarecare uci- 
gaşi, aceștia neapărat că vor fi aruncați şi dânșii în Tartar; dar 
căzuți acolo, ei rămân răstimpul lor, după care valul îi scoate 
deasupra, aruncându-i pe ucigași în Cocytos, iar pe cei ce au 
ridicat mâna împotriva tatălui sau mamei, în Pyriphlegethon. De 
aici sunt purtaţi și aduşi până în lacul Aherusiad, unde prind să 
strige și cheamă; unii pe cei ce i-au ucis, alții pe cei ce i-au jig- 
nit; după ce-i cheamă, se roagă şi se plâng amar, ca să le îngă- 
duie să se ridice până în lac, să-i primească şi pe dânșii. Dacă-i 
înduplecă, ies și pun astfel capăt durerilor; dacă nu, sunt duși din 
nou în Tartar şi de acolo iarăși în fluvii și astfel nu încetează de 
a îndura acestea, până ce vor fi izbutit să fie iertați de cei pe care 
ei înșiși i-au nedreptăţit. Asta-i în adevăr pedeapsa ce li s-a 
hărăzit de judecători. 

lar cei ce, dimpotrivă, vor fi găsiţi că prin faptele vieţii lor au 
țintit spre sfinţenie, după ce părăsesc locurile de pe pământ de 
aici, se simt lberaţi, ca şi cum ar fi scăpaţi din lanțuri. Ei merg 
sus, în lăcașuri curate, şi se statomicesc ca locuitori al acelui pä- 
mânt. Însă în rândul acestora, cei care, prin cugetarea filozofică, 
s-au curățat în mod desăvârşit, trăiesc fără de trupuri în veșnicie 
vremea de apoi şi ajung până în ţinuturi mai desfătătoare decât 
ale celorlalți; dar nu-i nici uşor să înfățişăm aceste ținuturi și nici 
vreme nu mai este de ajuns acum. Așadar, Simmias, pentru toate 
câte ți le-am povestit, suntem datori să facem orice, numai să do- 
bândim virtutea şi înțelepciunea în cursul vieții; doar avem fru- 
moasă răsplată și mare ne e nădejdea! 

Concluzia generală 

A susţine însă în mod sigur despre cele ce-am povestit că 
sunt așa, nu se cade unui om cu gândire cumpănită. Oricum ar fi 
cele privitoare la suflete şi la lăcașurile lor, de vor fi acestea, de 
vor fi altele de felul lor, de vreme ce sufletul se dovedește a fi 
nemuritor, aşa ceva socotesc că este și potrivit și vrednic de sus- 
ținut, pentru un gânditor care crede că sufletul este aşa. Si e fru- 
moasă cutezanta, în adevăr! Asemenea lucruri mai au și darul să 
toarne în suflet ca un farmec, iar de aceea am şi prelungit atât de 
mult această povestire. Tocmai pentru aceste motive însă trebuie 
să fie încrezător, în ce priveşte propriu-i suflet, omul care, în cursul 
vieţii sale, a lăsat la o parte plăcerile trupeşti și podoabele, cum 
lași niște lucruri ce-ţi sunt străine, socotindu-le că duc mai mult 
la ţinta potrivnică. Iar cel ce s-a silit să-și cultive sufletul şi să-l 
împodobească, nu cu străine ci cu propriile sale podoabe: cu 
cumpătare, dreptate, vitejie, libertate și.adevăr, acela aşteaptă în 
liniște călătoria spre lumea lui Hades, ca unul ce stă gata de ple- 
care în orice clipă-l va chema soarta. Așadar voi, zise el, şi tu, 
Simmias, și tu, Cebes, ca și ceilalţi, fiecare pe rând veţi face a- 
ceastă călătorie, după o oarecare vreme. Însă pe mine, iată, m-a 
și chemat soarta — dacă e să vorbesc ca un actor în tragedie. A- 
cum se apropie ora să mă duc la baie; cred într-adevăr că ar fi 
mai bine să beau otrava după ce voi face baie, ca să nu mai dau 
de lucru femeilor, să-mi spele trupul neînsuflețit. 


Să aveți grijă de voi înşivă! 

Și după ce Sccrate vorbi acestea, Criton îi spuse: 

— Fie, Socrate, dar ce îndemnuri ne mai dai, mie şi cestorlalți, 
cu privire la copiii tăi, ori la vreun alt lucru, pe care l-am face 
din toată inima, de dragul tău. 

— Necontenita mea povaţă, zise el, o, Criton, şi nimic nou pe 
deasupra; să aveţi grijă fiecare de voi-înşivă; atunci orice veţi 
face va fi și spre folosul meu, și alor mei, și al vostru înşivă, 
chiar dacă nu veți făgădui nimic acum. Dimpotrivă, dacă nu vă 
veţi îngriji de voi înşivă şi nu veţi vrea să duceti viața voastră 
neclintit după învăţăturile pe care vi le-am dat și acum și altă- 
dată, nimic de seamă nu veţi săvârși, oricât de multe mi-aţi făgă- 
dui în aceste clipe, oricât zel mi-aţi arăta. 

- Din tot sufletul ne vom strădui, zise Criton, să ne îndrumăm 
viața după aceste învățături. Dar în ce chip să te înmormântăm? 


— Cum veţi vrea, răspunse Socrate, dacă mă veţi avea și nu 
vă voi scăpa din mâini! — Si în același timp, privind spre noi cu 
un surâs blând, ne zise: 

- Prieteni, nu reușesc să conving pe acest Criton că eu sunt 
Socratele, care vorbesc acum cu voi și care-mi desfășor în or- 
dine argumentele, unul câte unul; el socoate că eu sunt acela pe 
care-l va vedea mort peste câteva clipe; de aceea mă și întreabă 
cum să mă-ngroape. Si toată lunga mea vorbire de pân-acum, că, 

d după ce voi bea otrava, nu voi mai fi cu voi, ci departe, că voi 
merge să trăiesc ceva din mângâsierile celor fericiți, aceste lu- 
cruri mi se pare că în zadar le-am spus pentru dânsul; în ce-l pri- 
veşte, eu am vorbit numai ca să vă consolez, pe voi și pe mine 
însumi. Fiţi dar voi chezăşie și pentru mine, faţă de Criton, dar 
o chezăşie contrară celei date de el faţă de judecători; căci el a 
fost acolo chezaș pentru mine că am să rămân aci, pe când voi 
să-mi fiţi acum chezaşi, că n-am să rămân, ci mă voi depărta, în 
clipa când îmi voi da suflarea din urmă. Poate în acest chip Cri- 

e ton ar îndura lucrul mai ușor; şi, văzându-mi trupul cum arde, 
sau cum e aruncat în groapă, nu se va mâhni așa de tare, ca şi 
cum aş îndura cine ştie ce chinuri grozave; şi poate nu va spune 
mereu la înmormântare că pe Socrate-l așază, pe Socrate-l scoa- 
te, pe Socrate-l îngroapă! Căci să iei bine aminte, prea bunule 
Criton, că, dacă nu vorbeşti corect, faci nu numai o greşeală în 
sine, dar păcătuieşti și împotriva sufletelor. Trebuie să spui deci 
cu toată hotărârea că înmormântezi trupul meu. S1 să-l îngropi 

1l6a cum îţi va plăcea, sau după datina care ţi se va părea mai bună. 


Epilog. Ultimele clipe ale lui Socrate 

Zicând şi acestea se sculă și merse într-o încăpere să facă 
baie. Criton se duse cu dânsul, iar nouă ne spuse să-l aşteptăm 
acolo. Rămaserăm deci și discutarăm între noi despre cele vor- 
bite, cugetând din nou asupra lor; şi iarăși reveneam asupra ma- 
rii nenorociri ce avea să ne lovească, socotind că ne vom trece 
cu-adevărat restul vieţii lipsiţi de părinte, ca niște orfani. După 
ce făcu baie, îi fură aduşi lângă el copiii (avea doi micuţii! şi unul 

b mare; şi veniră acolo şi femeile din familie. El, după ce stătu 


1 Sotronisc și Menexene. 
2 Lamprocle. 

puţin de vorbă cu dânsele în fața lui Criton și le spuse ultimele 
dorințe, povăţui atât pe femei cât și pe copii să plece, iar dânsul 
veni către noi. 

Si era acum aproape să asfințească soarele, căci vreme lungă 
se scursese între acestea. Îmbăiat fiind, veni şi se așeză pe pat. 
Multe n-a vorbit după asta, căci apăru slujitorul celor unspreze- 
ce care, oprindu-se lângă dânsul, îl zise. 

— O, Socrate, pe tine nu te voi ține de rău, cum tin pe alții. În 
adevăr alții, când eu din porunca stăpânilor vin să le vestesc că 
trebuie să bea otravă, se supără pe mine şi mă blestemă. Pe tine 
însă şi în alte împrejurări de când eşti aici te-am cunoscut drept 
cel mai ales, cel mai blând şi cel mai cumsecade bărbat din câți 
au venit vreodată aici; fără-ndoială că şi acum pot fi sigur că nu 
pe mine eşti supărat (doar tu cunoşti pe răspunzători) ci pe aceia. 
Aşadar acum, când ştii cu ce veste-am venit, cu bine! îti zic, și 
încearcă să înduri cât mai ușor soarta. 

Iar ochii lui, o dată cu aceste cuvinte, se umplură de lacrimi, 
şi se întoarse de ia el, dându-se la o parte. 

Socrate, ridicând privirile către dânsul: 

— Si eu îţi zic: cu bine! îi răspunse; voi împlini cele poruncite. 
Apoi, întorcându-se către noi: 

— Ce fire aleasă, urmă el, are omul acesta! De când sunt aici, 
nu O dată a venit și a stat de vorbă cu mine; a fost cel mai de trea- 
bă dintre oameni. Și iată cu câtă mărinimie mă plânge! Acum în- 
să, Criton, haide să ne supunem lui, să-mi aducă cineva otrava 
dacă este pisată; dacă n, s-o pregătească omul. 

Iar Criton: 

- Eu cred, Socrate, că soarele este pe munţi și că n-a asfintit 
încă. Si mai știu totodată că alţii beau otrava cu multă-ntârziere 
după ce li s-aduce vestea; că-n vremea asta mănâncă și beau 
bine, stând împreună cu cei ce le sunt dragi. Nu te grăbi deci, că 
este încă vreme. 

Si Socrate îi zise: 

— Oamenii despre care îmi vorbeşti e firesc să facă acestea. 
Procedând aşa, ei se socotesc câștigați cu ceva. Eu însă, tot pe 
drept cuvânt, nu voi face la fel. Căci nu mă cred întru nimic câş 
tigat dacă voi lua otrava câteva clipe mai târziu, afară doar că mă 
voi face de râs faţă de mine însumi, arătându-mă atât de iubitor 
de viaţă încât vreau s-o crut chiar când nu mai mi-e dată. De 
aceea haide, repetă el, ascultă-mă și nu mai zăbovi degeaba. 


Și Criton îl ascultă. Făcu semn unui slujitor care şedea-n pi- 
cioare în preajma lor. Slujitorul se duse și, după ce trecu oare- 
care timp, se întoarse cu cel ce avea să-i dea otrava; o aducea pi- 
sată într-o cupă. Socrate, privind către aducător, zise: 

— Bine, preabunule, dar ce trebuie să fac acum? Tu trebuie să 
știi asta. 

— Nimic altceva, zise omul, decât s-o bei și apoi să te plimbi, 
până ţi se va lăsa în picioare o greutate; atunci să te culci în pat. 
Astfel va lucra ea singură. 

Și îndată îi întinse lui Socrate cupa. Iar el o luă cu multă li- 
niște, Echecrates, fără să șovăie, fără să se schimbe nici la culoa- 
re, nici la chip; ci, privind ca de obicei cu ochii săi mari şi pă- 
trunzători spre om, zise: 

— Spune-mi, este voie să fac o mică libaţie cu această bău- 
tură, sau nu? 

— Socrate, răspunse slujitorul, noi pisăm numai cât credem 
că-i măsura să se bea o dată. 

- Înţeleg, zise Socrate, dar atunci ne e îngăduit măcar să fa- 
cem o rugăciune către zei; chiar trebuie s-o facem, spre a ne hă- 
răzi o fericită călătorie de aci într-acolo. Eu am să mă rog pen- 
tru aceasta şi fie ca ei să mi-o împlinească. — Si zicând acestea, 
se opri o clipă. Apoi bău tot paharul, în cea mai mare linişte și 
voie bună. 

Până atunci cei mai mulți dintre noi izbutiseră să-și ţină plânsul, 
dar când îl văzurăm bând otrava și după ce a băut-o, nu ne-am mai 
putut stăpâni. Mie, cu toată silința de a mă stăpâni, lacrimile îmi 
curgeau şiroaie; așa că mi-am ascuns faţa şi-am plâns singur, m- 
am plâns pe mine însumi. Doar nu pe dânsul îl plângeam, ci pro- 
pria-mt soartă, gândind cum aveam să fiu lipsit de un astfel de 
prieten. Criton, care încă dinaintea mea nu-și putuse ține lacrim- 
ile, se dăduse la o parte. Iar Apollodor, care nu contenise nici el 
din plâns toată vremea de mai înainte, plângea acum cu hohote 
şi gemea aşa de adânc, că nu era nimeni dintre cei de față căruia 
să nu i se rupă inima de durere. Numai Socrate sta liniștit. 

— Ce lucruri sunt astea, zise el, bunii mei prieteni? Doar toc- 
mai de aceea am depărtat de aici femeile, ca să nu scoată aseme- 
nea note discordante. Si-am auzit că omul, când îşi dă sfârșitul, 
se cuvine să fie însoțit de vorbe bune. Păstrați-vă deci liniștea și 
stăpâniți-vă. 

e Noi, auzind acestea, ne simţirăm rușinaţi şi ne sileam să ne 
înăbușim plânsul. El însă, după ce se plimbă puţin de jur împre- 
jurul încăperii, ne spuse că simte o greutate în picioare și se 
întinse în pat, pe spate, cum îl învățase omul. Intre timp, apropi- 
indu-se de el cel ce-i dăduse otrava, îi pipăia din vreme în vreme 
tălpile şi picioarele, şi i le cerceta; la sfârșit, îi strânse un picior 
cât putu și-l întrebă dacă simte. 

Socrate răspunse că nu. Apoi îi strânse pulpele. Tot astfel, pi- 

118a păindu-l din ce în ce mai sus, ne arăta cum se răcește trupul şi 
cum înţepeneşte. Apoi, cu mâna pe dânsul, ne spuse că, atunci 
când răceala avea să înainteze până-n dreptul inimii, Socrate va 
fi plecat dintre noi. 

Si acum aproape întreg pântecele i se răcise. Socrate se des- 
coperi, căci fusese acoperit, și zise lucrul cel din urmă: 

— O, Cniton, lui Asclepios? îi suntem datori un cocoș. Să i-l] 
daţi, să nu uitaţi... 

— O vom face, răspunse Criton, dar vezi dacă n-ai să ne mai 
spui ceva. — La această întrebare, Socrate nu mai răspunse și, du- 
pă câteva clipe, se cutremură. Omul atunci îl descoperi. Ochii îi 
erau înțepeniţi. Criton, cum îl văzu, îi închise gura şi ochii. 

Acesta a fost, Echecrates, sfârșitul prietenului nostru, omul 
de bună seamă cel mai cumsecade, cel mai înțelept și cel mai 
drept din câți am cunoscut vreodată. 


4 


1 Potrivit obiceiului, se acoperea capul celui ce intra în agonie. 

2 Zeul medicinei. 

3 De ce un cocoș şi nu alt animal de jertfă? După unii, cocoșul era jertfa ce s-aducea obişnuit lui 
Asclepios; după alții, aici ar fi o ultimă ironie socratică; după alții, în sfârşit cocoșul este prin 
cântecele sale un simbol al speranței. Cum se vede, o explicaţie peremptorie lipseşte. 

